
Martie 


PRIMA SĂPTĂMÂNĂ 


— MĂ SIMT AIUREA că te las aşa, zise Amelia. 

Avea ochii umflați şi roşii de plâns. Aşa îi avea din când în 
când, încă de la înmormântarea lui Tray Dawson. 

— Trebuie să faci ceea ce e de făcut, i-am zis, cu chipul 
luminat de un zâmbet. 

Puteam să desluşesc vinovăția, ruşinea şi durerea mereu 
prezente, rotindu-se în mintea Ameliei într-un vârtej de 
întuneric. 

— Sunt cu mult mai bine, am asigurat-o. Mă auzeam cum 
bat câmpii cu voioşie, dar nu mă simţeam capabilă să mă 
opresc. 

— Uite, pot să mă ţin pe picioare, iar rănile mi se vindecă. 
Vezi cât de mult s-au ameliorat? am adăugat, trăgându-mi în 
jos betelia blugilor şi arătându-i un loc în care fusesem 
muşcată. 

Urmele de dinți erau abia perceptibile, deşi pielea încă nu 
era prea netedă şi avea o nuanţă vizibil mai ştearsă decât cea 
din jur. Fără o uriaşă doză de sânge de vampir, cicatricea ar fi 
arătat ca o muşcătură de rechin. 

Amelia îşi cobori privirea, apoi şi-o întoarse în grabă, ca şi 
cum n-ar fi putut suporta să vadă dovezile atacului. 

— Nu de alta, dar Octavia îmi tot trimite e-mailuri, 
spunându-mi că trebuie să vin acasă şi să accept să fiu 
judecată de către sfatul vrăjitoarelor, îmi zise ea, zorită. Şi 


trebuie să supraveghez toate reparațiile la casa mea. Şi, din 
moment ce au apărut iar câţiva turişti, iar lumea se întoarce şi 
reconstruieşte, magazinul de magie s-a redeschis. Pot să 
lucrez acolo cu program redus. În plus, oricât de mult aş ţine 
la tine şi oricât de tare mi-ar plăcea să stau aici, de când a 
murit Tray... 

— Crede-mă, te înţeleg, i-am zis. 

Mai avuseserăm toată discuţia asta de câteva ori. 

— Nu e că te-aş învinovățţi, insistă Amelia, străduindu-se 
să-mi întâlnească privirea. 

Ea chiar nu mă învinovățea. Din moment ce puteam să-i 
citesc gândurile, ştiam că-mi spunea adevărul. 

Nici măcar eu nu mă învinovățeam în totalitate, oarecum 
spre surprinderea mea. 

Era adevărat că Tray Dawson, iubitul Ameliei şi vârcolac pe 
deasupra, fusese omorât în timp ce făcea pe bodyguardul meu. 
La fel de adevărat era că solicitasem un bodyguard din partea 
haitei locale de vârcolaci, fiindcă membrii ei îmi erau datori cu 
un serviciu, iar eu aveam nevoie ca viața să-mi fie păzită. 
Totuşi, fusesem prezentă la dispariția lui Tray Dawson. Murise 
de mâinile unei zâne-spadasine şi ştiam cine purta toată 
răspunderea. 

Aşadar, nu mă simţeam vinovată, nu tocmai. Dar mă durea 
inima pentru moartea lui Tray, pe lângă toate celelalte orori. 
Verişoara mea Claudine, o zână pursânge, murise şi ea în 
războiul zânelor şi, din moment ce-mi fusese naşă cu 
adevărat, îmi lipsea din multe puncte de vedere. Şi mai fusese 
şi însărcinată. 

Înduram multă suferinţă şi regrete de toate felurile, atât din 
punct de vedere fizic, cât şi psihic. În timp ce Amelia tot cobora 
cu braţele pline de haine, am rămas în dormitorul ei, 
adunându-mi gândurile. Pe urmă, mi-am încordat umerii şi 
am săltat o cutie cu mărunțişuri din baie. Am coborât scara cu 
prudenţă, încet, după care am ieşit din casă şi m-am îndreptat 
spre maşina ei. Şi-a întors fața spre mine, uitând pentru o 
clipă de aranjarea hainelor peste cutiile deja stivuite în 
portbagaj. 

— N-ar trebui să faci asta! îmi zise, încordată de îngrijorare. 


Încă nu eşti vindecată. 

— Mă simt perfect. 

— Nici pe departe. Mereu sari ca arsă când intră cineva în 
cameră şi te ia prin surprindere, iar încheieturile ştiu şi eu cât 
te dor, îmi zise, după care înhăţă cutia şi-o strecură pe 
bancheta din spate. Trebuie încă să-ți menajezi piciorul stâng 
şi tot te mai doare când plouă. Cu tot sângele ăla de vampir. 

— Asta cu săritul ca arsă o să se amelioreze. Pe măsură ce 
trece timpul, n-o să-mi mai fie atât de proaspătă amintirea şi 
atât de prezentă în minte, i-am zis Ameliei. (Dacă învățasem 
ceva de pe urma telepatiei, era că oamenii puteau să-şi 
îngroape cele mai grave şi mai dureroase amintiri, numai să le 
oferi timp şi distracții suficiente.) Doar sângele nu e al unui 
vampir oarecare. E sângele lui Eric. E puternic. lar 
încheieturile merg spre bine. 

N-am mai pomenit şi că toți nervii din ele mi se zvârcoleau 
ca şerpii în călduri, chiar în clipa asta, ca urmare a faptului 
că-mi fuseseră legate strâns una de alta timp de câteva ore. 
Doctorița Ludwig, medicul supranaturalilor, îmi spusese că 
nervii — şi încheieturile — aveau să-şi revină la normal, în cele 
din urmă. 

— Mda, fiindcă veni vorba despre sânge... Amelia inspiră 
adânc şi se încordă, pregătindu-se să spună un lucru care ştia 
că n-o să-mi placă. Dar, auzindu-l înainte ca ea să-l rostească 
în realitate, am fost în măsură să mă pregătesc. 

— Te-ai gândit cumva... Sookie, ştiu că nu mi-ai cerut 
părerea, dar cred c-ar fi mai bine să nu mai iei sânge de la Eric. 
Adică, ştiu că e partenerul tău, dar trebuie să te gândeşti şi la 
consecințe. Uneori, oamenii ajung să se schimbe cu totul, 
accidental. Nu e ca o ecuație matematică. 

Deşi îi eram recunoscătoare Ameliei pentru grija ei, aici 
încălca un teritoriu privat. 

— Nu facem schimb, i-am zis. Nu prea mult. 

— Doar ia câte o sorbitură din mine în... ştii tu... momentul 
fericit. 

Zilele acestea, Eric avea cu mult mai multe momente 
fericite decât mine, din nefericire. Eu tot speram că magia din 
dormitor se va întoarce; dacă exista vreun mascul capabil de 


tămăduire sexuală, atunci Eric ar fi trebuit să fie acela. 

Amelia zâmbi, ceea ce şi intenționasem. 

— Cel puţin... 

Îmi întoarse spatele fără să-şi sfârşească propoziţia, dar 
ştiam ce gândea: Măcar ai chef de sex. 

Nu aveam chiar atâta chef de sex pe cât mă gândeam că ar 
trebui, dar categoric n-aş fi vrut să discut despre asta. 
Talentul meu de a mă abandona plăcerii, ceea ce reprezintă 
cheia succesului în sex, dispăruse din pricina torturii. 
Fusesem absolut neajutorată. Nu puteam decât să sper că-mi 
voi reveni şi în această privință. Ştiam că Eric era capabil să-şi 
dea seama că nu izbuteam să ating marea clipă. Mă întrebase 
de câteva ori dacă eram sigură că vreau o partidă de sex. 
Aproape de fiecare dată, spusesem că da, mizând pe teoria 
mersului pe bicicletă. Dar căzusem. Însă eram mereu dispusă 
să încerc încă o dată s-o încalec. 

— Şi, cum merge relația? mă întrebă. În afară de urlete. 

Fiecare lucruşor era acum în maşina Ameliei. Ea trăgea de 
timp, îngrozită de clipa în care avea să urce de-adevăratelea în 
maşină şi să pornească. 

Doar mândria mă împiedica să izbucnesc într-un plâns în 
hohote în fața ei. 

— Cred că ne înțelegem destul de bine, i-am răspuns, 
forțându-mă din răsputeri să par veselă, Încă nu sunt sigură 
de ceea ce simt, de ceea ce înseamnă relația asta pentru mine. 

Era destul de drăguţ să pot discuta despre legătura mea 
supranaturală cu Eric, ca şi despre permanenta mea atracție 
față de bărbații mai în vârstă. Chiar şi înainte de a fi rănită în 
războiul zânelor, între mine şi Eric se stabilise ceea ce vampirii 
numesc o legătură de sânge, fiindcă schimbaserăm sânge între 
noi de câteva ori. Eram în măsură să simt, cu aproximație, 
locul în care se afla Eric şi starea lui de spirit, iar el simțea 
aceleaşi lucruri în privința mea. Întotdeauna era uşor prezent 
în străfundurile minţii mele: aşa cum ai pune în funcțiune un 
ventilator sau un filtru de aer, care scoate un bâzâit discret ce 
te ajută să adormi. (Era bine pentru mine că Eric dormea toată 
ziua, fiindcă puteam să fiu eu însămi măcar pentru o parte din 
timp. Oare simţea şi el acelaşi lucru după ce mă duceam la 


culcare, noaptea?) Nu era ca şi cum aş fi auzit voci în minte, 
sau altceva; cel puțin, nu mai mult decât de obicei. Dar, dacă 
mă simțeam fericită, de exemplu, trebuia să verific, ca să fiu 
sigură că eu mă simțeam astfel, şi nu Eric. La fel şi în privința 
furiei: Eric era straşnic la furie, acea furie controlată şi 
zăgăzuită cu grijă, mai ales în ultima vreme. Poate că luase 
asta de la mine. Eu însămi eram destul de plină de furie zilele 
astea. 

Uitasem cu totul de Amelia. Călcasem drept în hăul 
depresiei mele. 

Ea mă smulse brusc din starea în care căzusem. 

— Asta nu-i decât o scuză mare şi lată, îmi zise, țâfnoasă. 
Haide, Sookie. Ori îl iubeşti, ori nu. Degeaba eviţi să te 
gândeşti la asta, dând vina pe legătura voastră pentru orice. 
Ha, ha, ha. Dacă deteşti atât de mult legătura cu el, de ce nu 
te-ai gândit cum ai putea să te eliberezi de ea? 

Mă examină cu atenţie. Iritarea de pe chipul ei începu să 
dispară. 

— Vrei s-o întreb pe Octavia? îmi propuse, pe un ton mai 
blând. Dacă există cineva care să ştie, atunci ea e aceea. 

— Da, mi-ar plăcea să aflu, i-am răspuns, după o clipă de 
gândire, apoi am inspirat adânc. Ai dreptate, bănuiesc. Am 
fost atât de deprimată, încât am amânat luarea unei hotărâri, 
sau punerea în practică a celor pe care le-am luat deja. Eric e 
unic în felul lui. Numai că mi se pare... un pic cam... 
copleşitor. 

Avea o personalitate puternică şi se obişnuise să fie peştele 
cel mai mare din iaz. Mai ştia şi că are în față un timp 
nesfârşit. 

În schimb, eu n-aveam. 

Încă nu adusese vorba despre asta, dar, mai devreme sau 
mai târziu, avea s-o facă. 

— Oricum, copleşitor sau nu, îl iubesc, am continuat. 

Nu spusesem asta niciodată cu voce tare până acum. 

— Şi cred că asta pune punct subiectului. 

— Aşa cred şi eu. 

Amelia încercă să-mi zâmbească, însă era doar o tentativă 
jalnică. 


— Ascultă, zise ea, ține-o aşa mai departe, cu chestia asta 
de autocunoaştere. 

Se opri pentru o clipă, cu chipul încremenit într-o jumătate 
de zâmbet. 

— Ei bine, Sook, ar cam trebui să pornesc la drum. Tata mă 
aşteaptă. O să-şi vâre nasul în treburile mele încă din clipa în 
care o s-ajung în New Orleans. 

Tatăl Ameliei era bogat, puternic şi nu credea absolut deloc 
în puterile ei. Se înşela amarnic nesocotindu-i vrăjitoriile. 
Amelia se născuse cu o putere potenţială în interiorul ei, la fel 
ca oricare vrăjitoare. De îndată ce ar fi beneficiat de ceva 
pregătire şi disciplină în plus, ar fi devenit de-a dreptul 
înspăimântătoare, dar înspăimântătoare cu intenție, nu din 
cauza gravităţii greşelilor ei. Speram că Octavia, mentorul ei, 
avea pus la punct un program prin care să-i dezvolte şi să-i 
îndrume talentul Ameliei. 

După ce i-am făcut cu mâna în timp ce se îndepărta pe alee, 
zâmbetul larg mi-a pierit de pe față. M-am aşezat pe treptele 
verandei şi am plâns. Nu-mi trebuia prea mult până să 
izbucnesc în lacrimi zilele astea, iar plecarea prietenei mele nu 
avea acum decât rolul de declanşator. Erau atât de multe care 
mă făceau să plâng! 

Cumnata mea, Crystal, fusese asasinată. Mel, prietenul 
fratelui meu, fusese executat. Tray, ca şi Claudine şi Clancy, 
vampirul, căzuseră ucişi la datorie. Şi, din moment ce atât 
Crystal, cât şi Claudine fuseseră însărcinate, se mai adăugau 
două victime pe listă. 

Probabil că toate astea ar fi trebuit să mă determine să tânjesc, 
mai presus de orice, după pace şi linişte. Numai că, în loc să 
mă transform într-un Gandhi! din Bon Temps, în sufletul 


1 Mohandas Karamchand Gandhi (1869-1948), cunoscut sub 
numele de Mahatma Gandhi, a fost liderul politic şi spiritual al 
Indiei pe timpul mişcării naționale de independența. Ziua lui de 
naştere, 2 octombrie, este sărbătoare națională în India, iar pe plan 
mondial, Ziua Internaţională a Non-Violenţei. Mohandas 
Karamchand Gandhi (1869-1948), cunoscut sub numele de 
Mahatma Gandhi, a fost liderul politic şi spiritual al Indiei pe timpul 


meu dăinuia conştiinţa faptului că aş fi vrut să moară o 
grămadă de persoane. Nu eram direct răspunzătoare pentru 
cele mai multe dintre victimele împrăştiate în urma mea, însă 
mă simțeam bântuită de senzația că niciuna dintre tragedii nu 
s-ar fi petrecut dacă n-aş fi fost eu. În cele mai negre momente 
ale mele — iar acesta era unul dintre ele —, mă întrebam dacă 
viața mea merita prețul plătit pentru ea. 


mişcării naționale de independenţa. Ziua lui de naştere, 2 
octombrie, este sărbătoare naţională în India, iar pe plan mondial, 
Ziua Internaţională a Non-Violenţei. 

SFÂRȘITUL PRIMEI SĂPTĂMÂNI 


Vărul meu Claude aştepta pe veranda din față când m-am 
trezit într-o dimineaţă noroasă, cu aer proaspăt, la câteva zile 
după plecarea Ameliei. Claude nu era la fel de îndemânatic ca 
străbunicul meu Niall când venea vorba să-şi mascheze 
prezența. Deoarece Claude era zână, nu puteam să-i citesc în 
minte; în schimb, puteam să-mi dau seama că mintea lui se 
afla acolo — nu ştiu cum aş putea explica mai clar treaba asta. 
Mi-am luat cafeaua afară, pe verandă, deşi era cam frig, 
fiindcă să-mi beau prima ceaşcă afară fusese unul dintre 
tabieturile mele preferate înainte să... Înainte de războiul 
zânelor. 

Nu-mi mai văzusem vărul de săptămâni întregi. Nu-l 
întâlnisem pe timpul războiului zânelor, iar el nu luase încă 
legătura cu mine de la moartea lui Claudine. 

Am adus o cană şi pentru Claude şi i-am întins-o. A 
primit-o fără să scoată o vorbă. M-am gândit şi la posibilitatea 
ca el să mi-o azvârle în față. Apariţia lui mă luase cu totul prin 
surprindere. Habar n-aveam la ce să mă aştept. Vântul domol 
îi trecea prin părul lung şi negru, fluturându-l în jurul capului 
în panglici unduitoare de abanos. Ochii de nuanța 
caramelului îi erau mărginiți cu roşu. 

— Cum a murit? mă întrebă el. M-am aşezat pe treapta de 
sus. 

— N-am văzut, i-am răspuns, stând ghemuită cu genunchii 
la gură. Eram în clădirea aia veche pe care o folosea doctorița 
Ludwig pe post de spital. Claudine cred că încerca să le 
împiedice pe celelalte zâne să înainteze pe coridor şi să ajungă 


în camera în care mă ascunsesem eu cu Bill, Eric şi Tray. 

Am aruncat o privire spre Claude, să mă asigur că ştia locul 
despre care vorbeam, iar el mi-a făcut un semn de 
încuviințare. 

— Sunt destul de sigură că Breandan a fost cel care a 
ucis-o, fiindcă avea înfiptă în umăr una dintre andrelele ei 
când a dat buzna în camera noastră. 

Breandan, duşmanul străbunicului meu, fusese şi un prinț 
al zânelor. Breandan era de părere că oamenii şi zânele nu 
trebuiau să se însoțească. lar această credință mergea la el 
până la fanatism, Îşi dorea ca zânele să se abțină complet de la 
incursiunile lor prin lumea oamenilor, în ciuda masivei 
implicări a zânelor în comerțul pământean şi a produselor 
rezultate... produse care le ajutau să se amestece în lumea 
modernă. Breandan detesta în mod special întâmplătoarele 
cazuri de apariție a iubiţilor umani, o îngăduință a zânelor, ca 
şi copiii născuţi în urma unor astfel de legături. Îşi dorea ca 
zânele să stea separat, îngrădite în propria lume, însoțindu-se 
doar cu cei din propriul lor neam. 

Lucru destul de ciudat, tocmai asta hotărâse străbunicul 
meu să facă după ce le înfrânsese pe zânele care credeau în 
această politică de apartheid. După toată vărsarea de sânge, 
Niall ajunsese la concluzia că pacea în rândul zânelor şi 
siguranța pentru oameni puteau fi împlinite doar dacă zânele 
se blocau în lumea lor. Breandan îşi atinsese scopurile prin 
propria sa moarte. În cele mai rele momente ale mele, mă 
gândeam că decizia finală a lui Niall făcuse ca întregul război 
să devină inutil. 

— Ea te apăra pe tine, îmi zise Claude, readucându-mă în 
actualitate. 

În vocea lui nu se desluşea nimic. Nici învinuire, nici 
mânie, nici măcar o întrebare. 

— Mda. 

Asta făcea parte din slujba ei, să mă apere, la ordinele lui 
Niall. 

Am sorbit lung din cafea. Cea a lui Claude zăcea neatinsă 
pe brațul balansoarului de pe verandă. Poate că el se gândea 
acum dacă ar fi cazul să mă omoare. Claudine fusese ultima 


lui soră supraviețuitoare. 

— Ştiai că era însărcinată, zise el, în cele din urmă. 

— Mi-a spus chiar înainte să fie ucisă. Mi-am lăsat jos cana 
şi mi-am strâns braţele în jurul genunchilor. Aşteptam să cadă 
lovitura. La început, ideea nu mă deranja chiar atât de tare, 
ceea ce era şi mai oribil. 

— Înţeleg că Neave şi Lochlan te-au prins, zise Claude. 
De-asta şchiopătezi? 

Schimbarea subiectului m-a prins nepregătită. 

— Mda, i-am răspuns. M-au ţinut vreo câteva ore. Niall şi 
Bill Compton i-au omorât. Ca să ştii: Bill a fost cel care l-a 
omorât pe Breandan, cu săpăliga din fier a bunicii mele. 

Cu toate că săpăliga zăcuse în şopronul familiei mele timp 
de decenii, eu o asociam cu Buni. 

Claude a stat acolo, frumos şi indescifrabil, mult timp. Nu 
m-a privit deloc direct în față, nici nu a băut din cafea. Când a 
ajuns la cine ştie ce concluzie interioară, s-a ridicat şi a plecat, 
mergând de-a lungul aleii spre Hummingbird Road. Nu ştiu 
unde-şi parcase maşina. După mintea mea, putea să fi venit 
pe jos tot drumul dinspre Monroe sau să fi zburat pe un covor 
fermecat. Am intrat în casă, m-am lăsat imediat să cad în 
genunchi după uşă şi am plâns. Mâinile îmi tremurau. 
Încheieturile mă dureau. 

Tot timpul cât stătuserăm de vorbă, aşteptasem ca el să 
facă o mişcare. 

Mi-am dat seama însă că-mi doream să trăiesc. 


Martie 


A DOUA SĂPTĂMÂNĂ 


— RIDICĂ-ȚI BRAŢUL până sus de tot, Sookie! zise JB. 

Pe chipul lui atrăgător se vedea cât era de concentrat. 

Ținând bine greutatea de două kilograme şi jumătate, 
mi-am ridicat încet braţul stâng. Of, Doamne, ce mai durea. La 
fel şi dreptul. 

— OK, acum picioarele, rosti JB, când braţele începură 
să-mi tremure de încordare. 

JB nu avea licenţă de terapeut, însă lucra ca antrenor 
personal, aşa că avea experiență practică atunci când venea 
vorba să te ajute să-ți vindeci diverse răni. Poate că nu 
înfruntase niciodată un sortiment atât de variat ca al meu, din 
moment ce fusesem muşcată, tăiată şi torturată. Dar nu 
fusesem nevoită să-i explic amănuntele lui JB, iar el n-a 
observat că suferințele mele erau departe de cele tipice 
rezultate în urma unui accident de maşină. Nu-mi doream să 
circule prin Bon Temps speculaţii privitoare la problemele 
mele fizice, aşa că o vizitam din când în când pe doctorița Amy 
Ludwig, care semăna suspect de mult cu un hobbit, şi care îmi 
asigura ajutorul lui JB du Rose, un bun antrenor, însă prost 
ca noaptea. 

Soţia lui JB, prietena mea Tara, stătea pe unul dintre 
rastelele pentru greutăți. Citea La ce se pot aştepta viitoarele 
mame. Tara, însărcinată în aproape cinci luni, era hotărâtă să 
fie cea mai bună mamă cu putință. De vreme ce JB era plin de 
bunăvoință, dar nu prea strălucea la capitolul inteligență, 
Tara îşi asumase rolul de Cel Mai Responsabil Părinte. Îşi 
câştigase banii de cheltuială pe timpul liceului lucrând ca 


babysitter, ceea ce-i asigura o oarecare experienţă în îngrijirea 
copiilor. Se încrunta în timp ce răsfoia paginile, cu o expresie 
care-mi era cunoscută din anii noştri de şcoală. 

— Ţi-ai ales deja un doctor? am întrebat-o, după ce mi-am 
terminat exercițiile pentru picioare. 

Muşchii îmi urlau de durere, mai ales cel de la piciorul 
stâng care-mi fusese grav rănit. Mă aflam în sala de sport în 
care lucra JB, după orele de program, fiindcă eu nu eram 
înscrisă. Şeful lui JB îşi dăduse acordul pentru acest 
aranjament temporar, ca să-l facă fericit pe JB. Acesta era 
foarte valoros pentru complexul sportiv; de când începuse el să 
lucreze acolo, procentajul clientelei feminine sporise 
considerabil. 

— Aşa cred, îmi răspunse Tara. Existau patru opţiuni în 
zonă, iar noi le-am consultat pe toate. Prima mea programare 
a fost la doctorul Dinwiddie, aici, în Clarice. Ştiu că e un spital 
mititel, dar nu sunt un caz de mare risc, plus că e atât de 
aproape. 

Clarice era doar la câteva mile distanță de Bon Temps, 
unde locuiam cu toţii. Puteai să ajungi de la mine de acasă 
până la sala de sport în mai puţin de douăzeci de minute. 

— Am auzit lucruri bune despre el, i-am zis, în timp ce 
durerea din muşchi făcea ca totul să mi se învârtă în cap. 

Pe frunte aveam broboane de transpirație. Mă obişnuisem 
să mă consider o femeie puternică şi, în cea mai mare parte a 
timpului, fusesem şi una fericită. Acum, erau zile în care tot 
ceea ce puteam să fac era să cobor din pat şi să mă duc la 
muncă. 

— Sook, îmi zise JB, ia uite ce greutate e aici. Îmi zâmbea. 

Pentru prima oară, mi-am dat seama de faptul că făcusem 
zece extensii cu cinci kilograme mai mult decât de obicei. 

I-am zâmbit şi eu. N-a durat mult, dar ştiam că făcusem o 
faptă bună. 

— Poate c-o să vii la noi ca babysitter cândva, îmi zise Tara. 
O să-l învăţăm pe bebe să-ți zică tanti Sookie. 

Aveam să fiu o tanti de conveniență. Urma să am grijă de 
un bebeluş. Aveau încredere în mine. M-am pomenit 
dintr-odată că-mi făceam planuri de viitor. 


Martie 


ACEEAȘI SĂPTĂMÂNĂ 


MI-AM PETRECUT următoarea noapte cu Eric. Aşa cum se 
întâmpla de trei sau de patru ori pe săptămână, m-am trezit 
gâfâind, speriată, total dezorientată. Mă agățam de el ca şi 
cum m-ar fi putut mătura furtuna, dacă nu ar fi fost el să mă 
salveze, ca o ancoră. Deja plângeam când m-am trezit. Nu era 
prima dată când se întâmpla aşa ceva, numai că, de data asta, 
Eric plângea alături de mine, cu lacrimi însângerate care-i 
brăzdau chipul alb într-un mod înspăimântător. 

— Nu! l-am implorat. 

Mă străduisem din răsputeri să mă comport la fel ca 
altădată cât timp eram cu el. Fireşte, el ştia altceva. În seara 
asta, puteam să-i simt hotărârea. Eric avea ceva să-mi spună 
şi urma să o facă, indiferent dacă eram sau nu dispusă să-l 
ascult. 

— Ți-am simțit frica şi durerea în noaptea aceea cumplită, 
îmi zise cu o voce tulburată. Dar n-am putut să ajung până la 
tine. 

Până la urmă, îmi spunea ceva din ceea ce aşteptam să 
aflu. 

— De ce nu? am întrebat, străduindu-mă din răsputeri 
să-mi mențin tonul constant. 

Oricât ar fi părut de incredibil, trecusem printr-o perioadă 
în care mă simțisem atât de fragilă, încât nici nu îndrăznisem 
să-l caut. 

— Victor nu m-a lăsat să plec, zise el. 

Victor Madden era şeful lui Eric; fusese desemnat de Felipe 
de Castro, regele Nevadei, să supravegheze regatul cucerit al 


Louisianei. 

Reacția mea inițială față de explicaţia lui Eric era una de 
amară dezamăgire. Mai auzisem povestea asta. Un vampir mai 
puternic decât mine m-a obligat s-o fac. Scuza lui Bill pentru 
întoarcerea la creatoarea lui, Lorena, reiterată. 

— Sigur, am zis. 

M-am întors, sprijinindu-mi spatele de el. Am simțit recea, 
cutremurătoarea nefericire a deziluziei. M-am hotărât să-mi 
trag hainele pe mine, să pornesc înapoi spre Bon Temps, de 
îndată ce-mi voi fi adunat energia. Tensiunea, frustrarea, furia 
din Eric mă storceau de energie. 

— Oamenii lui Victor m-au legat cu lanțuri de argint, zise 
Eric din spatele meu. Mă ardea peste tot. 

— Literalmente. 

Încercam ca vocea să nu-mi sune la fel de sceptică pe cât 
mă simțeam. 

— Da, literalmente. Ştiam că se-ntâmplă ceva cu tine. 
Victor a fost la Fangtasia în noaptea aia, de parcă ar fi ştiut 
dinainte că trebuie să fie acolo. Când m-a sunat Bill să-mi 
spună că ai fost luată, am reuşit doar să-l mai anunț pe Niall, 
până ca trei dintre oamenii lui Victor să mă lege de perete. 
Când am... protestat, Victor mi-a zis că nu putea să-mi 
permită să iau parte la războiul zânelor. A spus că, indiferent 
ce s-ar întâmpla cu tine, eu nu aveam voie să mă implic. 

Pentru mult timp, Eric nu mai spuse nimic, clocotind de 
furie. O simțeam şi eu revărsându-se prin mine ca un şuvoi 
arzător. Îşi reluă apoi povestirea, cu o voce sugrumată. 

— Oamenii lui Victor au înhățat-o şi pe Pam şi au izolat-o, 
dar pe ea n-au legat-o. 

Pam era adjuncta lui Eric. 

— Din moment ce Bill se afla în Bon Temps, a putut să 
ignore mesajele telefonice ale lui Victor. Niall s-a întâlnit cu 
Bill la tine acasă, vrând să-ţi ia urma. Bill auzise de Lochlan şi 
de Neave. Noi toți auziserăm. Ştiam că, pentru tine, timpul 
urma să fie foarte prețios. 

Încă stăteam cu spatele la Eric. Îi ascultam vocea, dar în 
acelaşi timp îi simțeam mâhnirea, mânia şi disperarea. 

— Cum ai scăpat din lanţuri? am întrebat privind în 


întuneric. 

— l-am adus aminte lui Victor că Felipe îți promisese 
protecție, ţi-o promisese personal. Victor s-a prefăcut că nu mă 
crede. 

Simțeam cum se mişcă patul, în timp ce Eric se ridica şi se 
rezema cu spatele de perne. 

— Unii dintre vampiri au fost suficient de puternici şi de 
onorabili încât să-şi aducă aminte că-i juraseră ascultare lui 
Felipe, nu lui Victor. Cu toate că nu l-ar fi sfidat pe față pe 
Victor, au lăsat-o pe Pam să-l sune, pe la spatele lui, pe noul 
nostru rege. Când l-a găsit la telefon, ea i-a explicat că tu şi cu 
mine eram căsătoriți. Apoi, i-a cerut lui Victor să ia telefonul şi 
să discute cu Felipe. Victor n-a îndrăznit să refuze. Felipe i-a 
ordonat lui Victor să-mi dea drumul. 

Cu câteva luni înainte, Felipe de Castro devenise regele 
Nevadei, al Louisianei şi al Arkansasului. Era puternic, bătrân 
şi foarte abil. Şi mi-era dator până peste cap. 

— L-a pedepsit Felipe pe Victor? Speranţa nu încetează 
niciodată să încolțească. 

— Aici e buba, zise Eric. Pe undeva, se pare că iubitul meu 
viking citise Shakespeare?. Victor a pretins că uitase pe 
moment de căsătoria noastră. 

Chiar dacă şi eu însămi încercam să uit uneori, asta m-a 
supărat. Victor stătuse exact acolo, în biroul acela, când îi 
înmânasem lui Eric cuțitul ceremonial... complet neştiutoare 
că gestul meu consfințea o căsătorie, în stilul vampirilor. Dar, 
oricât de neştiutoare aş fi fost eu, cert este că Victor nu era. 

— Victor i-a spus regelui nostru că eu minţisem, încercând 
să-mi salvez iubitul uman de zâne. Zicea că viețile vampirilor 
nu trebuie irosite pentru salvarea oamenilor. I-a zis lui Felipe 
că nu ne crezuse, pe mine şi pe Pam, când îi spuseserăm că 
Felipe îți promisese protecție după ce l-ai salvat de Sigebert. 

M-am întors cu fața spre Eric şi am observat că raza de 
lumină a lunii care pătrunsese pe fereastră îl poleia în nuanțe 
de negru şi argintiu. Din scurta mea experienţă privitoare la 


2 Aluzie la monologul lui Hamlet, din piesa omonimă de William 
Shakespeare, în care apare expresia there's the rub (aici e buba). 


redutabilul vampir care trăsese sforile astfel încât să ajungă 
într-o poziție de mare putere, ştiam că Felipe nu era în nici un 
caz un prost. 

— Incredibil. De ce nu l-a ucis Felipe pe Victor? m-am 
interesat. 

— M-am tot gândit la asta, normal. Cred că Felipe este 
nevoit să pretindă că l-ar crede pe Victor. Cred că Felipe îşi dă 
seama că, numindu-l pe Victor locotenentul lui, răspunzător 
de întregul stat Louisiana, l-a făcut să-şi ducă ambițiile 
dincolo de limita decenței. 

Descopeream că, în timp ce mă gândeam la ceea ce tocmai 
îmi spusese, puteam să-l privesc cu obiectivitate pe Eric. Mă 
arsesem în trecut din cauza încrederii mele, aşa că de data 
aceasta nu aveam de gând să mă apropii prea mult de foc, fără 
o prudentă chibzuială. Una era să-mi placă să glumesc cu Eric 
sau să aştept cu nerăbdare momentele când aveam să ne 
îngemănăm trupurile pe întuneric, şi alta era să mă încred în 
el, cu noi şi fragile emoţii. În clipa de faţă, chiar nu eram 
dispusă să mă arăt încrezătoare. 

— Erai întors pe dos când ai venit la spital, l-am luat pe 
ocolite. 

Când mă trezisem în vechea uzină pe care o folosea 
doctorița Ludwig pe post de spital de campanie, rănile mă 
dureau atât de tare, încât avusesem impresia că moartea ar fi 
fost mai uşor de suportat pentru mine decât viaţa. Bill, cel care 
mă salvase, fusese otrăvit de o muşcătură a dinților îmbrăcați 
în argint ai lui Neave. Viaţa lui atârnase de un fir de păr. Rănit 
mortal, Tray Dawson, iubitul vârcolac al Ameliei, rezistase 
destul de mult până să moară de lovitura de spadă, atunci 
când trupele lui Breandan atacaseră spitalul. 

— Cât timp erai cu Neave şi Lochlan, eu sufeream 
împreună cu tine, îmi zise, întâlnindu-mi direct privirea. Am 
simțit durerea odată cu tine. Am sângerat odată cu tine; nu 
doar pentru că suntem legați, ci datorită iubirii pe care ţi-o 
port. 

Mi-am ridicat o sprânceană cu scepticism. Nu mă puteam 
împiedica să fiu sceptică, deşi simțeam că el credea în ceea ce 
spune. Eram doar dispusă să cred că Eric mi-ar fi venit în 


ajutor cu mult mai repede, dac-ar fi putut. Eram dispusă să 
cred că el auzise ecourile ororilor din momentele petrecute de 
mine în mâinile celor care mă torturaseră, din partea zânelor. 

Dar durerea şi sângele şi teroarea fuseseră ale mele. Poate 
că le-o fi simţit el, dar dintr-un cu totul alt loc. 

— Cred că ai fi fost acolo, dac-ai fi putut, i-am zis, 
conştientă de faptul că vocea îmi era prea calmă. Cred cu 
adevărat asta. Ştiu că tu i-ai fi omorât. 

Eric se sprijini într-un cot, iar palma lui mare îmi sprijini 
capul de pieptul lui. 

Nu puteam să neg că mă simțeam mai bine de când îmi 
destăinuise toate acestea. Şi totuşi, nu mă simțeam chiar atât 
de bine pe cât sperasem, deşi acum ştiam de ce nu venise 
atunci când urlasem după el. Puteam chiar să înțeleg de ce-i 
luase atât de mult până să mi-o spună. Neputinţa era o stare 
cu care Eric nu se întâlnea prea des. Eric era supranatural, 
incredibil de puternic, ba mai era şi un mare luptător. Totuşi, 
nu era un super-erou şi n-avea cum să înfrângă mai mulți 
membri hotărâți ai propriei sale lumi. Şi am înțeles că-mi 
dăduse o grămadă de sânge în timp ce el însuşi era în curs de 
vindecare după ce fusese prizonier în lanțurile de argint. 

În cele din urmă, ceva din interiorul meu se destinse, 
conştientizând logica poveştii lui. Îl credeam şi cu sufletul, nu 
doar cu mintea. 

O lacrimă roşie îmi pică pe umărul gol, scurgându-se apoi 
în jos. Am luat-o pe un deget, pe care i l-am dus la buze... 
oferindu-i înapoi durerea. Eu aveam şi-aşa destulă de-a mea. 

— Cred că suntem nevoiţi să-l omorâm pe Victor, am zis, 
după care privirile noastre s-au întâlnit. 

În sfârşit, izbutisem să-l surprind pe Eric. 


Martie 


CEA DE-A TREIA SĂPTĂMÂNĂ 


— Aşadar, zise fratele meu, după cum poți să-ți dai seama, 
mă văd în continuare cu Michele. 

Stătea cu spatele la mine, întorcând fripturile pe grătar. Eu 
eram aşezată pe un scaun pliant, cu vedere spre iazul întins şi 
pontonul lui. Era o seară frumoasă, răcoroasă şi proaspătă. De 
fapt, eram mulțumită să stau acolo şi să-l privesc la treabă; 
îmi plăcea să fiu cu Jason. Michele era în casă, pregătind o 
salată. O auzeam cântând Travis Tritt3. 

— Mă bucur, i-am zis, şi eram sinceră. 

Era pentru prima dată, după luni de zile, când petreceam 
nişte momente liniştite în familie cu fratele meu. Jason trecuse 
şi el prin clipe grele. Soţia lui, de care se despărțise, precum şi 
copilul lor încă nenăscut avuseseră parte de o moarte oribilă. 
Descoperise că cel mai bun prieten al lui, un bărbat, era 
îndrăgostit de el, o dragoste bolnavă, anormală. Dar, în timp 
ce-l priveam frigând carnea pe grătar şi ascultându-şi prietena 
cum cântă prin casă, am înţeles că Jason era un mare 
supraviețuitor. lată-l pe fratele meu întâlnindu-se din nou cu 
cineva, încântat de perspectiva de a mânca friptură, cu piureul 
de cartofi din caserola adusă de mine şi cu salata pregătită de 
Michele. Eram nevoită să admir hotărârea lui Jason de a găsi 
plăcerea în viață. Fratele meu nu era foarte bun ca model de 
viață din multe puncte de vedere, dar nu prea eram eu cea în 
măsură să arate cu degetul. 

— Michele e o femeie de treabă, am zis cu voce tare. 


3 Solistă country, considerată printre „rebelii" anilor '80 şi '90 ai 
acestui gen popular în S.U.A. 


Chiar era; deşi, poate nu în sensul în care ar fi folosit acest 
termen Buni a noastră. Michele Schubert mergea direct la 
țintă în toate privințele. N-aveai cum s-o dai de ruşine, fiindcă 
n-ar fi făcut niciodată un lucru pe care să nu şi-l asume. Pe 
baza aceluiaşi principiu al deschiderii totale, dacă Michele 
avea vreun motiv să se plângă de tine, aflai imediat cum stau 
lucrurile. Lucra în atelierul de reparații al dealerului Ford, 
ocupându-se de programări şi de vânzări. Era doar o 
recunoaştere a eficienței ei faptul că lucra încă pentru fostul ei 
socru. (De fapt, se ştie că el declarase că, în unele zile, îi plăcea 
de ea ceva mai mult decât de propriul fiu.) 

Michele ieşi pe ponton. Purta jeanşi şi tricoul polo cu 
emblema Ford, aşa cum se îmbrăca la serviciu, iar părul negru 
şi-l răsucise pe creştet într-un coc. Era adepta machiajului 
strident al ochilor, a genților mari şi a tocurilor înalte. Acum 
însă era desculță. 

— Hei, Sookie, îți place sosul țărănesc? mă întrebă. Sau 
punem ceva muştar cu miere? 

— Ţărănescul e perfect, i-am zis. Ai nevoie de ajutor? 

— Nt, mă descurc. 

Telefonul mobil al lui Michele începu să sune. 

— Fir-ar să fie, iar taica Schubert. Omul ăsta nu-i în stare 
să-şi găsească nici vârful nasului. 

Se întoarse în casă, cu telefonul la ureche. 

— Mă îngrijorează, totuşi, gândul că aş putea s-o pun în 
primejdie, zise Jason, cu acea voce prudentă pe care o folosea 
ori de câte ori îmi cerea părerea despre ceva supranatural. 
Adică... zâna aia masculină, Dermot, care seamănă cu mine. 
Ştii cumva dac-o mai fi prin preajmă? 

Se întoarse cu fața spre mine. Stătea rezemat de balustrada 
pontonului pe care-l adăugase casei construite de mami şi de 
tati, în vremea în care îl aşteptau să se nască. Mami şi tati nu 
ajunseseră să se bucure de ea cu mult peste un deceniu. 
Muriseră pe când aveam eu şapte ani, iar după ce Jason 
crescuse destul cât să poată locui singur (după propria 
estimare), se mutase de la Buni în casa asta. Timp de doi sau 
trei ani, locurile acestea cunoscuseră destule petreceri 
dezlănţuite, dar între timp el se mai potolise. În seara asta, îmi 


era foarte limpede că recentele lui pierderi îi accentuaseră şi 
mai mult seriozitatea. 

Am luat o înghițitură din sticlă. Nu eram cine ştie ce 
băutoare — văzusem la serviciu prea multe cazuri de abuz —, 
însă era imposibil să refuzi o bere rece într-o seară atât de 
luminoasă. 

— Aş vrea şi eu să ştiu pe unde-o fi Dermot, i-am zis. 

Dermot era fratele geamăn al bunicului nostru semi-zână, 
Fintan. 

— Niall s-a ferecat în lumea zânelor, cu toate celelalte zâne 
care au vrut să i se alăture, iar eu țin pumnii strânşi ca şi 
Dermot să fie acolo, cu el. Claude a rămas aici. L-am văzut 
acum vreo două săptămâni. 

Niall era străbunicul nostru. Claude îi era nepot de fiu, din 
căsătoria lui Niall cu o altă zână pursânge. 

— Claude, stripperul? 

— Proprietarul unui club de striptease, care se dezbracă şi 
el în serile dedicate femeilor, l-am corectat. Vărul nostru mai 
face şi pe modelul pentru copertele romanelor de dragoste. 

— Mda, pun pariu că fetele leşină când trece pe lângă ele. 
Michele are o carte cu el pe copertă, în nu ştiu ce costum de 
strigoi. Sunt convins că el savurează toată treaba asta la 
maximum. 

Vocea lui Jason suna, categoric, plină de invidie. 

— Sigur că da. Ştii ce, e o adevărată pacoste, am zis şi, 
surprinzându-mă pe mine însămi, am izbucnit în râs. 

— Te întâlneşti des cu el? 

— Nu l-am văzut decât atunci, după ce-am fost rănită. Dar 
ieri, când mi-am ridicat corespondența, am văzut că mi-a 
trimis câteva bonuri gratuite pentru seara femeilor de la 
Hooligans. 

— Crezi c-o să-l iei vreodată în serios? 

— Nu încă. Poate când o să fiu... Într-o dispoziţie mai bună. 

— Crezi că pe Eric l-ar deranja ca tu să vezi un alt bărbat 
dezbrăcat? 

Jason se străduia să-mi demonstreze cât de mult se 
schimbase, prin referirea lui degajată şi calmă la relația mea 
cu un vampir. Ei bine, hai să-i dăm fratelui meu punctele 


meritate pentru „voinţă”. 

— Nu ştiu precis, i-am răspuns. Dar n-aş sta să-i văd pe 
alții cum îşi scot hainele de pe ei, fără să-l anunț din timp pe 
Eric. Să-i dau o şansă de a-şi exprima umila opinie. Tu i-ai 
spune lui Michele dacă te-ai duce într-un club, să vezi cum se 
dezbracă femeile? 

Jason izbucni în râs. 

— Măcar aş aduce vorba, doar ca să-i aud părerea. 

Aşeză fripturile pe un platou şi făcu un semn spre uşile 
glisante. 

— Suntem gata, îmi zise, iar eu i-am deschis uşa. 

Pusesem masa mai devreme, iar acum am turnat ceaiul. 
Michele aranjase pe masă salata şi piureul încălzit şi scosese 
din cămară ceva sos A-l pentru friptură. Jason era mort după 
A-l. Împărţi câte o friptură în fiecare farfurie, mânuind 
furculița cea lungă pentru grătar. În câteva minute, mâncam 
cu toții. Eram ca o mică familie, noi trei. 

— Calvin a venit la reprezentanță azi, ne informă Michele. 
Se gândeşte să-şi vândă camioneta cea veche. 

Calvin Norris era un om bun, cu o slujbă bună. Era trecut 
de patruzeci de ani şi purta pe umerii săi o mulțime de 
răspunderi. Era şeful fratelui meu, masculul conducător al 
comunității de vârcolaci-panteră concentrate în mica aşezare 
Hotshot. 

— Tot mai umblă cu Tanya? m-am interesat eu. 

Tanya Grissom lucra la Norcross, la fel ca şi Calvin, însă 
uneori mai făcea câte o tură şi la Merlotte's, când vreuna 
dintre celelalte chelnerițe nu putea să vină la serviciu. 

— Mda, ea stă cu el, îmi zise Jason. Se ceartă destul de des, 
dar cred c-o să rămână acolo. 

Calvin Norris, şeful vârcolacilor-panteră, făcea tot posibilul 
să nu se implice în treburile vampirilor. Avusese destule de 
tras de când ieşiseră la lumină vârcolacii. Îşi declarase 
dubla-natură încă de a doua zi, când ne aflam în camera din 
spatele barului de la serviciu. Acum, că se dusese vorba, 
Calvin nu se alesese decât cu o sporire a respectului. Se 
bucura de o bună reputaţie în regiunea Bon Temps, chiar dacă 
majoritatea celor care făceau naveta din Hotshot erau priviți 


cu o oarecare suspiciune, din moment ce comunitatea era atât 
de izolată şi de bizară. 

— Cum de n-ai ieşit şi tu la lumină odată cu Calvin? am 
întrebat. 

Era un gând pe care nu-l citisem niciodată în mintea lui 
Jason. 

Fratele meu căzu puţin pe gânduri, gest care la el părea un 
pic cam neobişnuit. 

— Cred că, pur şi simplu, nu sunt pregătit să răspund la 
prea multe întrebări, zise el. Treaba asta cu schimbarea e ceva 
personal. Michele ştie, iar asta-i tot ceea ce contează. 

Michele îi zâmbi. 

— Sunt chiar mândră de Jason, zise ea, iar asta era 
suficient. S-a maturizat când s-a transformat în panteră. Nu 
părea să fi avut de ales. El face tot posibilul. Nu se plânge de 
nimic. O să le spună oamenilor, când o să fie pregătit. 

Jason şi Michele mă uimeau de-a binelea. 

— Eu n-am suflat niciodată o vorbă față de nimeni, l-am 
asigurat. 

— Niciodată n-am crezut că ai face-o. Calvin zice că Eric e 
un fel de şef al vampirilor, adăugă Jason, sărind la un alt 
subiect. 

Nu obişnuiesc să discut câtuşi de puţin despre politicile 
vampirilor cu cei care nu sunt vampiri. Pur şi simplu, nu mi se 
pare c-ar fi bine. Dar Jason şi Michele îmi împărtăşiseră din 
gândurile lor, aşa că voiam să le răspund cu aceeaşi încredere, 
măcar un pic. 

— Eric dispune de ceva putere. Numai că acum are un nou 
şef, iar situația e cam delicată. 

— Ai chef să discutăm despre asta? Puteam să-mi dau 
seama că Jason nu prea era sigur c-ar vrea să audă ce-aş fi 
avut eu de spus, însă se străduia din răsputeri să fie un frate 
bun. 

— Mai bine nu, am zis, şi l-am observat destinzându-se. 

Până şi Michele era bucuroasă să se întoarcă la friptura ei. 

— Totuşi, am continuat, în afară de faptul că avem de-a 
face şi cu alți vampiri, Eric şi cu mine o ducem bine. Mereu 
trebuie să laşi de la tine într-o relație, nu? 


Cu toate că Jason avusese zeci de relaţii de-a lungul 
timpului, despre lăsatul de la sine învățase abia de curând. 

— Am vorbit iar cu Hoyt, mă anunţă Jason, iar eu am 
înțeles legătura. 

Hoyt, umbra lui Jason timp de ani de zile, dispăruse pentru 
o vreme de pe radarul fratelui meu. Logodnica lui Hoyt, Holly, 
care lucra cu mine la Merlotte's, nu se prea dădea în vânt după 
Jason. Mă surprindea faptul că Jason îşi recăpătase vechiul 
camarad, dar şi mai mare era surpriza că Holly îşi dăduse 
consimțământul pentru această prietenie. 

— M-am schimbat mult, Sookie, îmi mărturisi fratele meu, 
de parcă (o dată în viață) mi-ar fi citit el gândurile. Vreau să fiu 
un prieten bun pentru Hoyt. Vreau să fiu un iubit bun pentru 
Michele, adăugă, privind-o cu seriozitate pe Michele, 
punându-şi mâna peste a ei. Şi vreau să fiu şi un frate mai 
bun. Noi suntem tot ce ne-a rămas. În afara zânelor cu care 
suntem înrudiți, dar de ele vreau să uit cât mai repede. Nu-mi 
vine să cred că Buni l-a înşelat pe bunicul. 

— Eu aveam o oarecare idee despre asta, am zis. 

Avusesem şi eu de luptat cu aceeaşi neîncredere. 

— Buni chiar îşi dorea copii, i-am explicat, iar asta nu era 
posibil cu bunicul. M-am gândit că poate o fi fost fermecată de 
Fintan. Zânele pot să-ți pătrundă în minte, la fel ca vampirii. 
Şi ştii cât de frumoase şi fermecătoare sunt. 

— Claudine sigur era frumoasă. Şi bănuiesc că, văzut prin 
prisma unei femei, şi Claude arată destul de bine. 

— Claudine chiar şi-a ascuns într-un fel frumuseţea, când 
a vrut să se dea drept femeie obişnuită. 

Claudine, sora geamănă a lui Claude, fusese o frumusețe 
năucitoare, de un metru şi optzeci înălțime. 

— Bunicul nu prea intra în categoria bărbaților chipeşi, 
zise Jason. 

— Mda, ştiu. 

Ne privirăm unul pe celălalt, recunoscând în tăcere puterea 
atracției fizice. După care rostirăm, deodată: 

— Dar Buni? 

Nu ne-am putut abține să nu izbucnim în râs. Michele se 
strădui din greu să-şi mențină seriozitatea pe chip, însă până 


la urmă cedă şi zâmbi către noi. Îţi venea destul de greu să-ţi 
închipui părinții făcând sex, dar bunicii? O chestie cu totul 
aiurea. 

— Acum, că mă gândesc la Buni, îmi amintesc c-am avut 
de gând să te întreb dacă n-aş putea să iau eu masa aia, pe 
care a pus-o în pod, zise Jason. Ştii, măsuţța aia care stătea de 
obicei lângă fotoliu, în sufragerie, nu? 

— Sigur, treci într-o zi pe-acolo şi ţi-o iei, am zis. Probabil 
că zace în acelaşi loc în care ai pus-o în ziua aia, când ţi-a 
cerut s-o duci sus în pod. 

Am plecat la puţin timp după aceea, cu vasul în care 
adusesem piureul aproape golit, cu ceva resturi de friptură şi 
cu inima veselă. 

Cu certitudine nu-mi închipuisem că o cină împreună cu 
fratele meu şi cu iubita lui ar fi însemnat vreo mare scofală, 
dar, după ce am ajuns acasă, în seara aceea, am dormit 
neîntoarsă până dimineaţă, pentru prima oară după multe 
săptămâni. 


Martie 


CEA DE-A PATRA SĂPTĂMÂNĂ 


— Iată, zise Sam, atât de încet, încât trebuia să ciulesc 
urechile ca să-l aud. 

Cineva pusese piesa lui Jace Everett, „Bad Things", şi 
aproape toată lumea din bar cânta odată cu el. 

— Ai zâmbit de trei ori în seara asta, îmi atrase atenţia şeful 
meu. 

— Ce, acum numeri de câte ori mă schimb la față? m-am 
mirat, lăsând jos tava şi aruncându-i o privire. 

Sam, şeful şi prietenul meu, este un teriantrop veritabil, e 
capabil să se transforme în orice vietate cu sânge cald, 
bănuiesc. Încă nu-l întrebasem cum stă treaba cu şopârlele, 
cu şerpii şi cu insectele. 

— Ei bine, mă bucur că-ţi revăd zâmbetul, zise el, în timp 
ce rearanja câteva sticle pe raft, doar ca să pară ocupat. Îmi 
lipsea, adăugă. 

— Mă bucur că am chef să zâmbesc, i-am mărturisit. 
Apropo, îmi place tunsoarea ta. 

Sam îşi trecu palma peste cap într-un gest aproape 
inconştient. Părul scurt, des, parcă era o cască roşcat-aurie. 

— Vine vara şi mi-am închipuit c-o să mă simt mai bine, 
explică el. 

— Probabil că aşa o să fie. 

— Tu deja ai început cu plaja? mă întrebă. Bronzul meu era 
celebru. 


4 Piesa „Bad Things" a solistului american de country Jace Everett 
este şi tema muzicală de pe genericul serialului TrueBlood, producție 
HBO, inspirat din romanele cu Sookie Stackhouse. 


— A, da. 

Într-adevăr, începusem foarte de timpuriu în primăvara 
asta. În prima zi în care-mi îmbrăcasem costumul de baie, tot 
iadul se dezlănțuise. Omorâsem o zână. Dar asta ținea de 
trecut. Mă întinsesem şi ieri la soare, şi nu se întâmplase 
absolut nimic. Deşi sunt nevoită să mărturisesc că nu-mi 
luasem afară şi aparatul de radio, fiindcă voiam să fiu sigură 
că aud dacă cineva s-ar furişa spre mine. Dar fusese linişte. În 
realitate, avusesem parte de o oră remarcabil de paşnică de 
lenevit la soare, urmărind zborul nevinovat al unui fluture. 
Una dintre tufele de trandafiri ale stră-străbunicii mele 
înflorea, iar mireasma îmi tămăduise o rană interioară. 

— Soarele mă face să mă simt de-a dreptul bine, i-am zis. 

Brusc, mi-am amintit ce-mi spusese zâna, cum că mă trag 
din zânele cerului, nu din cele ale apelor. Nu ştiam mai nimic 
despre subiect, dar mă întrebam dacă nu cumva dragostea 
mea față de soare n-o fi fost ceva genetic. 

Antoine strigă: „Gata comanda!", aşa că m-am grăbit să 
preiau farfuriile. 

Antoine se acomodase la Merlotte's, şi noi toţi speram c-o 
să se țină de slujba de bucătar. În seara asta, se mişca prin 
mica bucătărie de parcă ar fi avut patru perechi de brațe. 
Meniul de la Merlotte's era cel mai banal - hamburgeri, felii din 
piept de pui pane, o salată cu bucăți de pui tocat deasupra, 
cartofi prăjiți cu chili, murături prăjite — însă Antoine îl 
stăpânea cu o viteză uimitoare. Trecut acum de cincizeci de 
ani, Antoine plecase din New Orleans, după ce stătuse în 
Superdome pe timpul Katrinei. Îl respectam pentru atitudinea 
lui pozitivă şi pentru hotărârea de a o lua de la capăt, după ce 
pierduse totul. În acelaşi timp, se purta frumos cu D'Erig, 
care-l ajuta la prepararea mâncărurilor şi debarasa mesele. 
D'Eriq era drăguţ, dar lent. 

Holly lucra în seara aceea şi, între două drumuri cu băuturi 
şi farfurii cu mâncare, mai stătea pe lângă Hoyt Fortenberry, 
logodnicul ei, cocoțat pe un taburet de bar. Mama lui Hoyt 
acceptase chiar bucuroasă să stea cu băieţelul lui Holly în 
serile în care Hoyt voia să-şi petreacă timpul alături de 
logodnica lui. Era greu că Holly cea de azi fusese într-o 


anumită etapă a vieţii sale o membră dură a grupului Wicca. 
Avea acum părul în nuanţa lui naturală, de castaniu-închis, 
crescut aproape până la umeri, un machiaj discret şi un 
zâmbet permanent pe față. Hoyt, din nou cel mai bun prieten 
al fratelui meu, de când îşi rezolvaseră neînțelegerile, părea 
acum un bărbat mai puternic, având-o pe Holly care să-l 
sprijine. 

Am aruncat o privire spre Sam, care tocmai răspundea la 
telefonul mobil. Sam îşi petrecea o grămadă de timp la telefon 
în ultimele zile, iar eu bănuiam că se şi vedea cu cineva. Aş fi 
putut să aflu dacă i-aş fi scotocit destul prin minte (deşi cei cu 
dublă-natură sunt mai greu de descifrat decât oamenii simpli, 
normali), însă mă străduiam din răsputeri să nu mă amestec 
în gândurile lui Sam. Pur şi simplu, e o grosolănie să-ți vâri 
nasul în intimitatea persoanelor la care ţii. Sam zâmbea în 
timp ce vorbea la telefon şi-mi părea bine să-l văd că arată - cel 
puţin temporar — ca o persoană lipsită de griji. 

— Te-ai mai văzut cu vampirul Bill? mă întrebă Sam, în 
timp ce-l ajutam să închidă barul, cu o oră mai târziu. 

— Nu, nu l-am mai văzut de mult, i-am răspuns. Chiar mă 
întreb dacă nu cumva mă evită. Am trecut pe la el pe acasă de 
vreo două ori şi i-am lăsat un bax cu şase sticle de 
Sângeadevărat, plus un bilet de mulțumire pentru tot ceea ce 
a făcut când a venit să mă salveze, dar nu m-a sunat, nici n-a 
trecut pe la mine. 

— A fost aici acum vreo două seri, când erai tu liberă. Cred 
c-ar trebui să-i faci o vizită, îmi zise Sam. Nu-ţi mai spun nimic 
altceva. 


Martie 


SFÂRŞITUL CELEI DE-A PATRA 
SĂPTĂMÂNI 


Într-o frumoasă noapte de pe la sfârşitul aceleiaşi 
săptămâni, scotoceam prin dulap, căutându-mi cea mai mare 
lanternă din câte aveam. Sugestia lui Sam că ar trebui să-l 
vizitez pe Bill nu-mi dădea pace, aşa că, după ce am ajuns 
acasă de la muncă, am hotărât să fac o plimbare până dincolo 
de cimitir, spre casa lui Bill. 

Cimitirul Sweet Home este cel mai vechi din parohia 
Renard. Nu prea mai era loc pentru alte morminte, aşa că s-a 
înființat unul dintre acele „parcuri funerare", cu pietre de 
mormânt plate, în partea de sud a oraşului. Nu pot să-l sufăr. 
Chiar dacă solul e neregulat, iar copacii sunt toți bătrâni, 
unele dintre gardurile din jurul parcelelor stau să se dărâme, 
ca să nu mai vorbesc şi despre pietrele de mormânt foarte 
vechi, tot îmi place Sweet Home. Mă jucam cu Jason acolo 
când eram copii, ori de câte ori puteam să scăpăm de sub 
supravegherea lui Buni. 

Drumul printre morminte şi copaci spre casa lui Bill îmi 
devenise o a doua natură, încă din vremea în care vampirul îmi 
fusese cel dintâi iubit adevărat. Broaştele şi insectele tocmai 
îşi începeau cântatul estival. Zarva nu avea decât să crească 
odată cu încălzirea vremii. Mi-am amintit că D'Erig mă 
întrebase dacă nu mi-era frică să locuiesc lângă un cimitir, şi 
am zâmbit în sinea mea. Nu mi-era frică de morții din pământ. 
Morţii care umblau şi vorbeau erau cu mult mai periculoşi. 


Tăiasem un trandafir, ca să-l depun pe mormântul bunicii 
mele. Eram convinsă că ea ştia de prezența mea acolo şi de 
faptul că mă gândeam la ea. 

Se vedea o lumină slabă aprinsă în bătrâna casă Compton, 
care fusese clădită cam în aceeaşi perioadă cu casa mea. Am 
sunat la uşă. Dacă Bill nu bântuia cumva prin pădure, sigur 
era acasă, din moment ce automobilul lui se afla acolo. Cu 
toate acestea, am fost nevoită să aştept ceva timp până ca uşa 
să se deschidă scârțâind. 

A aprins lumina de pe verandă şi m-am abținut cu greu să 
nu-mi exteriorizez gândul. Arăta groaznic. 

Bill fusese infectat, intoxicat cu argint, pe timpul războiului 
zânelor, din cauza dinţilor îmbrăcaţi în argint ai lui Neave. 
Luase cantități mari de sânge atunci — şi de atunci — de la 
semenii lui vampiri, însă am observat cu multă durere că 
pielea îi era încă cenuşie, în loc să fie albă. Mersul îi era 
şovăielnic, iar capul şi-l ținea un pic aplecat în față, ca un 
bătrân. 

— Sookie, intră, zise el. 

Nici vocea lui nu mi se părea la fel de puternică pe cât 
fusese. 

Deşi vorbele îi erau politicoase, nu puteam să-mi dau 
seama ce părere avea în realitate despre vizita mea. Nu pot să 
citesc gândurile vampirilor, acesta fiind şi unul dintre motivele 
pentru care fusesem la început atât de atrasă de Bill. Oricine 
îşi poate imagina cât de plăcută e tăcerea, după o neîntreruptă 
şi nedorită împărtăşire a gândurilor celorlalți. 

— Bill, i-am zis, încercând ca vocea să nu-mi sune la fel de 
şocată pe cât eram. Te simți mai bine? Otrava aia din 
organismul tău... se elimină? 

Aş fi putut să jur că a oftat. Îmi făcu semn să intru înaintea 
lui în sufragerie. Becurile erau stinse. Bill aprinsese lumânări. 
Am numărat opt. Oare ce făcea, stând de unul singur în 
lumina aceea palidă? Asculta muzică? Îşi adora CD-urile, în 
special pe cele cu Bach. Simţind o anume îngrijorare, m-am 
aşezat pe canapea, în timp ce Bill şi-a plasat scaunul preferat 
de cealaltă parte a măsuţei scunde pentru cafea. Era la fel de 
arătos ca totdeauna, însă fața îi era lipsită de însuflețire. Era 


limpede că suferea. Acum, ştiam de ce voia Sam să-l vizitez. 

— Tu eşti bine? mă întrebă. 

— Mult mai bine, i-am răspuns, prudentă. El văzuse tot 
ceea ce fusese mai rău din suferința mea. 

— Cicatricele... mutilările? 

— Cicatricele sunt tot acolo, dar mult mai palide decât aş fi 
sperat vreodată. Bucăţelele lipsă au crescut la loc. Am un fel 
de gropiță în coapsa asta, am zis, arătând spre piciorul meu 
stâng. Dar am avut destulă carne de rezervă. 

Am încercat să zâmbesc, dar, sincer vorbind, eram prea 
îngrijorată încât să-mi izbutească. 

— Şi tu, eşti mai bine? l-am întrebat încă o dată, 
şovăielnică. 

— Mai rău nu mi-e, zise el, ridicând din umeri. 

Fusese o mişcare aproape imperceptibilă. 

— Ce-i cu apatia asta? am zis. 

— Am impresia că nu-mi mai doresc nimic, îmi mărturisi 
Bill, după o pauză destul de îndelungată. Nu mă mai 
interesează computerul. Nu mă mai simt atras să lucrez la 
noile intrări şi ieşiri din baza mea de date. Eric mi-o trimite pe 
Felicia să ambaleze comenzile şi să le expedieze. Ea îmi mai dă 
şi ceva sânge cât timp e aici. 

Felicia era barmaniţă la Fangtasia. Nu era vampir de prea 
multă vreme. 

Oare şi vampirii puteau să sufere depresii? Sau 
răspunzătoare de starea lui era intoxicația cu argint? 

— Chiar nu există nimeni care să poată să te ajute? Adică, 
să te vindeci? 

Îmi zâmbi într-un fel sarcastic. 

— Creatoarea mea, zise el. Dac-aş fi putut să beau sânge de 
la Lorena, aş fi fost complet vindecat până acum. 

— Ei bine, asta-i naşpa, am zis. 

Nu puteam să-l las să ştie ce anume mă irita, dar aoleu! Eu 
o omorâsem pe Lorena. M-am scuturat ca să îndepărtez 
această senzație. Moartea ei fusese necesară, iar acum era un 
fapt consumat. 

— A mai creat şi alți vampiri? m-am interesat, în schimb. 

Bill păru dintr-odată ceva mai puţin apatic. 


— Da, a mai creat. Mai are un copil în viață. 

— Ei, şi asta n-ar putea să te ajute? Dac-ai lua sânge de la 
vampirița asta? 

— Nu ştiu. Poate. Dar nu pot... Nu pot să ajung la ea. 

— Nu ştii dacă te-ar putea ajuta sau nu? Ce, voi aveți 
nevoie de un manual practic cu instrucțiuni, sau cum? 

— Da, zise el, ca şi cum n-ar fi auzit în viaţa lui o astfel de 
idee. Da, chiar ne-ar trebui. 

N-aveam de gând să-l întreb pe Bill de ce şovăia atât să ia 
legătura cu cineva care ar fi putut să-l ajute. Bill era un tip 
îndărătnic şi încăpățânat, iar eu n-aveam cum să-l conving de 
ceva, dacă el luase deja o hotărâre. Tăcurăm amândoi pentru o 
vreme. 

— Îl iubeşti pe Eric? mă întrebă Bill, brusc, luându-mă prin 
surprindere. 

Ochii lui căprui profunzi erau ațintiți asupra mea cu acea 
atenţie totală care jucase un rol important în atracţia pe care o 
manifestase asupra mea atunci când ne cunoscuserăm. 

Oare toți cunoscutii mei făcuseră o fixație pe relația pe care 
o aveam cu şeriful Districtului 5? 

— Da, i-am răspuns, hotărâtă. Da, îl iubesc. 

— Şi el zice că te iubeşte? 

— Da, am repetat, fără să-mi întorc privirea. 

— L-aş vrea mort, în unele nopți, mărturisi Bill. 

Eram de-a dreptul sinceri astă-seară. 

— E o chestie destul de generală, mai nou. Sunt vreo câțiva 
cărora eu însămi nu le-aş regreta lipsa, am recunoscut. Mă 
mai gândesc la asta ori de câte ori mă apucă jalea după cei la 
care am ţinut şi care nu mai sunt, cum ar fi Claudine, sau 
Buni, sau Tray. 

Iar ei nu erau decât cei din fruntea listei. 

— În consecință, cred că ştiu cum te simţi. Dar... te rog, 
nu-mi dori să-mi meargă rău alături de Eric. 

Deja pierdusem cam tot ce-aş fi fost în stare să îndur, în 
privința persoanelor importante din viața mea. 

— Cui i-ai vrea moartea, Sookie? mă întrebă, în timp ce în 
ochi îi apărea o scânteie de curiozitate. 

— N-am de gând să-ţi spun, am replicat, dăruindu-i un 


zâmbet vag. Ai putea să încerci să-mi îndeplineşti dorința. Aşa 
cum ai procedat cu unchiul Bartlett. 

Atunci când descoperisem că Bill îl ucisese pe fratele 
bunicii mele, care mă hărțuise... atunci ar fi trebuit să retez 
firul şi să fug. Oare viața mea n-ar fi fost alta? Dar acum era 
prea târziu. 

— Te-ai schimbat, zise el. 

— Sigur că da. Timp de vreo câteva ore, am crezut c-o să 
mor. Am suferit cum n-am mai suferit vreodată. lar Neave şi 
Lochlan se distrau atât de bine. Asta a făcut să se rupă ceva 
înăuntrul meu. Când i-ați omorât, tu şi cu Niall, a fost de 
parcă aş fi primit răspuns la cea mai arzătoare rugăciune a 
mea. Ar trebui să fiu creştină, dar în majoritatea timpului nu 
mă simt în stare nici măcar să presupun aşa ceva despre 
mine. Mi-a rămas prea multă furie pe dinăuntru. Când nu pot 
să dorm, mă gândesc la toți ceilalți cărora nu le-a păsat cât de 
multă durere şi necaz îmi provoacă. Şi mă gândesc la cât de 
bine m-aş simți dac-ar muri. 

Măcar atât puteam să-i mărturisesc lui Bill despre această 
îngrozitoare parte secretă din mine, dezvăluire care dovedea 
cât de apropiată mă simțeam încă de el. 

— Te iubesc, îmi zise. Nimic din ceea ce ai face sau ai spune 
nu va putea schimba asta. Dacă mi-ai cere să îngrop un 
cadavru pentru tine - sau să omor pe cineva - aş face-o fără 
crâcnire. 

— Există unele poveşti urâte între noi, Bill, dar tu o să 
ocupi mereu un loc special în inima mea. 

M-am chircit parcă în mine însămi auzind această frază 
răsuflată ieşindu-mi din propria gură. Dar, uneori, clişeele 
exprimă adevărul: acesta era adevărul. 

— Nu mă prea simt vrednică să țină cineva la mine atât de 
intens, am recunoscut. 

Izbuti să zâmbească. 

— Dacă vorbim despre cât de vrednică ai fi, nu sunt de 
părere că atunci când te îndrăgosteşti ţii prea mult seama de 
cât de vrednic este obiectul iubirii. Dar tot o să-ți contest 
afirmaţia. Cred că eşti o femeie minunată şi sunt de părere că 
te străduieşti mereu să fii cea mai bună persoană cu putinţă. 


Nimeni nu poate fi... lipsit de griji şi senin... după ce s-a aflat 
atât de aproape de moarte, ca tine. 

M-am ridicat să plec. Sam voise ca eu să-l văd pe Bill, să-i 
înțeleg situaţia, iar eu asta şi făcusem. Când Bill s-a ridicat să 
mă conducă spre uşă, am observat că nu mai avea acea viteză 
a fulgerului ca odinioară. 

— O să trăieşti, da? l-am întrebat, dintr-odată înfricoşată. 

— Aşa cred, îmi răspunse, pe un ton de parcă n-ar fi contat 
că era laie, ori bălaie. Dar, pentru orice eventualitate, dă-mi o 
sărutare. 

Mi-am petrecut brațul liber — în celălalt țineam lanterna — 
în jurul gâtului lui, şi l-am lăsat să-şi lipească buzele de ale 
mele. Atingerea lui, mirosul lui, îmi stârniră o sumedenie de 
amintiri. Pentru câtva timp, care mi s-a părut destul de lung, 
am stat îmbrățişați. Dar în loc să mă simt excitată, am devenit 
din ce în ce mai calmă. Eram neobişnuit de conştientă de 
propria-mi respiraţie: lentă şi regulată, aproape ca respirația 
cuiva care doarme. 

Am observat că Bill arăta mai bine după ce m-am desprins 
de el. Am ridicat din sprâncene. 

— Sângele tău de zână îmi e de ajutor, îmi zise. 

— Nu sunt decât o zână dintr-a opta spiță, am protestat. Şi 
n-ai luat nici o picătură. 

— Apropierea, explică el. Atingerea pielii. Buzele i se 
arcuiră în sus, într-un fel de zâmbet. 

— Dac-am fi făcut dragoste, adăugă el, aş fi fost mult mai 
aproape de vindecare. 

Rahat, mi-am zis în sinea mea. Dar nu puteam să nu 
recunosc că vocea aceea calmă îmi trezea nişte reacții undeva 
mai jos de buric, o tulburare adâncă şi plăcută. 

— Bill, aşa ceva n-o să se-ntâmple, i-am zis. Dar ar trebui 
să te gândeşti la cum să-i dai de urmă celeilalte progenituri 
vampir a Lorenei. 

— Da, zise el. Poate. 

Ochii lui negri erau ciudat de luminoşi: putea să fie un 
rezultat al intoxicării, sau al luminii împrăştiate de lumânări. 
Ştiam că n-ar fi făcut nici un efort ca să ajungă la cealaltă 
creaţie a Lorenei. Orice scânteie ar fi aprins în el vizita mea, 


aceasta era deja pe cale să se stingă. 

Simțindu-mă întristată, preocupată şi, de asemenea, 
recunosc, un piculeț încântată — doar n-o să-mi spuneți că nu 
e măgulitor să te ştii iubită atât de mult, fiindcă sigur este — 
m-am dus spre casă, traversând cimitirul. Din obişnuință, am 
mângâiat piatra funerară a lui Bill. În timp ce păşeam cu grijă 
peste terenul accidentat, mă gândeam tot la Bill, lucru destul 
de firesc. Fusese soldat în armata confederată. Scăpase cu 
viață din război, dar numai ca să fie răpus apoi de un vampir, 
după ce se întorsese acasă, la soție şi la copii; un sfârşit tragic 
al unei vieți grele. 

Mă bucuram încă o dată pentru faptul c-o omorâsem pe 
Lorena. 

Acesta era un lucru care nu-mi plăcea la mine: îmi dădeam 
seama că nu aveam remuşcări dacă omoram un vampir. Ceva 
din interiorul meu insista să-mi atragă atenţia că vampirii 
erau deja morți şi că prima moarte avea cea mai mare 
importanță. Când omorâsem un om pe care-l detestasem, 
reacția mea fusese cu mult mai intensă. 

Pe urmă, mi-a venit în minte: Ai fi crezut că m-aş bucura 
pentru că evitasem ceva suferințe, în loc să mă gândesc că ar 
trebui să mă simt mai rău pentru răpunerea Lorenei. Nu 
puteam să suport încercările de a deduce care ar fi fost reacția 
morală cea mai recomandabilă, fiindcă atât de frecvent ea nu 
se pupa cu reacția mea viscerală. 

Rezultatul final al acestei autoexaminări era că o omorâsem 
pe Lorena, care l-ar fi putut vindeca pe Bill. Bill ajunsese să fie 
rănit când îmi venise în ajutor. Era evident că aveam o 
răspundere. Trebuia să încerc să-mi dau seama ce era de 
făcut. 

Până să-mi dau seama că eram singură în beznă şi că ar fi 
trebuit să fiu înfricoşată de moarte (cel puţin în opinia lui 
D'Eriq), intrasem deja în bine-luminata mea curte din spatele 
casei. Poate că grijile privitoare la viața mea spirituală 
constituiseră o bine-venită distragere de la retrăirea torturii 
fizice. Sau poate că mă simțeam revigorată fiindcă-i făcusem 
cuiva un bine: îl îmbrățişasem pe Bill, iar asta îi ameliorase 
starea. Iar când m-am dus la culcare în seara aceea, am putut 


să mă întind pe o parte, în poziția mea preferată, în loc să mă 
sucesc şi să mă zvârcolesc, după care am avut un somn fără 
vise; cel puţin, fără vreunul pe care să mi-l pot aminti 
dimineața. 

În săptămâna următoare, m-am bucurat de un somn 
netulburat şi, ca rezultat, am început să redevin cea care 
fusesem înainte de ultimele întâmplări tragice din viața mea. 
Ameliorarea a fost treptată, dar sesizabilă. Nu-mi venise în 
minte vreo modalitate de a-l ajuta pe Bill, însă i-am cumpărat 
un nou CD (cu Beethoven) şi l-am pus într-un loc în care să-l 
găsească atunci când avea să iasă din ascunzătoarea lui din 
timpul zilei. Altădată, i-am trimis o carte poştală electronică. 
Doar ca să ştie că mă gândeam la el. 

De fiecare dată când îl vedeam pe Eric, mă simțeam ceva 
mai veselă. Şi, în sfârşit, am ajuns să trăiesc şi un orgasm, un 
moment atât de exploziv încât parcă mi l-aş fi pus deoparte 
pentru vacanţă. 

— Tu... eşti bine? m-a întrebat Eric. Ochii lui albaştri 
priveau fix în jos, într-ai mei, iar pe buze îi apăruse o jumătate 
de zâmbet, ca şi cum n-ar fi ştiut precis dacă trebuie să 
aplaude, sau să cheme salvarea. 

— Sunt foarte, extrem de foarte bine, i-am şoptit. 

S-o ia naiba de gramatică! 

— Sunt atât de foarte bine, încât am impresia c-o să mă 
scurg jos din pat şi o să mă prefac într-o băltoacă pe podea. 

Zâmbetul lui deveni mai încrezător. 

— Atunci, ţi-a plăcut? Mai mult decât altădată? 

— Ştii asta...? 

Îşi arcui o sprânceană. 

— Mă rog, fireşte că ştii. Doar că... am avut unele probleme 
care trebuiau rezolvate. 

— Ştiam că nu poate fi vorba despre talentul meu în amor, 
draga mea soție, rosti Eric; şi, cu toate că vorbele exprimau 
prea multă modestie, expresia feței era categoric una de 
uşurare. 

— Nu-mi mai spune „soţie”. Ştii că aşa-zisa noastră 
căsătorie nu ține decât de strategie. Şi, ca să mă întorc la 
afirmaţiile tale anterioare. Meriţi nota zece la talentul în amor, 


Eric. (Trebuia să-i dau Cezarului ce-i al Cezarului.) Problema 
lipsei orgasmului era doar în capul meu. Acum, s-a rezolvat. 
— Îmi torni gogoşi, Sookie, murmură el. Dar o să-ţi arăt eu 
ce-nseamnă să faci amor de nota zece. Fiindcă am impresia că 
poţi să mai ai un orgasm. 
Şi, după cum avea să se dovedească, puteam. 


CAPITOLUL 1 


APRILIE 


Iubesc primăvara pentru toate motivele evidente. Iubesc 
îmbobocirea florilor (care se petrece timpuriu aici, în 
Louisiana); iubesc ciripitul păsărilor; iubesc alergătura 
veverițelor prin curtea mea. 

Iubesc urletul îndepărtat al vârcolacilor. 

Nu, aici doar glumeam. Dar răposatul, regretatul Tray 
Dawson îmi spusese odată că primăvara era anotimpul 
preferat al vârcolacilor. Prada e mai bogată, aşa că vânătoarea 
se sfârşeşte repede, lăsând mai mult timp la dispoziţie pentru 
mâncare şi joacă. Şi, din moment ce tot mă gândeam la 
vârcolaci, nu m-a surprins prea mult să aflu noutăţi de la unul 
dintre ei. 

În acea dimineaţă însorită din miezul lui aprilie, stăteam pe 
veranda din față, cu cea de-a doua mea cană de cafea şi o 
revistă, purtând încă pantalonii de pijama şi tricoul meu cu 
Superwoman, când şeful haitei din Shreveport m-a sunat pe 
mobil. 

— Hm, am exclamat, recunoscând numărul. Am deschis 
clapeta telefonului. 

— Alo, am rostit, prudentă. 

— Sookie, zise Alcide Herveaux. 

Nu-l mai văzusem de luni de zile. Alcide urcase până la 
poziția de lider de haită anul trecut, într-o singură seară de 
infern. 

— Cum te mai simți? 

— Perfect de-a binelea, i-am răspuns, aproape crezând în 
ceea ce spuneam. Veselă ca un cintezoi. Sănătoasă şi voioasă, 
acordată ca o scripcă. 


Tocmai priveam un iepure țopăind peste trifoi şi iarbă la 
vreo douăzeci de paşi mai încolo. Primăvară, ce mai! 

— Tot mai umbli cu Eric? El e motivul bunei tale dispoziții? 

Toată lumea voia să ştie. 

— Da, tot mai umblu cu Eric. Asta sigur mă ajută să-mi 
păstrez fericirea. 

De fapt, aşa cum îmi tot spunea Eric, „umblatul" era o 
exprimare eronată. Cu toate că eu nu mă consideram 
căsătorită, din moment ce nu făcusem decât să-i înmânez un 
cuțit ceremonial (Eric profitase de ignoranța mea în cadrul 
magistralei sale strategii), vampirii vedeau altfel lucrurile. O 
căsătorie între un vampir şi un om obişnuit nu este tocmai ca 
o însoţire cu „iubeşte, cinsteşte şi supune-te" ca între oamenii 
normali, dar Eric se aşteptase ca mariajul să-mi aducă vreo 
câteva avantaje în lumea vampirilor. De atunci, lucrurile 
decurseseră destul de bine, vampireşte vorbind. Adică, în 
afara uriaşei erori, când Victor nu-l lăsase pe Eric să-mi vină 
în ajutor atunci când eram pe cale să mor; Victor, cel care 
trebuia neapărat să moară. 

Mi-am îndepărtat gândurile din această direcție 
tenebroasă, cu hotărârea dobândită printr-o practică 
îndelungată. Aţi văzut? Acum era mai bine. Acum, săream jos 
din pat în fiecare dimineaţă cu (aproape) întreaga mea energie 
de altădată. Ba chiar mersesem şi la biserică duminica 
trecută. Pe bune! 

— Care-i treaba, Alcide? l-am întrebat. 

— Vreau să-ți cer un serviciu, îmi zise Alcide, nu întru totul 
spre surprinderea mea. 

— Ce-aş putea să fac pentru tine? 

— Am putea să-ți folosim terenul pentru vânătoarea 
noastră pe lună plină, mâine-noapte? 

Am preferat să stau puţin să mă gândesc la cererea lui, 
decât să răspund automat afirmativ. Dispuneam de acel teren 
deschis de care aveau nevoie vârcolacii; nu asta era problema. 
Încă aveam în proprietate peste opt hectare de pământ în jurul 
casei, deşi bunica mea vânduse cea mai mare parte a fermei 
inițiale, atunci când avusese de înfruntat povara financiară a 
creşterii fratelui meu şi a mea. Deşi cimitirul Sweet Home 


ocupa o bună bucată de teren între proprietatea mea şi cea a 
lui Bill, spațiu avea să fie destul... mai ales dacă pe Bill nu l-ar 
fi deranjat să ofere acces şi pe terenul lui. Mi-am amintit că 
haita mai fusese odată acolo. 

Mi-am răsucit ideea în minte, astfel încât s-o privesc pe 
toate fețele. Nu găseam nici un aspect negativ evident. 

— Sunteţi bine-veniţi, am răspuns. Cred că ar trebui să 
vedeți cum stă treaba şi cu Bill Compton. 

Bill nu răspunsese la niciuna dintre micile mele dovezi de 
preocupare față de starea sănătății lui. 

Vampirii şi vârcolacii nu sunt înclinați să se împrietenească 
între ei, însă Alcide este un tip practic. 

— Îl sun şi pe Bill diseară, atunci, zise el. Ai numărul lui? 

I-am dat numărul. 

— De ce nu vă ducețţi cu toţii la locul vostru obişnuit, 
Alcide? l-am întrebat, din pură curiozitate. 

Îmi explică atunci, pe un ton de conversaţie oarecare, că 
haita Dinte Lung obişnuia să sărbătorească luna plină la 
ferma Herveaux, aflată la sud de Shreveport. Cea mai mare 
parte din terenul de la Herveausx fusese lăsat viran, fără nici 
un fel de construcții, tocmai pentru partidele de vânătoare ale 
haitelor. 

— Ham m-a sunat azi să-mi spună că a văzut un mic grup 
de unici care şi-a făcut tabăra lângă râu, adăugă el. 

„Unicii", adică cei cu unică natură, era denumirea folosită 
de vârcolacii cu dublă-natură pentru oamenii normali. Îl 
cunoşteam din vedere pe Hamilton Bond. Ferma lui era 
alăturată terenului Herveaux, iar Ham cultiva un teren pentru 
Alcide. Familia Bond aparținuse haitei Dinte Lung de tot atât 
timp ca şi alde Herveaux. 

— Au avut permisiunea voastră să-şi facă tabăra acolo? 
l-am întrebat. 

— L-au zis lui Ham că tata le dădea mereu permisiunea să 
pescuiască pe-acolo primăvara, aşa că nu s-au mai gândit să 
mă întrebe pe mine. Ar putea să fie adevărat. Totuşi, nu-mi 
amintesc de ei. 

— Chiar şi dacă spun adevărul, e destul de nepoliticos din 
partea lor. Ar fi trebuit să te sune, i-am zis. Ar fi trebuit să te 


întrebe dacă nu te deranjează. Vrei să vorbesc eu cu ei? Aş 
putea să aflu dacă mint. 

Jackson Herveaux, răposatul tată al lui Alcide, nu mi se 
părea genul care le-ar fi permis cu atâta nepăsare altora să-i 
folosească terenul mereu. 

— Nu, mersi, Sookie. N-aş vrea să-ți mai cer încă un 
serviciu. Tu eşti o prietenă a haitei. Noi ar trebui să avem grijă 
de tine, nu tu de noi. 

— Nu-ţi face griji pentru asta. Puteţi să veniți cu toții 
încoace. Şi dacă vrei să le fac o vizită presupuşilor amici ai 
tatălui tău, pot să fac şi asta. 

Îmi stârnea curiozitatea apariţia lor la ferma Herveaux, la o 
dată atât de apropiată de luna plină. Curiozitatea şi bănuielile. 

Alcide îmi zise c-o să se mai gândească la situația cu 
pescarii şi-mi mulțumi de vreo şase ori pentru că fusesem de 
acord. 

— Nu-i mare lucru, i-am zis, sperând că aşa şi era. 

În cele din urmă, Alcide simţi că-mi mulțumise suficient, 
aşa că discuţia se termină. 

M-am dus înăuntru cu cana mea de cafea. Nu mi-am dat 
seama că zâmbeam până când nu m-am privit în oglinda din 
sufragerie. Am recunoscut față de mine însămi că abia 
aşteptam sosirea vârcolacilor. Va fi plăcut să nu mă mai simt 
singură în mijlocul pădurilor. Jalnic, hm? 

Deşi cele câteva seri petrecute împreună fuseseră plăcute, 
Eric tot îşi dedica o grămadă de timp problemelor vampirilor. 
Ajunsesem să fiu un pic cam sătulă de situația asta. Mă rog, 
nu doar un pic. Dacă tot eşti şef, ar trebui să poți face rost şi 
de ceva timp liber, nu? Este unul dintre avantajele oferite de 
poziția de şef. 

Şi totuşi, se întâmpla ceva cu vampirii; din nefericire, nu 
eram familiarizată cu semnele. Până acum, noul regim trebuia 
să-şi fi consolidat poziția, iar Eric, să-şi fi stabilizat temeinic 
noul său rol din schema afacerilor. Victor Madden probabil că 
era ocupat până peste cap în New Orleans cu conducerea 
regatului, din moment ce era reprezentantul lui Felipe în 
Louisiana. lar Eric trebuia să fie lăsat să-şi conducă Districtul 
5 după propriile lui metode eficiente. 


Însă ochii albaştri ai lui Eric scăpărau scântei ori de câte 
ori se pronunța numele lui Victor. Probabil că şi ai mei. După 
cum stăteau acum treburile, Victor avea putere asupra lui 
Eric, iar noi nu prea aveam ce face în această privință. 

L-am întrebat pe Eric dacă el credea că Victor ar fi putut să 
se arate nemulțumit de prestația lui Eric în Districtul 5: o 
posibilitate îngrozitoare. 

— Mă îngrijesc de documentaţia care să ateste contrariul, 
mi-a răspuns Eric. Şi o păstrez în mai multe locuri diferite. 

Vieţile tuturor oamenilor lui Eric şi, poate, şi a mea, 
depindeau de fermitatea cu care Eric avea să se impună în 
acest nou regim. Ştiam că atât de multe se bazau pe ideea ca 
Eric să-şi făurească o poziție solidă şi mai ştiam că nu trebuie 
să mă smiorcăi pe tema asta. Dar nu întotdeauna îţi vine uşor 
să te forțezi să simţi ceea ce ştii că ar trebui să simți. 

Una peste alta, ceva urlete prin jurul casei ar fi înseninat o 
schimbare drăguță. Cel puţin, ar fi fost ceva nou şi diferit. 

Când m-am dus la serviciu, în ziua aceea, i-am povestit lui 
Sam despre apelul telefonic de la Alcide. Teriantropii veritabili 
sunt destul de rari. Şi, din moment ce nu mai existau alții prin 
zonă, Sam îşi petrecea timpul din când în când cu ceilalți care 
aveau dublă-natură. 

— Ascultă, de ce n-ai veni şi tu pe la mine? i-am propus. Ai 
putea să te prefaci în lup, nu-i aşa, din moment ce eşti 
teriantrop pursânge? Şi-atunci, te-ai amesteca de minune 
printre ei. 

Sam se lăsă pe spate în vechiul lui fotoliu rotativ, bucuros 
că i se oferea pretextul de a abandona completarea 
formularelor. În vârstă de treizeci de ani, Sam era cu trei ani 
mai mare decât mine. 

— Umblu cu cineva din cadrul haitei, aşa că ar putea să fie 
distractiv, zise el, cântărind în minte ideea. Dar, după o clipă, 
scutură din cap. Asta ar fi ca şi cum aş merge la o întrunire a 
NAACPS mânjit tot cu negru pe față. Să fiu o imitație în fața 
originalelor. De-asta n-am umblat niciodată cu panterele, deşi 


5 National Association for the Advancement of Colored People 
(Asociația Naţională pentru Promovarea Persoanelor de Culoare). 


Calvin mi-a zis că aş fi bine-venit. 

— Oh, am zis, simțindu-mă stânjenită. La asta nu m-am 
gândit. Scuze. 

Chiar m-am întrebat cu cine umbla, dar, încă o dată, nu 
era treaba mea. 

— Nu-ţi face probleme pentru asta. 

— Te cunosc de-atâţia ani şi ar fi trebuit să ştiu mai multe 
despre tine, am zis. Despre civilizația voastră, adică. 

— Propria mea familie învață încă. Tu ştii mai multe decât 
ei. 

Sam ieşise la lumină odată cu vârcolacii. Mama lui îl 
urmase în aceeaşi noapte. Familia lui avusese mult de furcă să 
se descurce cu revelația. De fapt, tatăl vitreg al lui Sam o 
împuşcase pe mama lui, iar acum erau în divorț: nici o 
surpriză la faza asta. 

— Relația fratelui tău a revenit la normal? m-am interesat. 

— Craig şi Deidra participă la şedinţe de consiliere. Părinții 
ei au fost destul de supăraţi aflând că ea ar intra prin căsătorie 
într-o familie cu specimene ca mine şi ca mama. Ei nu înțeleg 
că, dacă Deidra şi Craig vor avea copii, aceştia chiar nu se vor 
putea transforma în animale. Doar cel dintâi născut dintr-un 
cuplu pursânge cu dublă-natură poate. Totuşi, adăugă, 
ridicând din umeri, cred c-or să treacă şi peste asta. Eu doar 
aştept să-şi stabilească o nouă dată a nunții. Tot mai eşti 
dispusă să mergi cu mine? 

— Sigur, am zis, deşi am avut o oarecare senzaţie 
neplăcută în clipa în care m-am închipuit spunându-i lui Eric 
c-o să plec în afara granițelor statului cu un alt bărbat. 

În momentul în care-i promisesem lui Sam c-o să merg, 
relația dintre mine şi Eric nu era una amoroasă. 

— Crezi că dac-ai lua ca însoțitoare o femeie-vârcolac, 
familia lui Deidra s-ar simți ofensată? l-am întrebat. 

— Adevărul este, zise Sam, că Marea Revelaţie n-a decurs 
în Wright la fel de bine ca în Bon Temps. 

Aflasem, din ştirile locale, că Bon Temps fusese o aşezare 
norocoasă. Locuitorii ei doar clipiseră mărunt din ochi atunci 
când vârcolacii şi ceilalți cu dublă-natură îşi anunțaseră 
existența, întorcând o nouă filă din cartea de istorie a 


vampirilor. 

— Doar să mă anunti când o să fie cazul, i-am zis. Şi să vii 
mâine pe la mine, dacă te răzgândeşti în legătură cu întâlnirea 
haitei. 

— Şeful haitei nu m-a invitat, zise Sam, zâmbind. 

— Dar te-a invitat proprietara terenului. N-am mai discutat 
despre acest subiect pe tot restul turei mele, aşa că mi-am 
imaginat că Sam îşi va găsi altceva de făcut în timpul lunii 
pline. În realitate, schimbarea lunară se petrecea timp de trei 
nopți: trei nopți în care toți cei cu dublă-natură, dacă au 
posibilitatea, cutreieră pădurile (sau străzile) sub forma lor de 
animal. Cei mai mulți dintre „dubli” — cei născuţi cu această 
capacitate — se pot transforma şi în alte perioade, dar pe lună 
plină... Acela este un moment special pentru ei toţi, inclusiv 
pentru cei care şi-au dobândit această natură suplimentară 
fiind muşcațţi. Din câte am auzit, există un medicament pe 
care poți să-l iei ca să-ți împiedici transformarea; vârcolacii din 
armată, printre alții, sunt nevoiți să-l întrebuinţeze. Dar ei toți 
detestă asta, iar eu îi înțeleg că nu-i amuză deloc să rămână în 
aceeaşi stare în astfel de nopți. 

Din fericire pentru mine, a doua zi era una dintre zilele 
libere din săptămâna aceea. Dac-ar fi trebuit să mă întorc de la 
bar târziu în noapte, scurta distanță de parcurs de la 
automobil până în casă ar fi putut deveni destul de tensionată, 
cu atâția lupi bântuind în voie. Nu prea ştiu cât de mult le 
rămâne vârcolacilor din conştiinţa umană, atunci când se 
schimbă, iar dintre membrii haitei lui Alcide nu toți îmi sunt 
prieteni personali. Din moment ce aveam să fiu acasă, 
perspectiva găzduirii vârcolacilor devenea mai mult sau mai 
puțin lipsită de griji. Când ai oaspeți veniți să vâneze prin 
pădurile tale, n-ai ce pregătiri să faci. Nu trebuie să găteşti, 
nici să deretici prin casă. 

Cu toate acestea, faptul că aveam oaspeţi afară îmi oferea 
un bun motiv de a duce la sfârşit unele corvezi prin curte. Din 
moment ce era din nou o zi frumoasă, mi-am pus unul dintre 
costumele mele de baie cu bikini, am încălțat o pereche de 
tenişi, mi-am tras mănuşi pe mâini, după care m-am aşternut 
pe treabă. Vreascuri şi frunze şi conuri de pin, toate au ajuns 


în butoiul pentru ardere, împreună cu ceva resturi din 
tunderea gardului viu. M-am asigurat că toate uneltele pentru 
grădinărit sunt la locul lor, în magazie, pe care am încuiat-o 
apoi. Am strâns colac furtunul pe care-l foloseam pentru 
udatul plantelor din ghivecele pe care le aranjasem în jurul 
treptelor din spatele casei. Am verificat închizătoarea 
capacului de la pubela cea mare. O cumpărasem în mod 
special ca să ţin departe de gunoaie ratonii, însă şi un lup 
putea să manifeste interes față de ele. 

Mi-am petrecut o după-amiază plăcută, pierzând vremea la 
soare, cântând în stilul meu ori de câte ori dispoziția îmi dădea 
ghes. 

Odată cu amurgul, automobilele au început să sosească. 
M-am dus la fereastră. Am constatat că vârcolacii erau 
suficient de cumpătaţi, adunându-se mai mulți în fiecare 
vehicul. Dar, chiar şi-aşa, aleea mea avea să fie blocată până 
dimineaţă. Noroc că mi-am programat să stau acasă, mi-am 
zis. Îi cunoşteam pe unii dintre membrii haitei, iar pe câţiva 
alții i-am recunoscut văzându-i. Hamilton Bond, care 
copilărise împreună cu Alcide, s-a oprit şi a rămas în 
camioneta lui, vorbind la telefonul mobil. Privirea mi-a fost 
atrasă de o femeie tânără, slăbănoagă şi vioaie, partizană a 
stridențelor vestimentare, de genul pe care eu îl numeam 
„toale de MTV". O observasem prima dată în barul Părul 
Câinelui, din Shreveport, tot ea fiind cea care primise sarcina 
să-i execute pe inamicii răniți, după ce haita lui Alcide 
câştigase războiul vârcolacilor;, mi se pare că numele ei era 
Jannalynn. Am mai recunoscut două femei care făcuseră 
parte din haita atacatoare; se predaseră la sfârşitul bătăliei. 
Acum, li se alăturaseră foştilor adversari. Tot atunci se 
predase şi un tip tânăr, dar putea să fie oricare din duzina care 
se vânzolea neobosită prin curtea mea. 

În sfârşit, sosi şi Alcide, în bine cunoscuta lui camionetă. În 
cabină se mai aflau încă două persoane. 

Alcide este înalt şi uscat, cum sunt în general vârcolacii. Un 
bărbat atrăgător. Are părul negru şi ochii verzi şi, fireşte, este 
foarte puternic. De obicei, se comportă foarte politicos şi 
cumpătat; dar are şi o latură dură, poţi să fii sigur. Auzisem 


zvonuri, prin intermediul lui Sam şi al lui Jason, cum că, de 
când ajunsese în funcția de lider de haită, această latură dură 
fusese intens antrenată. Am remarcat că Jannalynn a depus 
un efort special ca să fie lângă portiera camionetei în clipa în 
care a coborât Alcide. 

Femeia care s-a strecurat în urma lui se apropia de treizeci 
de ani şi avea şolduri zdravene, solide. Îşi purta părul şaten 
lins pe spate şi prins într-un mic coc, iar bluza ei de camuflaj, 
fără mâneci, mi-a permis să observ că era musculoasă şi în 
plină formă. În clipa imediat următoare, Camuflata îşi rotea 
privirile prin curtea din fața casei, de parcă ar fi fost evaluator 
fiscal. Bărbatul care cobori pe cealaltă portieră era puţin mai 
în vârstă şi cu mult mai solid. 

Uneori, chiar şi fără să fii telepat, poți să-ți dai seama, din 
felul în care arată cineva, de faptul că a avut o viaţă grea. 
Bărbatul acesta avusese. Felul în care se mişca îmi spunea că 
era în permanenţă vigilent, căutând parcă primejdiile. 
Interesant. 

L-am privit, fiindcă trebuia să fie privit. Avea un păr 
şaten-închis, lung până la umeri, care-i împodobea capul ca 
un nor de bucle. M-am pomenit că-l examinez cu invidie. 
Mereu îmi dorisem ca şi părul meu să arate aşa. 

După ce am izbutit să trec peste invidia capilară, am mai 
observat că pielea îi era de nuanța maronie a înghețatei cu 
moca. Deşi nu era la fel de înalt ca Alcide, avea umeri laţi, pe 
un trup agresiv de musculos. 

Dac-aş fi avut vreo alarmă „Rău până-n măduva oaselor" pe 
poteca din cărămizi care ducea spre veranda din față, s-ar fi 
declanşat de îndată ce ar fi pus Cârlionţț piciorul pe ea. 

— Pericol, Will Robinson, am zis cu voce tare. 

Nu-i mai văzusem până acum nici pe Camuflaj, nici pe 
Cârlionţi. 

Hamilton Bond cobori din camioneta lui şi veni să se 
alăture micului grup, dar nu urcă treptele verandei împreună 
cu Alcide, Cârlionţ şi Camuflaj. Ham rămase în spate. 


6 Expresie, devenită celebră, din serialul american de televiziune 
din anii '60 Lost în Space (Pierduţi în spatiu). 


Jannalynn veni lângă el. Haita Dinte Lung părea că-şi răsfiră 
rândurile şi, în acelaşi timp, îşi rearanjează ordinea de bătaie. 
Când am răspuns la bătaia în uşă, aveam zâmbetul de 
gazdă primitoare la locul lui. Costumul de baie minuscul ar fi 
putut să transmită un mesaj incorect (lami, iami, liberă!), aşa 
că mi-am tras pe mine o pereche de blugi tăiați şi un tricou cu 

Fangtasia. Am împins uşa cu plasă contra ţânţarilor. 

— Alcide! am exclamat, sincer bucuroasă că-l vedeam. 
Ne-am oferit reciproc o scurtă îmbrățişare. L-am simţit 
teribil de cald, din moment ce toate experiențele mele recente 

în privința îmbrățişărilor fuseseră cu Eric, 
cel-cu-tempera-tura-mai-mică-decât-a-camerei. Am simțit un 
fel de freamăt de emoție şi mi-am dat seama că, deşi Camuflaj 
zâmbea spre mine, îmbrățişarea noastră nu fusese deloc o 
privelişte plăcută pentru ea. 

— Hamilton! am zis apoi. L-am salutat printr-un semn din 
cap, fiindcă distanța la care se afla nu permitea îmbrățişările. 

— Sookie, zise Alcide, avem câţiva noi membri pe care 
vreau să-i cunoşti. Ea e Annabelle Bannister. 

În viaţa mea nu cunoscusem pe cineva care să arate mai 
puţin a „Annabelle" decât femeia aceea. I-am strâns mâna, 
fireşte, spunându-i că sunt încântată de cunoştinţă. 

— Pe Ham îl ştii, iar pe Jannalynn ai cunoscut-o de 
asemenea, cred, continuă Alcide, înclinându-şi capul pe spate. 

I-am salutat dând din cap pe cei doi aflaţi la picioarele 
scării. 

— Iar el e Basim al Saud, noul meu secund, adăugă Alcide. 

Pronunțase „bah-SIIM'cu multă naturaleţe, de parcă mi-ar 
fi prezentat arabi toată ziua. În regulă! 

— Bonjurică, Basim, am zis, întinzându-i mâna. 

Una dintre semnificaţiile termenului de „secund", ştiam 
bine, era să bage frica în toţi de să facă pe ei, iar Basim părea 
foarte calificat pentru o astfel de meserie. Oarecum fără voie, 
şi-a întins şi el mâna spre a mea. l-am strâns-o, 
întrebându-mă ce-aveam să obțin de la el. Vârcolacii sunt 
deseori foarte greu de descifrat, din cauza naturii lor duale. Şi, 
cum era de aşteptat, n-am dat de gânduri anume: numai o 
negură tulbure de neîncredere şi agresivitate şi poftă carnală. 


Nostim lucru, cam tot cu aşa ceva m-am ales şi din partea 
nepotrivit-numitei Annabelle. 

— De când sunteţi în Shreveport? am întrebat, politicoasă. 

Mi-am mutat privirea de la Annabelle la Basim, astfel încât 
să-i includ pe ambii în întrebarea mea. 

— De şase luni, îmi răspunse Annabelle. M-am transferat 
din haita Omorâtorilor de Elani din Dakota de Sud. 

Aşadar, lucra în aviaţie. Fusese staționată în Dakota de 
Sud şi apoi redistribuită la Baza Aviatică Barksdale, din oraşul 
Bossier, învecinat cu Shreveport. 

— Eu sunt de două luni, zise şi Basim. Începe să-mi şi 
placă. 

Cu tot aspectul lui exotic, avea doar cea mai vagă urmă de 
accent străin, iar engleza lui era cu mult mai corectă decât a 
mea. Fie şi dacă ne luam strict numai după tunsoare, era 
evident că nu făcea parte din forțele armate. 

— Basim şi-a părăsit vechea haită din Houston, rosti calm 
Alcide, iar noi suntem bucuroşi să-l avem în rândurile noastre. 

Acel „noi' nu-l includea şi pe Ham. Poate că nu eram eu în 
stare să-i citesc gândurile lui Ham la fel de limpede ca pe cele 
ale unui om normal, însă tot îmi dădeam seama că nu era 
printre fanii înfocați ai lui Basim. Nici Jannalynn nu era, 
fiindcă îmi dădea impresia că-l priveşte pe Basim atât cu poftă, 
cât şi cu ranchiună. Cam multe pofte prin rândurile haitei, 
astă-seară. Privindu-i pe Alcide şi pe Basim, nu mi se părea 
prea greu de înțeles. 

— Vă doresc petrecere bună în seara asta aici, Basim, 
Annabelle, le-am zis, după care m-am întors spre şeful lor. 
Alcide, proprietatea mea se întinde poate cu un acru dincolo 
de râu, la est, cam cu cinci acri la sud de cărarea cu zgură care 
duce spre puțul de petrol, iar la nord, până în spatele 
cimitirului. 

Şeful de haită făcu un semn de încuviințare. 

— L-am sunat pe Bill azi-noapte, şi n-are nimic împotrivă 
dacă ne împrăştiem şi prin pădurile lui. N-o să fie acasă până 
în zori, aşa că nu-l deranjăm. Dar tu ce faci, Sookie? Te duci în 
Shreveport în seara asta, sau stai acasă? 

— O să fiu aici. Dacă aveţi nevoie de orice din partea mea, 


n-aveţi decât să veniți până la uşă, am zis, zâmbindu-le 
tuturor. 

Annabelle zise în sinea ei: N-aş prea crede, Blonduţo. 

— Dar s-ar putea să aveţi nevoie de telefon, i-am zis, 
făcând-o să tresară. Sau de vreun prim-ajutor. La urma urmei, 
Annabelle, n-ai de unde să ştii peste ce ai putea să dai. 

Cu toate că-mi începusem fraza surâzând, până să închei 
nu mai era nici urmă de zâmbet pe fața mea. 

Trebuie să faci eforturi, dacă vrei să te arăţi politicos. 

— Mulţumim încă o dată pentru că ne permiți să-ți folosim 
terenul. O să pornim spre pădure, se grăbi să zică Alcide. 

Întunericul se lăsa cu repeziciune şi deja îi vedeam pe 
ceilalți vârcolaci îndepărtându-se spre adăpostul copacilor. 
Una dintre femei îşi azvârli capul pe spate şi scoase un urlet. 
Ochii lui Basim deja se rotunjiseră şi deveniseră mai aurii. 

— Vă doresc o noapte plăcută, le-am zis, după care am 
făcut un pas înapoi şi am zăvorât uşa cu plasă contra 
ţânţarilor. 

Cei trei vârcolaci începură să coboare treptele din fața 
casei. Vocea lui Alcide se auzi atunci până la mine. El tocmai 
spunea: „Doar ţi-am spus că e telepată', adresându-i-se lui 
Annabelle, în timp ce mergeau pe alee în direcția pădurii, 
urmați de Ham. Deodată, Jannalynn o rupse la fugă spre 
liziera pădurii, atât de nerăbdătoare era să se transforme. 
Numai că Basim fu cel care aruncă o privire înapoi, spre mine, 
în timp ce închideam uşa din lemn. Era genul acela de privire 
pe care ţi-o aruncă animalele din grădina zoologică. 

Şi apoi, se aşternu un întuneric deplin. 

Vârcolacii mă cam dezamăgiră oarecum. Nu făcură chiar 
atât de mult zgomot pe cât crezusem. Am rămas în casă, 
fireşte, încuiată peste tot şi cu draperiile trase, ceea ce nu-mi 
stătea în obicei. La urma urmei, locuiam în mijlocul pădurii. 
M-am uitat puţin la televizor şi am citit un pic. Ceva mai 
târziu, în timp ce mă spălam pe dinți, am auzit un urlet. Părea 
că vine de la mare depărtare, probabil de pe la marginea 
răsăriteană a proprietății mele. 

În dimineaţa următoare, devreme, chiar când se crăpa de 
ziuă, m-am trezit, fiindcă am auzit zgomot de motoare. 


Vârcolacii plecau. Era cât pe ce să mă întorc pe partea cealaltă 
şi să adorm la loc, când mi-am dat seama că trebuia să cobor 
din pat şi să fac o vizită la baie. După ce am rezolvat problema, 
mi-am dat seama că eram acum ceva mai trează. Am lipăit 
de-a lungul coridorului până în sufragerie şi m-am zgâit 
printr-o mică deschizătură între draperii. Dintre copaci tocmai 
îşi făcea apariția Ham Bond, care arăta ceva mai mult decât 
mort de oboseală. Discuta cu Alcide. Camionetele lor erau 
singurele vehicule rămase. Annabelle apăru o clipă mai târziu. 

În timp ce priveam cum cade lumina dimineţii timpurii pe 
iarba înrourată, cei trei vârcolaci traversară lent peluza, 
îmbrăcați întocmai ca în seara trecută, dar ducându-şi 
încălțările în mâini. Arătau istoviți, dar fericiți. Hainele nu le 
erau însângerate, însă aveau stropi peste tot pe feţe şi pe 
brațe. Vânătoarea le fusese încununată de succes. Am avut o 
tresărire de Bambi, însă mi-am reprimat-o. Era un pic altceva 
decât să te duci la o întâlnire cu puşca la tine. 

Câteva secunde mai târziu, răsări şi Basim din pădure. În 
lumina piezişă, părea o creatură a codrului, cu părul rebel plin 
de frânturi de frunze şi de rămurele. Exista ceva antic în acest 
Basim al Saud. Chiar trebuia să mă întreb cum de ajunsese el 
vârcolac-lup în Arabia cea lipsită de lupi. În timp ce-l 
urmăream cu privirea, Basim se îndepărtă de ceilalți trei şi 
urcă pe veranda mea din față. Ciocăni, încet, dar ferm. 

Am numărat până la zece, apoi am deschis uşa. M-am 
străduit să nu mă holbez la petele de sânge. Puteai să-ți dai 
seama să se spălase pe față în apa râului, însă uitase de gât. 

— Domnişoară Stackhouse, bună dimineața, rosti Basim, 
curtenitor. Alcide mi-a spus că trebuie să vă informez că şi alte 
creaturi v-au traversat proprietatea. 

Mi-am simţit ridurile de pe frunte în timp ce mă încruntam. 

— De ce gen, Basim? 

— Cel puţin una dintre ele era zână, zise el. Probabil că au 
fost mai multe zâne, dar una, mai mult ca sigur. 

Era ceva incredibil, din vreo şase motive. 

— Dârele... sau urmele... sunt proaspete? Sau vechi de 
câteva săptămâni? 

— Foarte proaspete, zise el. Şi mai există şi un puternic 


miros de vampir. O combinaţie foarte nefericită. 

— Sunt veşti neplăcute, dar pe care trebuia să le aflu. 
Mulţumesc pentru că mi le-ai adus. 

— Şi mai e şi un cadavru. 

M-am holbat la el, silindu-mi fața să-şi păstreze 
imobilitatea. Am destul antrenament în a nu arăta ceea ce 
gândesc; oricare telepat trebuie să fie bun la aşa ceva. 

— Cât de vechi e cadavrul? am întrebat, când am fost 
sigură că sunt stăpână pe vocea mea. 

— De aproximativ un an şi jumătate, poate ceva mai puţin. 

Basim nu făcea prea mare caz din descoperirea unui 
cadavru. Doar îmi dădea de ştire că era acolo. 

— E destul de departe, în spate, îngropat foarte adânc. 

N-am zis nimic. Aoleo, Doamne, trebuie să fie Debbie Pelt. 
De când îşi recăpătase Eric amintirile referitoare la acea 
noapte, un singur lucru nu-l întrebasem vreodată: unde-i 
îngropase cadavrul după ce-o ucisese. 

Ochii întunecați ai lui Basim mă examinau cu mare atenție. 

— Alcide vrea să-l sunati, dacă aveţi nevoie de ajutor, sau 
de sfaturi, rosti el în cele din urmă. 

— Transmite-i lui Alcide că-i sunt recunoscătoare pentru 
ofertă. Şi mulțumesc încă o dată pentru că mi-ai spus. 

Înclină din cap şi, într-o clipă, era deja la jumătatea 
drumului spre camionetă, unde Annabelle îşi odihnea capul 
pe umărul lui Alcide. 

Mi-am ridicat braţul să-i salut, în timp ce Alcide pornea 
motorul camionetei. Am încuiat bine uşa după plecarea lor. 

Aveam o grămadă de lucruri la care să mă gândesc. 


CAPITOLUL 2 


M-am întors în bucătărie, pregătindu-mi cu nerăbdare 
cafeaua şi o felie din pâinea cu sos de mere pe care o lăsase la 
bar Halleigh Bellefleur seara trecută. Era o tânără drăguță şi 
mă bucuram cu adevărat de vestea că ea şi cu Andy aşteptau 
un copil. Auzisem că bunica lui Andy, bătrâna doamnă 
Caroline Bellefleur, nu-şi mai încăpea în piele de încântare, 
lucru de care nu mă îndoiam nici pentru o clipă. M-am 
străduit să mă gândesc la lucruri bune, cum ar fi la bebeluşul 
lui Halleigh, la sarcina Tarei şi la ultima noapte petrecută cu 
Eric, însă veştile tulburătoare aduse de Basim m-au frământat 
toată dimineața. 

Dintre toate ideile care mi-au trecut prin minte, să sun la 
biroul şerifului Districtului Renard a fost cea care nu a avut 
nevoie aproape deloc de consum cerebral. În nici un caz 
n-aveam cum să le explic de ce eram îngrijorată. Vârcolacii 
ieşiseră la lumină şi nu era nimic ilegal în faptul că-i lăsasem 
să vâneze pe terenul meu. Dar nu mă puteam închipui 
explicându-i şerifului Dearborn că un vârcolac îmi spusese că 
o zână îmi traversase proprietatea. 

lată cum stă treaba. Din tot ceea ce ştiu până în clipa de 
față, toate zânele, cu excepţia vărului meu Claude, fuseseră 
îngrădite față de lumea umană. Cel puţin, toate zânele din 
America. Niciodată nu mă întrebasem ce se întâmplase cu cele 
din alte țări, iar acum am închis ochii şi am tresărit în fața 
evidenţei propriei mele stupidități. Străbunicul meu Niall 
închisese toate portalurile dintre lumea zânelor şi cea a 
noastră. Sau, cel puţin, asta-mi spusese că are de gând să 
facă. lar eu presupusesem că dispăruseră toate, cu excepția 
lui Claude, care trăia printre oameni de când îl ştiam. Aşadar, 
cum se făcea că-mi bântuise o zână prin pădure? 

Şi cui puteam să-i cer sfatul într-o astfel de situaţie? Nu 


puteam să stau cu braţele încrucişate şi să nu fac nimic. 
Străbunicul meu se ocupase de detestabilul renegat 
semi-uman Dermot până în clipa în care închisese portalul. 
Trebuia acum să privesc în față posibilitatea ca Dermot, care 
era de-a dreptul nebun, să fi rămas în lumea umană. Orice 
s-ar fi întâmplat, trebuia să cred că apropierea unei zâne de 
casa mea nu putea să fie ceva bun. Şi aveam nevoie să vorbesc 
cu cineva despre asta. 

Puteam să-i încredințez secretul lui Eric, din moment ce 
era iubitul meu, sau lui Sam, care mi-era prieten, sau chiar lui 
Bill, fiindcă terenul lui avea un hotar comun cu al meu, motiv 
pentru care situația l-ar fi privit şi pe el. Sau puteam să discut 
cu Claude, să văd dacă putea să-mi ofere o cale de pătrundere 
în miezul situației. M-am aşezat la masă cu cafeaua şi cu felia 
de pâine cu sos de mere, prea tulburată ca să citesc ceva, sau 
să deschid aparatul de radio, ca să prind ştirile. Am terminat o 
cană de cafea şi am început-o pe cea de-a doua. Am făcut un 
duş, cu mişcări automate, mi-am aranjat patul şi mi-am 
rezolvat toate celelalte probleme matinale obişnuite. 

În cele din urmă, m-am aşezat în fața computerului pe 
care-l adusesem acasă din apartamentul din New Orleans al 
verişoarei mele Hadley, verificându-mi e-mailul. Nu sunt prea 
activă în această privință. Cunosc destul de puţine persoane 
care ar putea să-mi trimită vreun e-mail şi, pur şi simplu, nu 
căpătasem încă tabietul de a-mi vâri nasul zilnic în computer. 

Aveam câteva mesaje. N-am recunoscut adresa 
expeditorului primului mesaj, aşa că mi-am deplasat 
mouse-ul, vrând să dau clic pe ea. 

Un ciocănit în uşa din spate m-a făcut să ţopăi ca o 
broscuță. 

Mi-am împins scaunul înapoi. După o ezitare de o clipă, 
mi-am luat arma de vânătoare din dulapul aflat în camera de 
zi. Apoi m-am întors la uşa din spate şi m-am zgâit prin vizorul 
cel nou. 

— Vorbeam de lup, am bombănit. 

Ziua asta era, pur şi simplu, plină de surprize, şi încă nu 
era decât zece dimineața. 

Am lăsat jos arma de vânătoare şi am deschis uşa. 


— Claude, l-am întâmpinat. Intră. Vrei ceva de băut? Am 
coca-cola, cafea şi suc de portocale. 

Am observat că lui Claude îi atârna pe umăr cureaua unei 
genţi mari. După cât arăta de burduşită, părea să fie încărcată 
cu haine. Nu-mi aminteam să-l fi invitat la vreo petrecere în 
pijama. 

Intră, părând grav şi oarecum nefericit. Claude mai fusese 
la mine acasă, dar nu prea des, aşa că a început să caute cu 
privirea bucătăria. Din întâmplare, bucătăria era nouă, fiindcă 
cea veche arsese, aşa că aveam acum aparatură sclipitoare şi 
totul arăta încă pus la punct şi normal. 

— Sookie, nu mai pot să stau singur în casa noastră. N-ai 
putea să mă găzduieşti o vreme, verişoară? 

M-am străduit să-mi culeg falca de pe podea până să 
observe el cât eram de şocată; în primul rând, deoarece Claude 
îmi mărturisea că are nevoie de ajutor; în al doilea, deoarece 
îmi făcea mie mărturisiri; şi, în cel de-al treilea, deoarece 
Claude ar fi vrut să stea în aceeaşi casă cu mine, când în mod 
normal mă considera ca aflându-mă pe aceeaşi treaptă cu un 
cărăbuş. Sunt om de rând şi femeie pe deasupra, aşa că am 
două argumente împotriva mea, din punctul de vedere al lui 
Claude. Plus, desigur, că mai era şi toată povestea cu 
Claudine, care murise apărându-mă. 

— Claude, am zis, încercând ca vocea să nu-mi sune altfel 
decât înțelegătoare, stai jos. Ce nu-i în regulă? 

Am furişat o privire spre arma de vânătoare, inexplicabil de 
bucuroasă că era la îndemână. 

Claude nu-i aruncă decât o privire nepăsătoare. După o 
clipă, îşi lăsă jos geanta şi rămase pur şi simplu pe loc, ca şi 
cum nu-şi putea da seama ce ar trebui să facă mai departe. 

Mi se părea ceva supranatural, să stau în bucătăria mea, 
singură cu vărul meu zână. Deşi, după toate aparențele, 
alesese să-şi continue viața printre oameni, nici pe departe nu 
simțea cine ştie ce căldură față de ei. Claude, oricât de frumos 
ar fi fost el din punct de vedere fizic, era indiscutabil un 
nemernic, din câte constatasem. În schimb, îşi modificase 
chirurgical urechile, astfel încât să arate uman şi să nu fie 
nevoit să-şi cheltuiască energia perpetuându-şi aparența 


umană. Şi, tot din câte ştiam, legăturile sexuale ale lui Claude 
fuseseră întotdeauna cu masculi umani. 

— Încă locuieşti în casa pe care ai împărţit-o cu surorile 
tale? 

Era un ranch prozaic, cu trei dormitoare, din Monroe. 

— Da. 

OK. Am pornit în căutarea unei mici extinderi a 
subiectului. 

— Barurile tale nu te țin ocupat? 

Faptul că deținea şi ținea în funcțiune două cluburi de 
striptease — Hooligans şi un nou local pe care tocmai îl 
preluase — şi participa la spectacolele de la Hooligans cel puţin 
o dată pe săptămână mă făcea să-mi închipui că ar fi atât 
ocupat, cât şi prosper. Din moment ce era atrăgător până la 
infinit, scotea o grămadă de bani din bacşişuri, iar 
angajamentele lui ocazionale ca model îi săltau veniturile. 
Claude era în stare s-o facă până şi pe cea mai statornică 
bunicuţă să saliveze. Aflându-se în aceeaşi încăpere cu cineva 
atât de splendid, oricare femeie avea parte de un moment 
înălțător... dar până când deschidea el gura. În plus, acum nu 
mai trebuia să împartă veniturile clubului cu sora lui. 

— Sunt ocupat. Şi nu duc lipsă de bani. Dar, fără să am pe 
cineva din neamul meu alături... mă simt de parc-aş flămânzi. 

— Vorbeşti serios? l-am întrebat fără să mă gândesc, după 
care mi-a venit să-mi trag singură un şut. 

Dar eventualitatea că ar avea nevoie de mine Claude (sau 
oricine altcineva, fiindcă veni vorba) mi se părea atât de 
improbabilă. Cererea lui de a locui cu mine era întru totul 
neaşteptată şi nedorită. 

Totuşi, Buni a mea mă mustră mental. Aveam în față un 
membru al familiei mele, unul dintre puținii încă în viață 
şi/sau accesibili mie. Relația mea cu străbunicul Niall se 
sfârşise după retragerea lui în țara zânelor şi după ce trăsese 
uşa în urma lui. Deşi Jason şi cu mine ne mai reparaserăm 
relația, fratele meu îşi avea, în mare măsură, propria viață. 
Mama, tatăl şi bunica mea muriseră, mătuşa mea Linda şi 
verişoară mea Hadley muriseră, iar pe băieţelul lui Hadley îl 
vedeam rareori. 


Devenisem al naibii de deprimată în decurs de numai un 
minut. 

— Şi eu am suficient sânge de zână în mine, cât să-ţi fiu de 
vreun ajutor? 

Era singurul lucru care mi-a trecut prin minte să-l spun. 

— Da, răspunse el, cu toată simplitatea. Deja mă simt mai 
bine. 

Aveam impresia că aud un ciudat ecou al conversațţiei mele 
cu Bill. Claude zâmbi uşor. Dacă arăta incredibil chiar şi când 
era nefericit, atunci când zâmbea, Claude arăta de-a dreptul 
divin. 

— De când te-ai aflat în compania zânelor, picul tău de 
esență de zână s-a accentuat. Apropo, am o scrisoare pentru 
tine. 

— De la cine? 

— De la Niall. 

— Cum e posibil? Am înţeles că lumea zânelor e acum 
ferecată. 

— Are el metodele lui, îmi răspunse Claude, evaziv. Acum e 
singurul prinț, şi e foarte puternic. 

Are el metodele lui. 

— Hm, am mormăit. OK, hai s-o vedem. 

Claude scoase un plic din geanta lui cu lucruri pentru 
noapte. Avea acea nuanţă de galben-închis a pielii de bivol şi 
era sigilat cu o picătură de ceară albastră. În ceară era 
imprimată o pasăre cu aripile larg întinse în zbor. 

— Aşadar, au şi zânele o cutie poştală a lor, am zis. Şi poţi 
să trimiți şi să primeşti scrisori? 

— Scrisoarea asta, în orice caz. 

Zânele se pricepeau foarte bine să ocolească răspunsurile. 
Am pufnit, exasperată. 

Luând un cuțit, l-am strecurat pe sub sigiliu. Hârtia pe care 
am extras-o din plic avea o textură extrem de curioasă. 

Dragă strănepoată, începea. Sunt unele lucruri pe care n-am 
avut timp să fi le spun şi multe pe care n-am reuşit să le fac 
pentru tine, înainte de prăbuşirea planurilor mele pe timpul 
războiului. 

OK. 


Scrisoarea aceasta este scrisă pe pielea uneia dintre zânele 
apelor care ti-au înecat părinții. 

— Bleah! am strigat, scăpând scrisoarea pe masa 
bucătăriei. 

Claude ajunse lângă mine ca fulgerul. 

— Ce-ai păţit? mă întrebă, rotindu-şi privirea prin 
bucătărie de parcă s-ar fi aşteptat să zărească țâşnind un trol 
de undeva. 

— Asta-i piele! Piele! 

— Şi pe ce altceva ai fi vrut să scrie Niall? Părea total 
descumpănit. 

— Uhhh! 

Până şi pentru urechile mele, vocea îmi suna cam prea a 
fetişcană. Dar, pe bune... piele? 

— E curată, insistă Claude, evident sperând că asta îmi va 
rezolva problema. A fost prelucrată. 

Am scrâşnit din dinți şi am întins mâna după scrisoarea 
străbunicului meu. Am inspirat adânc, vrând să mă liniştesc. 
De fapt... materialul aproape că nici nu mirosea. 
Înăbuşindu-mi dorința de a-mi pune în mâini mănugile de 
bucătărie, m-am forțat să mă concentrez asupra lecturii. 

Înainte de a părăsi lumea voastră, m-am îngrijit ca unul 
dintre agenţii mei umani să discute cu câteva persoane care te 
pot ajuta să scapi de cercetările guvernului uman. Când am 
vândut compania farmaceutică deținută de noi, am întrebuințat 
o mare parte a profitului meu pentru asigurarea libertății tale. 

Am clipit, fiindcă ochii începuseră să-mi lăcrimeze un pic. 
N-o fi fost el un străbunic ca la carte, dar, ce naiba, făcuse 
ceva formidabil pentru mine. 

— A mituit vreo câțiva funcționari guvernamentali, ca să-i 
retragă pe cei de la FBI? Asta a făcut? 

— Habar n-am, zise Claude, ridicând din umeri. Mi-a scris 
şi mie, anunțându-mă că am trei sute de mii de dolari în plus 
în contul bancar. De asemeni, Claudine nu şi-a făcut nici un 
testament, din moment ce nu... 

... se aştepta să moară. Se aştepta să crească un copil, 
împreună cu iubitul ei, din neamul zânelor, pe care nu l-am 
cunoscut niciodată. Claude se scutură şi reluă, cu o voce 


spartă: 

— Niall a furnizat un cadavru uman şi un testament, ca să 
nu fim nevoiți să aşteptăm ani de zile până să-i dovedim 
moartea. Ea mi-a lăsat aproape totul. I-a spus asta tatălui 
nostru, lui Dillon, când i s-a arătat în cadrul ritualului ei 
mortuar. 

Zânele îşi anunțau rudele când mureau, după ce treceau în 
forma lor spirituală. M-am mirat de ce i s-o fi arătat Claudine 
lui Dillon şi nu fratelui ei, aşa că i-am pus întrebarea asta lui 
Claude, formulând-o cu cât mai mult tact posibil. 

— Următorul în ordinea ascendentă a vârstei primeşte 
viziunea, îmi răspunse Claude, rigid. Sora noastră, Claudette, 
mi s-a arătat mie, fiindcă eram mai mare decât ea cu un 
minut. Claudine şi-a săvârşit ritualul mortuar în fața tatălui 
nostru, fiindcă era mai mare ca vârstă decât mine. 

— Aşa că i-a comunicat tatălui tău dorinţa ca tu să 
primeşti partea ei din cluburi? 

Mare noroc avea Claude că sora lui, Claudine, îi 
comunicase altcuiva dorințele ei. Totuşi, m-am întrebat ce se 
întâmpla dacă zâna cea mai vârstnică din neam era cea care 
murea. Nedumerirea asta o să mi-o păstrez pentru mai târziu. 

— Da. Partea ei din casă. Maşina ei. Cu toate că aveam deja 
una. 

Dintr-un anume motiv, Claude părea conştient de sine. Şi 
vinovat. Oare de ce Dumnezeu s-ar arăta el vinovat? 

— Cum de poţi să mergi cu ea? l-am întrebat, derutată. Din 
moment ce zânele sunt într-o asemenea relație cu fierul? 

— Port mănuşi invizibile peste pielea expusă, îmi explică el. 
Mi le pun după fiecare duş. Şi am acumulat ceva mai multă 
toleranță odată cu fiecare deceniu trăit în lumea umană. 

M-am întors la scrisoare. E posibil să mai am ceva de făcut 
pentru tine. Îți voi da de ştire. Claudine ţi-a lăsat un dar. 

— O, Claudine mi-a lăsat şi mie ceva? Ce? Mi-am ridicat 
privirea spre Claude, care nu mi s-a părut tocmai încântat. 
Cred că nu ştiuse precis ce anume conținea scrisoarea. Dacă 
Niall nu dezvăluise conținutul testamentului lui Claudine, era 
posibil ca nici Claude să nu-l cunoască. Zânele nu mint, dar 
nici nu spun întotdeauna adevărul. 


— Ţi-a lăsat bani în contul ei din bancă, îmi zise, resemnat. 
Acolo sunt salariile ei de la magazinul universal şi partea de 
venituri din cluburi. 

— Au... a fost atât de drăguţ din partea ei! Am clipit de vreo 
două ori. Încercam să nu mă prea ating de contul meu de 
economii, iar contul curent nu se simțea prea bine, fiindcă 
lipsisem mult de la serviciu în ultima vreme. În plus, 
bacşişurile mele avuseseră de suferit din cauză că fusesem 
atât de deprimată. Chelnerițţele zâmbitoare câştigă mai mult 
decât cele triste. 

Era clar că nu mi-ar fi prins rău câteva sute de dolari. Poate 
aş fi reuşit să-mi cumpăr ceva haine noi, iar pentru baia de pe 
hol, chiar aveam nevoie de un vas nou de toaletă. 

— Şi cum se face un astfel de transfer? 

— O să primeşti un cec de la domnul Cataliades. El 
administrează averea. 

Domnul Cataliades - dacă avea şi un prenume, eu nu-l 
auzisem niciodată — era avocat şi, de asemenea (în cea mai 
mare parte) un demon. Se ocupa de afacerile juridice umane 
ale multor ființe supranaturale din Louisiana. M-am simțit — 
într-un mod subtil — mai bine atunci când Claude i-a 
pronunțat numele, fiindcă ştiam că domnul Cataliades nu 
avea nimic de împărțit cu mine. 

Ei bine, trebuia să iau o hotărâre cu privire la propunerea 
lui Claude de a deveni colocatari. 

— Dă-mi voie să dau un telefon, i-am zis, arătându-i apoi 
cafetiera. Dacă-ţi mai trebuie, pot să mai fac. Ţi-e foame? 

Claude clătină din cap. 

— Atunci, după ce o sun pe Amelia, noi doi o să trebuiască 
să stăm un pic la taifas. 

M-am dus să vorbesc de la telefonul din dormitorul meu. 
Amelia obişnuia să se trezească mai devreme ca mine, fiindcă 
serviciul meu mă obliga să stau până seara târziu. Îmi 
răspunse la telefonul mobil la al doilea sunet de apel. 

— Sookie, zise, iar vocea nu-i sună atât de posomorâtă pe 
cât mă aşteptasem. Care-i treaba? 

Nu-mi venea în minte vreun mod mai potrivit de 
introducere pentru întrebarea mea. 


— Vărul meu ar vrea să stea aici o vreme, i-am zis. Ar putea 
să folosească dormitorul de vizavi de mine, dar, dacă stă sus, 
am avea fiecare ceva mai multă intimitate. Dacă te întorci 
curând, normal c-o să-şi mute calabalâcul în dormitorul de 
jos. Oricum, nu vreau să te întorci şi să te trezeşti că doarme 
cineva în patul tău. 

Urmă o tăcere îndelungată. M-am încordat în aşteptarea 
răspunsului. 

— Sookie, zise ea, te iubesc. Ştii asta. Şi mi-a făcut mare 
plăcere să locuiesc cu tine. A fost o mană cerească să am unde 
să mă duc după povestea aia cu Bob. Dar, în clipa de față, 
sunt blocată pentru o vreme în New Orleans. Sunt, pur şi 
simplu... În mijlocul a multe chestii. 

Mă aşteptasem la aşa ceva, dar tot a fost un moment greu. 
Nu mă aşteptam cu adevărat ca ea să se întoarcă. Speram că 
se va vindeca mai repede în New Orleans... şi adevărul era că 
nu pomenise despre Tray. Părea că era vorba şi despre altceva, 
în afara mâhnirii. 

— Eşti bine? 

— Sunt, zise ea. Şi am mai făcut ceva pregătire cu Octavia. 

Octavia, mentorul ei într-ale vrăjitoriei, se întorsese în New 
Orleans împreună cu iubirea ei de mult pierdută. 

— În plus, în sfârşit am fost... judecată. A trebuit să 
primesc o pedeapsă pentru - ştii tu - chestia cu Bob. 

„Chestia cu Bob" era modul în care se referea Amelia la 
transformarea accidentală a iubitului ei într-un motan. 
Octavia îl prefăcuse la loc pe Bob în forma lui umană, însă 
fireşte că Bob nu fusese prea mulțumit de Amelia, şi nici 
Octavia. Deşi Amelia se pregătea în meşteşugul ei, era clar că 
magia transformațională era mai presus de puterile ei. 

— Aşadar, n-or să te biciuiască, sau mai ştiu eu ce, nu? am 
întrebat-o, încercând ca vocea să-mi sune glumeaţă. La urma 
urmei, nu mi se pare c-ar fi murit. 

Doar şi-a pierdut o felie zdravănă din viaţă şi a ratat cu 
totul uraganul Katrina, inclusiv faptul că n-a fost în măsură 
să-şi informeze familia că scăpase cu viaţă. 

— Unii dintre ei m-ar fi biciuit, dac-ar fi putut. Dar nu aşa 
ne rezolvăm problemele noi, vrăjitoarele. Amelia încercă să 


râdă, dar nu izbuti să fie convingătoare. Ca pedeapsă, trebuie 
să fac, ştii, serviciu în folosul comunității. 

— Cum ar fi să strângi gunoiul, sau să dădăceşti copii? 

— Păi... să amestec poţiuni şi să pregătesc pungi cu 
ingrediente obişnuite, ca să fie la îndemână. Să fac ore 
suplimentare în magazinul de magie şi să ucid pui de găină 
pentru ritualuri, din când în când. Să fac o grămadă de muncă 
de teren. Fără plată. 

— Asta e naşpa, am zis, fiindcă banii reprezintă aproape 
întotdeauna un subiect delicat pentru mine. 

Amelia crescuse în bogăţie, dar eu, nu. Dacă mă privează 
cineva de venituri, mă oftic. Pentru o clipă efemeră, m-am 
întrebat oare cât o cuprinde contul bancar al lui Claudine şi 
am binecuvântat-o pentru faptul că se gândise la mine. 

— Mda, păi... Katrina a distrus adunările vrăjitoarelor din 
New Orleans. l-am pierdut pe unii dintre membri, care n-or să 
se mai întoarcă niciodată, aşa că nu mai avem parte de 
contribuțiile lor, iar eu nu-mi folosesc niciodată banii de la 
tata pentru adunarea vrăjitoarelor. 

— Aşadar, una peste alta? am întrebat. 

— Tre’ să rămân pe-aici. Nu ştiu nici măcar dac-o să mai 
ajung vreodată în Bon Temps. Şi îmi pare tare rău pentru asta, 
fiindcă mie chiar mi-a plăcut să stau cu tine. 

— La fel şi mie. 

Am inspirat adânc, străduindu-mă ca vocea să nu-mi sune 
ca a unui copil oropsit. 

— Dar cu lucrurile tale cum rămâne? Nu că ar fi prea multe 
aici, dar oricum. 

— Deocamdată le las acolo. Am aici tot ce-mi trebuie, iar 
restul îți aparțin, poţi să faci cu ele ce crezi de cuviință, până 
pot eu să aranjez cum să le iau. 

Am mai stat puţin de vorbă, însă spuseserăm deja tot ceea 
ce era mai important. Am uitat s-o întreb dacă Octavia găsise 
cumva vreo cale prin care să dizolve legătura de sânge dintre 
Eric şi mine. Poate că nici nu eram prea interesată de răspuns. 
Am închis, simțindu-mă în acelaşi timp întristată, dar şi 
bucuroasă: bucuroasă pentru Amelia, fiindcă îşi achita prin 
muncă datoria față de adunarea vrăjitoarelor şi fiindcă era mai 


fericită față de cum fusese în Bon Temps după moartea lui 
Tray, şi întristată deoarece înțelegeam că ea nu se aştepta să 
se mai întoarcă. După un moment de tăcut rămas-bun la 
adresa ei, m-am dus în bucătărie să-l anunț pe Claude că 
etajul îi aparținea în întregime. 

După ce i-am absorbit zâmbetul recunoscător, am trecut la 
un alt subiect. Nu ştiam cum să abordez întrebarea, aşa că, 
pur şi simplu, i-am adresat-o direct. 

— Ai fost cumva prin pădurea din spatele casei? 

Chipul îi deveni complet impenetrabil. 

— De ce-aş fi făcut una ca asta? se interesă. 

— Nu te-am întrebat ce motive ai fi avut. Te-am întrebat 
doar dacă ai fost acolo. 

Ştiu să recunosc eschivările atunci când îmi apar în față. 

— Nu, răspunse el. 

— Asta-i o veste proastă. 

— De ce? 

— Fiindcă vârcolacii mi-au spus că a fost o zână pe-acolo 
foarte de curând, l-am informat, fixându-l cu privirea. Şi, dacă 
n-ai fost tu, atunci cine-ar fi putut să fie? 

— N-au mai rămas prea multe zâne, zise Claude. 

Încă o dată, eschivare. 

— Dacă mai sunt şi alte zâne care n-au ajuns să treacă 
dincolo până să se fi închis portalul, ai putea să-ți petreci 
vremea cu ele, i-am zis. N-ai avea nevoie să stai cu mine, cu 
firicelul meu de sânge de zână. Şi totuşi, asta faci. Iar pe 
undeva, prin pădurea mea, mai există o zână. 

I-am examinat expresia feței. 

— Nu văd să fii prea entuziasmat de perspectiva să-i dai de 
urmă zânei, oricine ar fi. Care-i şpilul? De ce nu dai buzna 
într-acolo, să găseşti zâna, să stabileşti vreo legătură şi să fii 
fericit? 

Claude îşi lăsă privirea în jos. 

— Ultimul portal care trebuia închis e tocmai în pădurea ta, 
zise. Şi poate că n-a fost închis complet. Şi ştiu că Dermot, 
străunchiul tău, era afară. În cazul în care Dermot o fi zâna pe 
care au simtit-o vârcolacii, n-o să se bucure deloc să mă vadă. 

Mi s-a părut că ar mai fi avut şi altceva de zis, dar s-a oprit 


exact în acest punct. 

Veşti proaste erau din belşug, plus încă o porţie babană de 
ocolire a subiectului. Încă aveam îndoieli cu privire la ceea ce 
urmărea, însă Claude îmi era rudă, iar pentru mine, rudele 
rămase erau preţios de puţine. 

— Foarte bine, am zis, deschizând un sertar din bucătărie 
în care strângeam tot felul de flecuşteţe. Uite o cheie. O să 
vedem cum iese şi treaba asta. Apropo, trebuie să mă duc la 
serviciu în după-amiaza asta. Şi trebuie să avem o discuție. 
Ştii că am un iubit, da? 

Deja mă simţeam puţin cam stânjenită. 

— Cu cine te vezi? se interesă Claude, cu un soi de 
curiozitate profesională. 

— A, păi... cu Eric Northman. 

Claude scoase un şuierat. Părea în acelaşi timp admirativ, 
dar şi prudent. 

— Eric îşi petrece nopţile pe-aici? Trebuie să ştiu dacă n-o 
să sară cumva pe mine. 

Înfăţişarea lui Claude dădea de înţeles că o astfel de 
eventualitate n-ar fi fost chiar atât de dezagreabilă. Însă 
problema esențială era aceea că zânele sunt de-a dreptul 
ameţitoare pentru vampiri, cam aşa cum e menta-mâței 
pentru mâţe. Eric ar fi avut mari greutăți să se abțină de la 
muşcat, în cazul în care l-ar fi avut pe Claude prin apropiere. 

— Asta probabil că s-ar sfârşi rău pentru tine, i-am zis. Dar 
eu cred că, dac-o s-avem un pic de grijă, ne-am putea 
descurca şi cu asta. 

Eric rareori îşi petrecea nopţile la mine acasă, fiindcă voia 
să fie înapoi în Shreveport înainte de apariţia zorilor. Avea atât 
de muncă în fiecare noapte, încât descoperise că pentru el era 
mai bine să se trezească în Shreveport. Eu am într-adevăr o 
ascunzătoare în care un vampir poate să stea într-o relativă 
siguranţă, însă nu este tocmai ceva luxos, nu ca la el acasă. 

Un pic mai multe griji îmi provoca posibilitatea ca vărul 
meu Claude să aducă bărbați străini în casa mea. Nu-mi 
doream să întâlnesc o persoană necunoscută în timp ce mă 
duceam spre bucătărie în pijama. Amelia avusese vreo doi 
musafiri nocturni, însă erau personaje pe care le cunoşteam. 


Am tras aer adânc în piept, sperând că ceea ce aveam să spun 
nu va suna homofob. 

— Claude, nu că n-aş vrea să te simţi bine, am zis, sperând 
în sinea mea că toată conversaţia asta s-ar putea opri aici. 

Am admirat la Claude faptul că acceptase fără să se 
înroşească ideea că aveam şi eu o viață sexuală şi nu puteam 
decât să-mi doresc să fi avut şi eu o astfel de nonşalanţă. 

— Dacă vreau să fac sex cu cineva necunoscut de tine, îl 
duc la mine acasă, în Monroe, îmi zise Claude, cu un mic 
zâmbet obraznic. 

Putea să fie receptiv, când voia, am constatat. 

— Sau te anunţ în timp util, continuă el. Bine aşa? 

— Sigur, am zis, surprinsă de cât de rapid cedase. 

Numai că spusese exact ceea ce trebuia. M-am mai relaxat 
puțin în timp ce-i arătam unde se găseau chestiile de 
importanţă strategică pentru bucătărie, i-am vândut câteva 
ponturi în legătură cu spălătorul şi cu uscătorul, după care 
l-am informat că baia de pe hol era în întregime a lui. 

Pe urmă, l-am condus la etaj. Amelia se străduise din greu 
să facă să arate drăguţ unul dintre micile dormitoare, iar pe 
celălalt îl decorase ca pe o cameră de zi. Îşi luase cu ea 
laptopul, dar televizorul rămăsese acolo. Am verificat, vrând să 
fiu sigură, dacă patul avea aşternuturi curate, iar şifonierul 
fusese eliberat de cea mai mare parte dintre țoalele Ameliei. 
I-am arătat uşa spre podul mansardat, pentru eventualitatea 
în care ar fi avut nevoie să depoziteze ceva. Claude o deschise 
şi făcu un pas înăuntru. Îşi roti privirea prin spaţiul acela 
întunecos, înghesuit. Generaţii de Stackhouse depozitaseră 
acolo lucruri de care credeau că ar putea să aibă nevoie într-o 
bună zi şi eram nevoită să recunosc că era cam talmeş-balmeş 
şi debandadă. 

— Ar trebui să le iei la mână, zise el. Ştii măcar ce ai aici? 

— Mofturi de familie, i-am răspuns, privindu-le oarecum 
exasperată. 

Pur şi simplu, niciodată nu avusesem inima să mă înfig în 
ele de când murise Buni. 

— Te ajut eu, declară Claude. Asta ca plată pentru cazare. 

Am deschis gura să-i atrag atenția că Amelia îmi plătise cu 


bani-gheață, dar pe urmă m-am gândit, din nou, că mi-era 
rudă. 

— Ar fi grozav, am zis. Cu toate că nu ştiu dacă am chef de 
asta, deocamdată. 

Încheieturile mă dureau încă de dimineaţă, deşi erau 
categoric mai bine decât altădată. 

— Şi mai există şi alte treburi prin şi pe lângă casă mai 
presus de puterile mele, dacă nu te-ar deranja să-mi dai o 
mână de ajutor. 

Făcu o plecăciune. 

— Aş fi încântat, zise. 

Era o cu totul altă latură a lui Claude față de cea pe care 
ajunsesem s-o cunosc şi s-o disprețuiesc. 

Mâhnirea şi singurătatea păreau să fi deşteptat ceva în 
frumoasa zână de sex masculin; părea să fi ajuns să 
conştientizeze faptul că trebuia să arate un pic de bunăvoință 
față de ceilalți, dacă voia să primească la rândul lui 
bunăvoință. Claude părea să fi înțeles că avea nevoie de 
ceilalți, mai ales acum, că surorile lui nu mai erau. 

Deja mă împăcasem ceva mai bine cu aranjamentele 
noastre până să plec la serviciu. L-am auzit o vreme pe Claude 
foindu-se pe sus, după care a coborât cu un braț de produse 
pentru îngrijirea părului, pe care şi le-a aranjat în baie. Îi 
pusesem deja prosoape curate. Părea mulțumit de camera de 
baie, una cât se poate de bătrânească. Însă Claude trăise şi în 
vremea de dinaintea introducerii canalizării interioare, aşa că 
poate o privea dintr-o altă perspectivă. Sincer vorbind, faptul 
că auzeam pe altcineva umblând prin casă destindea ceva, în 
adâncul meu, o tensiune de existența căreia nici măcar nu 
fusesem conştientă. 

— Bună, Sam, am zis. 

Era în spatele tejghelei barului când am ieşit eu din camera 
din spate, unde-mi lăsasem poşeta şi-mi pusesem un şorț. 
Barul Merlotte's nu era prea aglomerat. Holly, ca întotdeauna, 
stătea de vorbă cu Hoyt al ei, care trândăvea luându-şi cina. 
Alături de tricoul ei cu emblema Merlotte's, Holly purta 
pantaloni scurți din stofă ecosez, cu roz şi verde, în locul 
regulamentarilor pantaloni negri. 


— Îţi stă bine, Holly, i-am zis, iar ea îmi răspunse cu un 
zâmbet sclipitor. 

Şi, în timp ce Hoyt se lumina de fericire, Holly îşi ridică 
mâna, arătându-mi un inel nou-nouţ. 

Am scos un țipăt strident şi m-am repezit s-o îmbrățişez. 

— O, ce grozav! am zis. Holly, cât e de drăguţ! Ei, ați stabilit 
deja data? 

— O să fie prin toamnă, probabil, mă informă Holly. Hoyt 
are program prelungit de muncă primăvara şi vara. Asta-i 
perioada lui cea mai aglomerată, aşa că ne-am gândit să fie, 
poate, prin octombrie, sau prin noiembrie. 

— Sookie, interveni Hoyt, coborându-şi vocea şi luând o 
înfăţişare solemnă. Acum, că eu şi cu Jason ne-am rezolvat 
neînțelegerile, o să-l rog să-mi fie cavaler de onoare. 

Am aruncat foarte repede o privire spre Holly, care nu se 
numărase niciodată printre cele mai înfocate admiratoare ale 
lui Jason. Zâmbea încă şi, dacă eu puteam să-i simt rezervele, 
Hoyt nu observa nimic. 

— O să fie înnebunit, i-am zis. 

A trebuit să-i dau zor şi să fac o tură pe la mesele mele, însă 
zâmbeam în timp ce-mi rezolvam treburile. Mă întrebam 
dacă-şi vor ține ceremonia după lăsarea întunericului. Atunci, 
ar fi putut să vină şi Eric cu mine. Ar fi fost grozav! Asta m-ar fi 
transformat din „biata Sookie, care nici măcar logodită n-a fost 
vreodată" în „Sookie, care l-a adus pe tipul trăsnet la nuntă". 
Pe urmă, m-am gândit la un plan de urgenţă. Dacă nunta ar fi 
una de zi, puteam să-l iau cu mine pe Claude! Arăta exact ca 
un model pentru copertele romanelor de dragoste. Chiar 
fusese model pentru copertele romanelor de dragoste. (Aţi citit 
vreodată Doamna şi băiatul de la grajd, sau Indecenta 
căsătorie a Lordului Darlington? lu-hu!) 

Din nefericire, eram conştientă de faptul că mă gândeam la 
nunta lor în termenii strici ai propriilor mele sentimente... dar 
nimic nu te face să te simți mai jalnic decât să fii o fată bătrână 
la o nuntă. Îmi dau seama că e o prostie să te simţi ca şi cum ai 
fi pusă pe tarabă la douăzeci şi şapte de ani. Dar cam 
pierdusem perioada propice şi eram din ce în ce mai 
conştientă de acest fapt. Atât de multe dintre prietenele mele 


din liceu se căsătoriseră (unele chiar de mai multe ori), iar 
unele erau însărcinate: cum era cazul cu Tara, care tocmai 
intra pe uşă, purtând un tricou supradimensionat. 

I-am făcut un semn cu mâna, dându-i de înțeles c-o să vin 
să stau de vorbă cu ea când o să pot, după care i-am dus un 
ceai cu gheață doctoriței Linda Tonnesen şi o bere Michelob” 
lui Jesse Wayne Cummins. 

— Care-i treaba, Tara? am întrebat-o, aplecându-mă s-o 
îmbrățişez pe după gât. 

Se trântise între timp la o masă. 

— Am nevoie de o Diet coke decofeinizată, îmi zise ea. Şi de 
un cheeseburger. Cu un morman de murături prăjite, adăugă, 
cu o înfăţişare feroce. 

— Sigur, i-am răspuns. Ți-aduc coca şi dau imediat 
comanda. 

Când m-am întors, golise deja paharul. 

— O să-mi pară rău peste cinci minute, fiindcă o să 
trebuiască să mă duc la toaletă, zise ea. Toată ziua fac pipi şi 
mănânc, nimic altceva. 

Tara avea cearcăne mari sub ochi, iar tenul ei nu era cel 
mai grozav cu putință. Unde să fi fost acea strălucire a femeii 
gravide despre care auzisem atâtea? 

— Cât mai ai? 

— Trei luni, o săptămână şi trei zile. 

— Doctorul Dinwiddie ţi-a făcut o programare precisă! 

— Lui JB pur şi simplu nu-i vine să creadă cât e mare mă 
fac, mărturisi Tara, dându-şi ochii peste cap. 

— Aşa a zis? Cu cuvintele astea? 

— Mda. Da. Exact aşa. 

— Of, Doamne. Băiatul ăsta are nevoie de o lecţie, două, de 
exprimare. 

Tara se măritase cu JB ştiind că punctul lui forte nu era 
nicidecum creierul, iar acum culegea roadele, însă eu îmi 
doream atât de mult ca ei să fie fericiți! Nu puteam să-i arunc 
doar un: „Cum îți aşterni, aşa dormi." 


7 Unul dintre primele sortimente de bere pasteurizată introduse în 
S.U.A., din anul 1896, comercializat numai la butoi. 


— Te iubeşte, i-am zis, încercând să adopt un ton liniştitor. 
E doar... 

— JB, completă ea, ridicând din umeri şi izbutind să-şi 
compună un zâmbet. 

Atunci, Antoine mă strigă, spunându-mi că era gata 
comanda, iar expresia de lăcomie de pe fața Tarei mă informă 
că era mai interesată de mâncare, decât de lipsa de tact a 
soțului ei. Se întoarse la Tara's Togs? ca o femeie mai fericită şi 
mai împlinită. 

De îndată ce s-a întunecat, l-am sunat de pe telefonul meu 
mobil pe Eric, în timp ce eram la toaletă. Detestam să trag 
chiulul de la programul lui Sam ca să-mi sun iubitul, dar 
aveam nevoie de sprijin. Acum, că aveam numărul lui de 
mobil, nu mai eram nevoită să sun la Fangtasia, ceea ce era 
atât bine, cât şi rău. Nu ştiam niciodată cine avea să-mi 
răspundă la telefon şi nici nu eram o favorită generală în 
rândul vampirilor lui Eric. Pe de altă parte, îmi lipseau 
convorbirile cu Pam, adjuncta lui Eric. Pam şi cu mine eram 
aproape prietene, pot să zic. 

— Aici sunt, iubito, rosti Eric. 

Îmi venea greu să nu mă las cuprinsă de fiori când îi 
auzeam vocea, însă atmosfera toaletei pentru femei din 
Merlotte's nu era cea mai potrivită pentru declanşarea poftelor 
carnale. 

— Păi, şi eu sunt aici, asta-i clar. Ascultă, chiar am nevoie 
să vorbesc cu tine, i-am zis. S-au întâmplat unele lucruri. 

— Eşti neliniştită. 

— Da. Din motive întemeiate. 

— Am o întâlnire peste o jumătate de oră cu Victor, îmi zise 
Eric. Ştii cât de încordată o să fie probabil. 

— Ştiu. Şi-mi pare rău că te bat la cap cu problemele mele. 
Dar eşti băiatul meu şi un băiat bun trebuie să mai şi asculte. 

— Băiatul tău, repetă el. Sună... ciudat. Nu semăn deloc a 
băiat. 

— Of, Eric! am exclamat, exasperată. N-am chef să stau 

aici, în toaletă, să-mi pierd vremea discutând despre 
terminologie! Care-i ultimul tău cuvânt? O să ai ceva timp liber 
mai târziu, sau nu? 

Izbucni în râs. 

— Da, pentru tine. Poţi să conduci până aici? Ba nu, stai, o 
să ţi-o trimit pe Pam. O să fie la tine acasă la ora unu, bine? 

Poate că aveam să fiu nevoită să mă grăbesc, dacă trebuia 
să ajung până atunci, dar era ceva fezabil. 

— OK. Şi avertizeaz-o pe Pam că... În fine, spune-i să nu se 
lase ispitită de nimic, ai auzit? 

— A, sigur. O să-i transmit bucuros mesajul acesta anume, 
replică Eric, după care închise. 

Nu se prea pricepea să spună „la revedere", ca majoritatea 
vampirilor. 

Avea să fie o zi tare lungă. 


CAPITOLUL 3 


Spre norocul meu, toţi clienţii au spălat putina devreme, iar 
eu am putut să-mi desfăşor activitățile pentru închidere în 
timp record. Am strigat un „Noapte bună!" peste umăr şi am 
zbughit-o ca un iepure pe uşa din spate, spre automobilul 
meu. Când am parcat lângă casă, am observat că maşina lui 
Claude nu era acolo. Prin urmare, era probabil încă în Monroe, 
ceea ce simplifica situația. M-am grăbit să-mi schimb hainele 
şi să-mi împrospătez machiajul şi, exact în timp ce-mi dădeam 
cu ruj, Pam bătu la uşa din spate. 

Pam arăta remarcabil de Pam astă-seară. Părul blond era 
perfect drept şi strălucitor, costumul bleu-pal parcă era o 
bijuterie originală, şi purta colanțţi cu tighel la spate, pe care 
mi-i arătă făcând o piruetă. 

— Uau, am exclamat, aceasta fiind unica reacție posibilă. 
Arăţi grozav. 

Îmi făcea de ruşine fusta mea roşie şi bluza roşu cu alb. 

— Da, acceptă ea, cu o considerabilă satisfacție. Arăt. A... 

Deodată, înțepeni complet. 

— Mi se pare mie, sau miroase a zână? 

— Miroase, dar nu e niciuna aici în clipa asta, aşa că 
potoleşte-te. Vărul meu Claude a fost azi pe-aici. O să 
locuiască o vreme cu mine. 

— Claude, nemernicul ăla frumos de-ți lasă gura apă? 

Celebritatea lui Claude i-o lua înainte. 

— Da, acel Claude. 

— De ce? De ce să stea cu tine? 

— Se simte singur, i-am explicat. 

— Şi tu chiar crezi asta? 

Sprâncenele decolorate ale lui Pam se arcuiră, 
neincrezătoare. 

— Păi... da, cred. 


De ce ar fi vrut altfel Claude să stea la mine acasă, situație 
deloc convenabilă pentru serviciul lui? Era clar că nu i se 
aprinseseră călcâiele după mine, şi nici nu-mi ceruse bani cu 
împrumut. 

— E vreo intrigă de-a zânelor la mijloc, îşi dădu cu părerea 
Pam. lar tu eşti proastă dacă te laşi atrasă în ea. 

Nimănui nu-i place să fie făcut prost. Pam sărise calul, dar, 
la urma urmei, „tact" nu era cel de-al doilea prenume al ei. 

— Pam, termină, am exclamat. 

Şi probabil că vocea îmi sunase tare impunător, din 
moment ce s-a holbat la mine cincisprezece secunde în cap. 

— Te-am jignit, zise ea, dar nu că ar fi îndurerat-o prea tare 
gândul acesta. 

— Mda, m-ai cam. Lui Claude îi lipsesc surorile lui. N-au 
mai rămas alte zâne cu care să țină legătura, de când a închis 
Niall portalul, sau uşa, sau ce mama naibii o fi închis. Eu sunt 
cea mai apropiată ca neam față de Claude... ceea ce sună 
destul de jalnic, dacă mă gândesc că n-am în mine decât o 
fărâmiță de zână. 

— Hai să mergem, hotări Pam. Eric ne aşteaptă. 

Să schimbe subiectul atunci când nu mai avea nimic de 
spus reprezenta o altă caracteristică de-a lui Pam. M-am văzut 
nevoită să zâmbesc şi să clatin din cap. 

— Cum a decurs întâlnirea cu Victor? m-am interesat. 

— Ar fi o treabă bună dacă Victor ar avea parte de un 
accident nefericit. 

— Chiar vorbeşti serios? 

— Nu, chiar aş vrea să-l omoare cineva. 

— Şi eu. 

Privirile ni se întâlniră, iar ea îmi făcu un semn vioi de 
încuviințare. Eram la unison în privința lui Victor. 

— Orice afirmație a lui îmi dă de bănuit, zise ea. Orice 
hotărâre a lui mi se pare dubioasă. 

Cred că urmăreşte să-i ia poziția lui Eric. Nu mai vrea să fie 
emisarul regelui. Vrea să-şi taie propria halcă de teritoriu. 

Mi l-am imaginat pe Victor, înveşmântat în blănuri, vâslind 
într-o canoe de-a lungul lui Red River, cu o fecioară indiană 
stând cu stoicism în spatele lui. Am izbucnit în ras. În timp ce 


ne urcam în maşina lui Pam, ea mi-a aruncat o privire 
întunecată. 

— Nu te înțeleg, zise ea. Chiar nu. 

Am ieşit pe Hummingbird Road, apoi am cotit spre nord. 

— De ce ar fi un şerif din Louisiana cu o treaptă mai sus 
decât emisarul lui Felipe, care deține un regat prosper? am 
întrebat-o cu toată seriozitatea, ca să-mi recâştig terenul 
pierdut. 

— Mai bine domneşti în iad, decât să fii slugă în rai, 
declamă Pam. 

Ştiam că era un citat dintr-un poet”, dar habar n-aveam 
despre cine era vorba. 

— Ce, Louisiana e iadul? Las Vegas e raiul? 

Aproape puteam crede că vreun vampir cosmopolit ar 
considera Louisiana un loc prea puțin dezirabil ca reşedinţă 
permanentă, dar Las Vegas... un loc divin? N-aş prea crede. 

— Ziceam şi eu aşa, replică Pam, ridicând din umeri. E 
vremea pentru Victor să iasă de sub papucul lui Felipe. Au fost 
împreună prea mult timp. Victor e ambițios. 

— Asta aşa e. Şi care crezi că ar fi strategia lui Victor? Cum 
crezi că are de gând să-l înlăture pe Eric? 

— O să încerce să-l discrediteze, zise Pam, fără cea mai 
mică ezitare. 

Era clar că se tot gândise la asta. 

— Dacă Victor ar reuşi, ar încerca să-l ucidă pe Eric... dar 
nu direct, în luptă deschisă. 

— Îi e frică să se lupte cu Eric? 

— Da, confirmă Pam, zâmbind. Cred că-i este. Ajunserăm 
la autostrada interstatală şi pornirăm spre vest, către 
Shreveport. 

— Dacă l-ar provoca pe Eric, ar fi dreptul lui Eric să mă 
trimită întâi pe mine. Tare mult mi-ar plăcea să mă lupt cu 
Victor, adăugă, iar colții ei sclipiră scurt în lumina tabloului de 
bord. 

— Victor are un secund? Nu şi-ar trimite şi el secundul? 


9 Din poemul epic Paradise Lost (Paradisul pierdut) al poetului, 
istoricului şi eruditului englez John Milton (1608-1674). 


Pam îşi lăsă capul într-o parte. Păru să se gândească la 
asta în timp ce depăşea o semiremorcă. 

— Secundul lui e Bruno Brazell. Era cu Victor, în seara în 
care Eric s-a predat în fața Nevadei, zise ea. Barbă scurtă, 
cercel în ureche, ştii? Dacă Eric mi-ar da voie să lupt pentru el, 
Victor l-ar putea trimite pe Bruno. E impresionant, recunosc. 
Dar l-aş ucide în cel mult cinci minute. Poţi să-ți pariezi toți 
banii pe asta. 

Pam, care fusese o tânără domnişoară din clasa medie 
victoriană, cu o secretă tendință de nesupunere, fusese 
eliberată prin transformarea ei într-un vampir. Nu-l 
întrebasem niciodată pe Eric de ce-o alesese pe Pam ca să facă 
schimb de sânge cu ea, însă eram convinsă că o făcuse 
deoarece îi detectase ferocitatea interioară. 

Pradă unui impuls de moment, am întrebat-o: 

— Pam? Te-ai întrebat vreodată ce s-ar fi ales de tine dacă 
nu l-ai fi întâlnit pe Eric? 

Urmă o tăcere îndelungă, sau cel puțin aşa mi se păru mie. 
Mă întrebam dacă se simțea supărată, sau nervoasă, pentru 
pierderea şansei de a fi avut un soț şi copii. Mă întrebam dacă 
nu cumva privea înapoi cu jind la relația sexuală cu creatorul 
ei, Eric, relaţie care (ca majoritatea celor dintre doi vampiri) nu 
dăinuise mult timp, dar sigur fusese foarte intensă. 

În cele din urmă, tocmai când mă pregăteam să-mi cer 
scuze pentru întrebare, Pam zise: 

— Cred că am fost născută pentru asta. Slaba lumină 
venită dinspre bordul maşinii îi punea în evidenţă trăsăturile 
perfect simetrice ale feței. 

— Aş fi fost o soție jalnică, o mamă îngrozitoare. Acea parte 
din mine înclinată să reteze beregatele duşmanilor ar fi ieşit la 
iveală dac-aş fi rămas sub forma umană. N-aş fi ucis pe 
nimeni, bănuiesc, fiindcă asta nu făcea parte din lista mea de 
lucruri pe care puteam să le fac, când eram sub forma umană. 
Dar mi-aş fi făcut familia extrem de nefericită, de asta poți să 
fii sigură. 

— Eşti o vampiriță pe cinste, i-am zis, fiindcă altceva mai 
bun nu-mi trecea prin minte. 

Încuviință printr-o înclinare a capului. 


— Da. Sunt. 

Nu am mai vorbit nimic până când am ajuns acasă la Eric. 
Lucru destul de neobişnuit, el îşi cumpărase o locuinţă într-un 
ansamblu rezidenţial cu circuit închis, cu un cod arhitectonic 
strict. Lui Eric îi plăcea siguranţa oferită, pe timp de zi, de 
poartă şi de paznic. Şi îi plăcea casa din piatră. Nu existau 
prea multe pivnițe în Shreveport, fiindcă nivelul apei era 
destul de ridicat, însă casa lui Eric era aşezată pe o pantă. La 
origine, parterul nu reprezenta decât intrarea dinspre curtea 
interioară din spate. Eric pusese să se scoată uşa aceea şi să 
se construiască un perete plin, aşa că avea un loc grozav în 
care să doarmă. 

Până să fim legaţi prin sânge, nu fusesem niciodată acasă 
la Eric. 

Uneori mi se părea palpitant să fiu atât de îndeaproape 
legată de el, iar alteori aveam senzația că aş fi captivă. Deşi 
n-aş prea fi crezut, sexul era chiar mai grozav acum, că-mi 
revenisem, cel puţin în parte, de pe urma atacului. În acest 
moment, simțeam că fiecare moleculă din corpul meu 
zbârnâie, fiindcă eram aproape de el. 

Pam avea o telecomandă pentru deschiderea garajului, aşa 
că apăsă pe buton. Uşa se ridică, dând la iveală automobilul 
lui Eric. Pe lângă sclipitoarea Corvette, restul garajului era 
ireproşabil: nu tu scaune pentru grădină, nu tu săculețe cu 
seminţe de iarbă sau cutii de vopsea pe jumătate golite. Nu tu 
scară pliantă, nu tu salopete, nu tu cizme vânătoreşti. Eric nu 
avea nevoie de astfel de echipamente. Vecinii aveau peluze 
drăguțe, cu straturi de flori sădite cu grijă şi protejate; dar 
acolo exista un serviciu de îngrijire a peluzelor, care tundea 
fiecare fir de iarbă, aranja fiecare tufă, grebla fiecare frunză. 

Pam se amuză închizând uşa garajului după ce intrarăm. 
Uşa bucătăriei era încuiată, dar ea îşi folosi cheia, astfel încât 
trecurăm din garaj direct în bucătărie. O bucătărie este, în cea 
mai mare parte a timpului, inutilă pentru un vampir, deşi un 
mic frigider tot este necesar, pentru păstrarea sângelui 
sintetic, ca şi un cuptor cu microunde, util pentru încălzirea 
lui la temperatura camerei. Eric cumpărase şi o cafetieră 
pentru mine şi mai păstra ceva alimente în frigider, pentru 


eventualitatea unor prezenţe umane în casă. În ultima vreme, 
acea prezență umană fusesem eu. 

— Eric! am strigat, în timp ce intram pe uşă. Pam şi cu 
mine ne descălțarăm, aceasta fiind una dintre regulile din casa 
lui Eric. 

— Of, du-te să-ţi rezolvi cu saluturile! îmi zise Pam, când 
mi-am întors privirea spre ea. Eu trebuie să pun bine ceva 
Sângeadevărat şi ceva Seva Vieţii. 

Am trecut din sterila bucătărie în sufragerie. Culorile 
bucătăriei erau liniştitoare, însă sufrageria se făcea ecoul 
personalității lui Eric. Deşi asta nu se reflecta prea frecvent în 
vestimentația lui. 

Eric nutrea o puternică dragoste față de culorile intense. 
Prima dată când fusesem la el acasă, sufrageria mă 
surprinsese al naibii de mult. Pereţii erau de un albastru safir, 
mulurile bolții şi scândurile podelei, de un alb pur, strălucitor. 
Mobilierul consta într-o colecție eclectică de piese care-l 
atrăseseră, tapițate toate în nuanţe de pietre prețioase, unele 
cu modele complicate: roşu intens, albastru, galbenul 
citrinului, verdele jadului şi al smaraldului, auriul topazului. 
Şi, din moment ce Eric este un bărbat masiv, toate piesele de 
mobilier erau masive: grele, robuste şi presărate cu perne. 

Eric apăru pe uşa care dădea spre camera sa de lucru. 
Când l-am văzut, toți hormonii din mine au luat poziția de 
drepți. E foarte înalt, are părul lung şi auriu, iar ochii îi sunt 
atât de albaştri, încât culoarea lor practic iese în relief pe 
albeața feţei, o față cu linii îndrăzneţe şi masculine. Nu există 
nici cea mai mică trăsătură hermafrodită la Eric. Poartă jeanşi 
şi tricouri, în cele mai multe situații, însă l-am văzut şi 
îmbrăcat în costum. GQ! a ratat o mare ocazie atunci când 
Eric s-a hotărât că talentul lui rezidă mai degrabă în clădirea 
unui imperiu comercial, decât în modeling. În seara asta, era 
cu bustul gol, şuvițe răzlețe de păr auriu-închis atârnându-i 


10 Revistă lunară americană de modă, stil şi cultură, dedicată 
bărbaților, inițialele provenind de la denumirea ei originară, 
Gentlemen's Quarterly, din vremea în care apărea trimestrial (de 
unde şi numele: Quarterly — apariţie la interval de trei luni). 


până spre talia blugilor şi strălucind pe fundalul palorii pielii. 

— Haide, sari, zise el, întinzându-şi brațele şi zâmbind. 

Am izbucnit în râs. Am luat un start ca la sprint, apoi am 
sărit. Eric m-a prins, cuprinzându-mi talia cu braţele. M-a 
ridicat până când am atins tavanul cu creştetul. Apoi, m-a 
coborât la loc, pentru un sărut. Mi-am încolăcit picioarele în 
jurul lui, iar braţele, în jurul gâtului. Ne-am pierdut unul în 
celălalt pentru un îndelungat moment. 

Pe urmă, am auzit-o pe Pam spunând: 

— Întoarce-te pe pământ, maimuţico. Vremea trece. 

Am remarcat că dădea vina pe mine, nu pe Eric. M-am 
desprins din îmbrăţişare şi i-am dăruit un zâmbet special. 

— Vino, stai jos şi spune-mi ce s-a întâmplat, mă invită el. 
Vrei să ştie şi Pam? 

— Da, am răspuns. 

Îmi închipuiam că oricum o să-i spună. 

Cei doi vampiri se aşezară la câte un capăt al canapelei de 
un roşu-închis, iar eu, vizavi de ei, pe fotoliul dublu în auriu şi 
roşu. În fața canapelei era o masă pentru cafea foarte 
spațioasă, cu gravuri încrustate pe deasupra şi picioare 
minuţios sculptate. Pe masă zăceau împrăştiate lucruri de 
care se bucurase Eric în ultima vreme: manuscrisul unei cărți 
despre vikingi pe care fusese rugat s-o susțină, o brichetă grea 
din jad (cu toate că el nu fuma) şi un superb bol de argint, 
smălțuit pe interior într-un albastru intens. Întotdeauna mi se 
păruseră interesante alegerile lui. Casa mea era cam... 
adunătură. De fapt, eu nu alesesem nimic din ea, decât 
bufetul şi aparatura din bucătărie... Însă casa mea era istoria 
familiei. Casa lui Eric era istoria lui Eric. 

Mi-am trecut un deget peste lemnul încrustat. 

— Alaltăieri, am început, am primit un apel telefonic de la 
Alcide Herveaux. 

Nu mi-am închipuit că veştile mele ar putea provoca o 
reacție din partea celor doi vampiri. A fost minusculă (cei mai 
mulți vampiri nu recurg la manifestări extravagante), însă 
categoric prezentă. Eric s-a aplecat în față, invitându-mă 
să-mi continui relatarea. Asta am şi făcut, povestindu-le că 
mai cunoscusem şi câteva dintre noile adaosuri la haita Dinte 


Lung, cuprinzându-i pe Basim şi pe Annabelle. 

— L-am văzut pe Basim ăsta, interveni Pam, făcându-mă 
s-o privesc cu o oarecare surprindere. A venit într-o seară la 
Fangtasia cu alt vârcolac, altă noutate... Annabelle aia, femeia 
şatenă. E noua... storcătoare a lui Alcide. 

Deşi avusesem eu o bănuială, tot mi s-a părut ceva un pic 
ciudat. 

— Probabil c-o avea calități ascunse, am zis, fără să mă 
gândesc. 

Eric ridică o sprânceană. 

— Nu e ceea ce ai fi crezut tu c-o să-şi aleagă Alcide, iubito? 

— Îmi plăcea de Maria-Star, i-am zis. 

Ca atât de multe alte persoane pe care le cunoscusem în 
ultimii doi ani, fosta parteneră a lui Alcide avusese parte de un 
sfârşit îngrozitor. Mă întristase pierderea ei. 

— Numai că, înainte de ea, a fost legat multă vreme cu 
Debbie Pelt, îmi atrase atenţia Eric, obligându-mă să fac 
eforturi ca să-mi controlez expresia feței. Poţi să constaţi că 
Alcide nu prea are prejudecăţi când e vorba despre plăcerile 
lui, continuă el. A suferit după tine, nu? 

Uşorul accent al lui Eric făcea ca demodata expresie să aibă 
o rezonanță exotică. 

— De la o curvă veritabilă, la un talent uluitor, apoi la o 
fotografă încântătoare, până la o fată dură, pe care n-o 
deranjează să viziteze un bar pentru vampiri. Alcide are un 
gust foarte variabil în materie de femei. 

Avea dreptate. Nu pusesem până acum piesele cap la cap. 

— l-a trimis pe Annabelle şi Basim la club cu un scop. Ai 
citit ziarele în ultima vreme? 

— Nu, am recunoscut. Am savurat necitirea ziarelor. 

— Congresul se gândeşte să adopte o lege care să le ceară 
tuturor vârcolacilor şi teriantropilor să se înregistreze. 
Legislaţia şi litigiile privitoare la ei vor cădea atunci în 
jurisdicţia Biroului Afacerilor Vampirilor, aşa cum se întâmplă 
în prezent cu legile şi procesele legate de noi, morții-vii. 

Pam era foarte întunecată la față. 

Aproape că-mi venea să zic: „Dar nu e corect!" Apoi am 
înțeles cum ar fi sunat asta: ca şi cum aş fi fost de părere că e 


bine ca vampirii să se înregistreze, însă vârcolacii şi 
teriantropii să nu fie obligați s-o facă. Slavă Domnului că n-am 
mai deschis gura. 

— Deloc surprinzător, vârcolacii sunt furioşi din cauza 
asta. De fapt, Alcide mi-a spus personal că are impresia că 
guvernul ar fi trimis oameni să-i spioneze haita, în ideea că 
după aceea le-ar putea furniza un soi de raport secret celor din 
Congres care examinează legea asta. El nu crede că haita lui ar 
fi un caz izolat. Alcide are o judecată sănătoasă, adăugă Eric, 
pe un ton aprobator, însă crede că ar fi urmărit. 

Acum înțelegeam de ce era atât de preocupat Alcide de 
persoanele care poposiseră pe terenul lui. Bănuia că nu erau 
ceea ce păreau să fie. 

— Ar fi îngrozitor să te gândeşti că propriul tău guvern te 
spionează, am zis. Mai ales după ce te-ai considerat toată viața 
ca fiind un cetățean normal. 

Enormitatea impactului acestui act legislativ încă nu putea 
să-mi intre în minte. În loc să fie un cetățean respectat şi 
înstărit din Shreveport, Alcide (ca şi ceilalți membri ai haitei 
lui) ar fi devenit un fel de... imigrant ilegal. 

— Unde ar trebui să se înregistreze? Copiii lor ar mai putea 
să meargă la şcoală cu toți ceilalți copii? Şi ce s-ar alege de 
bărbaţii şi femeile de la Baza Aviatică Barksdale? După atâția 
ani! 

Voi credeţi că legea chiar are şanse să fie adoptată? 

— Vârcolacii cred că da, zise Pam. Poate că asta ţine de 
paranoia. Poate că au auzit ceva prin intermediul 
congresmenilor cu dublă-natură. Poate că ei ştiu ceva în plus 
față de noi. Alcide i-a trimis pe Annabelle şi pe Basim al Saud 
să-mi spună că ar putea să ajungă în aceeaşi barcă, foarte 
curând, cu noi. Au vrut să afle cum e reprezentanta regională 
din partea BAV, ce gen de femeie este, cum trebuie să se 
comporte cu ea. 

— Şi cine e reprezentanta? am întrebat. 

Mă simțeam ignorantă şi prost informată. Era evident că 
trebuia să ştiu asta, din moment ce aveam o legătură intimă 
cu un vampir. 

— Katherine Boudreaux, îmi răspunse Pam. Îi plac femeile 


oarecum mai mult decât bărbații, la fel ca şi mie, adăugă ea, 
rânjind cu toţi dinţii. De asemenea, iubeşte câinii. Are o iubită 
constantă, pe Sallie, cu care-şi împarte locuinţa. Katherine nu 
e interesată de o altă legătură şi este incoruptibilă. 

— Aţi încercat, să înțeleg. 

— Am încercat să-i trezesc interesul din punct de vedere 
sexual. Bobby Burnham a fost cu mituirea. 

Bobby era omul lui Eric pe timpul zilei. Ne detestam 
reciproc, intens. Am inspirat adânc. 

— Ei bine, sunt tare bucuroasă că aflu toate astea, dar 
adevărata mea problemă a apărut după ce mi-au folosit 
vârcolacii terenul. 

Eric şi Pam mă priviră pătrunzător şi cu mare atenţie, 
dintr-odată. 

— I-ai lăsat pe vârcolaci să-ţi folosească proprietatea 
pentru vânătoarea lor lunară? 

— Păi, mda. Hamilton Bond a spus că văzuse unele 
persoane aşezându-şi tabăra pe terenul Herveaux, iar acum, 
că am aflat ce v-a zis Alcide — şi mă întreb de ce nu mi-a spus şi 
mie toate astea — pot să-mi dau seama de ce n-a vrut să 
organizeze întâlnirea pe propriul lui pământ. Bănuiesc că a 
crezut că intruşii erau agenți guvernamentali. Cum s-o numi 
agenţia asta nouă? m-am interesat. 

N-o să fie BAV, nu? Dacă BAV mai era încă unica 
„reprezentantă" a vampirilor. Pam ridică din umeri. 

— Legea care trece prin Congres propune să fie numită 
Biroul Afacerilor Vampirilor şi a Supranaturalilor. 

— Să revenim la problemele tale, iubito, mă îndemnă Eric. 

— OK. Ei bine, când plecau, Basim a venit la uşa din față şi 
mi-a zis că a adulmecat cel puţin o zână şi vreun alt vampir 
care ar fi hălăduit pe terenul meu. Iar vărul meu Claude 
susține că n-a fost el zâna. 

Urmă un moment de tăcere. 

— Interesant, zise apoi Eric. 

— Foarte ciudat, zise şi Pam. 

Eric îşi plimbă degetele peste manuscrisul de pe măsuța 
pentru cafea, ca şi cum el i-ar fi putut spune cine mi-a 
cutreierat proprietatea. 


— Nu-i cunosc recomandările acestui Basim, ci doar că a 
fost dat afară de haita din Houston şi că Alcide l-a luat la el. Nu 
ştiu de ce a fost exclus. Bănuiesc că a fost vorba de vreo 
subminare. O să verificăm ce ţi-a spus Basim. 

Îşi întoarse apoi privirea spre Pam. 

— Fata aceea nouă, Heidi, susține că ar fi detectiv. 

— Aveţi un vampir nou? m-am mirat. 

— Ne-a fost trimisă de Victor, îmi explică Eric, ale cărui 
buze se strânseră într-o linie neînduplecată. Tocmai din New 
Orleans, cică. Victor conduce statul cu o mână fermă. A 
trimis-o pe Sandy, care trebuia să fie legătura, înapoi în 
Nevada. Bănuiesc că Victor a crezut că nu are suficient control 
asupra ei. 

— Cum de poate să menţină treburile în ordine în New 
Orleans, dacă umblă prin tot statul, la fel de mult pe cât umbla 
Sandy? 

— Presupun că-l lasă la comandă pe Bruno Brazell, zise 
Pam. Cred că Bruno pretinde că Victor ar fi în New Orleans 
chiar şi atunci când nu e, de fapt. Ceilalţi oameni ai lui Victor 
nici măcar nu ştiu unde este în mare parte a timpului. Din 
moment ce a ucis toți vampirii din New Orleans pe care i-a 
găsit, a trebuit să ne bazăm pe informația singurului nostru 
spion care a supraviețuit masacrului. 

Evident că mi-aş fi dorit să deturnez subiectul şi să discut 
despre spion: cine ar fi atât de viteaz şi de temerar încât să facă 
pe spionul în favoarea lui Eric, tocmai în fieful duşmanului 
său? Dar eram nevoită să rămân la subiectul principal, 
reprezentat de viclenia noului honcho!1-şef regent al 
Louisianei. 

— Aşadar, lui Victor îi place să se afle în tranşee, am zis, iar 
Eric şi Pam m-au privit nedumeriți. 

Vampirii mai vechi nu pricep întotdeauna pe deplin 
limbajul neaoş. 


11 Termen argotic desemnând o persoană, de regulă de sex 
masculin, aflată la conducerea unui grup sau a unei afaceri. Provine 
din japoneză, unde se foloseşte în cazul gangsterilor yakuza 
mărunți, cu doar câțiva subalterni. 


— Adică îi place mai degrabă să vadă cu propriii ochi şi să 
execute cu mâinile lui, decât să se bazeze pe lanţul ierarhic, 
le-am explicat. 

— Da, aprobă Pam. lar lanţul ierarhic poate fi destul de 
greu şi de real, sub comanda lui Victor. 

— Vorbeam cu Pam despre Victor, pe drumul nostru 
încoace. Oare de ce l-o fi ales Felipe de Castro tocmai pe Victor 
să-i fie reprezentant în Louisiana? 

Victor mi se păruse de fapt OK în cele două situaţii în care-l 
întâlnisem față-n față, ceea ce nu făcea decât să demonstreze 
faptul că nu poţi judeca un vampir după bunele lui maniere şi 
după zâmbet. 

— Există două păreri despre asta, zise Eric, întinzându-şi 
picioarele în fața lui. 

Prin minte mi-a trecut fulgerător imaginea acestor picioare 
lungi, larg desfăcute pe cearşafurile mototolite, aşa că mi-am 
forțat creierul să revină la actualul subiect de discuţie. 

Eric îmi dărui un zâmbet cu toți colții (ştia ce simt) şi abia 
pe urmă continuă. 

— Una dintre ele este că Felipe vrea ca Victor să fie pe cât 
posibil mai departe de el. Din câte cred eu, Felipe simte că, 
dacă-i dă lui Victor o halcă mare de carne roşie, el n-o să mai 
fie ispitit să încerce să înhațe toată friptura. 

— În timp ce alţii dintre noi, continuă Pam, cred că Felipe 
l-a numit în funcție pe Victor pur şi simplu pentru că îl 
consideră eficient. Devotamentul acesta al lui Victor față de 
Felipe ar putea să fie sincer. 

— Dacă prima teorie este corectă, zise Eric, atunci nu 
există o înțelegere perfectă între Felipe şi Victor. 

— Dacă a doua teorie este corectă, completă Pam, iar noi 
acționăm împotriva lui Victor, Felipe o să ne omoare pe toți. 

— Am prins ideea, am zis, plimbându-mi privirea de la 
Prima Teorie (bustul gol şi blugi) la A Doua Teorie (bijuterie de 
costum). Detest să par de-a dreptul egoistă, dar primul gând 
care mi-a răsărit în minte ar fi acesta. Din moment ce Victor 
nu v-a lăsat să-mi veniți în ajutor atunci când aveam nevoie de 
voi — şi, întâmplător, ştiu că-ți sunt datoare până peste cap, 
Pam - asta înseamnă că nu respectă promisiunea, hm? Felipe 


mi-a promis că-şi va extinde protecția asupra mea, ceea ce şi 
trebuia să facă, fiindcă i-am salvat viața, corect? 

Urmă o tăcere semnificativă, timp în care Eric şi Pam 
meditau la întrebarea mea. 

— Eu cred că Victor va face tot posibilul să nu-ți provoace 
fățiş vreun rău, până când şi dacă se va hotărî să devină rege 
cu drepturi depline, zise Pam. Dacă Victor se decide să pună 
mâna pe titlul de rege, toate promisiunile lui Felipe nu vor mai 
însemna decât vorbe goale. 

Eric o aprobă, înclinând din cap. 

— Asta-i chiar grozav, am zis. Probabil că păream 
bosumflată şi egoistă, fiindcă exact aşa mă şi simțeam. 

— Toate astea, presupunând că nu găsim o cale prin care 
să-l ucidem noi mai întâi, rosti încet Pam. 

După care tăcurăm cu toții îndelung. Oricât de mult aş fi 
fost de acord cu faptul că Victor trebuia să moară, era ceva 
care-mi dădea fiori de groază în discuţia aceasta dintre noi 
trei, privitoare la asasinarea lui. 

— Şi voi credeți că Heidi asta, care cică ar fi un detectiv atât 
de grozav, s-ar afla aici în Shreveport, ca să fie ochii şi urechile 
lui Victor? am întrebat vioaie, încercând să mă descotorosesc 
de fiorul care mă cuprinsese. 

— Da, zise Pam. Doar dacă n-o fi pe post de ochii şi urechile 
lui Felipe, astfel încât Felipe să urmărească tot ceea ce face 
Victor în Louisiana. 

Avea acea înfăţişare amenințătoare care-ţi spunea că este 
pe cale să-şi pornească jocul de-a vampirul. Nu ţi-ai dori ca 
Pam să arate astfel atunci când numele ţi-ar fi amintit într-o 
conversaţie. În locul lui Heidi, aş avea grijă să-mi păzesc 
pielea. 

„Heidi", nume care în imaginaţia mea invoca o fetiță cu 
codițe şi fustă cu volane, mi se părea de-a dreptul obraznic 
pentru o vampiriță. 

— Şi-atunci, ce ar trebui să facem în legătură cu 
avertizarea primită de la haita Dinte Lung? am întrebat, vrând 
să readuc discuţia la subiectul inițial. Vreţi s-o trimiteţi pe 
Heidi la mine, să încerce să dea de urmele zânei? Mai trebuie 
să vă spun şi altceva. Basim a adulmecat un cadavru, nu unul 


proaspăt însă, îngropat foarte adânc în partea din spate a 
proprietății mele. 

— Au, zise Eric. Ups. Se întoarse spre Pam. 

— Lasă-ne un pic singuri. 

Pam încuviință şi se duse în bucătărie. Am auzit uşa 
închizându-se după ea. 

— Îmi pare rău, iubito, zise Eric. Dacă n-ai îngropat tu pe 
altcineva pe proprietatea ta fără ştirea mea, atunci cadavrul e 
al lui Debbie Pelt. 

De asta mă şi temeam. 

— Atunci, e şi maşina acolo? 

— Nu, maşina e scufundată într-un lac, la vreo zece mile 
spre sud față de terenul tău. 

Asta mă mai liniştea. 

— Ei, bine că măcar a fost un vârcolac cel care a descoperit 
cadavrul, am zis. Bănuiesc că nu trebuie să ne facem griji 
pentru asta, în afară de cazul în care Alcide i-ar putea 
identifica mirosul. Doar n-or să dezgroape cadavrul. Nu le stă 
în obicei. 

Debbie era fosta iubită a lui Alcide în vremea în care am 
avut nefericirea s-o cunosc. Nu vreau să mai lungesc povestea, 
cert este că ea a încercat prima să mă omoare. Mi-a trebuit 
ceva vreme, dar tot am trecut peste povara morală a morții ei. 
Eric fusese cu mine în noaptea aceea, însă nu-i erau minţile 
acasă. lar asta nu-i decât o altă poveste. 

— Vino, mă îmbie Eric. 

Pe față avea expresia mea preferată şi am fost de două ori 
mai bucuroasă văzând-o, fiindcă nu voiam să mă mai gândesc 
prea mult la Debbie Pelt. 

— Hmmm. Ce-mi dai dacă vin? am zis, cu o privire 
întrebătoare. 

— Eu cred că ştii foarte bine ce-o să-ți dau. Cred că-ţi place 
la nebunie... 

— Şi-atunci... ţie nu-ţi place deloc? 

Până să pot clipi, stătea în genunchi în fața mea şi-mi 
desfăcea picioarele, aplecându-se să mă sărute. 

— Cred că ştii cum mă simt, îmi zise în şoaptă. Suntem 
legaţi. Tu poţi să crezi că nu mă gândesc la tine în timp ce 


lucrez? Cum deschid ochii, mă gândesc la tine, la fiecare 
bucăţică din tine. 

Degetele lui îşi găsiră o ocupaţie, lăsându-mă fără suflare. 
Era ceva prea direct, până şi pentru Eric. 

— Mă iubeşti? mă întrebă, fixându-mă cu privirea. 

Îmi venea un pic cam greu să-i răspund, mai ales că 
degetele lui nu aveau astâmpăr. 

— Ador să fiu cu tine, fie că facem sex, fie că nu. O, 
Doamne, mai fă-o o dată! Îţi ador trupul. Ador ceea ce facem 
împreună. Mă faci să râd, şi ador asta. Îmi place să te privesc 
făcând orice. 

L-am sărutat, îndelung şi fără grabă. 

— Îmi place să te privesc îmbrăcându-te. Îmi place să te 
privesc dezbrăcându-te. Îmi place să-ţi privesc mâinile când 
îmi faci asta. O! 

M-am cutremurat toată de plăcere. Când mi-am mai revenit 
pentru o clipă, am murmurat: 

— Dacă ţi-aş pune aceeaşi întrebare, care ar fi răspunsul? 

— Aş spune exact aceleaşi lucruri, zise Eric. Şi cred că asta 
înseamnă că te iubesc. Dacă asta nu e dragostea adevărată, 
atunci e tot ceea ce poate fi mai aproape de ea. Nu vezi ce mi-ai 
făcut? 

Chiar nu era nevoie să-mi mai atragă atenția. Era de-a 
dreptul al naibii de evident. 

— Pare să fie dureros. Vrei să te doftoricesc eu? l-am 
întrebat, cu cea mai liniştită voce de care mai eram capabilă. 

În chip de răspuns, n-a făcut decât să mormăie. Am făcut 
schimb de locuri într-o clipă. Am îngenuncheat în faţa lui Eric, 
iar palmele lui mi s-au oprit pe cap, mângâindu-mă. Eric e un 
tip cu dimensiuni considerabile, iar acesta era un capitol al 
vieții noastre sexuale la care mai aveam de lucrat. Dar mi se 
părea că ajunsesem să mă descurc, iar el îmi dădea impresia 
că este de aceeaşi părere. Degetele lui mi se încleştară în păr 
după vreun minut, două, făcându-mă să scot un mic geamăt 
de protest. Îmi dădu drumul şi se prinse în schimb de 
canapea. Gemu adânc. 

— Mai repede, zise. Acum, acum! 

Închise ochii şi-şi lăsă capul pe spate, desfăcându-şi şi 


strângându-şi spasmodic pumnii. Adoram să am putere 
asupra lui: iată încă un lucru pe care-l adoram. Deodată, rosti 
ceva într-o limbă străveche, şi spatele i se arcui. lar eu mi-am 
continuat mişcările cu tot mai multă fermitate, înghițind tot 
ceea ce-mi dăruia. 

Şi totul s-a desfăşurat având aproape toate hainele pe noi. 

— A fost destulă dragoste pentru tine? mă întrebă, cu o 
voce tărăgănată şi visătoare. 

M-am urcat în poala lui şi i-am înfăşurat braţele în jurul 
gâtului, ca un interludiu dezmierdător. Acum, că-mi 
recăpătasem plăcerea de a face sex, mă simțeam moale ca o 
cârpă de spălat vasele, după o partidă cu Eric; dar tocmai asta 
era partea mea preferată, oricât de „revistă pentru femei" mă 
făcea să mă simt faptul c-o recunoşteam. 

Cum stăteam aşa îmbrățişați, Eric îmi povesti despre o 
conversație purtată la bar cu o adoratoare a colților şi râserăm 
amândoi. I-am povestit şi eu despre cât de întoarsă pe dos 
arăta Hummingbird Road când s-a apucat municipalitatea s-o 
peticească. Bănuiesc că era genul de lucruri pe care le discuți 
cu persoana iubită, îți închipui că ar interesa-o subiecte 
banale, din moment ce ele au importanţă pentru tine. 

Din nefericire, ştiam că Eric mai avea şi alte afaceri de pus 
la punct în noaptea asta, aşa că i-am spus c-o să mă întorc cu 
Pam în Bon Temps. Uneori rămâneam la el acasă, citind ceva, 
în timp ce el lucra. Nu e uşor să găseşti timp de stat între patru 
ochi cu un conducător şi om de afaceri care stă treaz numai pe 
timpul orelor de întuneric. 

Îmi dărui un sărut pe care să nu-l pot uita. 

— O s-o trimit la tine pe Heidi, probabil poimâine noapte, 
îmi zise el. O să verifice tot ceea ce ţi-a. zis Basim c-ar fi 
adulmecat prin pădure. Anunţă-mă dacă ai veşti de la Alcide. 

Când am plecat împreună cu Pam din casa lui Eric, 
începuse să plouă. Ploaia răcise un pic atmosfera, aşa că am 
pornit încălzirea în automobilul lui Pam. Pentru ea, nu se 
simțea diferența. Am călătorit o vreme în tăcere, pierdută 
fiecare în propriile gânduri. Priveam ştergătoarele 
plimbându-se pe parbriz dintr-o parte în cealaltă. 

La un moment dat, Pam mă întrebă: 


— Nu i-ai spus lui Eric despre zâna care stă cu tine? 

— Of, Doamne! am exclamat, acoperindu-mi ochii cu 
palma. Nu, nu i-am spus. Au fost atâtea altele de discutat, 
încât am uitat cu desăvârşire. 

— Cred că-ți dai seama că lui Eric n-o să-i placă să 
locuiască un alt bărbat în aceeaşi casă cu femeia lui. 

— Un alt bărbat care nu este decât verişorul meu, şi gay pe 
deasupra. 

— Dar foarte frumos, şi stripper de deasupra, mă contră 
Pam, aruncându-mi o privire. 

Zâmbea. Zâmbetele lui Pam sunt uneori derutante. 

— Poţi să faci striptease cât vrei: dacă nu-ţi place persoana 
care te priveşte în timp ce eşti despuiat, nu se-ntâmplă nimic, 
am replicat, țâfnoasă. 

— Cam înţeleg ce vrei să spui, zise ea, după o clipă. Dar 
chiar aşa, să ai un bărbat atât de atrăgător în aceeaşi casă... 
Nu e bine, Sookie. 

— Faci mişto de mine, nu? Claude e gay. Nu numai că-i 
plac bărbaţii, dar îi mai şi plac cei cu barba ţepoasă şi pete de 
unsoare pe blugi. 

— Asta ce înseamnă? se miră Pam. 

— Înseamnă că-i plac băieţii cu gulere albastre care 
muncesc cu mâinile. Sau cu pumnii. 

— A. Interesant, replică Pam, care încă avea o înfăţişare 
dezaprobatoare. 

Şovăi pentru o clipă, după care zise: 

— Eric n-a mai avut pe cineva ca tine de multă, multă 
vreme, Sookie. Cred că are destul scaun la cap încât să nu-şi 
piardă busola, dar trebuie să te gândeşti şi la răspunderile lui. 
Este o perioadă periculoasă pentru cei câțiva dintre noi rămaşi 
din echipa inițială, după ce Sophie-Anne a murit definitiv. Noi, 
vampirii din Shreveport, îi aparținem îndoit lui Eric, din 
moment ce el e singurul şerif supraviețuitor din vechiul regim. 
În cazul în care cade Eric, cădem cu toţii. Dacă Victor izbuteşte 
să-l discrediteze pe Eric, sau să-i fisureze poziția de aici, din 
Shreveport, suntem morți cu toții. 

Eu nu-mi pusesem problema într-un mod atât de fățiş. Nici 
Eric nu mi-o explicase răspicat. 


— E chiar atât de rău? am întrebat, simțindu-mă ca 
paralizată. 

— El e destul de mascul încât să-şi dorească să se arate 
puternic de față cu tine, Sookie. Într-adevăr, Eric este un 
vampir grozav, şi unul foarte practic. Numai că, zilele astea, 
nu e deloc practic... nu şi când e vorba despre tine. 

— Vrei să spui că, după părerea ta, eu şi cu Eric n-ar trebui 
să ne mai vedem? am întrebat-o direct. 

Deşi, în general, eram foarte bucuroasă de faptul că mințile 
vampirilor erau închise față de mine, uneori mi se părea ceva 
frustrant. Eram obişnuită să ştiu mai multe decât aş fi vrut 
despre ceea ce gândeau şi simțeau ceilalți, în loc să mă întreb 
dacă aveam dreptate. 

— Nu, nu chiar, îmi răspunse Pam, părând dusă pe 
gânduri. N-aş suporta să-l văd nefericit. Şi nici pe tine, 
adăugă, ca un gând ulterior. Dar dacă-şi face griji pentru tine, 
n-o să mai reacționeze la fel cum ar fi făcut-o... sau cum ar fi 
trebuit... 

— Dacă n-aş fi fost eu în peisaj. 

Pam nu mai zise nimic o vreme. Apoi continuă: 

— Cred că singurul motiv pentru care Victor nu te-a răpit 
ca să te aibă ostatică împotriva lui Eric este acela că Eric s-a 
căsătorit cu tine. Victor încă încearcă să-şi acopere fundul 
făcând totul ca la carte. Nu e pregătit să se revolte fățiş 
împotriva lui Felipe. Se străduieşte încă să găsească justificări 
pentru orice face. Acum umblă ca pe sârmă cu Felipe, fiindcă 
aproape c-a lăsat să fii omorâtă. 

— Poate c-o să facă Felipe treaba în locul nostru, am 
sugerat. 

Pam se adânci din nou în gânduri. 

— Ar fi cel mai grozav, zise. Dar va trebui să aşteptăm. 
Felipe n-ar face niciodată un gest pripit, dacă e să-şi ucidă un 
locotenent de-al lui. Asta i-ar face pe ceilalți locotenenţi să 
devină neliniştiți şi nesiguri. 

— Mare păcat, am zis, clătinând din cap. Nu cred că Felipe 
şi-ar bate câtuşi de puţin capul cu uciderea lui Victor. 

— Dar tu ţi l-ai bate, Sookie? 

— Da. Mi l-aş bate. Deşi nu atât de mult pe cât ar fi cazul. 


— Cu alte cuvinte, dacă ai face-o într-un val de furie în 
timp ce Victor te-ar ataca, ar fi pentru tine cu mult mai 
acceptabil decât să plănuieşti cum să-l ucizi atunci când nu 
s-ar putea împotrivi cum trebuie? 

OK, exprimată astfel, atitudinea mea nu prea avea rost. Îmi 
dădeam seama că, dacă erai dispusă să omori pe cineva, dacă 
plănuiai să omori pe cineva, dacă-ți doreai să moară cineva, 
bpâjbâiala asta referitoare la detalii devenea ridicolă. 

— N-ar trebui să aibă importanţă, am rostit, cu voce 
scăzută. Dar are. Victor trebuie să dispară, totuşi. 

— Te-ai schimbat, constată Pam, după o uită tăcere. 

Nu părea surprinsă, nici îngrozită, nici dezgustată. Fiindcă 
veni vorba, nu părea nici bucuroasă. Era mai degrabă ca şi 
cum şi-ar fi dat seama că-mi schimbasem pieptănătura. 

— Da, i-am răspuns. 

După care am mai stat amândouă să privim cum se revarsă 
ploaia. Deodată, Pam exclamă: 

— Uite colo! 

Un automobil alb sclipitor era parcat pe o bretea a 
autostrăzii interstatale. N-am înțeles de ce era Pam atât de 
agitată, până când am observat că bărbatul care se sprijinea 
de maşină îşi ţinea braţele încrucişate pe piept, într-o 
atitudine de totală nonşalanţă, în ciuda ploii. 

Când am ajuns în dreptul maşinii, un Lexus, personajul 
ne-a făcut un semn uşor cu mâna. Ne semnaliza să ne oprim. 

— Rahat, zise Pam. Asta-i Bruno Brazell. Trebuie să oprim. 

Trase pe bretea şi opri în fața maşinii. 

— Şi Corinna, adăugă, cu amărăciune. Aruncând o privire 
în oglinda laterală, am văzut că o femeie coborâse din Lexus. 

— Ne aşteaptă ca să ne ucidă, zise încet Pam. Eu nu pot 
să-i dau gata pe amândoi. Trebuie să mă ajuţi. 

— Or să-ncerce să ne omoare? am întrebat. Eram foarte, 
foarte speriată. 

— E singurul motiv care-mi vine în cap pentru ca Victor să 
trimită două persoane într-o misiune pentru una singură, zise 
ea. 

Părea calmă. Era evident că Pam gândea cu mult mai 
repede decât mine. 


— Să înceapă spectacolul! exclamă ea. Dacă e posibilă 
pacea, trebuie s-o menţinem, cel puţin deocamdată. Uite, 
adăugă, îndesându-mi ceva în palmă. Scoate-l din teacă. E un 
pumnal de argint. 

Mi-am amintit de pielea cenuşie a lui Bill şi de încetineala 
cu care se mişca după ce fusese otrăvit cu argint. M-am 
cutremurat, dar m-am înfuriat pe mine însămi pentru 
mofturile mele. Am tras uşor pumnalul din teaca lui de piele. 

— Trebuie că coborâm, hm? am întrebat. Am încercat să 
zâmbesc. OK. Să înceapă spectacolul. 

— Sookie, fii curajoasă şi necruțătoare, mă sfătui Pam, 
după care deschise portiera şi dispăru din vedere. 

Am expediat o ultimă undă de iubire spre Eric în chip de 
rămas-bun, în timp ce-mi strecuram pumnalul după cordonul 
fustei, la spate. Am coborât din maşină în bezna ploii 
torențiale, ținându-mi mâinile întinse în față, ca să le arăt că 
erau goale. 

În câteva clipe, eram leoarcă. Mi-am dat părul pe spate ca 
să nu-mi vină în ochi. Deşi farurile Lexusului erau aprinse, era 
foarte întuneric. Singurele alte lumini erau ale farurilor care 
veneau şi se duceau în ambele sensuri pe autostradă, plus 
popasul pentru camioane, viu luminat, aflat la o milă distanță. 
În rest, eram pierduţi în neant, pe o bucată necunoscută a 
unei autostrăzi cu mai multe benzi de circulaţie, cu păduri 
de-o parte şi de cealaltă. Vampirii vedeau cu mult mai bine 
decât mine, dar ştiam unde se găsea fiecare, fiindcă mi-am 
pus în funcțiune celălalt simț, căutându-le creierele. Vampirii 
îmi apăreau sub forma unor goluri, aproape ca găurile negre 
din atmosferă. Asta însemna depistare negativă. 

Nimeni nu vorbea, unicul zgomot fiind răpăitul ploii 
torențiale pe capotele automobilelor. Nu auzeam să vină vreun 
alt vehicul. 

— Salut, Bruno, am strigat, iar propria-mi voce mi se păru 
nebuneşte de impertinentă. Cine ţi-e amica? 

M-am îndreptat spre el. Dincolo de parapetul median, trecu 
în viteză un automobil, îndreptându-se spre vest. Dacă şoferul 
ar fi aruncat o privire spre noi, probabil ar fi avut impresia că 
doi buni samariteni s-au oprit să ajute pe cineva care avea 


probleme cu maşina. Oamenii văd ceea ce vor să vadă... ceea 
ce se aşteaptă să vadă. 

Acum, că eram mai aproape de Bruno, puteam să observ că 
părul scurt, şaten, i se lipise de pielea capului. Îl mai văzusem 
doar o dată pană acum şi pot să spun că avea pe chip aceeaşi 
expresie gravă pe care o afişase şi în noaptea aceea, când 
stătea în curtea din fața casei mele, pregătit să intre şi să-i dea 
foc, cu mine cu tot. Bruno era genul serios, tot aşa cum sunt 
eu genul de femeie impertinentă. Era o poziție defensivă. 

— Bună, domnişoară Stackhouse, îmi răspunse el. 

Nu era mai înalt decât mine, dar avea o constituție robustă. 
Vampirița pe care Pam o numise Corinna stătea în dreapta lui 
Bruno. Corinna era — fusese — afro-americană, iar apa îi picura 
din capetele codițelor cu împletituri complicate. Mărgelele 
strecurate în codițe scoteau un clinchet slab, pe care abia îl 
percepeam dincolo de răpăitul ploii. Era subțire şi înaltă, iar la 
înălțimea ei se mai adăugau şi cei opt centimetri ai tocurilor. 
Deşi purta o rochie care probabil fusese foarte scumpă, 
întregul aspect avusese de suferit de pe urma îmbibării cu apă 
de ploaie. Arăta ca un foarte elegant şobolan murat. 

Fiindcă oricum eram aproape ieşită din minți de panică, am 
izbucnit în râs. 

— Ţi-ai spart vreun cauciuc, sau altceva, Bruno? l-am 
întrebat. Nu pot să-mi imaginez ce altceva ai căuta să stai aici, 
în mijlocul pustietăţii, în timp ce plouă cu găleata. 

— Te aşteptam pe tine, cățea. 

Nu ştiam precis unde era Pam şi nici nu-mi puteam irosi 
puterea cerebrală în căutarea ei. 

— Măsoară-ţi cuvintele, Bruno! Nu cred că mă cunoşti atât 
de bine cât să-ți permiți să-mi spui aşa. Bănuiesc c-aţi pus pe 
cineva să-i supravegheze casa lui Eric, nu? 

— Da. Când am văzut că voi două plecați împreună, ni s-a 
părut un moment potrivit să ne ocupăm de câteva treburi. 

Corinna încă nu spusese nimic, însă tot privea înjur 
precaută, ceea ce mă făcea să-mi dau seama că nu ştia unde 
dispăruse Pam. Am zâmbit. 

— Pe viața mea, habar n-am de ce faceţi toate astea. Aveam 
impresia că Victor ar trebui să se bucure având pe cineva atât 


de deştept ca Eric, care să lucreze pentru el. De ce nu 
apreciază chestia asta? 

Şi nu ne lasă în pace? am continuat în gând. 

Bruno făcu un pas spre mine. Lumina era prea slabă încât 
să-i disting culoarea ochilor, dar puteam să-mi dau seama că 
încă mă privea cu seriozitate. Mi s-a părut ciudat că întârzie 
să-mi răspundă, însă orice ne făcea să câştigăm timp era 
bine-venit. 

— Eric este un vampir grozav. Numai că Eric n-o să se 
supună niciodată în fața lui Victor, nu cu adevărat. Şi-şi 
acumulează puteri noi într-un ritm care-l îngrijorează pe 
Victor. În primul rând, te are pe tine. Chiar dacă străbunicul 
tău s-a ferecat în altă lume, cine poate să ştie dacă nu s-o mai 
întoarce? lar Eric poate să se folosească de talentul tău tâmpit 
oricând are chef. Iar Victor nu vrea ca Eric să aibă un astfel de 
avantaj. 

Şi, în clipa imediat următoare, Bruno era deja cu mâinile 
încleştate de gâtul meu. Se mişcase atât de iute, încât n-aş fi 
avut cum să ripostez, iar dincolo de bubuitul din timpane, am 
auzit vag o bruscă şi violentă forfotă în stânga mea. Mi-am dus 
mâna la spate să scot cuțitul, însă deodată am ajuns trântiți în 
iarba înaltă şi udă, care-mi ajungea până la marginea 
umerilor, şi am tot izbit cu picioarele, încercând să ajung 
deasupra. Cred că am exagerat, deoarece am început să ne 
rostogolim în jos, în șanțul de scurgere. Mare păcat, fiindcă se 
umpluse de apă. Bruno nu avea cum să se înece, însă eu, 
categoric da. Scrântindu-mi umărul de atâta efort, mi-am 
smuls pumnalul din fustă când am ajuns deasupra şi, în timp 
ce ne rostogoleam încă o dată, am zărit pete negre în fața 
ochilor. Am ştiut că era ultima mea şansă. L-am înjunghiat pe 
Bruno sub coaste. 

Şi l-am ucis. 


CAPITOLUL 4 


Pam smulse de pe mine trupul lui Bruno şi-l împinse să se 
rostogolească tocmai până jos, în apa care curgea prin şanţ. 
Mă ajută să mă ridic. 

— Unde ai fost? am întrebat-o, răguşită. 

— O lichidam pe Corinna, îmi răspunse prozaica Pam. 

Îmi arătă spre trupul întins lângă automobilul alb. Din 
fericire, cadavrul era pe partea ascunsă privirilor rarilor 
trecători. În lumina aceea slabă, era greu să-ţi dai seama 
precis, dar aveam impresia că deja Corinna începuse să se 
topească. Nu mai văzusem până acum vreun vampir mort în 
bătaia ploii. 

— Credeam că Bruno e un luptător foarte tare. Cum se face 
că n-ai sărit tu pe el? 

— Îţi dădusem ţie cuțitul, replică Pam, reuşind să se 
prefacă surprinsă. El n-avea cuțit. 

— Corect, am aprobat-o, tuşind; şi, frate, tare mă mai 
durea gâtul. Ei, şi-acum ce facem? 

— Ne cărăm de-aici, zise Pam. Şi sperăm că nu mi-a 
observat nimeni maşina. Cred că n-au trecut decât vreo trei de 
când am tras pe dreapta. Cu ploaia asta şi cu vizibilitatea 
slabă, dacă şoferii au fost umani, avem mari şanse ca niciunul 
dintre ei să nu-şi aducă aminte că ne-a văzut. 

Între timp, ajunseserăm înapoi în maşina lui Pam. 

— N-ar fi mai bine dacă am muta Lexusul? am întrebat, 
şuierându-mi cuvintele. 

— Ce idee bună, exclamă Pam, mângâindu-mă pe cap. 
Crezi că poţi s-o conduci? 

— Încotro? 

Pam stătu o clipă pe gânduri, ceea ce era bine, fiindcă 
aveam nevoie de timp ca să-mi revin. Eram udă până la piele şi 
tremuram, şi mă simțeam groaznic. 


— Victor n-o să ştie ce s-a întâmplat? am întrebat-o. 

Se pare că nu mă puteam opri din întrebat. 

— Poate. N-a avut destul curaj încât s-o facă personal, aşa 
că trebuie să accepte consecințele. Şi-a pierdut doi dintre cei 
mai buni oameni şi nu are nici o explicaţie pentru asta. 

Pam savura al naibii de straşnic situația. 

— Cred c-ar trebui s-o ştergem imediat de-aici, am insistat. 
Până nu mai vin şi alți oameni de-ai lui să verifice, sau mai 
ştiu eu ce. 

Categoric nu mai aveam chef de o altă încăierare. 

— Tu eşti cea care pune întrebări întruna. Cred că Eric o să 
fie aici în scurt timp; mai bine l-aş suna, să-i zic să stea 
deoparte, replică Pam. 

Părea uşor îngrijorată. 

— De ce? 

Sincer vorbind, mi-ar fi plăcut la nebunie să vină Eric şi să 
se ocupe el de toată situația. 

— Dacă-i supraveghează cineva casa, iar el sare în maşină 
şi porneşte în direcția asta să te salveze, asta ar indica destul 
de limpede faptul că noi suntem răspunzătoare pentru ceea 
ce-au pățit Bruno şi Corinna, îmi explică Pam, vizibil 
exasperată. Foloseşte-ţi creierul, Sookie! 

— Creierul meu e îmbibat ca un burete, i-am răspuns, şi 
dacă tonul îmi sunase un pic cam țâfnos, nu cred că era cine 
ştie ce mare şi uimitoare chestie. 

Însă Pam apăsase deja o tastă pentru apelarea rapidă de pe 
mobilul ei. L-am auzit pe Eric urlând în clipa în care a răspuns 
la telefon. 

— Taci puțin şi-o să-ți explic, îl opri Pam. Desigur, ea e vie. 

Urmă tăcerea. 

Pam îi prezentă situaţia în câteva fraze concise, încheind 
cu: 

— Du-te undeva unde ar fi justificat să pleci în grabă. La 
bar, să rezolvi o situaţie de criză. La curățătoria nonstop, să-ți 
iei costumele. La magazin, să cumperi Sângeadevărat. Numai 
să nu-i aduci încoace. 

După vreo două cârâieli de protest, Eric păru să înțeleagă 
logica spuselor lui Pam. Nu puteam să-i aud clar vocea, deşi 


continua să vorbească la telefon cu ea. 

— O să aibă vânătăi pe gât, zise nerăbdătoare Pam. Da, l-a 
omorât cu mâinile ei pe Bruno. Foarte bine, îi transmit. 

Se întoarse spre mine. 

— E mândru de tine, îmi zise, cu un oarecare dezgust. 

— Pam mi-a dat cuțitul, am rostit eu răguşit. Ştiam că mă 
aude. 

— Dar Sookie a avut ideea să mutăm maşina, adăugă Pam, 
cu aerul cuiva care vrea să fie corect până la capăt. Încerc să 
mă gândesc unde s-o ducem. Popasul pentru camioane 
probabil are camere de supraveghere. Cred c-o s-o lăsăm pe 
bretea, la distanță bună dincolo de ieşirea spre Bon Temps. 

Aşa şi făcurăm. Pam avea câteva prosoape în portbagaj, aşa 
că le-am întins pe scaunele maşinii lui Bruno. Pam a 
scormonit în cenuşa fostului vampir ca să dea de cheia de 
contact a Lexusului şi, după o privire cercetătoare asupra 
bordului, m-am gândit că aş putea să-l conduc. Am urmat-o 
pe Pam timp de patruzeci de minute, privind cu jind panoul 
indicator spre Bon Temps, în timp ce treceam în viteză pe 
lângă el. Am tras pe dreapta pe bretea, imediat în spatele lui 
Pam. Urmându-i instrucțiunile, am lăsat cheia în contact, am 
şters volanul cu prosoapele (care erau acum ude din cauza 
apei care se scursese de pe mine), după care m-am grăbit spre 
maşina lui Pam şi am urcat. Încă ploua, apropo. 

Pe urmă, a trebuit să ne întoarcem la mine acasă. Până să 
ajungem, deja mă dureau toate articulațiile şi îmi era un pic 
greață de la stomac. În sfârşit, în sfârşit, ne oprirăm lângă uşa 
din spate. Spre uimirea mea, Pam se aplecă spre mine şi mă 
strânse în braţe. 

— Te-ai descurcat foarte bine, îmi zise. Ai făcut ceea ce 
trebuia. 

O dată în viață, nu arăta de parcă ar fi râs de mine în sinea 
ei. 

— Sper ca, până la urmă, să fi meritat, am zis, vocea 
sunându-mi la fel de posacă şi de istovită pe cât mă simțeam. 

— Suntem încă vii amândouă, aşa că a meritat, mă asigură 
Pam. 

N-aveam cum s-o contrazic la faza asta, deşi ceva din mine 


şi-ar fi dorit-o. 

Am coborât din automobilul ei şi mi-am târât picioarele 
prin curtea din spate, mustind de apă. Ploaia se oprise, în 
sfârşit. 

Claude deschise uşa din spate chiar în timp ce întindeam 
mâna spre ea. Deschise gura să spună ceva, dar când observă 
în ce hal eram, o închise la loc. Trânti uşa în urma mea. L-am 
auzit încuind-o. 

— Mă duc să fac un duş, l-am anunţat, după care mă 
arunc în pat. Noapte bună, Claude. 

— Noapte bună, Sookie, îmi răspunse, foarte încet, apoi nu 
mai zise nimic. 

Am apreciat asta mai mult decât aş fi putut exprima în 
cuvinte. 

Când am ajuns la serviciu în ziua următoare, la ora 
unsprezece, Sam ştergea de praf sticlele din spatele barului. 

— Bună dimineața, mă salută, privindu-mă fix. Arăţi ca 
naiba. 

— Mersi, Sam. Mă bucur să aflu că arăt cum nu se poate 
mai bine. 

Sam se înroşi. 

— Scuze, Sookie. Tu mereu arăţi bine. Doar mă gândeam... 

— La cearcănele alea mari de sub ochi? Mi-am tras în jos 
pielea obrajilor, făcând o mutră hidoasă spre amuzamentul 
lui. M-am culcat tare târziu azi-noapte. 

A trebuit să omor pe cineva şi pe urmă să-i mut maşina. 

— A trebuit să mă duc până la Shreveport, să-l văd pe Eric. 

— Afaceri, sau plăcere? 

După ce a rostit întrebarea, şi-a lăsat capul în piept, 
nevenindu-i să creadă că spusese asta. 

— Scuză-mă, Sookie. Mama ar zice că m-am dat jos din pat 
azi-dimineaţă pe partea cu lipsa de tact. 

L-am îmbrăţțişat uşor. 

— Nu-ţi face probleme. Pentru mine, fiecare zi e aşa. Şi eu 
trebuie să-mi cer scuze faţă de tine. Îmi pare rău că am fost 
atât de ignorantă cu privire la problemele legale cu care se 
confruntă teriantropii şi vârcolacii în clipa de față. 

Era, categoric, vremea să privesc şi eu lucrurile în față. 


— Ai avut motive temeinice să te concentrezi asupra 
propriei persoane în ultimele săptămâni, zise Sam. Nu ştiu 
dacă eu aş fi fost în stare să-mi revin cum ai făcut tu. Sunt tare 
mândru de tine. 

N-am mai ştiut ce să spun. Mi-am îndreptat privirea spre 
bar şi am întins mâna spre o cârpă cu care să lustruiesc un 
ornament. 

— Dacă ai nevoie să inițiez o petiție sau să-l sun pe 
deputatul local, nu trebuie decât să-mi spui, i-am zis. Nimeni 
nu are dreptul să vă oblige să vă înregistrați nicăieri. Tu eşti 
american. Născut şi crescut. 

— Aşa privesc şi eu problema. Nu e ca şi cum aş fi altul față 
de cel care am fost totdeauna. Singura diferență este că 
oamenii acum ştiu cine sunt. Cum a decurs vânătoarea haitei? 

Aproape că şi uitasem de asta. 

— Mi s-a părut că s-au distrat bine, din câte îmi dau 
seama, am răspuns, precaută. I-am cunoscut pe Annabelle şi 
pe tipul cel nou, Basim. De ce şi-o întări rândurile Alcide? Ai 
auzit ceva despre ceea ce se-ntâmplă prin haita Dinte Lung? 

— Ei bine, ţi-am spus că umblu cu una de-a lor, îmi zise, 
întorcându-şi privirea spre sticlele din spatele barului, ca şi 
cum ar fi încercat să descopere vreuna care încă ar mai fi fost 
prăfuită. 

Dacă am fi continuat conversaţia în acelaşi stil, întregul bar 
avea să devină straşnic de curat. 

— Cine e? Din moment ce era a doua oară când îmi 
pomenea despre asta, mi-am închipuit că ar fi OK să-l întreb. 

Fascinațţia lui față de sticle se transferă spre casa de 
marcat. 

— A, Jannalynn. Jannalynn Hopper. 

— O, am exclamat, pe un ton neutru, încercam să câştig 
timp ca să-mi compun o expresie amabilă şi receptivă. 

— A fost acolo în noaptea aceea, când ne-am luptat cu 
haita care încerca să preia controlul. Ea... ăăă... s-a ocupat de 
inamicii răniți. 

Acesta fusese un eufemism dus la extrem. Le crăpase 
testele cu pumnii strânşi. Încercând să dovedesc că nu era 
Ziua Naţională a Lipsei de Tact şi la mine acasă, am replicat: 


— A, da. Fata... ăăă... foarte subțire. Cea tânără. 

— Nu e atât de tânără pe cât pare, îmi atrase atenția Sam, 
ocolind faptul evident că vârsta lui Jannalynn nu reprezenta 
cea dintâi problemă pe care ar fi putut-o avea cineva cu ea. 

— OK. Câţi ani are? 

— Douăzeci. Şi unu. 

— O, bine, e o fată în toată legea, am rostit cu solemnitate, 
după care mi-am lipit cu forța un zâmbet pe buze. Acum, 
serios, Sam, nu-ți judec alegerile. (Nu prea mult.) Jannalynn e 
chiar... chiar... E dinamică. 

— Mersi, zise, luminându-se la față. M-a sunat după ce am 
luptat în războiul haitelor. Îi plac leii. 

Sam se transformase în leu în noaptea aceea, ca să poată 
lupta mai bine. Fusese un magnific rege al animalelor. 

— Şi, de cât timp sunteți voi împreună? 

— Vorbim de ceva vreme, dar prima dată am ieşit împreună 
acum, să zic, trei săptămâni. 

— Ei, asta-i grozav, am zis. 

M-am străduit să mă destind şi să zâmbesc mai natural. 

— Eşti sigur că nu-ţi trebuie bilet de voie de la maică-sa? 

Sam aruncă în mine cu cârpa de şters praful. Am prins-o şi 
i-am azvârlit-o înapoi. 

— Nu s-ar putea ca voi doi să terminați cu joaca? Trebuie 
să vorbesc cu Sam, se răsti Tanya. 

Intrase fără s-o aud. 

N-o să fie niciodată cea mai bună prietenă a mea, însă e o 
lucrătoare de nădejde şi e dispusă să vină în două seri pe 
săptămână, după ce pleacă de la serviciul ei de zi de la 
Norcross. 

— Vrei să plec? am întrebat-o. 

— Nu, e în regulă. 

— Scuze, Tanya. De ce ai nevoie? o întrebă Sam, zâmbind. 

— Am nevoie să-mi schimbi numele pe cecurile pentru 
salariu, zise Tanya. 

— Ţi-ai schimbat numele? 

Probabil că eram tare înceată la minte în ziua aceea. Dar 
Sam ar fi pus aceeaşi întrebare, dacă n-aş fi făcut-o eu: arăta 
la fel de nedumerit. 


— Mda, eu şi cu Calvin ne-am dus la un tribunal, dincolo 
de granița statului, în Arkansas, şi ne-am căsătorit, zise ea. 
Acum sunt Tanya Norris. 

Atât Sam, cât şi eu, ne-am holbat la Tanya, uluiţi, fără să 
scoatem o vorbă. 

— Felicitări! am exclamat în cele din urmă, însuflețită. Ştiu 
c-o să fiți cu adevărat fericiți. 

Nu eram atât de convinsă că şi Calvin va fi fericit, dar 
măcar izbutisem să spun ceva drăguţ. 

Sam se alătură şi el, cu toate cele de cuviință. Tanya ne 
arătă verigheta, un inel lat din aur, iar după ce se duse în 
bucătărie, să li-l arate şi lui Antoine şi lui D'Erig, ne părăsi la 
fel de brusc pe cât sosise, întorcându-se cu maşina la serviciul 
ei din Norcross. Amintise că se programaseră la Target şi la 
Wal-Mart pentru cele câteva lucruri trebuincioase, aşa că Sam 
se repezi în biroul lui şi aduse de-acolo un ceas de perete, pe 
care îl puse deoparte drept cadou din partea tuturor 
angajaţilor de la Merlotte's. Mai aşeză şi un borcan pe bar, 
pentru contribuțiile noastre, iar eu am lăsat să cadă înăuntru 
o hârtie de zece. 

Între timp, începuse să vină lumea pentru prânz, aşa că 
trebuia să trec la treabă. 

— Nu ajung niciodată să-ți pun vreo câteva întrebări, i-am 
zis lui Sam. Poate înainte să plec? 

— Sigur, Sook, zise el, începând să umple pahare cu ceai 
cu gheață. 

Era o zi călduroasă. 

După ce am tot servit băuturi şi mâncăruri timp de 
aproximativ o oră, spre surprinderea mea, l-am văzut pe 
Claude intrând pe uşă. Chiar şi în hainele mototolite pe care 
evident le culesese de pe podea când se îmbrăcase, arăta 
splendid de-ţi tăia respiraţia. Îşi prinsese părul la spate într-o 
coadă de cal răvăşită... dar nici asta nu-i scădea din valoare. 

Era aproape suficient încât să te tacă să-l urăşti, pe bune. 

Claude se îndreptă abătut spre mine, de parcă ar fi intrat 
toată ziua în Merlotte's... şi de parcă momentul lui de 
amabilitate şi de tact din noaptea trecută n-ar fi existat. 

— Boilerul nu funcționează, îmi zise. 


— Bună, Claude. Mă bucur că te văd, am replicat. Ai 
dormit bine? Mă bucur tare mult. Şi eu am dormit bine. 
Bănuiesc că ar fi de preferat să faci ceva în legătură cu 
boilerul, hm? Dacă vrei să faci duş şi să-ţi speli lucrurile. Îţi 
aminteşti că te-am rugat să mă ajuţi, ocupându-te de unele 
treburi de care eu nu sunt capabilă? Ai putea să-l chemi pe 
Hank Clearwater. A mai venit şi altă dată la mine. 

— Pot să merg eu să arunc o privire, se auzi o voce. 

Întorcându-mă, l-am observat pe Terry Bellefleur în spatele 
meu. Terry este veteran al războiului din Vietnam şi are câteva 
cicatrice îngrozitoare... atât de genul celor pe care le poți 
vedea, cât şi din cele pe care nu. Era foarte tânăr când a plecat 
la război. Când s-a întors, era foarte bătrân. Părul lui 
roşcat-cafeniu încărunțea, dar era încă des şi suficient de lung 
încât să-l împletească în cozi. Întotdeauna mă înţelesesem 
foarte bine cu Terry, care ştia să facă aproape orice prin curte 
sau prin casă, în privința reparațiilor. 

— Sigur ţi-aş fi recunoscătoare, i-am zis. Dar nu vreau să 
profit de bunăvoința ta, Terry. 

Mereu fusese bun cu mine. Îmi curățase dărâmăturile 
bucătăriei arse, astfel încât constructorii să poată începe 
lucrul la cea nouă, iar eu fusesem nevoită să insist ca el să 
primească o plată corectă pentru asta. 

— Nici o problemă, mormăi el, cu ochii pe vechile lui cizme 
de lucru. 

Terry îşi ducea traiul cu ajutorul unui cec lunar primit de la 
guvern şi a câtorva slujbe sporadice. De exemplu, venea la 
Merlotte's, fie noaptea foarte târziu, fie dimineața devreme, să 
curețe mesele şi toaletele, şi să spele podelele. Spunea mereu 
că, având o ocupaţie, se menținea în formă, şi adevărul este că 
Terry era încă zdravăn. 

— Eu sunt Claude Crane, vărul lui Sookie, zise Claude, 
întinzându-i mâna. 

Terry îşi rosti şi el numele şi-i apucă mâna lui Claude. Îşi 
ridică privirea şi o întâlni pe cea a vărului meu. Ochii lui Terry 
erau neaşteptat de frumoşi, de un maro-auriu, sub genele 
bogate. Nu mai observasem asta până acum. Chiar îmi 
dădeam seama că niciodată nu mă gândisem până acum la 


Terry ca la un bărbat. 

După strângerea de mână, Terry păru năucit. Ori de câte 
ori îi apărea în față ceva ieşit din comun, Terry reacționa 
nepotrivit; singura problemă era în ce grad. Numai că, în clipa 
de față, Terry părea mai degrabă perplex, decât speriat, sau 
supărat. 

— A, vrei să vin acum să mă uit? întrebă el. Am vreo câteva 
ore libere. 

— Ar fi minunat, zise Claude. Aş vrea să-mi fac duşul, şi aş 
vrea unul fierbinte, adăugă, zâmbindu-i lui Terry. 

— Hei, tipule, eu nu-s gay, protestă Terry, iar expresia feţei 
lui Claude din clipa aceea era de neprețuit. 

Nu-l mai văzusem până acum pus în încurcătură. 

— Mersi, Terry, sigur îţi voi fi recunoscătoare, am intervenit 
rapid. Claude are o cheie şi o să te conducă el în casă. Dacă 
trebuie să cumperi ceva piese, să-mi aduci doar chitanţele. Ştii 
că sunt de încredere cu plata. 

Poate că urma să fiu nevoită să-mi transfer ceva bani din 
contul de economii în cel curent, dar tot aveam ceea ce 
numeam în sinea mea „banii vampireşti” depozitați în 
siguranţă la bancă. lar domnul Cataliades avea să-mi trimită 
şi banii sărmanei Claudine. Ceva se destindea în interiorul 
meu ori de câte ori mă gândeam la bruma aceea de bani. 
Mersesem în echilibru pe muchia ascuţită a sărăciei de atâtea 
ori, încât ajunsesem să mă obişnuiesc cu asta, iar faptul că 
existau acei bani pe care urma să-i pot depune la bancă 
însemna pentru mine o imensă uşurare. 

Terry încuviință şi apoi ieşi pe uşa din spate, să-şi ia 
camioneta. L-am străpuns pe Claude cu o privire încruntată. 
— Omul ăsta e foarte fragil, i-am zis. A trecut printr-un 

război urât. Aminteşte-ți doar asta. 

Claude se îmbujora uşor. 

— O să-mi amintesc, promise. Am fost şi eu în războaie. 

Îmi mai dărui o mângâiere rapidă pe obraz, ca să-mi 
demonstreze că-şi revenise de pe urma loviturii aduse 
mândriei sale. Puteam să simt parcă fizic invidia tuturor 
femeilor din bar. 

— Probabil c-o să fiu plecat în Monroe până să te întorci tu 


acasă. Mersi, verişoară. 

Sam veni lângă mine, în timp ce Claude se îndrepta spre 
ieşire. 

— Elvis a părăsit clădirea, rosti el, sec. 

— Nu, nu l-am mai văzut de ceva vreme, am replicat, 
categoric luându-mă gura pe dinainte. Apoi, m-am scuturat, 
trezindu-mă. Scuze, Sam. Claude e unic, nu? 

— N-am mai văzut-o pe Claudine de ceva vreme. Ea e foarte 
amuzantă, zise Sam. Claude pare să fie... mai caracteristic 
pentru trăsăturile generale ale zânelor. 

Era o urmă de întrebare în vocea lui. 

— Pe Claudine n-o s-o mai vedem niciodată, am zis. Din 
câte ştiu eu, n-o să mai vedem alte zâne, în afara lui Claude. 
Uşile sunt închise. Cum or funcționa şi astea. Deşi am înțeles 
că ar mai fi una, sau două, pândind prin jurul casei mele. 

— Nu mi-ai spus o grămadă de lucruri, constată el. 

— Trebuie să recuperăm asta, l-am aprobat. 

— Ce zici de astă-seară? După ce termini lucrul? E vorba să 
se întoarcă Terry, să se ocupe de unele reparaţii care s-au cam 
acumulat pe-aici, dar Kennedy este programată să se ocupe de 
bar. 

Sam păru un pic îngrijorat. 

— Sper că nu-i dă prin minte lui Claude să mai facă vreo 
încercare cu Terry. Egoul lui Claude e mare cât hambarul, iar 
Terry e atât de... Niciodată nu ştii cum primeşte unele lucruri. 

— Terry e bărbat în toată firea, i-am reamintit lui Stan. 
Fireşte, încercam să mă asigur şi pe mine. Amândoi sunt, am 
adăugat. 

— Claude nu e bărbat câtuşi de puţin, mă contrazise Sam. 
Cu toate că e mascul. 

Am avut o imensă uşurare când am l-am văzut pe Terry 
întorcându-se, după vreo oră. Părea absolut normal, nici 
jenat, nici supărat, nici altceva. 

Întotdeauna mă străduisem să mă ţin departe de mintea lui 
Terry, fiindcă putea să fie un loc foarte înfricoşător. Terry se 
descurca bine atât timp cât îşi menținea concentrarea asupra 
unui singur lucru o dată. Se gândea foarte mult la câinii lui. 
Păstrase unul dintre pui de la ultima fătare a căţelei lui, iar 


acum îl dresa pe cățelandru. (La drept vorbind, dacă vreodată 
un câine ar putea fi învățat să citească, atunci Terry ar avea 
tot meritul.) 

După ce termină de lucrat la o clanță slăbită de la uşa 
biroului lui Sam, Terry se aşeză la una dintre mesele mele şi 
ceru o salată şi un ceai îndulcit. După ce i-am luat comanda, 
Terry îmi întinse fără vorbe o chitanţă. Trebuise să cumpere o 
piesă nouă pentru boiler. 

— Mersi, Terry, i-am zis. O să-ți dau ceva pentru timpul 
consumat şi pentru muncă. 

— Nu-ţi face probleme, îmi răspunse Terry. S-a ocupat 
vărul tău de asta. 

Îşi întoarse atenţia spre revista lui. Cumpărase un număr 
din Vânătoarea şi Pescuitul din Louisiana, ca să citească în 
timp ce-şi aştepta mâncarea. 

I-am completat lui Terry un cec pentru piesă şi i l-am dat 
atunci când i-am adus mâncarea. Mi-a făcut un semn de 
încuviințare şi l-a strecurat în buzunar. Din moment ce 
programul lui Terry îl făcea să nu fie mereu disponibil ca să-l 
suplinească, Sam angajase o barmaniţă, astfel încât el să 
poată avea mereu serile libere. Noua barmaniță, care lucra de 
vreo două săptămâni, era cu adevărat drăguță şi era genul de 
tipă foarte înaltă. Kennedy Keyes avea un metru optzeci lejer; 
oricum, era mai înaltă decât Sam, asta-i sigur. Avea acel gen 
de înfăţişare plăcută pe care în mod tradițional l-ai asocia 
reginelor frumuseții: părul castaniu lung până la umeri, cu 
discrete şuvițe blonde, ochi căprui mari, un zâmbet alb şi 
regulat ca visul erotic al unui ortodontist. Tenul îi era perfect, 
ținuta dreaptă, ba mai era şi absolventă a Universităţii de Sud 
din Arkansas, cu licență în psihologie. Mai făcuse şi pârnaie. 

Sam o întrebase dacă nu vrea o slujbă când apăruse pentru 
prânz a doua zi după ce ieşise din închisoare. Ea nici măcar nu 
întrebase ce trebuie să facă înainte de a zice da. Sam îi dăduse 
un manual elementar pentru barmani, din care ea studiase în 
fiecare clipă liberă, până când ajunsese să stăpânească 
prepararea unui uimitor număr de băuturi. 

— Sookie! exclamă ea, de parcă am fi fost cele mai bune 
prietene din copilărie. Aşa era felul lui Kennedy. Ce mai faci? 


— Mersi, bine. Tu? 

— Veselă ca un cintezoi. 

Se aplecă să verifice numărul sticlelor cu apă gazoasă din 
vitrina frigorifică aşezată în spatele barului. 

— Mai avem nevoie de ceva A&W, zise. 

— Acum vine! 

Am luat cheile de la Sam, după care m-am întors în depozit, 
să găsesc o navetă de bere de ghimbir. Am luat două cu câte 
şase sticle. 

— N-am zis să mi le aduci tu. Puteam să mă duc şi eu! 
exclamă Kennedy, zâmbind. Zâmbetul ei era parcă permanent. 
Mulţumesc. 

— N-ai pentru ce. 

— Am mai slăbit, Sookie? mă întrebă, plină de speranţă. 

Se întoarse pe jumătate să-mi arate popoul şi mă privi 
peste umăr. 

Problema lui Kennedy nu părea să fie aceea că fusese în 
închisoare, ci că pusese pe ea în închisoare. Mâncarea acolo 
era de rahat, după cum îmi povestise, şi în plus, bogată în 
carbohidrați. 

— Numai că eu mănânc când mă copleşesc emoțiile, îmi 
zisese, ca şi cum ar fi fost ceva îngrozitor. Şi aveam destule 
emoții în închisoare. 

Încă de când se întorsese în Bon Temps, se arătase 
nerăbdătoare să-şi revină la vechile ei dimensiuni de regină a 
frumuseţii. 

Dar tot frumoasă era. Avea destule alte calități care o 
făceau să arate bine. 

— Eşti superbă, ca întotdeauna, am liniştit-o. Mi-am rotit 
privirea în jur, după Danny Prideaux. Sam îl rugase pe Danny 
să vină când era Kennedy de serviciu seara. Aranjamentul 
acesta era programat să dureze timp de o lună, până când 
Sam s-ar fi fost convins că nici unul dintre clienți nu se lua de 
Kennedy. 

— Tu mă ştii, îmi zise ea, privindu-mă atent. Pot să mă 
descurc şi singură. 

Toată lumea din Bon Temps ştia despre Kennedy că poate 
să se descurce şi singură, dar tocmai asta era problema. 


Reputația ei putea să constituie o provocare pentru anumiți 
bărbați (anumiţi bărbați nemernici). 

— Ştiu că poți, i-am răspuns, liniştită. Danny Prideaux nu 
însemna decât o măsură de siguranță suplimentară. 

Şi iată-l intrând pe uşă. Era mai înalt decât Kennedy cu 
vreo cinci centimetri şi exista în el un soi de amestec de rase pe 
care nu puteam să-l descifrez. Danny avea pielea de un 
măsliniu-închis, părul şaten scurt şi o față lătăreaţă. Se 
retrăsese de o lună din armată şi încă nu-şi stabilise vreo 
profesie. Lucra cu jumătate de normă la depozitul cu vânzare 
de materiale de construcții. Era suficient de dispus să facă pe 
gorila câteva seri pe săptămână, cu atât mai mult cu cât putea 
să se zgâiască pe toată durata programului la Kennedy. 

Sam ieşi agale din biroul lui să spună noapte bună şi s-o 
pună la curent pe Kennedy în legătură cu un client care lăsase 
un cec fără acoperire, după care ieşirăm amândoi pe uşa din 
spate. 

— Hai să mergem la Crawdad Diner, mi-a propus el. 

Ideea îmi suna bine. Era un vechi restaurant imediat lângă 
piața din apropierea tribunalului. Ca toate prăvăliile din zona 
aflată în jurul pieţei, cea mai veche parte din Bon Temps, 
birtul avea o poveste a lui. Proprietarii inițiali fuseseră Perdita 
şi Crawdad Jones, care deschiseseră restaurantul prin anii 
patruzeci. Când s-a retras, Perdita i-a vândut restaurantul 
soțului lui Charlsie Tooten, Ralph, care-şi părăsise serviciul de 
la fabrica de prelucrare a cărnii de pasăre atunci când îl 
preluase. Înțelegerea fusese ca Perdita să-i dea lui Ralph toate 
rețetele ei, dacă el se declara de acord să păstreze numele de 
Crawdad Diner. Când artrita lui Ralph l-a silit să se retragă, 
i-a vândut Crawdad Diner lui Pinkie Arnett, cu aceeaşi 
condiție. Prin urmare, generații întregi de clienți din Bon 
Temps au avut siguranța că vor găsi aici cea mai bună 
budincă de pâine din întregul stat, iar urmaşii Perditei şi ai lui 
Crawdad Jones au putut să fie mândri. 

I-am povestit lui Sam acest fragment de istorie locală după 
ce am comandat cotlete ţărăneşti cu fasole verde şi orez. 

— Slavă Domnului că Pinkie a obţinut rețeta pentru 
budincă de pâine, aşa că atunci când o să fie vremea 


pătlăgelelor verzi, vreau să vin în fiecare seară, să le mănânc 
prăjite, îmi zise Sam. Cum e să locuieşti împreună cu vărul 
tău? mă întrebă, storcându-şi felia de lămâie în ceai. 

— Abia dacă-mi dau seama. Doar şi-a adus ceva lucruri şi 
nu ne-am prea văzut în rest. 

— L-ai văzut dezbrăcându-se? se interesă Sam, râzând. 
Adică, profesional. Eu sigur n-aş putea să fac asta pe o scenă, 
cu oameni care să mă privească. 

Din punct de vedere fizic, categoric n-ar fi avut ce să-l 
oprească. Îl văzusem pe Sam gol, când se preschimbase din 
forma de teriantrop în cea umană. Miam! 

— Nu, mereu am avut de gând să merg cu Amelia, dar, de 
când ea s-a întors în New Orleans, n-am prea mai avut 
dispoziție pentru cluburi de striptease. Ar trebui să-i ceri lui 
Claude o slujbă pentru serile tale libere, am adăugat, zâmbind. 

— Da, sigur, replică el, sarcastic, însă părea încântat. 

Discutarăm o vreme despre plecarea Ameliei, după care 
l-am întrebat pe Sam despre familia lui din Texas. 

— Divorțul mamei s-a pronunțat, mă informă el. Fireşte, 
tatăl meu vitreg e la închisoare, din cauză că a împuşcat-o, aşa 
că ea nu l-a mai văzut de luni de zile. În momentul ăsta, cred 
că singura diferență pentru ea o să fie din punct de vedere 
financiar. Primeşte pensia militară a tatei, dar nu ştie dacă 
postul ei de la şcoală o s-o mai aştepte sau nu, după sfârşitul 
verii. Au angajat o suplinitoare pentru tot restul anului şcolar 
după ce-a fost ea împuşcată, iar acum o dau din colț în colț 
când vine vorba s-o primească înapoi pe mama. 

Până să fi fost împuşcată, mama lui Sam lucra pe postul de 
funcționară / secretară la o şcoală primară. Nu toată lumea era 
la fel de împăcată cu gândul că ar putea lucra în acelaşi birou 
cu o femeie care se transformă într-un animal, cu toate că 
mama lui Sam era aceeaşi femeie ca şi înainte. O astfel de 
problemă mi se părea foarte delicată. 

Chelnerița ne aduse farfuriile şi un coş cu chifle. Am 
suspinat cu o plăcere anticipată. Era cu mult mai plăcut decât 
să-mi gătesc singură. 

— Ceva veşti despre nunta lui Craig? l-am întrebat, în clipa 
în care m-am simțit în stare să mă smulg din porția mea de 


cotlet țărănesc. 

— Au încheiat şedinţele de consiliere psihologică de cuplu, 
îmi răspunse, ridicând din umeri. Acum, părinții ei vor să 
urmeze şedinţe de consiliere genetică, nu ştiu ce-o mai fi şi 
asta. 

— Ce tâmpenie! 

— Unii oameni au impresia că orice e altfel e şi rău, 
comentă Sam, în timp ce-şi ungea cu unt a doua chiflă. Şi nu 
mi se pare probabil pentru Craig să se schimbe. 

Fiind primul născut al unui cuplu de teriantropi pursânge, 
numai Sam simțea chemarea lunii. 

— Îmi pare rău, am zis, clătinând din cap. Ştiu că e o 
situație grea pentru toți din familia ta. 

Sam încuviință. 

— Soră-mea Mindy a trecut peste ea destul de bine. M-a 
lăsat să mă joc cu copiii ultima dată când i-am văzut, iar eu o 
să încerc să fac un drum prin Texas de 4 Iulie. Oraşul ei 
organizează un mare spectacol de artificii şi toată familia 
merge să-l vadă. Cred c-o să-mi placă. 

I-am zâmbit. Erau norocoşi că-l aveau pe Sam în familia 
lor: asta credeam eu. 

— Sora ta cred că e destul de inteligentă, am zis, luând o 
îmbucătură zdravănă de cotlet țărănesc. 

Era o binecuvântare. 

— Ascultă, dacă tot vorbim despre familii, zise, râzând. Eşti 
pregătită să-mi spui care-i treaba cu tine, de fapt? Mi-ai 
povestit despre străbunicul tău şi despre ceea ce s-a 
întâmplat. Ce-ţi fac rănile? Nu vreau să ţi se pară că mă aştept 
ca tu să-mi spui tot ce se petrece în viața ta. Dar ştii că mă 
interesează. 

A fost rândul meu să am o mică ezitare. Dar mi se părea 
corect să-i spun lui Sam, aşa că am încercat să-i ofer o relatare 
pe scurt a întâmplărilor din ultima săptămână. 

— lar JB m-a ajutat cu ceva terapie, am adăugat. 

— Te mişti de parcă n-ai fi pățit nimic, în afară de 
momentele când eşti obosită, remarcă Sam. 

— Mai sunt vreo două cârpeli mai proaste pe partea 
superioară a coapsei stângi, unde carnea de fapt... În fine, nu 


se reface. 

Am rămas cu privirea aţintită la şervet timp de un minut, 
două, apoi am continuat: 

— A crescut oarecum la loc. În cea mai mare parte. Sunt ca 
un fel de gropițe. Am câteva cicatrice, dar nu sunt de speriat. 
Pe Eric nu par să-l deranjeze. La drept vorbind, are şi el vreo 
două, din viața umană, deşi abia i se văd pe albeaţa pielii. 

— Iar tu, hm, te descurci cu toate astea? 

— Am uneori coşmaruri, i-am mărturisit. Şi mai am şi ceva 
momente de panică. Dar hai să nu mai vorbim despre asta. 

I-am zâmbit cu cel mai strălucitor zâmbet al meu. 

— Uită-te la noi, după atâţia ani, Sam. Eu locuiesc 
împreună cu o zână, am un iubit vampir, iar tu umbli cu un 
vârcolac care sparge capete. Ne-ar fi trecut vreunuia dintre noi 
prin minte c-o să spunem aşa ceva, în prima zi în care am venit 
să lucrez la Merlotte's? 

Sam se aplecă în față şi-şi puse pentru o clipă mâna peste a 
mea, dar tocmai atunci apăru Pinkie în persoană, să ne 
întrebe dacă ne-a plăcut mâncarea. l-am arătat farfuria mea 
aproape goală. 

— Cred că poți să-ți dai seama că da, i-am zis, zâmbindu-i. 
Îmi zâmbi şi ea. Pinkie era o femeie masivă, care în mod 
evident îşi savura propriile produse culinare. Intrară câţiva noi 

clienți, aşa că merse să-i conducă la mese. 

Sam îşi retrase mâna şi continuă să se ocupe de mâncare. 

— Mi-aş dori... Începu el, dar imediat închise gura şi nu 
mai spuse nimic. 

Îşi trecu o mână prin părul roşcat-auriu. Fiindcă şi-l 
tunsese atât de scurt, părea mai aşezat ca de obicei, dar numai 
până şi-l ciufulea. Îşi lăsă jos furculița, permițţându-mi să 
remarc că şi el izbutise să golească aproape de tot farfuria. 

— Ce ţi-ai dori? l-am îmboldit. 

Cu majoritatea celorlalți, mi-ar fi fost frică să cer 
completarea propoziției. Însă cu Sam eram prietenă de ani de 
zile. 

— Mi-aş dori ca tu să-ți găseşti fericirea cu altcineva, zise 
el. Ştiu, ştiu. Nu e treaba mea. Eric pare să ţină cu adevărat la 
tine, iar tu meriţi asta. 


— Chiar ţine, am confirmat. El e tot ce am, şi aş fi de-a 
dreptul nerecunoscătoare dacă n-aş fi fericită pentru asta. Ne 
iubim. 

Am ridicat din umeri. Mă simțeam stânjenită de întorsătura 
pe care o luase conversaţia. 

Sam încuviință, deşi o strâmbătură a colțului gurii lui îmi 
spunea, fără ca măcar să-i descifrez gândurile, că el nu-l 
credea pe Eric chiar atât de demn de prețuire. Mă bucuram că 
nu-i puteam auzi desluşit toate gândurile. M-am gândit că şi 
Jannalynn era la fel de nepotrivită pentru Sam. El n-avea 
nevoie de o femeie de genul feroce, totul-pentru-şeful-haitei. 
Avea nevoie să fie cu cineva care să-l considere cel mai grozav 
bărbat de pe lume. 

Dar n-am zis nimic. 

Nu se poate spune că aş fi lipsită de tact. 

Era îngrozitor de tentant să-i povestesc lui Sam ce 
se-ntâmplase noaptea trecută. Dar, pur şi simplu, nu puteam. 
Nu voiam să-l implic pe Sam în rahaturile vampirilor mai mult 
decât era deja, adică foarte puţin. Nimeni nu avea nevoie de 
chestii de-astea. Desigur, îmi făcusem griji toată ziua cu 
privire la deznodământul acelor evenimente. 

Telefonul meu mobil sună în timp ce Sam îşi plătea partea 
lui din notă. l-am aruncat o privire. Pam era cea care mă 
căuta. Inima îmi bătea nebuneşte. Am ieşit din local. 

— Care-i treaba? am întrebat-o, cu o voce mai mult decât 
neliniştită. 

— Bună seara şi ție. 

— Pam, ce s-a întâmplat? N-aveam chef de joacă. 

— Bruno şi Corinna nu s-au arătat azi la lucru în New 
Orleans, mă anunţă pe un ton solemn Pam. Victor n-a sunat 
încoace, deoarece, fireşte, nu exista vreun motiv temeinic 
pentru ca ei să vină pe-aici. 

— Au găsit maşina? 

— Încă nu. Sunt convinsă că agenţii patrulei de circulaţie 
au lipit azi pe ea un bileţel în care le cereau proprietarilor să 
vină şi s-o ia de acolo. Cam aşa procedează, din câte am 
observat. 

— Da. Aşa procedează. 


— Nu se vor găsi cadavre. Mai ales după ploaia torențială 
de azi-noapte, n-o să fie nici o urmă, adăugă Pam, pe un ton 
satisfăcut. Nici o învinuire nu se poate aduce. 

Am rămas aşa acolo, cu telefonul la ureche, pe un trotuar 
pustiu din orăşelul meu, la doar câțiva paşi de stâlpul de 
iluminat stradal. Rareori m-am mai simţit atât de singură. 

— Aş fi vrut să fi fost Victor, am rostit, din adâncul inimii. 

— Mai vrei să omori pe cineva? 

În vocea lui Pam se simţea o uşoară surprindere. 

— Nu, vreau doar să se termine. Vreau ca totul să fie cum 
trebuie. Nu mai vreau omoruri. 

Sam ieşi din restaurant în spatele meu şi-mi auzi tonul trist 
şi nefericit. I-am simțit mâna pe umărul meu. 

— Trebuie să închid, Pam. Ţine-mă la curent. Am închis 
telefonul şi m-am întors cu fața spre Sam. Arăta tulburat, iar 
lumina revărsată de sus îi arunca umbre adânci pe chip. 

— Ai probleme, zise. N-am putut decât să tac. 

— Ştiu că nu poți să vorbeşti despre asta, dar dacă, 
vreodată, vei simți nevoia s-o faci, ştii unde mă găseşti, mă 
asigură. 

— Şi tu la fel, i-am răspuns, fiindcă îmi închipuiam că, 
având o iubită ca Jannalynn, Sam ar putea să fie într-o 
situaţie la fel de încurcată ca şi mine. 


CAPITOLUL 5 


Telefonul sună în timp ce eram sub duş, vineri dimineaţă. 
Fiindcă aveam robot, nu l-am luat în seamă. În timp ce mă 
întindeam după prosop cu ochii închişi, am simţit că cineva 
mi-l punea în mână. Icnind de spaimă, am deschis ochii şi 
l-am văzut pe Claude, stând în fața mea, în pielea goală. 

— E pentru tine, îmi zise, dându-mi receptorul portabil din 
bucătărie, după care ieşi. 

L-am dus la ureche cu o mişcate automată. 

— Alo? am rostit slab. 

Nu ştiam la ce ar fi trebuit să mă gândesc mai întâi: că-l 
văzusem pe Claude gol, că mă văzuse Claude goală, sau 
situația de ansamblu, că eram înrudiţi şi goi în aceeaşi 
încăpere? 

— Sookie? Ai o voce ciudată, rosti un glas de bărbat, vag 
cunoscut. 

— A, tocmai am avut o surpriză, am răspuns, îmi pare 
foarte rău... Cine-i acolo? 

Izbucni în râs, un sunet cald şi prietenos. 

— Sunt Remy Savoy, tatăl lui Hunter, îmi zise. 

Remy fusese căsătorit cu verişoara mea, Hadley, care acum 
era moartă. Între fiul lor, Hunter, şi mine, se stabilise o 
anumită legătură, una pe care trebuia s-o explorăm. Chiar 
avusesem de gând să-l sun pe Remy, să programăm o întâlnire 
de joacă între mine şi Hunter, şi mă mustram în sinea mea 
acum pentru faptul că tot amânasem. 

— Sper că m-ai sunat să-mi spui că pot să-l văd pe Hunter 
în weekendul ăsta, nu-i aşa? i-am zis. Trebuie să mă duc la 
lucru duminică după-amiază, dar am sâmbăta liberă. Mâine, 
adică. 

— Grozav! Chiar voiam să te întreb dacă n-aş putea să-l 
aduc la tine diseară, şi dacă poate să rămână peste noapte. 


Era o grămadă de timp pe care să-l petrec cu un puşti pe 
care nu-l cunoşteam; şi, mai important decât atât, cu unul 
care nu mă cunoştea. 

— Remy, ai vreun plan anume, sau care-i treaba? 

— Mda. Sora tatălui meu a murit ieri şi au programat 
înmormântarea pentru mâine-dimineaţă, la zece. Numai că 
priveghiul e astă-seară. N-aş vrea să-l duc pe Hunter la 
priveghi şi la înmormântare... mai ales gândindu-mă la, ştii 
tu... problema lui. Ar putea să fie destul de greu pentru el. Ştii 
cum €... Nici măcar nu pot să-mi dau seama ce-ar putea zice 
pe acolo. 

— Înţeleg. 

Şi chiar înțelegeam. E greu să ai prin preajmă un telepat 
preşcolar. Părinţii mei ar fi înțeles foarte bine situația dificilă 
în care se afla Remy. 

— Câţi ani are acum Hunter? 

— Cinci, abia i-a sărbătorit. Mi-am făcut griji în legătură cu 
petrecerea, dar am trecut cu bine de ea. 

Am tras aer adânc în piept. O să-i spun c-o să-l ajut în 
problema cu Hunter. 

— OK, pot să-l ţin la mine peste noapte. 

— Îţi mulţumesc, Sookie. Adică, îți mulţumesc cu adevărat. 
Îladuc după ce ies de la serviciu, azi. E bine? Să fim acolo pe la 
cinci şi jumătate? 

Urma să plec de la serviciu între cinci şi şase, în funcție de 
cum întârzia sau nu schimbul meu şi de cât de pline îmi erau 
mesele. I-am dat lui Remy numărul meu de mobil. 

— Dacă nu sunt acasă, sună-mă pe mobil. Mă întorc cât 
pot de repede. Lui ce-i place să mănânce? 

Am mai discutat timp de câteva minute despre preferințele 
lui Hunter, după care am închis, între timp, deja mă uscasem, 
numai părul îmi atârna în şuvițe umede. După câteva minute 
petrecute în compania uscătorului, m-am dus să stau de 
vorbă cu Claude, de îndată ce m-am văzut la adăpostul 
hainelor mele de lucru. 

— Claude! am urlat, de la baza scării. 

— Da? 

După voce, părea total impasibil. 


— Vino încoace! 

Apăru în capul scărilor, cu pieptenele în mână. 

— Da, verişoară? 

— Claude, robotul ar fi preluat apelul telefonic. Te rog să 
nu mai intri în camera mea fără să baţi la uşă şi, în mod 
special, să nu mai intri în baia mea fără să baţi la uşă! 

În mod sigur aveam să folosesc încuietoarea de acum 
încolo. Nu cred c-o mai folosisem vreodată. 

— Eşti pudică? În tonul lui părea să existe o curiozitate 
neprefăcută. 

— Nu! m-am răstit. 

Dar, după o secundă, am adăugat: 

— Dar poate că, în comparaţie cu tine, da! Ţin la 
intimitatea mea. Vreau să hotărăsc eu cine poate să mă vadă 
goală. Ai înțeles punctul meu de vedere? 

— Da. Ca să fiu obiectiv, sunt frumoase punctuleţele tale. 

Am crezut că-mi explodează capul. 

— Nu mă aşteptam la aşa ceva când am fost de acord că 
poți să stai cu mine. Doar ţie îți plac bărbații. 

— O, da, categoric prefer bărbații. Dar ştiu să apreciez 
frumusețea. Am făcut vizite şi de cealaltă parte a gardului. 

— Probabil că nu te-aş fi lăsat să stai aici dac-aş fi ştiut 
asta, i-am zis. 

Claude ridică din umeri. 

— Şi-atunci, n-am fost deştept că ţi-am ascuns acest 
lucru? 

— Ascultă, am zis, dar apoi m-am oprit, fiindcă mă 
simțeam destul de tulburată. 

Indiferent de situaţie, să-l vezi gol pe Claude... În fine, nici 
în cazul vostru, prima reacție n-ar fi să vă înfuriați. 

— O să-ți spun câteva lucruri, şi vreau ca tu să mă iei în 
serios. 

Aşteptă, cu peria în mână, dându-mi doar impresia unei 
atenții pline de politeţe. 

— Numărul unu. Am un iubit, care mai este şi vampir, iar 
eu nu sunt interesată să-l înşel, ceea ce include şi vederea 
altor bărbaţi goi... În baia mea, am dat-o cotită în grabă, cu 
gândul la cei cu dublă-natură, de toate felurile. Dacă nu poţi 


să respecţi asta, va trebui să pleci şi n-ai decât să plângi tot 
drumul până acasă. Numărul doi. Diseară am o vizită, un 
băiețel pentru care joc rolul de babysitter, aşa că ai face mai 
bine să te comporțţi corespunzător prin preajma lui. Ai prins ce 
ţi-am aruncat? 

— Fără nuditate, să fiu drăguţ cu copilul uman. 

— Corect. 

— Copilul e al tău? 

— Dac-ar fi fost al meu, l-aş fi crescut eu, poţi să pui pariu 
pe cât vrei. E al lui Hadley. Mi-a fost verişoară, fata mătuşii 
mele Linda. A fost... ăăă... iubita lui Sophie-Anne. Ştii, fosta 
regină. Şi a devenit vampir, până la urmă. Băiețelul ăsta, 
Hunter, este fiul pe care l-a avut Hadley înainte să i 
se-ntâmple toate astea. O să-l aducă tatăl lui. 

Oare Claude era înrudit cu Hadley? Da, fireşte, şi în 
consecință şi cu Hunter. l-am atras atenţia asupra acestui 
fapt. 

— Îmi plac copiii, mă informă Claude. O să mă comport 
cum trebuie. Şi îmi pare rău dacă te-am necăjit. 

Se străduia să pară pocăit. 

— Ciudat, dar nu am impresia că ţi-ar părea rău. Deloc. 

— Plâng pe dinăuntru, îmi zise, cu un zâmbet şiret. 

— Of, pentru numele lui Dumnezeu, am exclamat, 
întorcându-i spatele şi ducându-mă să-mi termin treaba în 
baie, singură şi neobservată. 

Până să plec la serviciu, am reuşit să mă calmez. La urma 
urmei, m-am gândit, Claude probabil că a văzut un catralion de 
oameni goi la viaţa lui. Majoritatea supranaturalilor nu 
consideră că nuditatea ar fi cine ştie ce mare scofală. Faptul că 
eu şi Claude eram înrudiți de departe — străbunicul meu era 
bunicul lui — n-ar fi contat pentru el; în realitate, n-ar fi contat 
pentru majoritatea supranaturalilor. Prin urmare, mi-am zis în 
sinea mea, cu toată energia, nu e mare scofală. Când am prins 
un moment de acalmie la serviciu, l-am sunat pe Eric pe mobil 
şi i-am lăsat un mesaj, anunțându-l că urma să am grijă de un 
copil în seara şi noaptea aceea. „Dacă poţi să treci, e perfect, 
dar am vrut să ştii din timp că o să mai fie cineva acolo", i-am 
comunicat căsuței vocale. Hunter ar urma să fie un 


supraveghetor foarte atent. Abia apoi mi-a venit în gând 
locatarul de la etaj. „În plus, am cam uitat să-ți spun ceva 
alaltăseară, şi probabil că n-o să te încânte prea tare. De 
asemenea, mi-e dor de tine." Se auzi un piuit. Timpul pentru 
mesaj se terminase. Ei bine... asta e. Cine ştie ce aş mai fi 
putut să spun. 

Detectivul, Heidi, trebuia să ajungă în Bon Temps diseară. 
Aveam impresia că a trecut un an de când hotărâse Eric s-o 
trimită ca să-mi verifice terenul. Mă simțeam un pic îngrijorată 
gândindu-mă la sosirea ei. Oare s-ar mai fi gândit Remy că 
participarea lui Hunter la înmormântare ar fi fost ceva atât de 
rău, dac-ar fi ştiut cine urma să mai treacă pe la mine? Oare 
mă comportam iresponsabil? Oare îl supuneam pe copil la 
nişte riscuri? 

Nu, eram paranoică dacă mă gândeam astfel. Heidi venea 
să cerceteze prin pădurea mea. 

Mă lepădasem de grijile acestea sâcâitoare până când sosi 
vremea să mă pregătesc să plec de la Merlotte's. Kennedy 
venise din nou să-i țină locul lui Sam, deoarece el plănuise s-o 
ducă pe fata vârcolac, pe Jannalynn, la cazinourile din 
Shreveport, apoi la cină. Speram să fie de bine pentru Sam, 
fiindcă el merita asta. 

Kennedy se tot sucea în fața oglinzii de după bar, încercând 
să sesizeze vreo eventuală scădere în greutate. Mi-am coborât 
privirea spre propriile coapse. Jannalynn era foarte, foarte 
slabă. De fapt, eu o numeam slăbănoagă. Dumnezeu fusese 
generos cu mine în zona pieptului, însă Jannalynn era 
posesoarea unor țăţişoare cât caisele, pe care şi le scotea în 
evidenţă îmbrăcând bustiere şi bluze fără mâneci, fără sutien 
pe dedesubt. Îşi dăruia o oarecare atitudine (şi altitudine) 
purtând o încălțăminte fantastică. În timp ce eu mă încălțam 
cu tenişi din pânză, cu talpă de cauciuc. Am oftat. 

— O seară plăcută! îmi ură veselă Kennedy, aşa că mi-am 
îndreptat umerii, am zâmbit şi mi-am fluturat degetele în 
semn de rămas-bun. 

Majoritatea lumii credea că zâmbetul larg şi politețea lui 
Kennedy n-ar fi fost decât o mască. Însă eu o ştiam că era 
sinceră. Fusese instruită de mama ei, o regină a petrecerilor, 


să-şi păstreze zâmbetul pe față şi o vorbă bună pe buze. Eram 
nevoită să-i recunosc superioritatea în această privință. 
Danny Prideaux n-o tulbura câtuşi de puţin pe Kennedy, deşi 
mie mi se părea că pe majoritatea fetelor le-ar cam face să se 
emoțţioneze. Danny, care ajunsese să fie obsedat că toată 
lumea ar vrea să-l bată, aşa că mai bine dădea el primul, ridică 
un deget spre mine la cel de-al doilea semn de rămas-bun al 
lui Kennedy. Avea o cola în față, fiindcă nu bea niciodată în 
timpul serviciului. Părea mulțumit să joace Mario Kart pe 
consola Nintendo DS, sau pur şi simplu să stea la bar şi s-o 
privească pe Kennedy cum lucrează. 

Pe de altă parte, mulți bărbaţi ar fi fost emoționațţi dacă ar fi 
lucrat cu Kennedy, care făcuse puşcărie pentru omor fără 
premeditare. Şi unele femei ar fi fost. Însă eu nu aveam nici 
cea mai mică problemă cu ea. Mă bucuram că o angajase Sam. 
Nu că aş fi de acord cu omorurile... dar unele persoane parcă 
te roagă să le omori, nu? După toate cele prin care trecusem, 
eram silită să admit pur şi simplu față de mine însămi că aşa 
simțeam. 

Am ajuns acasă cam cu cinci minute înainte de sosirea lui 
Remy, împreună cu Hunter. Am mai avut timp exact cât să-mi 
scot hainele de lucru, să le azvârl în coşul pentru rufe şi să-mi 
trag pe mine o pereche de pantaloni scurți şi un tricou, până 
ca Remy să bată la uşa din față. 

M-am uitat prin vizor înainte să deschid, conform teoriei că 
e mai bine să te asiguri, decât să-ți pară rău. 

— Bună, Remy! am zis. 

Era abia trecut de treizeci de ani, un bărbat atrăgător şi 
liniştit, cu un păr des, şaten-deschis. Purta veşminte adecvate 
pentru o seară de priveghi la un birou de pompe funebre: 
pantaloni kaki, o cămaşă din poplin în dungi albe şi maro, 
mocasini lustruiți. 

Arăta mult mai destins în flanela şi blugii pe care-i purta 
prima dată când îl văzusem. Mi-am coborât privirea spre fiul 
lui. Hunter crescuse față de data trecută. Avea părul negru şi 
ochii mamei lui, Hadley, însă era prea devreme să-ți dai seama 
cui îi va semăna când va mai creşte. 

M-am lăsat pe vine şi i-am zis în gând: Bună, Hunter. N-am 


rostit nimic cu voce tare, ci doar i-am zâmbit. 

Aproape că uitase. S-a luminat la față. Mătuşă Sookie! a 
exclamat. Plăcerea îi umplu mintea, plăcerea şi entuziasmul. 

— Am un camion nou, m-a informat cu voce tare, 
făcându-mă să râd. 

— MI-l arăţi şi mie? Hai, intraţi, amândoi, să te instalăm. 

— Mersi, Sookie, zise Remy. 

— Eu arăt ca mama, tati? îl întrebă Hunter. 

— De ce? 

Remy rămăsese uluit. 

— Aşa zice mătuşa Sookie. 

Remy se obişnuise între timp cu mici şocuri precum acesta 
şi ştia că totul n-avea să evolueze decât spre mai rău. 

— Da, arăţi ca mama ta, iar ea arăta foarte bine, îi spuse. 
Eşti un tânăr norocos, fiule. 

— Nu vreau să arăt ca o fată, replică Hunter, nesigur. 

Dar nu arăţi. 

— Nici un pic, i-am zis. Hunter, camera ta e chiar aici, am 
adăugat, arătându-i uşa deschisă. Acolo dormeam eu când 
eram mică. 

Hunter privi în jur, curios şi vigilent. Însă patul dublu, 
scund, cu aşternutul său alb, şi mobilierul vechi şi carpeta 
uzată de lângă pat erau, toate, intime şi deloc amenințătoare. 

— Tu unde-o să stai? se interesă el. 

— Chiar aici, de cealaltă parte a coridorului, i-am răspuns, 
deschizând uşa camerei mele. Nu trebuie decât să mă strigi şi 
vin fuguța. Sau poți să vii tu şi să te sui în pat cu mine, dacă ţi 
se face frică noaptea. 

Remy se ridică, privindu-şi fiul cum receptează toate 
acestea. Nu ştiam cât de des îşi petrecuse băieţelul nopțile 
departe de tatăl lui; nu prea des, dacă mă luam după 
gândurile pe care i le culegeam din minte. 

— Baia este următoarea de lângă camera ta, vezi? i-am 
arătat. 

Şi-a aruncat privirea în încăperea învechită, stând cu gura 
căscată. 

— Ştiu că arată altfel față de baia ta de acasă, am zis, 
răspunzând la gândurile lui. Asta-i o casă veche, Hunter. 


Cada cu picioare şi plăcile alb cu negru nu erau ceea ce 
puteai să vezi în casele de închiriat şi în apartamentele în care 
locuiseră Remy şi Hunter de când cu Katrina. 

— Sus ce e? se interesă Hunter. 

— Ei, un văr de-al meu locuieşte acolo, la etaj. În clipa asta 
nu e acasă, şi vine atât de târziu, încât poate chiar nici n-o să-l 
vezi. Îl cheamă Claude. 

Pot să merg sus să arunc o privire? 

Poate mergem mâine, împreună. O să-ţi arăt camerele în 
care poţi să intri şi camerele pe care le foloseşte Claude. 

Am ridicat repede ochii, observând că Remy îşi tot muta 
privirea de la Hunter la mine şi înapoi, şi nu ştiam dacă 
trebuie să mă simt uşurată sau îngrijorată pentru faptul că 
puteam să discut cu fiul lui într-un mod de care el nu era 
capabil. 

— Remy, nu e nimic, l-am asigurat. Am crescut şi totul a 
devenit mai simplu. Ştiu că o să fie greu, dar bine măcar că 
Hunter e un băiat inteligent, cu un trup sănătos. Mica lui 
problemă nu e decât... că e puţin mai altfel decât ceilalți copiii. 

— E un mod bun de a privi problema, aprecie Remy, dar 
fără ca asta să-i diminueze îngrijorarea. 

— Vrei să mai stai? l-am întrebat, neştiind ce-aş mai putea 
să fac cu Remy acum. 

Hunter mă întrebase pe tăcute dacă putea să-şi scoată 
lucrurile din geantă, iar eu îi răspunsesem — pe aceeaşi cale — 
că din partea mea era perfect. Deja scosese un mic ghiozdănel 
plin cu jucării pe podeaua dormitorului. 

— Nu, mulțumesc. Trebuie s-o iau din loc. Era neplăcut să 
constat că-l înfricoşasem pe Remy în acelaşi fel în care-i 
înfricoşa fiul lui pe ceilalți. E drept că Remy avea nevoie de 
ajutorul meu, şi puteam să-mi dau seama că mă consideră o 
femeie drăguță, dar mai observam şi că-i dădeam fiori reci. 

— Priveghiul e în Red Ditch? l-am întrebat. 

Aşa se numea orăşelul în care locuiau Remy şi Hunter. Era 
cam la o oră şi un sfert de mers cu maşina spre sud-est, față 
de Bon Temps. 

— Nu, în Homer. Aşa că, într-un fel, e în drum. Dacă dai de 
vreo problemă, doar sună-mă pe mobil şi vin să-l iau în drum 


spre casă. Altminteri, stau peste noapte în Homer, mă duc 
mâine-dimineaţă la zece la înmormântare, rămân pe urmă la 
prânz acasă la vară-mea şi vin să-l iau pe Hunter mai târziu, 
după-amiază, dacă-ți convine aşa. 

— O să fim bine, l-am asigurat, deşi asta nu era decât o 
bravadă din partea mea. 

Nu mai avusesem grijă de vreun copil de când stătusem cu 
ăia mici ai prietenei mele Ariene, demult. Nu voiam să mă 
gândesc la asta; prieteniile care se sfârşesc lăsându-ţi un gust 
amar sunt întotdeauna amintiri triste. Copiii aceia probabil că 
mă urau acum. 

— Avem casete video de văzut, şi câte un puzzle, ba chiar şi 
câteva cărți de colorat. 

— Unde? se interesă Hunter, privind în jur de parcă s-ar fi 
aşteptat să vadă un adevărat magazin Toys ’R’ Us. 

— la-ţi la revedere de la tatăl tău, şi pe urmă mergem să le 
căutăm, l-am asigurat. 

— Pa, tati, zise Hunter, fluturându-şi o mână nepăsătoare 
spre Remy. Remy părea încurcat. 

— Nu vrei să mă îmbrățişezi, campionule? 

Hunter îşi ridică mânuţele, iar Remy îl ridică şi începu să se 
învârtă cu el în brațe. 

Hunter chicoti. Remy îmi zâmbi peste umărul băiatului. 

— Asta-i băiatul meu, zise. Să te porți frumos cu mătuşa 
Sookie. Nu uita de buna-cuviință. Ne vedem mâine. 

Îl lăsă jos pe Hunter. 

— OK, răspunse Hunter, cam într-o doară. Remy se 
aşteptase să iasă cu tărăboi, din moment ce nu mai fusese 
vreodată despărțit de băiat pentru atât de mult timp. Îmi 
aruncă o privire rapidă, apoi clătină din cap, zâmbind. Râdea 
de el însuşi, ceea ce mi se părea că ar fi o reacție potrivită. 

În ceea ce mă priveşte, tocmai mă întrebam cât oare va 
dura acceptarea cu calm a situației din partea lui Hunter. 
Băiatul îşi ridică ochii spre mine. 

— O să fiu OK, îmi zise, făcându-mă să-mi dau seama că 
îmi citea gândurile şi mi le interpreta în felul său propriu. 

Deşi mai trecusem printr-o astfel de experienţă, aceea 
fusese filtrată prin experiența unei persoane adulte, şi ne 


distraserăm experimentând prin combinarea puterilor noastre 
telepatice, vrând să vedem ce se va întâmpla. Hunter nu-mi 
filtra gândurile şi nu mi le punea în ordine, aşa cum ar fi 
procedat cineva mai matur. 

După ce-şi îmbrățişa din nou fiul, Remy plecă, fără tragere 
de inimă. Eu şi cu Hunter găsirăm cărțile de colorat. Am 
înțeles că lui Hunter îi plăcea să coloreze mai mult decât orice 
altceva pe lume. L-am instalat la masa din bucătărie şi mi-am 
îndreptat atenția asupra pregătirii cinei. Aş fi putut să gătesc 
un meniu de la zero, dar îmi imaginasem că, pentru prima 
oară când rămânea cu mine, ar fi fost de preferat ceva care să-i 
solicite mai puţină atenţie. Îţi place Hamburger Helper!2? l-am 
întrebat pe tăcute. Şi-a ridicat privirea spre mine, iar eu i-am 
arătat cutia. 

Îmi place, răspunse el, recunoscând poza, după care păru 
să-şi concentreze întreaga atenţie spre imaginea cu testoasa şi 
fluturele pe care o colora. Ţestoasa era verde cu maro, culori 
acceptabile, însă cu fluturele, Hunter se întrecuse pe sine. Era 
purpuriu, galben, albastru şi verde-smarald... şi încă nu 
terminase. Am constatat că în cazul lui Hunter conformismul 
nu era nicidecum țelul principal. Ceea ce, pentru mine, era 
OK. 

Kristen făcea mereu Hamburger Helper, îmi comunică. 
Kristen fusese iubita lui Remy. Remy îmi povestise că el şi cu 
Kristen se despărțiseră din cauza incapacității ei de a accepta 
harul special al lui Hunter. Deloc surprinzător, Kristen 
ajunsese să i se pară că Hunter era sinistru. Adulții mă 
consideraseră şi pe mine un copil ciudat. Cu toate că 
înțelegeam asta acum, la vremea aceea fusese ceva dureros. Ei 
îi era frică de mine, zise Hunter, ridicându-şi privirea pentru o 
clipă. Puteam să înțeleg acea privire. 

Ea, pur şi simplu, nu te înțelegea, i-am zis. Nu există mulți 
oameni ca noi. 

Şi eu sunt singurul în afară de tine? 


12 Produse preambalate cuprinzând paste făinoase, prafuri pentru 
sos şi condimente, la care se adaugă în variantele mai recente 
hamburgeri prăjiți, apă şi lapte, creând un meniu complet. 


Nu. Mai cunosc pe cineva, un tip. E om în toată firea. 
Locuieşte în Texas. 

E OK? 

Nu mi-am dat seama precis ce înțelegea Hunter prin „OK", 
până nu i-am examinat gândurile ceva mai îndelung. Băiețelul 
se gândea la tatăl lui şi la câţiva alții pe care-i admira: bărbați 
care aveau servicii şi soții sau iubite, bărbați care munceau. 
Bărbaţi normali. 

Da, i-am răspuns. A găsit o cale prin care să se împace cu 
situația. Lucrează pentru vampiri. Vampirilor nu poți să le auzi 
gândurile. 

N-am cunoscut niciunul. Chiar aşa e? 

Se auzi soneria. 

— Mă întorc imediat, i-am zis lui Hunter, îndreptându-mă 
repede spre uşă. 

Am privit pe vizor. Vizitatorul meu era o tânără 
femeie-vampir: după toate probabilitățile, Heidi, detectivul. 
Sună şi telefonul meu mobil. L-am scos imediat din buzunar. 

— Heidi trebuia să fi ajuns, îmi zise Pam. E la uşă? 

— Coadă de cal şatenă, ochi albaştri, înaltă? 

— Da. Poţi s-o laşi să intre. Asta mai zic şi eu sincronizare. 

Am deschis uşa într-o clipă. 

— Bună. Intră, am invitat-o. Eu sunt Sookie Stackhouse. 

M-am tras deoparte. Nu i-am întins mâna; vampirii nu-şi 
strâng mâinile. 

Heidi mă salută printr-o înclinare a capului şi păşi în casă, 
săgetând cu privirea în jur, într-o nepoliticoasă examinare 
fățişă a împrejurimilor. Hunter veni în fugă în salon, 
oprindu-se brusc în clipa în care o zări pe Heidi. Era înaltă şi 
osoasă şi, posibil, nu prea vorbăreaţă. În orice caz, acum 
Hunter putea să se convingă de ceea ce-i spusesem. 

— Heidi, el este prietenul meu, Hunter, i l-am prezentat, 
aşteptând reacția băiatului. 

Era fascinat. Încerca să-i citească gândurile, se străduia 
din răsputeri. Era încântat de rezultat, de tăcerea ei. 

Heidi se lăsă pe vine. 

— Hunter, eşti un băiat grozav, zise, spre uşurarea mea. 

Vocea ei avea un accent pe care-l asociam cu locuitorii din 


statul Minnesota. 

— O să stai mai mult timp cu Sookie? se interesă ea. 

Zâmbetul ei scotea la iveală nişte dinți un pic mai lungi şi 
mai ascuțiți față de dimensiunile medii ale danturii oamenilor, 
aşa că m-am temut ca nu cumva Hunter să se sperie. Numai 
că el o privea cu o fascinație neprefăcută. 

Ai venit să iei cina cu noi? o întrebă el pe Heidi. 

Cu voce tare, Hunter, te rog, i-am atras atenţia. Ea este altfel 
decât oamenii, dar nici ca noi nu e. Ţi-aduci aminte? 

Îmi aruncă o privire de parcă s-ar fi temut că m-am 
supărat. l-am zâmbit şi i-am făcut un semn de încuviințare. 

— Iei cina cu noi, domnişoară Heidi? 

— Nu, mulțumesc, Hunter. Am venit aici să mă duc prin 
pădure şi să caut ceva pe care l-am pierdut. N-o să vă mai 
deranjez. Şeful meu mi-a cerut să vin la voi şi să mă prezint, 
după care să plec imediat la treabă. 

Heidi se ridică, zâmbindu-i băieţelului. 

Deodată, am zărit capcana din fața mea. Tâmpită mai 
fusesem. Cum aş fi putut să-l ajut pe băiat, dacă nu-l 
educam? N-o lăsa să-şi dea seama că poți să auzi lucruri, 
Hunter, i-am zis copilului. El m-a privit cu ochii aceia uimitori, 
identici cu ai verişoarei mele Hadley. Părea un pic înfricoşat. 

Heidi îşi muta repede privirea de la Hunter la mine şi 
înapoi, evident simțind că se întâmpla un lucru pe care ea nu 
putea să-l desluşească. 

— Heidi, sper să găseşti ceva, i-am zis, cu vioiciune. Dă-mi 
de ştire înainte să pleci, te rog. 

Nu doar că voiam să aflu dacă găsea ceva, dar doream să şi 
ştiu când avea să plece de pe proprietatea mea. 

— N-ar trebui să-mi ia mai mult de două ore, mă informă 
ea. 

— Scuză-mă că nu ţi-am spus până acum. Bun venit în 
Louisiana, i-am zis. Sper că nu te-a deranjat prea mult să te 
muţi aici din Las Vegas. 

— Pot să mă întorc la colorat? mă întrebă Hunter. 

— Sigur, scumpule, i-am zis. Vin şi eu într-un minut. 

— Tre’ să mă duc la oliță, strigă Hunter, după care am auzit 
uşa închizându-se. 


— Băiatul meu era de vârsta lui, când am fost 
transformată, îmi zise Heidi. 

Afirmația ei fusese atât de bruscă, iar vocea, atât de 
inexpresivă, încât mi-au trebuit câteva momente până să 
conştientizez ceea ce-mi spusese. 

— Îmi pare foarte rău, i-am zis, cu toată sinceritatea. 

Ea ridică din umeri. 

— Asta a fost acum douăzeci de ani. E mare acum. E unul 
dintre dependențţii de droguri din Reno. 

Vocea îi suna în continuare plată şi indiferentă, ca şi cum 
ar fi vorbit despre fiul unei străine. 

Cu multă precauţie, am întrebat-o: 

— Te mai duci să-l vezi? 

— Da, îmi răspunse ea. Mă mai duc să-l văd. Cel puţin, mă 
duceam înainte ca fostul meu... patron... să mă trimită aici. 

Nu ştiam ce să mai zic, însă ea rămăsese încă pe loc, aşa că 
m-am hazardat cu încă o întrebare. 

— Dar pe el îl laşi să te vadă? 

— Da, uneori. Am chemat salvarea odată, când am văzut că 
luase o supradoză. În altă noapte, l-am salvat de o vampiriță 
ahtiată de sânge, care era pe cale să-l omoare. 

O întreagă turmă de gânduri îmi tropăi prin cap, toate fiind 
neplăcute. Oare el ştia că vampiriță care veghea asupra lui îi 
era mamă? Dar dacă ar fi luat o supradoză pe timpul zilei, 
când ea era moartă pentru lumea exterioară? Cum s-ar fi 
simţit ea dacă n-ar fi fost de față în noaptea în care norocul l-ar 
fi părăsit? Ea nu putea să-i fie mereu la dispoziție. Oare nu 
cumva ajunsese el dependent de droguri tocmai fiindcă mama 
lui îşi tot făcea apariţia, în vreme ce ar fi trebuit să fie moartă? 

— În vremurile trecute, am zis, fiindcă trebuia să zic ceva, 
creatorii vampirilor părăseau regiunea împreună cu noii 
vampiri, de îndată ce-i transformau, astfel încât să-i țină 
departe de cei cu care se înrudeau şi care i-ar fi putut 
recunoaşte. 

Aflasem asta de la Eric şi de la Bill şi de la Pam. 

— Am plecat din Las Vegas de mai mult de zece ani, dar 
m-am mai întors, îmi răspunse Heidi. Creatorul meu avea 
nevoie de mine acolo. Să facem parte din lume nu este ceva la 


fel de grozav pentru noi, pe cât e pentru conducătorii noştri. 
Am impresia că Victor m-a trimis în Louisiana să lucrez pentru 
Eric ca să mă îndepărteze de fiul meu. Nu le eram de nici un 
folos, mi-au zis, câtă vreme problemele lui Charlie îmi 
distrăgeau atenţia. Dar, dacă stau să mă gândesc, calităţile 
mele de detectiv au fost descoperite atunci când l-am găsit pe 
tipul care-i vindea droguri periculoase lui Charlie. 

Îmi zâmbi un pic, permiţându-mi să-mi dau seama de ce fel 
de sfârşit avusese parte tipul. Heidi era înfricoşătoare la 
extrem. 

— Şi-acum, mă duc în partea din spate a terenului tău, să 
văd ce pot să găsesc. Îți dau de ştire când termin. 

De îndată ce ieşi din casă prin față, dispăru în pădure atât 
de rapid, încât până să ajung la uşa din spate, să privesc după 
ea, se şi topise printre copaci. 

Avusesem o mulțime de conversații stranii, şi purtasem 
câteva de-a dreptul sfâşietoare, dar discuția mea cu Heidi 
făcuse parte din ambele categorii. Din fericire, am avut la 
dispoziție câteva minute în care să-mi revin, cât timp am 
umplut farfuriile şi l-am supravegheat pe Hunter cum se spală 
pe mâini. 

Eram bucuroasă să descopăr că băiatul aştepta să spunem 
o rugăciune înainte de masă, aşa că ne-am plecat amândoi 
capetele. I-au plăcut porţia lui de Hamburger Helper şi fasolea 
verde şi căpşunile. În timp ce mânam, Hunter mi-a povestit 
totul despre tatăl lui, în chip de conversaţie la masă. Eram 
sigură că Remy s-ar fi îngrozit dac-ar fi auzit modul de 
abordare spune-tot ales de fiul său. Tot ceea ce puteam să fac 
era să nu râd. Presupun că discuţia i s-ar fi părut ciudată 
oricui altcuiva, fiindcă jumătate din ea se desfăşura de la o 
minte la cealaltă, doar cealaltă jumătate fiind vorbită. 

Fără să-i atrag atenţia, Hunter îşi luă farfuria de pe masă şi 
o duse în chiuvetă. Mi-am ţinut respirația până când a 
strecurat-o cu grijă în uscător. 

— Ai câine? m-a întrebat, privind în jur ca şi cum animalul 
ar fi putut să se materializeze. Noi mereu îi dăm câinelui 
resturile. 

Mi-am amintit de cățeluşul negru pe care-l văzusem 


alergând prin curtea din spate a căsuțţei lui Remy din Red 
Ditch. 

Nu, n-am, i-am răspuns. 

Dar ai vreun prieten care se transformă în câine? mă 
întrebă, cu ochii măriți de uimire. 

— Da, am, i-am zis. Un prieten bun. 

Nu mă aşteptasem ca Hunter să deducă asta. Era o dovadă 
de mare perspicacitate. 

— Tata zice că sunt inteligent, mă informă Hunter, părând 
mai degrabă neconvins. 

— Sigur că eşti, i-am zis. Ştiu că e greu să fii altfel, fiindcă 
şi eu sunt altfel. Dar am învățat să mă descurc. 

Totuşi, pari să fii îngrijorată, îmi atrase atenția Hunter. 

Eram de acord cu Remy. Hunter era un băieţel inteligent. 

Sunt. A fost greu pentru mine, să cresc mare, fiindcă nimeni 
nu înțelegea de ce sunt altfel. Lumea n-o să te creadă. M-am 
aşezat pe un scaun lângă masă şi l-am tras pe Hunter în poală. 
Îmi făceam griji ca lui să nu i se pară un gest prea personal, 
însă mi-a dat impresia că îi place să stea aşa. Oamenii nu vor 
să ştie că poate să audă cineva ceea ce gândesc. Intimitatea lor 
dispare, atunci când le sunt prin apropiere oameni ca noi. 

Hunter nu prea înțelese ce era aia „intimitate", aşa că 
discutarăm o vreme despre termenul acesta. Poate că era ceva 
prea pretențios pentru un copil de cinci ani... numai că Hunter 
nu era un copil obişnuit. 

Aşadar, chestia din pădure îţi dă intimitate? mă întrebă el. 

Ce? Mi-am dat seama că reacționasem cu prea multă 
nelinişte şi spaimă când am văzut că şi Hunter arăta tulburat. 
Nu-ţi face griji pentru asta, scumpule, i-am zis. Nu, nu eo 
problemă. 

Mi s-a părut că se liniştise suficient cât să simt că era 
timpul să schimb subiectul. Nu mai era atent, aşa că l-am 
lăsat să se dea jos. Începu să se joace cu piesele de Duplos pe 
care şi le adusese în ghiozdănel, transportându-le din 
dormitor în bucătărie cu basculanta lui de jucărie. Mi-a trecut 
prin minte să-i iau un Lego, în chip de cadou întârziat pentru 
ziua lui de naştere, dar o să-l întreb mai întâi pe Remy, să fie şi 
el de acord. I-am ascultat gândurile, în timp ce spălam vasele. 


Am descoperit că era la fel de interesat de propria anatomie 
ca majoritatea copiilor de cinci ani, şi că i se părea nostim 
faptul că el trebuia să stea în picioare când făcea pipi, în vreme 
ce eu trebuia să mă aşez, precum şi că nu-i plăcuse de Kristen, 
din cauză că ei nu-i plăcea de el în realitate. Doar se prefăcea, 
îmi explică, exact de parcă ar fi ştiut că-i ascultam gândurile. 

Stăteam în picioare lângă chiuvetă, cu spatele la Hunter, 
dar asta nu schimba cu nimic convorbirea noastră, ceea ce-mi 
dădea o altă senzație ciudată. 

Poţi să-ţi dai seama când îţi ascult gândurile? l-am întrebat, 
surprinsă. 

Mda, mă gâdilă, îmi răspunse Hunter. 

Asta să se fi întâmplat din cauză că era atât de tânăr? Oare 
m-ar fi „gâdilat" şi pe mine, mental, dacă aş fi cunoscut un alt 
telepat când eram de vârsta lui? Sau să fi fost Hunter un caz 
unic printre telepați? 

— Domnişoara care a venit la uşă era moartă? mă întrebă 
Hunter. 

Sări în picioare şi ocoli în fugă masa, venind lângă mine în 
timp ce ştergeam tigaia. 

— Da, i-am zis. E vampir. 

— Şi muşcă? 

— N-o să te muşte pe tine, nici pe mine, l-am asigurat. 
Bănuiesc că uneori îi muşcă pe oameni doar dacă ei îi spun că 
e OK. 

Mamă, tare mă mai neliniştea conversaţia asta. Era ca şi 
cum ai vorbi despre religie cu un copil fără să ştii ce credință 
aveau părinții lui. 

— Mi se pare mie, sau ai zis că n-ai mai văzut niciodată un 
vampir? 

— Nu, doamnă, îmi răspunse. 

Am dat să-i explic că nu era cazul să-mi spună „doamnă”, 
dar m-am oprit. Cu cât avea manierele mai alese, cu atât mai 
uşor avea să-i fie în lume. 

— N-am mai văzut nici ceva ca tipul din pădure, adăugă. 

De data aceasta, mi-a captat atenţia întru totul, şi m-am 
străduit din greu să nu-l las să-mi citească în minte panica. 
Dar tocmai când mă pregăteam să-i pun câteva întrebări alese 


cu grijă, am auzit deschizându-se uşa cu plasă contra 
ţânţarilor de la veranda mea din spate, apoi zgomot de paşi pe 
scânduri. O bătaie uşoară în uşa din spate m-a anunțat că 
Heidi se întorsese din cercetarea pădurilor, însă am privit 
afară pe ferestruică, vrând să fiu sigură. Mda, era vampiriță. 

— Am terminat, îmi zise, în timp ce-i deschideam. Acum o 
să plec. 

Am observat că Hunter n-a mai dat fuga la uşă, ca data 
trecută. Şi totuşi, era în spatele meu; îi simțeam creierul 
zbârnâind. Nu era tocmai speriat, ci neliniştit, aşa cum se 
comportă majoritatea copiilor în fața necunoscutului. În 
schimb, ştiu precis că era încântat de faptul că nu putea să-i 
audă gândurile. Şi eu fusesem încântată când descoperisem 
că mințile vampirilor rămâneau tăcute pentru mine. 

— Heidi, ai aflat ceva? am întrebat-o, şovăind. 

Unele dintre lucrurile pe care avea să mi le spună poate că 
nu erau potrivite pentru auzul lui Hunter. 

— Urmele de zână din pădurea ta sunt proaspete şi 
apăsate. Sunt două mirosuri. Se intersectează. 

Inspiră, părând încântată. 

— Ador mireasma de zână pe timpul nopţii. Mai plăcută 
decât a gardeniilor. 

Din moment ce presupusesem deja că ea va detecta urmele 
zânei pe care mă anunţase Basim că ar fi adulmecat-o, asta nu 
însemna pentru mine cine ştie ce mare dezvăluire. Însă Heidi 
afirmase că fusese categoric vorba despre două zâne. lar asta 
era o veste proastă. Îmi confirma, în acelaşi timp, şi ceea ce 
spusese Hunter. 

— Şi ce altceva ai mai aflat? 

Am făcut un mic pas înapoi, astfel încât ea să-l poată vedea 
pe Hunter în spatele meu şi să-şi ajusteze corespunzător 
comentariile. 

— Nici una dintre ele nu este zâna pe care am adulmecat-o 
aici, în casă. 

Iarăşi, veşti rele. 

— Desigur, am adulmecat mulți vârcolaci. Am mai 
adulmecat şi un vampir... aş zice că pe Bill Compton, deşi nu 
l-am întâlnit decât o singură dată. Mai este şi un c-a-d-a-v-r-u 


vechi. Şi un c-a-d-a-v-r-u nou-nouţ, îngropat la est față de 
casa ta, într-un luminiş de lângă râu. Luminişul e într-un 
arboret de pruni sălbatici. 

Nimic din toate astea nu era de natură să mă liniştească. La 
vechiul c-a-d-a-v-r-u, mă rog, mă aşteptam, şi ştiam al cui era. 
(Mi-am rezervat o clipă pentru gândul că mi-aş fi dorit ca Eric 
să n-o fi îngropat pe Debbie pe proprietatea mea.) Şi dacă Bill 
era vampirul care se plimbase prin pădure, asta era bine, cu 
toate că mă neliniştea faptul că bântuia pe-acolo cât era 
noaptea de lungă, în loc să încerce să-şi clădească o viață 
nouă. 

Cadavrul cel nou reprezenta reala problemă. Basim nu-mi 
spusese nimic despre asta. Oare îngropase cineva un cadavru 
pe proprietatea mea în ultimele două nopţi, sau pur şi simplu 
Basim îl lăsase în afara listei dintr-un motiv anume? Mă 
holbam la Heidi în timp ce mă gândeam, aşa că până la urmă 
ea îşi ridică sprâncenele, întrebătoare. 

— OK, mersi, i-am zis. Îţi sunt recunoscătoare pentru 
timpul pe care mi l-ai acordat. 

— Ai grijă de ăla mic, îmi zise, după care traversă veranda 
din spate şi ieşi pe uşă. 

N-am mai auzit-o mergând roată pe lângă casă spre maşina 
ei, dar nici nu mă aşteptam. Vampirii pot să fie tare silențioşi. 
În schimb, am auzit motorul pornind, apoi îndepărtându-se. 

Ştiind că gândurile mele ar putea să-l neliniştească pe 
Hunter, m-am silit să mă concentrez asupra altor subiecte, 
ceea ce era mai greu decât părea. N-aveam să mă forțez prea 
mult timp: puteam să-mi dau seama că micul meu musafir 
începuse să obosească. Făcu tărăboiul la care mă aşteptasem 
în legătură cu mersul la culcare, dar nu mai protestă prea tare 
când află de la mine că putea mai întâi să facă o baie 
prelungită în fascinanta cadă cu picioare. Cât timp a rămas el 
să plescăie şi să se joace şi să facă gălăgie, am stat în camera 
de baie, răsfoind o revistă. M-am asigurat că se şi spală, 
printre scufundări de bărci şi curse de rățuşte. 

Am hotărât să sărim peste spălatul pe cap. Mi-am imaginat 
că ar fi un chin, iar Remy nu-mi dăduse nici un fel de 
instrucțiuni în legătură cu spălatul pe cap. Am tras afară 


dopul căzii. Lui Hunter chiar îi plăcu gâlgâitul apei care se 
scurgea în jos pe conductă. Salvă rățuştele exact înainte ca ele 
să se înece, ceea ce-l făcu să se simtă un erou. 

— Sunt regele rățuştelor, mătuşă Sookie, trâmbiţă el. 

— Chiar au nevoie de un rege, am zis. 

Ştiam cât de prostuţe sunt rațele. Buni avusese o vreme 
câteva. L-am supervizat pe Hunter în timp ce se ştergea cu 
prosopul şi l-am ajutat să-şi îmbrace pijamaua. l-am amintit 
că trebuie să mai folosească o dată toaleta, după care s-a 
spălat pe dinți, nu tocmai temeinic. 

Patruzeci de minute mai târziu, după vreo două poveşti, 
Hunter era în pat. La cererea lui, am lăsat aprinsă lumina de 
pe coridor, iar uşa de la camera lui întredeschisă de vreo 
câteva degete. 

Am constatat că mă simt istovită şi deloc dispusă să-mi 
storc creierul cu dezvăluirile lui Heidi. Nu eram obişnuită să 
am grijă de copii, deşi cu Hunter fusese uşor, mai ales luând în 
considerare faptul că era un omuleţ care stătea cu o femeie nu 
prea cunoscută pentru el. Speram că-i făcuse plăcere să 
discute cu mine prin telepatie. Mai speram şi că Heidi nu-l 
speriase prea tare. 

Nu-mi permisesem să mă concentrez asupra micii ei 
biografii macabre, dar acum, că Hunter adormise, m-am 
pomenit gândindu-mă la povestea ei. Era îngrozitor de păcat 
că fusese nevoită să se întoarcă în Nevada pe timpul vieții 
fiului ei. De fapt, ea acum probabil că arăta de aceeaşi vârstă 
cu cea a fiului ei, Charlie. Oare ce se întâmplase cu tatăl 
băiatului? De ce îi solicitase creatorul ei întoarcerea? În 
vremea în care fusese ea transformată, vampirii încă nu se 
arătau, nici în America, nici în restul lumii. Discreţia fusese 
absolută. Trebuia să fiu de acord cu Heidi. leşirea din sicriu nu 
rezolvase toate problemele vampirilor şi crease destul de puţini 
noi membri. 

Mai degrabă aş fi preferat să nu ştiu nimic despre tristețea 
pe care o purta Heidi cu ea. Fireşte, fiind produsul bunicii 
mele, o astfel de dorință mă făcea să mă simt vinovată. N-ar 
trebui să fim mereu pregătiți să ascultăm poveştile triste ale 
celorlalți? Dacă ei sunt dispuşi să le istorisească, nu suntem 


noi obligaţi să le ascultăm? Acum, simțeam că între mine şi 
Heidi exista o relaţie, întemeiată pe nefericirea ei. Era, oare, o 
relație veritabilă? Să fi găsit ea la mine o anume compasiune 
care să-i fi făcut plăcere, ceva care să-i fi atras destăinuirea? 
Sau pentru ea era o obişnuinţă să le povestească noilor 
cunoştinţe despre fiul ei, Charlie? Asta nu-mi prea venea s-o 
cred. Mi-am închipuit mai degrabă că prezenţa lui Hunter 
fusese declanşatorul confidenţelor ei. 

Ştiam (deşi nu voiam s-o recunosc față de mine însămi), că 
dacă Heidi rămânea în continuare distrasă de problema 
drogatului ei de fiu, într-o noapte putea să primească o vizită 
necruțătoare. Aşa, era capabilă să-şi concentreze întreaga 
atenție asupra dorințelor patronului ei. Gândul acesta mă făcu 
să mă cutremur. 

Cu toate că pe Victor nu-l credeam capabil să şovăie nici 
măcar o clipă în fața unei astfel de fapte, m-am întrebat: oare 
Eric ar fi vrut — sau ar fi putut — s-o facă? 

Dacă măcar aş fi putut să-mi pun această întrebare, 
răspunsul ar fi fost da. 

Pe de altă parte, Charlie însemna un ostatic perfect astfel 
pentru asigurarea unei bune purtări din partea lui Heidi. Cum 
ar fi: „Dacă nu-l spionezi pe Eric, o să-i facem o vizită lui 
Charlie." Dar, dacă situația s-ar fi schimbat vreodată... 

Toată această meditaţie legată de Heidi nu însemna altceva 
decât ocolirea problemei mai stringente. Al cui să fi fost 
cadavrul proaspăt din pădure, şi cine să-l fi dosit acolo? 

Dacă n-ar fi fost acolo Hunter, aş fi luat telefonul să-l sun 
pe Eric. L-aş fi rugat să aducă o cazma şi să mă ajute să 
dezgrop un cadavru. Asta ar trebui să facă un iubit, nu? Dar 
nu puteam să-l las pe Hunter singur în casă, şi m-aş fi simțit 
îngrozitor dacă i-aş fi cerut lui Eric să se ducă de unul singur 
în pădure, chiar dacă ştiam că lui nu i s-ar fi părut nimic 
nelalocul lui. De fapt, probabil că el ar fi trimis-o pe Pam. Am 
oftat adânc. Se pare că nu puteam să scap de o problemă fără 
să mă pricopsesc cu alta. 


CAPITOLUL 6 


La ora şase dimineaţa, Hunter s-a cățărat în patul meu. 

— Mătuşă Sookie! zise el, în ceea ce lui probabil i se părea 
că ar fi o şoaptă. 

Măcar de data asta, aş fi preferat ca el să folosească modul 
de comunicare telepatic. Dar, evident, alesese să vorbească în 
gura mare. 

— Hm? 

Nu, trebuie că era un coşmar. 

— Am avut un vis ciudat azi-noapte, îmi zise Hunter. 

— Hm? 

Poate o fi un vis în vis. 

— Un tip înalt a intrat la mine în cameră. 

— Mda? 

— Avea păr lung ca o femeie. 

M-am ridicat în coate şi l-am privit pe Hunter, care nu mi se 
părea înfricoşat. 

— Da? am zis, părând să ating în sfârşit hotarele exprimării 
coerente. Ce culoare? 

— Galben, răspunse Hunter, după ce se gândi puţin. 

Deodată, mi-am dat seama că majoritatea copiilor de cinci 
ani ar putea avea incertitudini în privința identificării 
culorilor. 

Hm, hm. 

— Şi, ce-a făcut? l-am întrebat, străduindu-mă să mă ridic 
în capul oaselor. 

Cerul de afară tocmai începea să se lumineze. 

— Doar s-a uitat la mine şi a zâmbit, zise Hunter. Pe urmă, 
a intrat în dulap. 

— Uau, am replicat, total aiurea. 

Nu puteam să fiu sigură (până la lăsarea întunericului, 
adică), dar era foarte probabil ca Eric să se fi aflat în 


ascunzătoarea secretă din dulapul meu, ca şi mort pe timpul 
zilei. 

— Tre’ să fac pipi, anunţă Hunter, şi se lăsă să alunece de 
pe pat şi se zori spre baia mea. 

L-am auzit trăgând apa un minut mai târziu, după care se 
spălă pe mâini; sau, cel puţin, deschise robinetul pentru o 
secundă. M-am prăbuşit la loc pe perne, gândindu-mă cu 
tristețe la orele de somn pe care eram sortită să le pierd. 
Printr-o pură forță a voinţei, am coborât din pat, îmbrăcată în 
cămaşa mea de noapte albastră, şi mi-am aruncat pe mine un 
halat. Mi-am strecurat picioarele în papuci şi, după ce a ieşit 
Hunter din baie, am intrat eu. 

Câteva minute mai târziu, eram în bucătărie, cu lumina 
aprinsă. M-am dus direct la cafetieră şi am găsit un bilețel 
sprijinit de ea. Am recunoscut imediat caligrafia, iar 
endorfinele mi-au inundat organismul. În loc să nu-mi vină să 
cred că eram trează şi pe picioare atât de scandalos de 
devreme, mă simțeam fericită că-mi petreceam timpul cu 
micul meu verişor. Bileţelul, scris pe o filă din unul dintre 
carnețelele pe care le țineam pe-acolo pentru listele de 
cumpărături, glăsuia astfel: 

Iubito, am ajuns prea aproape de ivirea zorilor ca să te mai 
trezesc, cu toate că mă simțeam ispitit. Casa ta e plină de 
bărbaţi străini. O zână la etaj şi un băieţel la parter... dar atât 
timp cât nu este nici unul în camera doamnei mele, mi se pare 
suportabil. Am nevoie să vorbesc cu tine când mă trezesc. 

Era semnat, cu o mâzgălitură întinsă, „ERIC". 

Am lăsat biletul deoparte, încercând să nu-mi fac griji în 
legătură cu nevoia urgentă a lui Eric de a vorbi cu mine. Am 
pornit cafetieră pe filtru, apoi am scos tigaia şi am conectat 
plita la curent. 

— Sper că-ţi plac clătitele, i-am zis lui Hunter, care se 
lumină la față. 

Îşi puse cana cu suc de portocale pe masă cu o izbitură, 
bucuros nevoie mare, iar sucul se revărsă peste buza ei. 
Tocmai când mă pregăteam să-i arunc o privire lungă, sări în 
picioare şi luă un prosop de hârtie. Se ocupă de lichidul vărsat 
cu mai multă energie decât preocupare față de detalii, însă 


trebuia să apreciez gestul. 

— Ador clătitele, îmi zise. Ştii să le faci? Nu se scot din 
frigider? 

Mi-am ascuns un zâmbet. 

— Nt. Ştiu să le fac. 

Mi-a luat cam cinci minute până să mixez un aluat, timp în 
care tigaia s-a încins. Am pus în ea mai întâi ceva bacon, iar 
expresia feței lui Hunter a devenit extatică. 

— Nu-mi place fleşcăit, mă anunţă, aşa că i-am promis c-o 
să fie crocant. 

Aşa îmi plăcea şi mie. 

— Miroase minunat, verişoară, zise Claude. 

Stătea în prag, cu brațele larg deschise, arătând cât putea 
să arate cineva mai bine la o oră atât de matinală. Purta un 
tricou maro al Universităţii Louisiana din Monroe şi un şort 
negru de sport. 

— Tu cine eşti? îl luă în primire Hunter. 

— Eu sunt Claude, vărul lui Sookie. 

Şi el are părul lung ca o femeie, zise Hunter. Şi totuşi, e 
bărbat, ca şi celălalt, i-am răspuns. 

— Claude, el este un alt văr de-al meu, Hunter, l-am 
prezentat. Ți-aduci aminte, ţi-am spus că vine în vizită, nu? 

— Mama lui a fost..., începu Claude, însă l-am oprit, 
scuturând din cap. 

Claude poate că se pregătea să spună tot felul de lucruri. 
Era posibil să fi zis „bisexuală" sau „cea pe care albinosul de 
Waldo a ucis-o în cimitirul din New Orleans". Amândouă 
afirmațiile ar fi fost adevărate, iar Hunter nu trebuia s-o audă 
pe niciuna dintre ele. 

— Aşadar, suntem veri cu toţii, am zis. Voiai cumva să 
insinuezi că ți-ar plăcea să iei micul dejun cu noi, Claude? 

— Da, cam aşa ceva, răspunse, recunoscător, turnându-şi 
nişte cafea din recipient fără să mă mai întrebe. Doar dacă o 
ajunge şi pentru mine. Tânărul acesta arată capabil să 
înfulece o grămadă de clătite. 

Hunter se arătă încântat de idee, aşa că el şi cu Claude 
începură să se întreacă lăudându-se fiecare cu câte clătite ar fi 
în stare să mănânce. Am rămas surprinsă văzând cât de în 


largul lui se simțea Claude cu Hunter, deşi faptul că-l fermeca 
fără efort pe băiețel nu constituia o surpriză pentru mine. 
Claude era un fermecător de profesie. 

— Locuieşti aici, în Bon Temps, Hunter? tocmai îl întreba 
Claude. 

— Nu, răspunse Hunter, râzând de absurditatea ideii. 
Locuiesc cu tati. 

OK, gata cu confesiunile. N-aş fi vrut ca şi un alt 
supranatural să ştie adevărul despre Hunter, să înțeleagă ce-l 
făcea să fie special. 

— Claude, eşti amabil să aduci tu siropul şi melasa? am 
zis. Sunt în cămară, acolo. 

Claude localiza cămara şi aduse de acolo câte o sticlă de 
Log Cabin şi de Brer Rabbit. Ba chiar le destupă pe amândouă, 
astfel încât să le poată adulmeca şi Hunter şi să-şi aleagă cu ce 
voia să fie clătitele lui. Eu am pus clătitele în tigaie şi am mai 
făcut ceva cafea, scoțând câteva farfurii din bufet şi arătându-i 
lui Hunter unde erau furculițele şi cuțitele, ca să putem aranja 
masa. 

Eram o mică şi ciudată adunătură de familie: doi telepațţi şi 
o zână. Pe durata conversațţiilor de la micul dejun, am fost 
nevoită să-l împiedic pe fiecare dintre ei să afle ce anume era 
celălalt, ceea ce reprezenta o veritabilă provocare. Hunter îmi 
comunică tăcut că probabil Claude era vampir, fiindcă nu 
putea să-i audă gândurile, iar eu a trebuit să-i comunic lui 
Hunter că mai erau şi alte persoane pe care nu le puteam auzi. 
I-am atras atenţia că, de fapt, Claude nu avea cum să fie 
vampir, fiindcă se luminase de ziuă, iar vampirii nu puteau să 
iasă la lumina zilei. 

— E un vampir în dulap, îl anunţă Hunter pe Claude. Nu 
poate să iasă la lumina zilei. 

— Şi care dulap ar fi acela? îl întrebă Claude pe Hunter. 

— Cel din camera mea. Vrei să vii să vezi? 

— Hunter, i-am zis, ultimul lucru pe care şi l-ar dori un 
vampir ar fi să-l deranjeze cineva pe timpul zilei. În locul tău, 
l-aş lăsa în pace. 

— E Eric al tău? se interesă Claude. 

Era entuziasmat de ideea prezenţei lui Eric în casă. Fir-ar 


să fie. 

— Da, i-am răspuns. Ştii destul de bine că nu trebuie să te 
duci încolo, nu? Adică, nu e cazul să trec la represalii cu tine, 
bine? 

Îmi răspunse printr-un zâmbet. 

— Tu, să treci la represalii cu mine? replică, ironic. Ha, 
doar sunt zână. Sunt mai puternic decât oricare om. 

Am dat să zic: „Atunci, cum se face că eu am supraviețuit 
războiului zânelor, în timp ce multe dintre zâne, nu?" Slavă 
Domnului că n-am făcut-o. În clipa imediat următoare, am 
ştiut cât de bine făcusem că-mi înghițisem cuvintele, fiindcă 
puteam să văd pe fața lui Claude că-şi amintea prea bine cine 
murise. Şi mie îmi lipsea Claudine, şi i-am zis-o. 

— V-aţi întristat, observă cu precizie Hunter. Şi asta fusese 
doar o deducție, fiindcă era ceva care nu trebuia spus pentru 
auzul lui. 

— Da, ne-am adus aminte de sora lui, i-am zis. Ea a murit 
şi nouă ne e dor de ea. 

— Ca şi mama, zise el. Ce-i aia o zână? 

— Da, ca şi mama ta. 

Într-un fel. Numai în sensul că ambele muriseră. 

— Şi zâna este o persoană mai specială, dar noi n-o să 
vorbim despre asta acum. 

Nu trebuia să fii telepat ca să-ți dai seama de interesul şi 
curiozitatea lui Claude, iar în clipa în care porni să 
hoinărească de-a lungul coridorului ca să meargă la baie, l-am 
urmărit. Cum era de aşteptat, Claude îşi încetini paşii şi se 
opri lângă uşa deschisă a dormitorului pe care-l folosise 
Hunter. 

— Continuă-ţi drumul, i-am poruncit. 

— Nu pot să arunc un ochi? El n-o să afle. Am auzit cât de 
frumos este. Doar un ochi mic? 

— Nu, am zis, ştiind că va trebui să stau cu ochii pe uşa 
aceea până când avea să dispară Claude din casă. 

Da, un ochi mic, ce curul meu rotund şi trandafiriu! 

— Ce-i cu curul tău, mătuşă Sookie? 

— Hait! Scuze, Hunter. Am spus o vorbă urâtă. 

Nu voiam să ştie Claude că doar o gândisem. L-am auzit 


râzând în timp ce închidea după el uşa de la baie. 

Claude zăbovi în baie atât de mult, încât a trebuit să-l iau 
pe Hunter să se spele pe dinţi în baia mea. Abia după ce am 
auzit scârțâitul treptelor şi apoi zgomotul televizorului 
deasupra, am putut să mă destind. L-am ajutat pe Hunter să 
se îmbrace, după care m-am îmbrăcat şi eu şi m-am machiat 
un pic, sub neclintita supraveghere a operaţiunii din partea lui 
Hunter. În mod evident, Kristen nu-l lăsase niciodată pe 
Hunter să urmărească o astfel de procedură pe care el o 
considera fascinantă. 

— Ar trebui să vii să stai cu noi, mătuşă Sookie, zise el. 

Mersi, Hunter, dar mie îmi place să stau aici. Şi am un 
serviciu. 

Poţi să-ți iei altul. 

— N-ar fi acelaşi lucru. Aici e casa mea, şi ador să stau aici. 
Nu vreau s-o părăsesc. 

Se auzi o bătaie la uşa din față. Era posibil ca Remy să fi 
venit atât de devreme să-l ia pe Hunter? 

Însă nu era decât o cu totul altă surpriză, una neplăcută. 
Agentul special Tom Lattesta stătea pe veranda mea din faţă. 

Hunter, fireşte, dădu fuga la uşă cât îl țineau picioarele. Nu 
aşa fac toți copiii? Nu-i trecuse prin gând că putea să fie tatăl 
lui, fiindcă nu ştia precis când era vorba să apară Remy. Doar 
îi plăcea să afle cine venise în vizită. 

— Hunter, i-am zis, ridicându-l în braţe, dumnealui este 
agent FBI. Se numeşte Tom Lattesta. Poţi să ţii minte asta? 

Hunter păru să se îndoiască. Încercă de vreo două ori să 
pronunțe numele acela necunoscut şi, până la urmă, izbuti 
să-l nimerească. 

— Bravo, Hunter! exclamă Lattesta. 

Încerca să se arate prietenos, însă nu se pricepea la copii, 
aşa că sună fals. 

— Domnişoară Stackhouse, pot să intru pentru un minut? 
mă întrebă. 

Am privit în spatele lui. Nimeni. Şi eu, care credeam că 
umblă numai în perechi! 

— Aşa cred, i-am răspuns, fără pic de entuziasm. 

Nu i-am explicat cine era Hunter, fiindcă asta nu-l privea 


pe Lattesta, deşi puteam să-mi dau seama că era curios. 
Observase şi că mai era încă o maşină parcată afară. 

— Claude, am strigat spre capul scării. A venit FBI-ul. 

E bine să anunti că ai o vizită neaşteptată atunci când mai 
e cineva în casă cu tine. 

Televizorul tăcu, iar Claude îşi făcu apariția, plutind pe 
trepte. Acum, purta un tricou de mătase maro-auriu şi 
pantaloni kaki, arătând ca un poster dătător de vise erotice. 
Nici măcar orientarea heterosexuală a lui Lattesta nu-l putu 
apăra de un şuvoi de admiraţie. 

— Domnule agent Lattesta, vi-l prezint pe vărul meu, 
Claude Crane, am zis, silindu-mă să nu zâmbesc. 

Hunter, Claude şi cu mine ne aşezarăm pe canapea, în timp 
ce Lattesta ocupă scaunul La-Z-Boy!5. Nu m-am sinchisit să-i 
ofer ceva de băut. 

— Ce mai face agentul Weiss? l-am întrebat. Agenta din 
New Orleans îl adusese pe Lattesta, angajat în Rhodes, la mine 
acasă data trecută, iar în decursul numeroaselor evenimente 
îngrozitoare, fusese împuşcată. 

— S-a întors la lucru, mă informă Lattesta. Deocamdată, 
muncă de birou. Domnule Crane, cred că nu ne-am mai 
întâlnit, nu? 

Nimeni nu putea să-l uite pe Claude. Fireşte, vărul meu ştia 
asta prea bine. 

— N-aţi avut această plăcere, îi răspunse el tipului de la 
FBI. 

Lattesta avu nevoie de câteva clipe până să înțeleagă, apoi 
zâmbi. 

— Da, corect, zise. Ascultaţi, domnişoară Stackhouse. Am 
venit aici astăzi ca să vă anunț că nu mai sunteți supusă 
cercetărilor. 

Mă uimi valul de uşurare care mă străbătu. Am schimbat o 
privire cu Claude. Dumnezeu să-l binecuvânteze pe 
străbunicul meu. Chiar mă întrebam cât o fi cheltuit, câte sfori 
o fi tras, încât să transforme visul în realitate. 


13 Companie producătoare de mobilier cu sediul în oraşul Monroe, 
din statul american Michigan. 


— Cum se face? l-am întrebat. Nu că le-aş duce dorul, mă 
înțelegeți, dar tot trebuie să mă mir de această schimbare. 

— Se pare că aveţi printre cunoscuți persoane puternice, 
replică Lattesta, cu o neaşteptat de profundă amărăciune. 
Cineva din guvernul nostru nu doreşte ca numele să vă apară 
în public. 

— Şi aţi zburat tocmai până în Louisiana, să-mi spuneți 
asta, am remarcat, punându-mi o doză suficientă de 
neîncredere în glas încât să-i dau de înțeles că mi se păreau 
gogoşi. 

— Nu, am zburat tocmai până aici ca să particip la o 
audiere legată de împuşcături. 

OK. Asta avea mai multă logică. 

— Şi nu aveați numărul meu de telefon? Să mă sunați? 
Trebuia să bateți drumul până aici ca să-mi spuneți că nu mă 
mai cercetaţi, personal? 

— E ceva în neregulă la dumneavoastră, zise el, iar masca îi 
dispăru. 

Puteam să stau liniştită. Acum, exteriorul i se asorta cu 
interiorul. 

— Sara Weiss a suferit un soi de... prefacere spirituală de 
când v-a cunoscut, explică el. Participă la şedinţe de spiritism. 
Citeşte cărți despre paranormal. Soțul ei este îngrijorat pentru 
ea. Biroul este îngrijorat pentru ea. Şeful ei are dubii dacă s-o 
mai trimită la munca de teren. 

— Îmi pare rău să aud asta. Dar nu văd ce-aş putea să fac 
eu, am replicat. 

Am stat să mă gândesc timp de un minut, timp în care Tom 
Lattesta m-a fixat cu o privire mânioasă. Şi gândurile îi erau la 
fel de mânioase. 

— Chiar dacă m-aş duce la ea şi i-aş spune că nu pot să fac 
ceea ce crede ea că pot, tot n-ar fi de folos. Ea crede ceea ce 
crede. Eu sunt ceea ce sunt. 

— Prin urmare, recunoaşteți. 

Chiar dacă nu voiam ca FBl-ul să mă ia în seamă, asta m-a 
durut, lucru destul de neobişnuit. M-am întrebat în sinea mea 
dacă Lattesta înregistra cumva discuţia. 

— Să recunosc ce? l-am întrebat. 


Eram sincer curioasă să aud ce anume avea să zică. Prima 
dată când îmi venise la uşă, credea. Avea impresia că eu eram 
cheia rapidei lui ascensiuni în cadrul biroului. 

— Recunoaşteţi că nici măcar nu sunteți o ființă 
omenească. 

Aha! El chiar credea asta. Mă dezgusta şi-mi provoca silă. 
Aveam parte de încă o introspecțţie cu privire la ceea ce simțea 
Sam. 

— V-am urmărit, domnişoară Stackhouse. Cercetarea mi-a 
fost retrasă, dar dacă aş putea să vă cuprind în orice 
investigație care m-ar conduce spre dumneavoastră, aş face-o. 
Sunteţi rea. Acum o să plec şi sper că... 

Nu mai avu ocazia să-şi încheie fraza. 

— Să nu gândeşti lucruri urâte despre mătuşa mea Sookie, 
rosti furios Hunter. Eşti un om rău. 

Nu m-aş fi putut exprima eu însămi mai bine decât atât, 
dar mi-aş fi dorit, pentru binele lui Hunter, să-şi fi ţinut gura 
închisă. Lattesta îşi întoarse spre el fața albă ca varul. 

Claude izbucni în râs. 

— Îi e frică de tine, îi zise lui Hunter. 

Lui Claude i se părea că spusese o glumă grozavă, însă eu 
aveam senzaţia că ştiuse tot timpul ce anume era Hunter. 

M-am gândit că ranchiuna lui Lattesta ar putea să însemne 
o primejdie reală pentru mine. 

— Vă mulțumesc pentru că ați venit să-mi dați vestea cea 
bună, domnule agent special Lattesta, i-am zis, pe un ton cât 
de amabil îmi era cu putință să găsesc. Vă doresc o călătorie 
sigură până la Baton Rouge, sau la New Orleans, sau oriunde 
vă duceți. 

Lattesta fu în picioare şi afară pe uşă până să mai pot 
spune vreo altă vorbă, aşa că i l-am încredinţat pe Hunter lui 
Claude şi l-am urmărit. Agentul coborâse treptele şi ajunsese 
deja la automobilul său, unde se scotocea prin buzunar, până 
să-şi dea seama că eram în spatele lui. 

Tocmai oprea din funcțiune un reportofon de buzunar. Se 
răsuci pe călcâie şi-mi aruncă o privire înfuriată. 

— Te-ai folosi de un copil, zise. Asta-i o josnicie. 

L-am privit tăios timp de un minut. Apoi, i-am zis: 


— Te îngrijorează faptul că băieţelul dumitale, care are 
vârsta lui Hunter, suferă de autism. Te înspăimântă gândul că 
audierea la care ai venit să participi va ieşi prost pentru 
dumneata şi poate şi pentru agentul Weiss. Ţi-e frică, pentru 
că ai reacționat împotriva lui Claude. Te gândeşti să-şi ceri 
transferul la Biroul pentru Afacerile Vampirilor din Louisiana. 
Turbezi din cauză că eu cunosc oameni care te-ar putea da 
înapoi. 

Dacă Lattesta ar fi putut să se lipească de caroseria 
metalică a automobilului, ar fi făcut-o. Fusesem nechibzuită 
din cauză că eram mândră. Ar fi trebuit să-l las să plece fără o 
vorbă. 

— Aş fi vrut să-ți pot spune cine a fost cel care i-a interzis 
FBl-ului să se ocupe de mine, am continuat. Te-aş fi făcut să 
te caci pe tine. 

Unde merge mia, meargă şi suta, nu? I-am întors spatele şi 
am urcat treptele, apoi am intrat în casă. O clipă mai târziu, 
i-am auzit maşina gonind pe alee, probabil împrăştiindu-mi 
din mers frumosul meu pietriş. 

Hunter şi Claude râdeau în bucătărie, şi i-am găsit suflând 
prin paie în apa pentru spălatul vaselor din chiuvetă, în care 
mai erau încă balonaşe de săpun. Hunter era cocoțat cu 
picioarele pe un taburet pe care eu îl foloseam ca să ajung la 
rafturile de sus ale dulapurilor. Era un tablou neaşteptat de 
fericit. 

— Ei, verişoară, s-a dus? mă întrebă Claude. Bravo, 
Hunter. Am impresia că sub apa aia e un monstru al lacurilor! 

Hunter suflă încă şi mai tare, iar picăturile de apă 
împroşcară perdelele. Râsul lui suna un pic cam prea 
nestăpânit. 

— OK, copii, ajunge, am zis. 

Situaţia părea să scape de sub control. Lasă timp de câteva 
minute singuri o zână şi un copil, şi uite ce se-ntâmplă. Am 
aruncat o privire spre ceas. Graţie faptului că Hunter mă 
trezise cu noaptea în cap, nu era decât nouă. Nu-l aşteptam pe 
Remy să vină după Hunter până târziu, după-amiaza. 

— Hai să mergem în parc, Hunter. 

Claude făcu o mutră dezamăgită din cauză că le stricasem 


distracţia, însă Hunter era dispus să meargă oriunde. Mi-am 
înhățat mănuşa de soft-ball!+ şi o minge şi i-am legat din nou 
lui Hunter şireturile de la tenişi. 

— Sunt şi eu invitat? întrebă Claude, părând un pic 
îmbufnat după voce. 

Mă luase prin surprindere. 

— Sigur, poţi să vii, i-am răspuns. Ar fi grozav. Poate c-ar 
trebui să-ți iei maşina ta, fiindcă nu ştiu ce-o să facem pe 
urmă. 

Egocentricului meu văr îi plăcea cu adevărat să stea cu 
Hunter. N-aş fi anticipat în ruptul capului o astfel de reacție... 
şi, sincer vorbind, cred că nici el nu s-ar fi gândit la asta. În 
consecință, Claude ne urmă în Impala lui, în timp ce 
conduceam spre parc. 

M-am îndreptat spre parcul Magnolia Creek, care se 
întindea de-o parte şi de cealaltă a râuşorului. Era mai drăguţ 
decât părculețul din apropierea şcolii primare. Nu era mare 
scofală de parc, normal, de vreme ce Bon Temps nu este 
tocmai un orăşel bogat, însă avea în dotare tradiționalul 
echipament al terenurilor de joacă, o cărare pentru plimbări 
lungă de un sfert de milă şi o mulțime de spaţii deschise, de 
mese pentru picnic şi de arbori. Hunter se aruncă asupra 
aparatelor care imitau jungla de parcă n-ar fi văzut aşa ceva în 
viața lui, şi poate că nici nu văzuse. Doar Red Ditch este un 
orăşel mai mărunt şi mai sărac decât Bon Temps. 

Am descoperit că Hunter era în stare să se caţere ca o 
maimuţă. Claude era pregătit la fiecare mişcare să-l prindă. 
Lui Hunter i s-ar fi părut ceva sâcâitor, dac-aş fi făcut-o eu. Nu 
ştiam precis de ce, dar ştiam că aşa este. 

O maşină opri lângă noi în timp ce-l ispiteam pe Hunter să 
coboare, ca să ne jucăm cu mingea. Tara cobori din ea şi se 
apropie să vadă ce făceam. 

— Cine e prietenul tău, Sookie? strigă ea. Topul strâmt cu 
care era îmbrăcată o făcea pe Tara să pară un pic mai 


14 Sport de echipe, popular în S.U.A., asemănător baseball-ului, 
dar practicat pe un teren mai mic şi cu o minge mai mare şi mai 
moale, de unde şi denumirea. 


corpolentă decât atunci când venise în bar să mănânce de 
prânz. Purta un soi de pantaloni scurți nu tocmai pentru 
gravide lăsați până sub pântec. Ştiam că pe vremea asta banii 
nu creşteau în copaci în gospodăria familiei du 
Rone/Thornton, însă speram ca Tara să poată găsi cât de 
curând ceva resurse bugetare pentru cumpărarea unor 
veşminte pentru perioada sarcinii. Din nefericire, magazinul ei 
vestimentar, Tara's Togs, nu ţinea aşa ceva. 

— El e vărul meu, Hunter, i-am zis. Hunter, ţi-o prezint pe 
prietena mea, Tara. 

Claude, care se dădea în leagăne, îşi alese tocmai acel 
moment să sară jos şi să țopăie spre locul în care ne aflam. 

— Tara, el e vărul meu Claude, am adăugat. 

Vorba e că Tara mă ştia de-o viață şi-i cunoştea pe toți 
membrii familiei mele. I-am acordat în gând o notă mare 
pentru modul în care primise prezentările şi pentru zâmbetul 
prietenos pe care i-l dăruise lui Hunter, extinzându-l apoi şi 
asupra lui Claude. Sigur îl recunoscuse: doar îl văzuse în 
acțiune. Cu toate acestea, nici măcar nu clipi. 

— În câte luni eşti? se interesă Claude. 

— Mai am ceva mai mult de trei luni până la naştere, 
răspunse Tara, suspinând. 

Bănuiesc că se obişnuise să primească întrebări cu 
caracter personal de la relativ necunoscuți. 

Îmi mai spusese ea înainte că, atunci când erai însărcinată, 
toate barierele conversaționale dispăreau. „Lumea te întreabă 
orice", îmi zisese. „lar femeile îți toarnă poveşti despre travaliu 
şi despre naştere de-ţi fac părul măciucă." 

— Vrei să afli ce anume o să ai? o întrebă Claude. 

Aici întrecuse măsura. 

— Claude, i-am zis, pe un ton de reproş. E ceva prea 
personal. 

Zânele pur şi simplu nu au aceeaşi concepţie ca oamenii 
despre ceea ce înseamnă informație personală sau spațiu 
personal. 

— Îmi cer scuze, replică vărul meu, extrem de nesincer. 
Credeam că ai putea să te bucuri dac-ai şti dinainte să 
cumperi hăinuţele. Codul vostru al culorilor pentru bebeluşi, 


cred. 

— Sigur, rosti brusc Tara. Ce sex are copilul? 

— Amândouă, răspunse el, zâmbind. Ai gemeni, un băiat şi 
o fată. 

— Medicul meu n-a auzit decât o bătaie de inimă, zise ea, 
încercând să-i dea de înţeles cu toată delicateţea că se înşela. 

— Atunci, medicul tău e un idiot, exclamă voios Claude. Ai 
doi bebeluşi, vii şi sănătoşi. 

În mod evident, Tara nu mai ştia ce să creadă. 

— Îl pun să privească mai atent data viitoare când mă duc, 
zise. Şi-o să-i zic lui Sookie să-ţi transmită ce-mi spune. 

Din fericire, Hunter nu luase în seamă cea mai mare parte a 
discuţiei. Tocmai învățase cum să azvârle mingea sus de tot şi 
apoi s-o prindă, aşa că fusese distras de efortul de a-şi trage 
mănuşa mea pe mânuțţa lui. 

— Tu ai jucat baseball, mătuşă Sookie? mă întrebă el. 

— Softball, l-am corectat. Ba bine că nu! Am jucat prinzător 
dreapta. Asta înseamnă că stăteam pe marginea terenului şi 
aşteptam să văd dacă fata de la bătaie lovea mingea în direcția 
mea. Atunci, o prindeam şi i-o trimiteam aruncătorului, sau 
oricărui alt jucător care avea mai multă nevoie de ea. 

— Mătuşa ta Sookie a fost cea mai bună prinzătoare 
dreapta din întreaga istorie a echipei Lady Falcons, îl informă 
Tara, lăsându-se pe vine ca să-l poată discuta cu el de la 
acelaşi nivel. 

— Ei, m-am distrat şi eu, am zis. 

— Tu ai jucat softball? o întrebă Hunter pe Tara. 

— Nu, m-am dus să fac galerie pentru Sookie, îi răspunse 
Tara, ceea ce era adevărul absolut, Dumnezeu să-i dea 
sănătate. 

— Haide, Hunter, zise Claude, dând un şut uşor în minge. 
Du-te după ea şi arunc-o înapoi la mine. 

Neverosimilul cuplu porni haihui prin parc, aruncându-şi 
mingea de la unul la altul cu foarte puţină precizie. Se distrau 
de minune. 

— Măi, măi, măi, comentă Tara. Ai mania să-ți culegi 
rudele din tot felul de locuri ciudate. Un văr? De unde-ai mai 
scos un văr? Doar nu e vreun copil nelegitim neştiut de-al lui 


Jason, nu? 

— E fiul lui Hadley. 

— O... o, Doamne. 

Tara făcu ochii mari. Îl privi cu atenţie pe Hunter, 
străduindu-se să descopere în trăsăturile lui vreo asemănare 
cu Hadley. 

— Doar n-o fi el tatăl? Imposibil. 

— Nu, am liniştit-o. El e Claude Crane, şi el văr cu mine. 

— lar el sigur nu e fiul lui Hadley, zise Tara, râzând. lar 
Hadley e singura verişoară de care am auzit să fi avut-o. 

— Ăăă... e un fel de copil din flori, am bolborosit. 

Era imposibil să-i explic fără să arunc sub semnul 
întrebării integritatea morală a lui Buni. 

Tara observă cât de stânjenită eram în legătură cu 
subiectul Claude. 

— Cum vă mai descurcațţi, tu şi marele blond? 

— Ne descurcăm bine, am răspuns, prudentă. Nu mă uit 
după alți bărbați. 

— Te cred şi eu! Nici o femeie în toate mințile n-ar umbla cu 
altul dacă l-ar putea avea pe Eric. Frumos şi deştept. 

După voce, părea un pic invidioasă. Mă rog, bine măcar că 
JB era frumos. 

— Eric poate să fie şi o pacoste, dacă-şi pune mintea. Şi 
mai vorbeşti despre înşelat? (Am încercat să mă imaginez cum 
ar fi fost să calc strâmb față de Eric.) Doar dac-aş încerca să 
ies cu altul, ar putea... 

— Să-l omoare pe acel altul? 

— În mod sigur nu s-ar bucura, am zis, folosind un uriaş 
eufemism. 

— Atunci, vrei să-mi spui care-i problema? Tara îşi 
strecură mâna într-a mea. Ea nefiind de genul celor obişnuite 
cu atinsul, asta însemna multe. 

— Drept să-ți spun, Tara, nu ştiu bine. Aveam o 
copleşitoare senzație că era ceva câş, ceva important. Dar nu 
puteam să pun degetul pe rană şi să spun ce anume. 

— Supranaturalii? insistă ea. Am ridicat din umeri. 

— Ei bine, eu trebuie să fug la magazin, zise ea. Mckenna a 
deschis azi în locul meu, dar nu pot să-i cer ei să facă asta 


mereu. 

Ne-am spus la revedere, mai încântate una de cealaltă 
decât fuseserăm de multă vreme. Mi-am dat seama că trebuie 
să aranjez pentru Tara o petrecere cu cadouri pentru 
prezentarea copilului, şi nu puteam să-mi imaginez de ce 
nu-mi venise ideea până acum. Era cazul să-i dau zor cu 
planurile. Dacă-mi ieşea o petrecere-surpriză şi pregăteam eu 
însămi toată mâncarea... A, şi trebuia să anunț lumea că Tara 
şi JB aşteptau gemeni. Nu mă îndoiam nici pentru o clipă de 
verdictul lui Claude. 

M-am gândit să mă duc personal în pădure, poate mâine. 
Aş fi singură atunci. Ştiam că mirosul şi vederea lui Heidi — şi 
ale lui Basim, fiindcă veni vorba - erau cu mult mai ascuțite 
decât ale mele, însă simțeam un impuls copleşitor să văd ceea 
ce puteam vedea. Încă o dată, ceva mi se foi în adâncul minţii, 
o amintire care nu era amintire. Ceva legat de pădure... cu un 
bărbat rănit acolo. Mi-am scuturat capul, să-mi alung ceața 
din el şi mi-am dat seama că nu mai aud voci. 

— Claude, am strigat. 

— Aici! 

Am ocolit un pâlc de tufişuri şi i-am văzut pe vărul meu 
zână şi pe băiețel distrându-se în carusel. Nu ştiu dacă aşa îi 
zice, dar oricum, aşa îl numisem eu mereu. E ceva circular, 
câțiva copii pot să stea pe el, iar câțiva alții aleargă pe margini 
şi împing, făcându-l să se rotească în cerc până când impulsul 
dispare. Dar Claude împingea mult prea repede şi, deşi lui 
Hunter îi plăcea, zâmbetul lui părea un pic cam încordat. 
Puteam să-i simt frica din minte, infiltrtându-se prin plăcere. 

— Hopa, Claude, am zis, păstrându-mi vocea joasă. Ajunge 
cu viteza pentru un copil. 

Claude se opri din împins, deşi fără tragere de inimă. Se 
distra şi el de minune. 

Cu toate că Hunter se revoltă puțin la auzul 
avertismentului meu, puteam să-mi dau seama că se simțea 
uşurat. Îl îmbrăţişa pe Claude atunci când acesta din urmă îl 
anunţă că trebuia să plece în Monroe, să-şi deschidă clubul. 

— Ce fel de club? se interesă Hunter, obligându-mă să-i 
adresez lui Claude o privire semnificativă şi să-mi păstrez 


mintea goală de gânduri. 

— La revedere, cavalere, îi zise zâna copilului, 
îmbrățişându-l din nou. 

Era vremea pentru un prânz timpuriu, aşa că l-am dus pe 
Hunter la McDonald's, ca semn de mare considerație. Tatăl lui 
nu pomenise despre vreo interdicție referitoare la 
restaurantele fast-food, aşa că mi-am închipuit că o dată 
mergea. 

Lui Hunter îi plăcu la nebunie Happy-Meal-ul lui, îşi 
plimbă maşinuța de jucărie din pachet pe tăblia mesei până 
când se plictisi complet de ea, după care vru să meargă în zona 
pentru joacă. M-am aşezat pe o bancă să-l privesc, sperând că 
bucuria tunelurilor şi a toboganului îl vor mai reține pentru 
măcar zece minute, când o altă femeie ieşi pe uşă în spațiul 
îngrădit, cu un băieţel de vârsta lui Hunter la remorcă. Cu 
toate că am auzit practic amenințătorul bubuit al tobelor mari, 
mi-am păstrat zâmbetul lipit pe față şi am sperat c-o să fie 
bine. 

După câteva secunde în care s-au examinat reciproc cu 
prudenţă, cei doi băieți începură să țipe şi să fugă împreună 
peste tot, prin mica suprafață de joacă, aşa că m-am relaxat, 
dar numai cu prudenţă. Am riscat un zâmbet spre Mami, însă 
ea era pierdută în depărtări, şi nu-mi trebuia să-i citesc 
gândurile ca să-mi dau seama că avusese parte de o dimineață 
neplăcută. (Am descoperit că i se stricase uscătorul pentru păr 
şi că ea nu-şi permitea să-şi cumpere altul, cel puţin în 
următoarele două luni.) 

— E puştiul dumneavoastră, nu? am întrebat-o, 
străduindu-mă să par veselă şi interesată. 

— Da, cel mai mic din patru, îmi răspunse, ceea ce-i explica 
disperarea referitoare la uscătorul pentru păr. Toţi ăilalți îs în 
cantonamentul pentru Liga Juniorilor la baseball. Curând 
vine vacanța de vară, şi-or să fie acasă timp de trei luni. 

Of, nu mai aveam cuvinte de spus... 

Lipsita mea de chef interlocutoare se cufundă la loc în 
gândurile ei negre, de care m-am străduit să mă ţin departe. 
Trebuia să mă lupt pentru asta, fiindcă era ca o gaură neagră 
de gânduri nefericite, aproape absorbindu-mă înăuntru cu ele. 


Hunter apăru în fața ei, privind-o fascinat, cu gura căscată. 

— Bună, zise femeia, cu un mare efort. 

— Tu chiar vrei să fugi? o întrebă el. 

Era, categoric, unul dintre acele momente de „of, fir-ar să 
fie!". 

— Hunter, trebuie să mergem, i-am zis repede. Haide, 
imediat. Am întârziat, rău de tot! 

Şi l-am luat pe sus, ducându-l de acolo, deşi se foia şi se 
zvârcolea în semn de protest (şi mai era şi cu mult mai greu 
decât părea). Până la urmă, îmi trase un şut în coapsă, de era 
aproape să-l scap. 

Mama din locul pentru joacă se holba după noi, cu gura 
larg căscată, iar băieţelul poposi în faţa ei, nedumerit de 
abrupta plecare a tovarăşului său de joacă. 

— Dar mă distram bine! urlă Hunter. De ce trebuie să 
plecăm? 

L-am privit drept în ochi. 

— Hunter, taci până ajungem în maşină, i-am zis, 
accentuând fiecare cuvânt. 

Faptul că-l cărasem în braţe prin restaurant în timp ce urla 
de zor făcuse ca toți ochii să se ațintească asupra noastră, iar 
mie nu-mi făcuse plăcere o astfel de atenție. Observasem vreo 
câteva persoane cunoscute, aşa că ulterior aveam de răspuns 
la ceva întrebări. Nu era vina lui Hunter, dar asta nu-mi 
insufla o dispoziție mai binevoitoare. 

În timp ce-i prindeam centura de siguranță, mi-am dat 
seama că-l lăsasem pe Hunter să se obosească şi să se agite 
prea tare, aşa că mi-am însemnat în minte să nu mai fac una 
ca asta. Chiar puteam să-i simt creieraşul zgâlțâindu-se 
practic în toate direcțiile. 

Hunter mă privea de parcă i s-ar fi frânt inima. 

— Mă distram bine, repetă el. Băiatul ăla îmi era prieten. 

Mi-am întors capul într-o parte, astfel încât să-l privesc în 
față. 

— Hunter, i-ai zis ceva mamei lui din care şi-a dat seama că 
eşti altfel. 

Era destul de realist încât să recunoască adevărul a ceea 
ce-i spusesem. 


— Era tare supărată, bombăni el. Mamele îşi părăsesc 
copiii. 

Propria lui mamă îl părăsise. 

M-am gândit pentru o clipă la ceea ce aş putea să spun. 
M-am hotărât să nu iau în seamă subiectul mai întunecat. 
Hadley îi părăsise pe Remy şi pe Hunter, iar acum era moartă 
şi nu avea cum să se mai întoarcă. Asta era realitatea. Nu 
aveam ce să fac ca s-o schimb. Ceea ce voia Remy să fac eu era 
să-l ajut pe Hunter să-şi trăiască restul vieții. 

— Hunter, e foarte greu. Eu ştiu asta. Am trecut prin 
aceleaşi lucruri. Ai putut să auzi ce gândea mama aceea, şi pe 
urmă ai zis-o cu voce tare. 

— Dar ea zicea! În mintea ei! 

— Dar nu cu voce tare. 

— Asta zicea. 

— În mintea ei. 

Acum, nu făcea decât să se încăpățâneze. 

— Hunter, eşti foarte tânăr. Dar, dacă vrei să-ţi faci viața 
mai uşoară, trebuie să începi să te gândeşti bine înainte să 
vorbeşti. 

Ochii lui Hunter se făcuseră mari şi se umpluseră de 
lacrimi. 

— Trebuie să te gândeşti şi trebuie să-ți ţii gura închisă. 

Două lacrimi mari i se scurseră pe obrajii trandafirii. Of, 
Doamne! 

— Nu se poate să le pui oamenilor întrebări despre ce auzi 
în mințile lor. Ţi-aduci aminte că am discutat despre 
intimitate? 

Încuviință printr-o unică înclinare, nesigură, a capului, 
după care repetă mişcarea cu mai multă energie. Îşi amintea. 

— Oamenii — atât cei mari, cât şi copiii — or să se supere pe 
tine dacă-şi dau seama că poți să le citeşti ceea ce au în minte. 
Fiindcă tot ceea ce e în capul cuiva ţine de intimitate. Doar n-ai 
vrea să-ți spună cineva că te gândeşti cât de rău îţi vine să faci 
pipi. 

Hunter îmi aruncă o privire fioroasă. 

— Vezi? Nu te simți bine, aşa-i? 

— Nu, răspunse el, înciudat. 


— Eu vreau ca tu să creşti mare şi cât de normal se poate, 
am zis. Să creşti în situația asta e dificil. Cunoşti vreun copil 
cu probleme pe care să le poată vedea oricine? 

După circa un minut, îmi făcu un semn de încuviințare. 

— Pe Jenny Vasco, zise el. Are un semn mare pe față. 

— Ei, este acelaşi lucru, numai că tu poţi să ascunzi faptul 
că eşti altfel, iar Jenny, nu, i-am explicat. 

Îmi părea teribil de rău pentru Jenny Vasco. Mi se părea 
incorect să înveți un băiețel că trebuie să fie ascuns şi 
secretos, numai că lumea nu era pregătită pentru un cititor de 
gânduri în vârstă de cinci ani şi, probabil, nu avea să fie 
niciodată. 

Privindu-i chipul nefericit şi brăzdat de lacrimi, mă 
simțeam ca o bătrână vrăjitoare rea. 

— O să mergem acasă şi-o să citim o poveste, l-am anunțat. 

— Eşti supărată pe mine, mătuşă Sookie? mă întrebă el, cu 
o urmă de suspin în glas. 

— Nu, i-am răspuns, cu toate că nu mă bucura prea tare 
şutul pe care mi-l trăsese şi, din moment ce-o ştia, era mai 
bine să aduc vorba. Nu mi-a plăcut că m-ai lovit cu piciorul, 
Hunter, i-am zis, dar acum nu mai sunt supărată. Sunt cu 
adevărat furioasă pe restul lumii, fiindcă face să-ți fie greu ţie. 

Rămase tăcut pe tot drumul spre casă. Intrarăm şi ne 
aşezarăm pe canapea, după ce el făcu o vizită la baie şi culese 
apoi vreo două cărți din ascunzătoarea mea. Hunter adormi 
până să-i termin de citit Cățeluşul amărât!5. L-am întins cu 
grijă pe canapea, i-am scos pantofiorii şi mi-am luat cartea 
mea. Am citit cât timp a tras el un pui de somn. Din când în 
când, m-am mai ridicat pentru câteva treburi mărunte. 
Hunter a dormit timp de aproape două ore. Toată această 
perioadă mi s-a părut incredibil de paşnică, deşi, dacă nu l-aş 
fi avut toată ziua lângă mine pe Hunter, ar fi putut, pur şi 
simplu, să fie plicticoasă. 


15 The Poky Little Puppy, carte pentru copii scrisă de Janette 
Sebring Lowrey în 1942, desemnată de Publishers Weekly, în anul 
2001, drept cea mai vândută lucrare de acest gen din toate timpurile 
(peste 15 milioane de exemplare). 


După ce am pornit maşina să spăl o serie de rufe, m-am 
întors în vârful picioarelor în cameră, m-am oprit lângă 
băieţelul adormit şi l-am privit. Dac-aş avea eu un copil, s-ar 
confrunta el oare cu aceeaşi problemă ca şi Hunter? Sper să 
nu. Fireşte, dacă-mi continuam relația cu Eric, n-aş fi putut 
avea niciodată un copil, decât dacă aş fi fost inseminată 
artificial. Am încercat să mă imaginez întrebându-l lui Eric 
cum s-ar simți dac-aş fi fecundată de un bărbat necunoscut, şi 
mi-e ruşine să mărturisesc că am fost nevoită să-mi înăbuş un 
chicot. 

Eric era foarte modern în anumite privinţe. Îi plăcea 
comoditatea telefonului lui mobil, îi plăcea telecomanda 
pentru deschiderea uşilor automate ale garajului său, şi-i 
plăcea să urmărească ştirile la televizor. Dar inseminarea 
artificială... n-aş prea crede. Îi auzisem verdictul referitor la 
chirurgia plastică, şi aveam o puternică senzaţie că o va 
considera ca făcând parte din aceeaşi categorie. 

— Ce-i atât de nostim, mătuşă Sookie? mă întrebă Hunter. 

— Nimic important, i-am zis. Ce-ai zice de câteva felii de 
măr în puţin lapte? 

— Fără înghețată? 

— Ei, ai avut un hamburger cu cartofi prăjiți şi o coca-cola 
la prânz, aşa că părerea mea e să ne oprim mai bine la feliile de 
măr. 

Am pus pe video The Lion King până să-i prepar gustarea lui 
Hunter, iar el s-a aşezat pe podea, în fața televizorului, cât 
timp a mâncat. Până la urmă, Hunter s-a săturat de film (pe 
care, desigur, îl mai văzuse) cam pe la jumătatea lui şi, pe 
urmă, l-am învățat cum să joace Candy Land!6. A câştigat 
prima partidă. În timp ce ne luptam în cel de-al doilea joc, s-a 
auzit un ciocănit. 

— Tati! ţipă ascuţit Hunter, zbughind-o spre uşă. 

Până să-l pot opri, deja o deschisese. M-am bucurat că ştia 


16 Joc de masă pentru copii, cu o tablă compusă din 134 de căsuțe 
de culori diferite, concurenții trăgând pe rând câte o carte din 
pachet şi mutându-şi jetoanele pe cea mai apropiată căsuță de 
aceeaşi culoare cu cea a cărții. 


cine bătuse, fiindcă trecusem printr-un moment greu. Remy 
apăru în prag, într-o cămaşă de zile mari, pantaloni de costum 
şi pantofi lustruiţi cu şireturi. Îi zâmbea lui Hunter de parcă 
nu şi-ar mai fi văzut copilul de multe zile. Într-o clipă, băiatul îi 
sări deja în braţe. 

Imaginea îmi încălzea inima. Se îmbrățişară strâns. Mi se 
puse un nod în gât. 

În clipa imediat următoare, Hunter îi şi povestea lui Remy 
despre Candy Land, şi despre McDonald's, şi despre Claude, 
iar Remy îl asculta cu o atenţie totală. Îmi adresă un mic 
zâmbet dându-mi de înțeles că mă va saluta cât de repede, 
imediat ce torentul de informații se va mai domoli. 

— Tati, vrei să mergem amândoi să-ți strângem lucrurile? 
Să nu uiţi nimic, îi atrase atenția Remy fiului său. 

Aruncându-mi un zâmbet rapid, Hunter țâşni spre fundul 
casei. 

— A mers totul OK? se interesă Remy, în clipa în care 
constată că Hunter nu mai avea cum să ne audă. 

Cu toate că, într-un anumit sens, Hunter niciodată n-ar fi 
putut să nu ne audă, trebuia să ne descurcăm şi astfel. 

— Da, aşa cred. S-a comportat atât de bine, i-am zis, 
hotărându-mă să țin pentru mine partea cu şutul. Am avut o 
mică problemă pe terenul de joacă de la McDonald's, dar cred 
că asta a dus la o discuţie benefică pentru el. 

Remy arăta de parcă tocmai i s-ar fi lăsat o mare greutate 
pe umeri. 

— Îmi pare rău pentru asta, zise, iar mie îmi veni... În fine, 
să-mi trag singură un şut. 

— Nu, n-a fost decât o chestie normală, genul de 
întâmplare pentru care mi l-ai şi adus aici, ca să-l ajut, l-am 
liniştit. Nu-ţi face griji pentru asta. Vărul meu Claude a fost cu 
noi şi s-a jucat cu Hunter în parc, deşi am fost şi eu acolo tot 
timpul, normal. 

N-aş fi vrut ca Remy să creadă că i l-aş fi încredinţat lui 
Hunter cine ştie cărei persoane în vârstă. Am încercat să mă 
gândesc ce altceva i-aş putea spune îngrijoratului tată. 

— A mâncat foarte bine şi a dormit de-a dreptul excelent. 
Dar nu destul, am adăugat, făcându-l pe Remy să râdă. 


— Cunosc bine asta, îmi zise. 

Am dat să-i povestesc lui Remy că Eric dormea în dulap şi 
că Hunter îl văzuse pentru câteva minute, dar am avut 
senzația tulbure că Eric n-ar fi fost decât un personaj în plus 
în filmul acesta. Deja îi introdusesem prezența lui Claude, iar 
Remy nu fusese întru totul încântat să afle despre el. O reacție 
tipică pentru un tătic, bănuiesc. 

— Cum a decurs înmormântarea? N-au fost piedici de 
ultim moment? 

Niciodată nu ştii ce să întrebi când este vorba despre 
înmormântări. 

— Nu s-a aruncat nimeni în groapă, nici n-a leşinat, zise 
Remy. Asta-i cam tot ceea ce poţi să speri de bine. Câteva mici 
ciondăneli în legătură cu o masă din sufragerie, pe care toți 
copiii ar fi vrut să şi-o încarce pe loc în camionete. 

Am înclinat capul, în semn de încuviințare. Auzisem de-a 
lungul anilor destule gânduri clocite în legătură cu moştenirile 
şi avusesem la rândul meu probleme cu Jason, atunci când 
murise Buni. 

— Oamenii nu au întotdeauna cele mai plăcute reacții când 
vine vorba să-şi împartă o moştenire, i-am zis. 

I-am oferit lui Remy ceva de băut, însă el m-a refuzat, 
zâmbitor. Era evident nerăbdător să rămână singur cu fiul lui 
şi mă bombardă cu întrebări despre buna purtare a lui 
Hunter, pe care am fost în măsură s-o laud, şi despre modul în 
care mânca, pe care, de asemenea, am fost în măsură să-l 
admir. Hunter nu era un copil mofturos, iar asta însenina o 
binecuvântare. 

În câteva minute, Hunter se întoarse în salon cu toate 
lucrurile lui, deşi, făcând o scurtă patrulare, am mai 
descoperit două piese de Duplos care-i scăpaseră de sub 
observație. Fiindcă îi plăcuse atât de mult Cățeluşul amărât, 
i-am îndesat-o în ghiozdănel, ca să se bucure de ea şi acasă. 
După alte câteva mulțumiri, precum şi o neaşteptată 
îmbrățişare din partea lui Hunter, plecară. 

Am urmărit cu privirea vechea camionetă a lui Remy 
îndepărtându-se pe alee. 

Casa mi se părea acum neobişnuit de pustie. 


Desigur, Eric dormea înăuntrul ei, însă era mort pentru 
încă vreo câteva ore, iar eu ştiam că nu pot să-l trezesc decât 
în cea mai extraordinară situaţie. Unii vampiri nu puteau să se 
trezească pe timpul zilei şi dacă le dădeai foc. Am încercat să 
alung această amintire, fiindcă mă făcea să mă cutremur. 
Aruncând o privire spre ceas, am constatat că mai aveam o 
parte din soarele după-amiezii pentru propriul folos şi, în 
definitiv, era ziua mea liberă. 

Cât ai zice „Expunerea la soare dăunează sănătății”, eu 
eram deja întinsă pe bătrânul şezlong, în costumul meu bikini 
negru cu alb. 


CAPITOLUL 7 


În clipa în care soarele apunea la orizont, Eric era deja 
afară din compartimentul de sub dulapul din camera de 
oaspeți. Mă ridică în braţe şi mă sărută din cap până-n 
picioare. Deja îi încălzisem puţin Sângeadevărat, iar el făcu o 
mutră, însă îl dădu pe gât. 

— Cine e copilul? mă întrebă. 

— Fiul lui Hadley, i-am zis. 

Eric o cunoscuse pe Hadley în timp ce ea umbla cu 
Sophie-Anne Leclerq, acum în-fine-decedata regină a 
Louisianei. 

— A fost măritată cu un om viu? 

— Da, înainte s-o cunoască pe Sophie-Anne, i-am răspuns. 
Un tip foarte simpatic, pe nume Remy Savoy. 

— Pe el l-am adulmecat? Împreună cu un puternic miros de 
zână? 

Hopa! 

— Da, Remy a venit să-l ia pe Hunter azi după-amiază. 
L-am ţinut la mine, fiindcă Remy a trebuit să meargă la o 
înmormântare în familie. Nu i s-a părut un loc potrivit în care 
să ducă un copil. 

N-am mai adus în discuție mica problemă a lui Hunter. Cu 
cât ştia mai puţină lume despre ea, cu atât era mai bine, iar 
aici îl includeam şi pe Eric. 

— Şi? 

— Am vrut să-ţi spun despre asta alaltăieri, noaptea, am 
zis. Vărul meu Claude, nu? 

Eric încuviință. 

— M-a rugat să-l las să stea cu mine o vreme, din cauză că 
se simte singur la el acasă, după ce i-au murit amândouă 
surorile. 

— Ai lăsat un bărbat să stea cu tine, zise Eric. Nu părea 


supărat; mai degrabă, era ca şi cum nu s-ar fi putut hotărî 
dacă să se supere, înțelegeţi ce vreau să spun? Nu era decât o 
mică urmă de enervare în vocea lui. 

— Crede-mă, nu-l interesez ca femeie, i-am argumentat, cu 
toate că prin minte mi-a fulgerat vinovăția imaginii lui dând 
peste mine în baie. E mort numai după băieți. 

— Ştiu că ai toate cunoştinţele necesare despre cum să te 
ocupi de o zână care-ţi face necazuri, rosti Eric, după o tăcere 
considerabil de îndelungată. 

Mai omorâsem zâne până acum. N-aş fi dorit în mod 
deosebit să-mi amintesc despre aşa ceva. 

— Da, am zis. Şi, dacă asta te face să te simți mai bine, o să 
țin pe noptieră un pistol pentru apă încărcat cu suc de lămâie. 

Sucul de lămâie şi fierul: punctele nevralgice ale zânelor. 

— Asta m-ar face să mă simt mai bine, confirmă Eric. 
Claude acesta e cel pe care l-a adulmecat Heidi pe terenul tău? 
Te-am simţit că eşti neliniştită, şi e unul dintre motivele 
pentru care am venit încoace noaptea trecută. 

Legătura de sânge lucra din greu. 

— Mi-a zis că niciuna dintre zânele pe care le-a depistat 
n-ar fi fost Claude, i-am răspuns, iar asta chiar mă 
nelinişteşte. Dar... 

— Mă nelinişteşte şi pe mine, mă întrerupse Eric. 

Îşi cobori privirea spre sticla golită de Sângeadevărat, după 
care zise: 

— Sookie, sunt anumite lucruri pe care ar trebui să le afli. 

— Aha. 

Eu tocmai mă pregăteam să-i spun lui Eric despre cadavrul 
proaspăt. Eram convinsă că ar fi adus vorba despre cadavru 
dacă i-ar fi pomenit Heidi despre el, şi mi se părea destul de 
important. Poate că-i părusem un pic nervoasă din cauză cu 
fusesem întreruptă. Eric îmi aruncă o privire ageră. 

OK, eram în culpă, scuzele mele. Ar fi trebuit să mă arăt 
avidă de a fi potopită de informațiile care considera de cuviință 
Eric că mi-ar fi de folos în privința posibilității mele de a mă 
descurca în câmpul minat al politicii vampirilor. Şi erau nopţi 
în care mă simțeam încântată să aflu mai multe despre viața 
iubitului meu. Numai că astă-seară, după neobişnuitele 


doream era (încă o dată, scuzele mele) să-i relatez despre criza 
cadavrului-din-pădure, după care să trecem la un cât mai 
prelungit şi zdravăn exercițiu în pat. 

În mod normal, Eric ar fi aprobat un astfel de program. 

Dar nu şi în seara asta, după toate aparențele. Stăteam față 
în față la masa din bucătărie. M-am străduit să nu oftez 
zgomotos. 

— Îţi aminteşti de summitul de la Rhodes, la care au fost 
invitați reprezentanții câtorva state, dintr-o anumită zonă, de 
la sud la nord, începu Eric. 

Am încuviințat. Nu suna prea promițător. Cadavrul meu 
era mult mai urgent. Ca să nu mai vorbesc şi despre sex. 

— De îndată ce ne-am aventurat dintr-o parte în cealaltă a 
Lumii Noi, iar populaţia umană albă a migrat şi ea - noi am 
fost cei dintâi exploratori — un grup numeros de-al nostru s-a 
întrunit pentru repartizarea treburilor, pentru mai buna 
guvernare a populaţiei noastre. 

— Existau vampiri şi în rândul indigenilor americani când 
ați ajuns? Hei, ai fost cumva în expediţia lui Leif Ericson17? 

— Nu, n-a fost în generația mea. Destul de ciudat, dar erau 
foarte puţini vampiri printre indigenii americani. lar cei de aici 
erau diferiți din mai multe puncte de vedere. 

Ei, aici devenea destul de interesant, dar puteam să-mi dau 
bine seama că Eric nu avea de gând să se întrerupă şi să-mi 
umple mie golurile din cunoştinţe. 

— La această primă întrunire națională, acum vreo trei 
sute de ani, au existat numeroase contradicții. 

Eric părea extrem, extrem de serios. 

— Nu, pe bune? 

Vampiri, să discute în contradictoriu? îmi venea să casc. 

Dar nici el nu-mi aprecie deloc sarcasmul. Îşi înălță 
sprâncenele blonde, parcă spunând: „Pot să vorbesc mai 
departe şi să ajung la subiect? Sau ţi-ai pus în gând să mă 


17 Explorator norvegian (c. 970-c. 1020) considerat ca fiind primul 
european care a atins coasta Americii de Nord, cu aproape cinci 
secole înaintea lui Cristofor Columb. 


necăjeşti?" 

Mi-am desfăcut larg braţele. 

— Zi mai departe. 

— În loc să ne împărțim ţara aşa cum ar fi făcut-o umanii, 
am inclus în fiecare diviziune câte o parte din Nord şi una din 
Sud. Ne-am gândit că aşa ar putea fi menținută funcționarea 
unei reprezentări încrucişate. Aşa că diviziunea cea mai estică, 
alcătuită în mare parte din statele de coastă, se numeşte 
Clanul Moshup, după personajul mitologic al nativilor 
americani!8, şi are ca simbol o balenă. 

OK, poate că arătam un pic cam buimacă la faza asta. 

— Caută pe internet, zise Eric, nerăbdător. Clanul nostru — 
compus din statele care s-au întrunit la Rhodes — este Amun!?, 
după numele unui zeu egiptean, iar simbolul nostru este o 
pană, fiindcă Amun purta un acoperământ cu pene pentru 
cap. Îţi aminteşti că purtam toţi mici insigne în formă de pană? 

Ah. Nu. Am scuturat din cap. 

— În fine, a fost un summit încărcat, admise Eric. 

Da, cu toate bombele alea, şi exploziile, şi tot. 

— La vest față de noi este Zeus20, din mitologia romană, iar 
simbolul lor este, desigur, un fulger. 

Desigur. Am clătinat din cap ca o profundă aprobare. E 
posibil ca Eric să fi sesizat că nu eram tocmai pe felie, între 
timp. Mă săgeta cu o privire încruntată. 

— Sookie, e ceva important. Ca soție a mea, trebuie să ştii 
asta. 

Nici prin gând nu-mi trecea să-mi bat capul cu aşa ceva 
astă-seară. 

— OK, zi mai departe, l-am îndemnat. 

— Cel de-al patrulea clan, diviziunea de pe Coasta de Vest, 


18 Uriaş prezent în legendele indienilor Wampanoag, despre care se 
spunea că prindea balenele cu mâinile goale şi le frigea pe un foc 
Scut din copaci smulşi din rădăcini. 

19 Sub numele de Amun-Ra, a reprezentat principala zeitate din 
Egiptul antic. 

20 Inadvertenţă în text, Zeus fiind stăpânul zeilor în mitologia 
greacă, omologul său din mitologia romană fiind Jupiter. 


se numeşte Narayana?!, din hinduismul timpuriu, iar 
simbolul ei este un ochi, fiindcă Narayana a creat Soarele şi 
Luna din propriii săi ochi. 

Mă gândeam la întrebările pe care aş fi vrut să le pun, de 
genul: „Cine naiba şi-a pierdut vremea să găsească numele 
astea tâmpite?" Dar, după ce mi-am trecut posibilele întrebări 
prin filtrul cenzurii interioare, mi-au sunat una mai 
impertinentă decât alta. Aşa că, în loc de asta, am zis: 

— Dar unii vampiri prezenţi la summitul din Rhodes - la 
summitul Clanului Amun - ar fi trebuit să facă parte din Zeus, 
corect? 

— Da, bravo! Mai sunt şi invitaţi la summituri, dacă au 
vreun interes legitim față de o temă aflată în discuție. Sau dacă 
sunt angrenați într-un proces juridic împotriva cuiva din 
această diviziune. Sau dacă sunt pe cale să ia în căsătorie pe 
cineva a cărui diviziune îşi organizează summitul. 

Ochii i se încrețiră la colțuri într-un zâmbet aprobator. 
Narayana a creat soarele din ochii lui, m-am gândit. l-am 
zâmbit şi eu. 

— Înţeleg, am zis. Atunci, cum se face că Felipe a cucerit 
Louisiana, din moment ce noi suntem Amun, iar el este... A, 
Nevada e cumva în Narayana, sau în Zeus? 

— În Narayana. A luat Louisiana fiindcă nu era la fel de 
înspăimântat de Sophie-Anne ca toți ceilalți. Şi-a alcătuit 
planul şi l-a executat cu rapiditate şi cu precizie după ce 
comitetul... guvernator... al Clanului Narayana i-a aprobat 
planul. 

— A trebuit să prezinte un plan înainte să ne atace? 

— Aşa se procedează. Regii şi reginele din Narayana n-ar fi 
vrut ca teritoriile lor să ajungă slăbite, în eventualitatea în care 
Felipe ar fi dat greş, iar Sophie-Anne ar fi izbutit să preia 
Nevada. Aşa că a trebuit să-şi contureze planul. 

— Nu le-a trecut prin gând că am avea şi noi ceva de zis în 
legătură cu planul acela? 

— Nu-i interesa pe ei aşa ceva. Dacă suntem îndeajuns de 


21 Unul dintre cele mai importante nume din limba sanscrită ale lui 
Vishnu, zeul suprem al hinduismului. 


slabi încât să putem fi preluaţi, atunci reprezentăm o pradă 
bună. Sophie-Anne a fost un conducător bun şi foarte 
respectat. Odată cu invaliditatea ei, Felipe a apreciat să 
suntem suficient de slabi încât să ne poată ataca. 
Locotenentul din Texas al lui Stan s-a luptat din greu în aceste 
câteva luni care au trecut după ce a fost rănit Stan în Rhodes, 
şi i-a fost greu să păstreze Texasul. 

— De unde puteau ei să ştie cât de grav era rănită 
Sophie-Anne? Şi cât de grav era rănit Stan? 

— Prin spioni. Toţi ne spionăm între noi, îmi explică Eric, 
ridicând din umeri. (Mare chestie. Spioni.) 

— Şi dacă vreunul dintre conducătorii din Narayana i-ar fi 
datorat vreun serviciu lui Sophie-Anne şi s-ar fi hotărât să-i 
vândă pontul cu preluarea? 

— Sunt convins că unii dintre ei s-au gândit la asta. Dar, 
Sophie-Anne fiind atât de grav vătămată, bănuiesc că au ajuns 
la concluzia că sorții sunt de partea lui Felipe. 

Îngrozitor. 

— Tu cum de mai poți să ai încredere în cineva? 

— N-am. Cu două excepţii. Tu şi cu Pam. 

— OK, am zis, încercând să-mi închipui cum e să te simţi 
astfel. E groaznic, Eric. 

Am crezut c-o să-mi primească remarca asta cu o ridicare 
din umeri. Şi totuşi, m-a privit cu seriozitate. 

— Da. Nu e bine. 

— Şi ştii cine sunt spionii din Districtul 5? 

— Felicia, sigur. E o fire slabă şi n-ar fi cine ştie ce mare 
secret că trebuie să fie în solda cuiva; probabil, a lui Stan, din 
Texas, sau a lui Freyda, din Oklahoma. 

— Pe Freyda n-o ştiu, am zis, fiindcă pe Stan îl 
cunoscusem. Texasul e în Zeus sau în Amun? 

Eric mă privi radios. Eram eleva lui model. 

— În Zeus, răspunse. Dar Stan trebuia să fie prezent la 
summit, fiindcă avea o propunere să realizeze, împreună cu 
Mississippi, o serie de stațiuni. 

— A cam plătit pentru asta, am zis. Dar, dacă ei au spionii 
lor, îi avem şi noi pe ai noştri, nu? 

— Normal. 


— Pe cine? îmi scapă cineva? 

— L-ai cunoscut pe Rasul în New Orleans, cred. 

Am încuviințat. Rasul era originar din Orientul Mijlociu şi 
avea un dezvoltat simţ al umorului. 

— A supraviețuit preluării. 

— Da, fiindcă a acceptat să devină spionul lui Victor şi, în 
consecinţă, al lui Felipe. L-au trimis în Michigan. 

— În Michigan? 

— Există acolo o enclavă arabă foarte mare, aşa că Rasul se 
potriveşte de minune. Le-a spus că a fugit în timpul preluării. 
Eric se opri puțin, apoi îmi atrase atenţia: Ştii, viața lui s-ar 
sfârşi, dacă i-ai spune cuiva despre asta. 

— O, pfui! N-o să spun nimănui nimic din toate astea. În 
primul rând, faptul că voi v-aţi numit micile felii din America 
după zei mi se pare... 

Am clătinat din cap. De-a dreptul cumva. Nu ştiam precis 
cum. Îngâmfare? Prostie? Ciudăţenie? 

— În al doilea, îmi place de Rasul. 

Şi mi se părea al naibii de isteț din partea lui că a profitat de 
ocazie să scape de sub papucul lui Victor, indiferent ce ar fi 
acceptat să facă. 

— Dar de ce-mi spui toate astea, aşa, dintr-odată? 

— Sunt de părere că trebuie să ştii tot ce se-ntâmplă în 
jurul tău, iubito. 

Niciodată nu mi se păruse Eric atât de serios. 

— Noaptea trecută, în timp ce lucram, m-am pomenit 
distras de gândul că ai putea avea de suferit de pe urma 
neştiinței tale. Pam a fost de acord cu mine. A tot vrut de vreo 
câteva săptămâni să-ți dezvăluie cunoştinţele necesare despre 
ierarhia noastră. Dar eu am crezut că o astfel de cunoaştere 
te-ar împovăra, iar tu ai destul de multe probleme de rezolvat. 
Pam mi-a reamintit că neştiința te poate ucide. Te preţuiesc 
prea mult încât să te las aşa pe mai departe. 

Gândul meu inițial a fost că-mi plăcea cu adevărat această 
neştiință şi că, din partea mea, era OK dacă rămâneam aşa. Pe 
urmă, însă, am fost nevoită să trec peste dorințele mele. Eric 
chiar se străduia să mă includă în viaţa lui şi în dedesubturile 
acesteia. Şi se străduia să-mi faciliteze aclimatizarea în lumea 


lui, fiindcă mă considera ca făcând parte din ea. Aşa că am 
încercat să accept această idee. 

— Mersi, am zis, în cele din urmă, după care am încercat să 
mă gândesc ce întrebări inteligente aş fi putut să pun. Hm, 
OK. Aşadar, regii şi reginele fiecărui stat dintr-o anumită 
diviziune se întâlnesc cu toții să ia hotărâri şi să facă alianțe... 
la cât, la fiecare doi ani? 

Eric mă examina cu prudență. Putea să-şi dea seama că nu 
era chiar totul în regulă pe tărâmul lui Sookie. 

— Da, răspunse. În afara cazurilor de criză, care necesită 
organizarea unor întruniri extraordinare. Nu toate statele 
înseamnă şi regate separate. De exemplu, există un 
conducător pentru oraşul New York şi un altul pentru restul 
statului. La rândul ei, şi Florida este divizată. 

— De ce? 

Fusesem luată prin surprindere. Apoi, după ce m-am 
gândit puţin, am exclamat: 

— A, mulți turişti. Pradă uşoară. Populaţie de vampiri 
numeroasă. 

Eric încuviință. 

— California e împărțită în trei: California Sacramento, 
California San Jose şi California Los Angeles. Pe de altă parte, 
Dakota de Nord şi cea de Sud alcătuiesc un singur regat, din 
moment ce populația e atât de rarefiată. 

Începeam să prind şpilul privirii lucrurilor prin ochii 
vampirilor. Cam mulți lei unde se adună gazelele la adăpat. 
Mai puţine animale ca pradă, mai puţine animale de pradă. 

— Şi cum sunt conduse afacerile - în fine, ale Clanului 
Amun, să zicem - între două întruniri dintr-astea bienale? am 
întrebat, convinsă că sigur apăreau diverse probleme. 

— Prin comunicări ale comitetului, în cea mai mare parte. 
Dacă e nevoie de discuții față în față, se întrunesc comitete ale 
şerifilor, în funcție de situație. Dacă am o controversă cu un 
vampir care aparține de alt şerif, îl provoc pe şeriful respectiv 
şi, dacă el nu e pregătit să-mi ofere satisfacție, atunci 
locotenentul lui se întâlneşte cu locotenentul meu. 

— Şi dacă nici aşa nu merge? 

— Trimitem mai departe disputa pe calea ierarhică, spre 


vârf. În anii dintre cei cu întruniri, mai există o adunare 
neprotocolară, fără fast sau festivități. 

Prin minte puteau să-mi mai treacă o mulțime de întrebări, 
dar toate făceau parte din categoria „şi dacă", iar eu nu 
simțeam vreo nevoie imediată de a afla răspunsurile. 

— OK, am zis. Bun, asta a fost o chestie cu adevărat 
interesantă. 

— După voce, nu pari interesată. Pari iritată. 

— Nu la asta mă aşteptam când am descoperit că dormi la 
mine în casă. 

— Dar la ce te aşteptai? 

— Mă aşteptam ca tu să fi venit încoace fiindcă nu mai 
puteai să amâni nici măcar cu un minut o fabuloasă, 
înnebunitoare partidă de sex cu mine. 

— Atunci, să nu mai pierdem vremea, iubire. Dintr-o 
mişcare mult prea iute încât s-o pot urmări, cămaşa lui Eric 
zbură cât colo şi, în timp ce admiram priveliştea, şi celelalte 
haine de pe el o urmară. 

— Chiar trebuie să vin după tine? întrebă, cu colții deja 
scoşi. 

Am ajuns la jumătatea drumului spre sufragerie până să 
mă prindă. Însă m-a dus înapoi în dormitor. 

A fost grozav. Chiar dacă mă rodea o sâcâitoare nelinişte, 
rosătura asta a fost alinată cu succes în următoarele patruzeci 
şi cinci de minute. 

Lui Eric îi plăcea să stea întins, proptit într-un cot, iar cu 
cealaltă mână să mă mângâie pe burtă. Când am protestat 
împotriva acestui gest, fiindcă burtica mea nu era tocmai 
plată, şi mă făcea să mă simt grasă, a râs din tot sufletul. 

— Dar cine şi-ar dori un sac de oase? a zis, cu o sinceritate 
absolută. Nu vreau să mă rănesc în oasele femeii cu care 
împart patul. 

Asta mă făcea să mă simt mai bine decât orice îmi spusese 
de multă vreme. 

— Femeile... femeile aveau forme mai pline în vremea când 
erai uman? l-am întrebat. 

— Nu totdeauna putem să alegem dacă să fim graşi sau 
slabi, replică sec Eric. În anii răi, eram toţi numai piele şi os. În 


anii buni, când puteam să mâncăm, mâncam. 

M-am simţit ruşinată. 

— AU, scuze. 

— Ăsta e un secol minunat în care să trăieşti, zise Eric. Poţi 
să ai mâncare oricând vrei. 

— Dacă ai bani cu care s-o plăteşti. 

— A, poţi s-o şi furi, mă contrazise. Ideea e că mâncarea 
există ca să fie mâncată. 

— Nu şi în Africa. 

— Ştiu că popoarele încă flămânzesc în multe părți ale 
Pământului. Dar, mai devreme sau mai târziu, prosperitatea 
se va extinde peste tot. Pur şi simplu, aici a ajuns mai întâi. 

Optimismul lui mi s-a părut uluitor. 

— Chiar aşa crezi? 

— Da, răspunse, cu simplitate. Împleteşte-mi părul, da, 
Sookie? 

Mi-am luat peria pentru păr şi un elastic. Şi o să mă credeţi 
tâmpită, dar chiar îmi plăcea să fac asta. Eric se aşeză pe un 
taburet în fața mesei mele pentru machiaj, iar eu mi-am 
aruncat pe mine un halat pe care mi-l dăruise el, unul 
minunat, din mătase de culoarea piersicii cu alb. Am început 
să-i perii părul lung. După ce-mi spuse că nu-l deranjează, am 
luat un pic de gel şi i-am netezit şuvițele blonde pe spate, astfel 
încât să nu rămână vreuna rebelă, care să strice tot aspectul. 
Nu m-am grăbit, împletind cea mai îngrijită coadă de care 
eram capabilă, după care am legat-o la capăt. Fără părul care 
să-i plutească în jurul feței, Eric părea mai sever, dar la fel de 
arătos. Am suspinat. 

— Ce e cu sunetul ăsta la tine? mă întrebă, întorcându-se 
când pe o parte, când pe cealaltă, să se admire în oglindă. Eşti 
mulțumită de rezultat? 

— Cred că arăţi grozav, i-am zis. Doar faptul că m-ar fi 
putut acuza de falsă modestie m-a împiedicat să zic: „Aşadar, 
ce Dumnezeu faci cu mine?" 

— Acum, o să-ți aranjez eu părul. 

Ceva tresări în mine. În noaptea în care făcusem sex pentru 
prima oară, Bill îmi penase părul până când senzualitatea 
mişcării se transformase într-o senzualitate de un tip extrem 


de diferit. 

— Nu, mersi, i-am răspuns cu vioiciune. Mi-am dat seama 
că mă simțeam foarte ciudat, aşa, dintr-odată. 

Eric se răsuci să mă privească. 

— Ce te face să fii atât de nervoasă, Sookie? 

— Hei, ce s-a întâmplat cu Alaska şi cu Hawaii? am 
întrebat la întâmplare. 

Aveam încă peria în mână şi, tară să vreau, am scăpat-o. A 
căzut cu zgomot pe podeaua de lemn. 

— Ce? 

Eric privi în jos spre perie, apoi în sus, spre fața mea, 
oarecum nedumerit. 

— Ele din ce diviziune fac parte? Sunt amândouă în 
Nakamura?2? 

— Narayana. Nu, Alaska e socotită împreună cu canadienii. 
Au propriul lor sistem. Hawaii e autonom. 

— Asta nu mi se pare deloc corect, am exclamat, cuprinsă 
de o autentică indignare. 

Abia apoi mi-am amintit că aveam ceva foarte important 
să-i spun lui Eric. 

— Heidi ţi-a dat raportul după ce mi-a adulmecat terenul, 
aşa cred, nu? Ţi-a spus despre cadavru? 

Mâna îmi zvâcni involuntar. 

Eric îmi urmărea fiecare mişcare, atent. 

— Am discutat deja despre Debbie Pelt. Dacă chiar vrei 
asta, o s-o mut. 

M-am cutremurat toată. Am vrut să-i spun că era vorba 
despre un alt cadavru, proaspăt. Am şi început să fac asta, dar 
nu ştiu cum, aveam probleme în formularea propoziției. Mă 
simțeam atât de ciudat. Eric îşi lăsă capul într-o parte, cu 
privirea ţintă în ochii mei. 

— Te porți foarte ciudat, Sookie. 

— Tu crezi că Alcide putea să-şi dea seama adulmecând 


22 Unul dintre cele mai frecvente nume de familie japoneze (al 
optulea în ordinea răspândirii), purtat de numeroase personalități 
din domeniul politic, economic sau artistic, precum şi de câteva 
personaje de ficțiune, inclusiv din serialul de televiziune Heroes. 


cadavrul că ar fi al lui Debbie? l-am întrebat. 

Oare ce era în neregulă cu mine? 

— Adulmecând, nu, zise el. Un cadavru e un cadavru. El nu 
reține mirosul distinctiv care-l identifică drept o anumită 
persoană, mai ales după un timp atât de îndelungat. Îţi faci 
griji în legătură cu ceea ce crede Alcide? 

— Nu la fel de mult ca înainte, i-am răspuns, bâlbâindu-mă 
în continuare. Hei, am auzit azi la radio că despre unul dintre 
senatorii de Oklahoma s-a aflat că e vârcolac. A declarat că se 
va înregistra la vreun birou guvernamental doar în ziua în 
care-i vor smulge colții din cadavrul lui rece. 

— Cred că din toate astea, prin ricoşeu, vor avea de profitat 
vampirii, zise Eric, cu o oarecare satisfacție. Fireşte, 
întotdeauna am fost conştienţi de faptul că guvernul va vrea 
cumva să ne ţină evidența. Acum, se pare că vârcolacii şi-au 
câştigat războiul de eliberare de sub supraveghere, aşa că am 
putea să obținem şi noi acelaşi lucru. 

— Ar fi mai bine să te îmbraci, i-am zis. Ceva rău avea să se 
întâmple curând, iar Eric avea nevoie de veşminte. 

Se întoarse şi se mai privi pentru ultima oară în oglindă. 

— Foarte bine, zise, un pic surprins. 

Era încă gol şi splendid. Numai că, în acest moment, nu 
simțeam nici cea mai mică excitație. Mă simțeam pusă pe 
harță, agitată şi neliniştită. Simţeam că-mi mişună păianjeni 
pe toată pielea. Nu ştiam ce avea să mi se întâmple. Am 
încercat să vorbesc, dar am constatat că nu pot. Mi-am forțat 
degetele să se mişte într-un gest de „hai mai repede". 

Eric mi-a aruncat o privire scurtă, neliniştită, şi, fără să 
rostească o vorbă, a început să-şi caute hainele. Îşi găsi 
pantalonii şi şi-i trase pe el. 

M-am lăsat jos pe podea, ținându-mi capul între mâini. 
Aveam impresia că țeasta ar putea să mi se desprindă de şira 
spinării. Am scos un scâncet. Eric îşi scăpă cămaşa din mână. 

— Poţi să-mi spui ce e în neregulă? mă întrebă, lăsându-se 
pe podea lângă mine. 

— Vine cineva, i-am răspuns. Mă simt atât de ciudat. Vine 
cineva. Aproape c-a ajuns. Cineva cu sângele tău. 

Mi-am dat seama că mai simțisem o slabă, foarte slabă 


urmă a acestei ciudățenii şi altădată, atunci când mă 
confruntasem cu creatoarea lui Sili, Lorena. Cu Bill nu aveam 
o legătură de sânge, sau cel puţin nu una atât de profundă 
precum cea pe care o aveam cu Eric. 

Eric se ridică în picioare mai repede decât ai clipi, şi scoase 
un sunet din adâncul pieptului. Îşi strângea pumnii. M-am 
ghemuit strâns lângă pat, iar el se afla acum între mine şi 
fereastra deschisă. Într-o fracțiune de secundă, mi-am dat 
seama că era cineva afară. 

— Appius Livius Ocella, zise Eric. După o sută de ani. 

Of, Doamne! Creatorul lui Eric. 


CAPITOLUL 8 


Printre picioarele lui Eric puteam să zăresc un bărbat, cu 
nenumărate cicatrice şi extrem de musculos, cu ochii şi părul 
de culoare închisă. Mi-am dat seama că era scund, fiindcă nu-i 
puteam vedea decât capul şi umerii. Purta blugi şi un tricou 
negru cu Black Sabbath. Nu m-am putut stăpâni. Am râs pe 
înfundate. 

— Nu ţi-a fost dor de mine, Eric? 

Vocea romanului avea un accent pe care sub nici o formă 
nu l-aş fi putut străpunge: atât de multe straturi avea. 

— Ocella, prezenţa ta este întotdeauna o onoare, zise Eric. 

Am chicotit şi mai tare. Eric minţea. 

— Ce nu-i în regulă la soția mea? întrebă el. 

— Simţurile îi sunt tulburate, îi explică bătrânul vampir. 
Tu ai sânge din sângele meu. Ea are sânge din sângele tău. Şi 
mai este aici încă un copil de-al meu. Legăturile dintre noi toți 
îi răvăşesc gândurile şi senzațiile. Să mori tu. 

— El este noul meu fiu, Alexei, îi spuse Appius Livius 
Ocella lui Eric. 

Mi-am strecurat privirea dincolo de picioarele lui Eric. Noul 
fiu" era un băiat nu mai mare de treisprezece, poate 
paisprezece ani. De fapt, abia dacă puteam să-i văd fața. Am 
încremenit, străduindu-mă să nu reacționez. 

— Frate, zise Eric, adresându-se noii rubedenii. 

Dar cuvântul sună inexpresiv şi rece. 

Acum urma să mă ridic în picioare. Doar nu era să mai stau 
acolo făcută ghem. Eric mă înghesuise într-un spațiu foarte 
strâmt, între pat şi noptieră, uşa de la baie fiind în dreapta 
mea. Nu se clintise din poziţia lui defensivă. 

— Scuzaţi-mă, am zis, cu un efort imens, iar Eric făcu un 
pas în față ca să-mi ofere mai mult spațiu, dar stând în 
continuare între mine şi creatorul lui şi băiat. 


M-am ridicat în picioare, împingându-mă în pat ca să ajung 
în poziţia verticală. Încă simţeam că dau în clocot. L-am privit 
pe părintele lui Eric drept în ochii lui întunecați şi apoşi. 
Pentru o fracțiune de secundă, a părut surprins. 

— Eric, trebuie să te duci la uşa din faţă şi să-i laşi să intre, 
am zis. Pun pariu că nu au cu adevărat nevoie de o invitaţie. 

— Eric, ea e o ființă foarte rară, rosti Ocella, în engleza lui 
cu accent neobişnuit. Unde ai reuşit s-o găseşti? 

— Vă invit înăuntru doar din politeţe, fiindcă eşti tatăl lui 
Eric, i-am zis. Aş putea pur şi simplă să vă las afară. 

Vocea nu-mi suna atât de clar pe cât mi-aş fi dorit, însă 
măcar nu mai păream înspăimântată. 

— Dar copilul meu este în casă, iar dacă el este bine-venit, 
atunci sunt şi eu. Sau nu? 

Sprâncenele groase ale lui Ocella se ridicară. Nasul lui... Ei 
bine, puteai să-ți dai seama de ce s-a născocit termenul de 
„nas roman". 

— Am aşteptat să fim poftiți înăuntru tot din politeţe. 
Puteam să-ți apărem în dormitor, îmi atrase el atenţia. 

Şi, în clipa imediat următoare, erau înăuntru. 

Nu i-am învrednicit vorbele cu vreun răspuns. Mi-am 
permis o privire către băiat, al cărui chip era complet 
inexpresiv. Nu era defel un roman din Antichitate. Încă nu 
ajunsese să fie vampir de un secol încheiat, după estimarea 
mea, şi părea să aibă o origine germanică. Avea părul deschis 
la culoare, scurt şi tuns uniform, ochii îi erau albaştri, iar 
atunci când privirea lor mi-o întâlni pe cea a mea, fruntea i se 
înclină. 

— Numele tău e Alexei? l-am întrebat. 

— Da, îmi răspunse creatorul lui, în timp ce băiatul rămase 
în continuare tăcut. El este Alexei Romanov25. 


23 Alexei Nikolaevici Romanov (1904-1918), țareviciul (prințul 
moştenitor al) Rusiei, fiul ultimului ţar, Nicolae al II-lea, asasinat, 
împreună cu întreaga sa familie, pe data de 17 iulie 1918, ca urmare 
a revoluției bolşevice. în anul 2000, alături de ceilalți membri ai 
familiei sale, a fost canonizat ca martir de Biserica Ortodoxă rusă. 
Pe data de 23 august 2007, un arheolog rus a descoperit în 


Deşi băiatul nu avu nici o reacție, ca şi Eric, de altfel, eu am 
trecut printr-o clipă de groază pură. 

— Doar n-ai făcut-o, am rostit către creatorul lui Eric, cam 
de aceeaşi înălțime cu mine. Doar n-ai făcut-o. 

— Am încercat s-o salvez şi pe una dintre surorile lui, însă 
a fost mai presus de puterile mele de rechemare, zise, sumbru, 
Ocella. 

Avea dinţii albi şi regulați, cu toate că îi lipsea unul, chiar 
lângă caninul stâng. Dacă-ţi pierdeai dinţii înainte de a deveni 
vampir, nu se mai regenerau. 

— Sookie, ce este? 

De data aceasta, Eric nu era pe fază. 

— Romanovii, i-am zis, încercând să-mi păstrez tonul 
scăzut, astfel încât băiatul să nu mă poată auzi de la douăzeci 
de metri distanță. Ultima familie regală a Rusiei. 

Pentru Eric, executarea Romanovilor probabil că părea să 
se fi petrecut ca ieri, şi poate nici nu ocupa un rol prea 
important în panoplia tuturor morților la care fusese martor în 
existenţa lui de o mie de ani. Şi totuşi, înțelegea că, în definitiv, 
creatorul lui făcuse ceva ieşit din comun. L-am privit pe Ocella 
fără mânie, fără frică, timp de doar câteva secunde, şi am 
văzut un bărbat care, socotindu-se proscris şi singur, încerca 
să aibă cei mai remarcabili „copii" din câți ar fi putut găsi. 

— Eric a fost primul vampir pe care l-ai creat? l-am întrebat 
pe Ocella. 

Rămase uluit de ceea ce el considera ca fiind o atitudine 
neruşinată din partea mea. Eric avu o reacţie mai energică. În 
timp ce-i simțeam frica bântuind prin mine, am înțeles că Eric 
era nevoit să execute, fizic, orice i-ar fi ordonat Ocella. Înainte, 
acesta nu fusese decât un concept abstract. Acum, înțelegeam 
că, dacă Ocella îi ordona lui Eric să mă ucidă, Eric avea să fie 
constrâns s-o facă. 

Romanul se hotărî, în sfârşit, să-mi răspundă. 

— Da, el a fost primul pe care l-am atras cu succes. Ceilalți 


apropiere de Ekaterinenburg osemintele carbonizate a două 
persoane, ulterior testele ADN stabilind că i-ar fi aparținut lui Alexei 
Romanov şi uneia dintre surorile sale. 


cu care am încercat... au murit. 

— Nu s-ar putea, vă rog, să ieşim din dormitorul meu şi să 
mergem în salon? am zis. Aici nu este locul potrivit pentru 
primirea vizitatorilor. 

Vedeţi? încercam să fiu politicoasă. 

— Da, aşa cred, răspunse bătrânul vampir. Alexei? Unde 
bănuieşti că ar fi salonul? 

Alexei se întoarse pe jumătate şi arătă în direcția corectă. 

— Atunci, într-acolo vom merge, dragă, hotări Ocella, iar 
Alexei porni înainte. 

Am avut la dispoziţie o clipă în care să-l privesc pe Eric, şi 
ştiu că întreaga mea față întreba: „Ce mama naibii se petrece 
aici?" însă el părea buimăcit şi neajutorat. Eric. Neajutorat. 
Simțeam că mi se învârteşte capul. 

Când am avut o secundă de răgaz în care să mă gândesc la 
asta, mi s-a cam făcut greață, fiindcă Alexei nu era decât un 
copil, iar eu eram destul de convinsă că Ocella întreținea o 
relație sexuală cu băiatul, întocmai cum procedase cu Eric. 
Dar nu eram într-atât de nesăbuită încât să mă gândesc că aş 
putea face să înceteze asta, sau că orice protest aş fi încercat 
ar fi adus fie şi cea mai mică schimbare. De fapt, departe de 
mine gândul că Alexei însuşi mi-ar mulțumi pentru o astfel de 
intervenție, mai ales dacă-mi aminteam ce îmi spusese Eric, 
despre ataşamentul lui disperat față de cel care-l crease, din 
timpul primilor ani ai vieţii lui de vampir. 

Alexei era cu Ocella deja de timp îndelungat, cel puţin după 
unitățile de măsură umane. Nu puteam să-mi amintesc cu 
precizie când fuseseră executați Romanovii, dar cred că era pe 
undeva în jurul anului 1918, iar din câte se părea, Ocella 
fusese cel care-l salvase pe băiat de la moartea definitivă. Aşa 
că, indiferent ce anume ar fi constituit relația dintre ei, ea se 
derula de mai bine de optzeci de ani. 

Toate aceste gânduri îmi pâlpâiră prin minte, unul după 
altul, în timp ce-i urmam pe cei doi vizitatori. Ocella afirmase 
că putea să fi intrat fără vreun avertisment. Ar fi fost drăguţ 
din partea lui Eric să-mi fi destăinuit asta. Puteam să înțeleg 
că el sperase ca Ocella să nu apară niciodată în vizită, aşa că 
eram dispusă să-i ofer o scuză lui Eric, dar nu mă puteam 


împiedica să mă gândesc că, în locul predicilor lui despre felul 
în care vampirii tăiaseră ţara în felii în conformitate cu 
propriile interese, ar fi fost cu mult mai practic să mă anunţe 
că, la un moment dat, creatorul lui ar părea apărea în 
dormitorul meu. 

— Vă rog, staţi jos, am zis, după ce am văzut că Ocella şi 
Alexei se şi instalaseră pe canapea. 

— Cât sarcasm, comentă Ocella. Nu vrei să ne oferi 
ospitalitate? 

Privirea lui mă parcurse repede de sus până jos şi, deşi 
culoarea ochilor lui era intensă şi maronie, arătau ca de 
gheață. 

Într-un interval de o secundă, mi-am dat seama cât de 
bucuroasă eram pentru faptul că-mi pusesem un halat. Mai 
degrabă aş fi mâncat Alpo?4, decât să stau goală în fața ăstora 
doi. 

— Nu sunt prea bucuroasă că mi-aţi apărut din senin la 
fereastra dormitorului, i-am ripostat. Puteaţi să veniți la uşă şi 
să bateți, aşa cum procedează oamenii cu bune maniere. 

Nu-i spuneam nimic din ceea ce n-ar fi ştiut; vampirii se 
pricep să citească gândurile oamenilor, iar vampirii cei mai 
bătrâni ştiu, de obicei, mult mai bine decât oamenii să spună 
ce anume simt oamenii. 

— Da, dar atunci n-aş mai fi avut parte de o privelişte atât 
de fermecătoare, replică Ocella, lăsându-şi privirea să mângâie 
bustul gol al lui Eric, aproape tangibil. 

Alexei, pentru prima dată, îşi trăda o emoție. Păru speriat. 
Oare să-i fi fost teamă că Ocella avea să se lepede de el, să-l 
azvârle la cheremul lumii întregi? Sau se temea că Ocella avea 
să-l păstreze? 

L-am compătimit pe Alexei din adâncul inimii, şi m-am 
temut de el la fel de mult. 

Era la fel de neajutorat ca Eric. 

Ocella îl privea pe Alexei cu o atenţie aproape 
înfricoşătoare. 

— Deja e mult mai bine, murmură romanul. Eric, prezența 


24 Marcă de conserve pentru câini. 


ta îi face atât de bine! 

Îmi închipuisem că situaţia nu putea să devină mai 
stânjenitoare decât atât, însă o bătaie hotărâtă în uşa din 
spate, urmată de un: „Sookie, eşti acolo?" mă anunţă că, în 
realitate, noaptea putea să fie şi mai neplăcută. 

Fratele meu, Jason, intră fără să-mi mai aştepte răspunsul. 

— Sookie, am văzut lumina aprinsă când am ajuns, aşa că 
mi-am închipuit că eşti trează, îmi zise, după care se opri 
brusc când observă câtă companie aveam. Şi de ce soi. 

— Scuze pentru deranj, Sook, zise el încet. Eric, ce mai 
faci? 

— Jason, zise Eric, el este... ei sunt Appius Livius Ocella, 
creatorul meu, şi celălalt fiu al lui, Alexei. 

Eric pronunțase corespunzător numele: „AP-pi-us Li-Vl-us 
O-chel-la. 

Jason îşi salută din cap pe rând noile cunoştinţe, însă evită 
să-l privească direct pe vampirul mai bătrân. Bun instinct. 

— Bună seara, O'Kelly25. Salut, Alexei. Aşadar, eşti fratele 
mai mic al lui Eric, hm? Eşti şi tu viking, ca Eric? 

— Nu, răspunse băiatul, cu sfială. Eu sunt rus. Accentul 
lui Alexei era mai puțin pronunțat decât al romanului. Băiatul 
îl privea pe Jason cu interes. Speram să nu-i treacă prin minte 
să-mi muşte fratele. Faza la Jason, ceea ce-l făcea atât de 
atrăgător în ochii celorlalți (şi, în mod special, ai femeilor), era 
că, practic, emana vitalitate. Pur şi simplu, părea să aibă o 
portie suplimentară de energie şi de putere de viaţă, care se 
întorsese cu mult avânt acum, că nefericirea morții soţiei sale 
se estompa. Acesta era modul de manifestare a sângelui de 
zână în venele lui. 

— Ei bine, mă bucur să vă cunosc pe toți, rosti Jason. 

După care încetă să le mai acorde atenție vizitatorilor. 

— Sookie, îmi zise, am venit să iau măsuţa aia laterală de 
sus, din pod. Am mai trecut o dată pe-aici, s-o iau, dar erai 
plecată şi n-aveam cheia la mine. 

Jason avea o cheie a casei mele, pentru cazuri de urgenţă, 
la fel cum şi eu aveam o cheie de la el. 


25 Se pronunță asemănător cu Ocella. 


Deja uitasem că-mi ceruse măsuța atunci când cinasem 
împreună. În momentul acesta, putea să-mi cerut şi mobila 
din dormitor, şi l-aş fi lăsat s-o ia, numai ca să-l văd în afara 
pericolului. Aşa că i-am zis: 

— Sigur, mie nu-mi trebuie. Du-te sus. Nu cred că e prea 
departe de uşă. 

Jason se scuză şi privirile tuturor îl urmăriră în timp ce 
urca treptele în salturi. Eric probabil că doar încerca să-şi țină 
ochii ocupați cu ceva cât timp se gândea, însă Ocella îmi 
urmări fratele cu o fățişă intenţie de evaluare, iar Alexei, cu un 
soi de dorinţă. 

— Vreti un pic de Sângeadevărat? i-am întrebat pe vampiri, 
printre dinţii încleştați. 

— Aşa cred, dacă nu vrei cumva să te oferi personal, sau pe 
fratele tău. 

— Nu e cazul. 

M-am întors să plec spre bucătărie. 

— Îţi simt furia, îmi zise Ocella. 

— De-aia nu mai pot, i-am răspuns, fără să-mi mai întorc 
fața spre el. 

L-am auzit pe Jason coborând, de data asta ceva mai încet, 
din moment ce căra şi masa. 

— Jason, vrei să vii cu mine? i-am strigat peste umăr. 

A fost mai mult decât bucuros să părăsească încăperea. Cu 
toate că era politicos față de Eric, fiindcă ştia că-l iubesc, 
Jason nu era deloc fericit în compania vampirilor. Lăsă jos 
măsuța într-un colț al bucătăriei. 

— Sook, ce se petrece aici? 

— Vino o clipă în camera mea, i-am zis, după ce am scos 
sticlele din frigider. 

Mă gândeam că m-aş simți mult mai bine îmbrăcată cu 
ceva haine în plus. Jason mă urmă îndeaproape. Am închis 
uşa imediat după ce am intrat amândoi în dormitor. 

— Stai cu ochii pe uşă. N-am încredere în ăla bătrân, i-am 
zis, iar Jason, îndatoritor, îmi întoarse spatele şi începu să 
supravegheze uşa în timp ce eu mi-am scos halatul, 
trăgându-mi hainele pe mine mai repede decât mă 
îmbrăcasem vreodată în viață. 


— Hopa, exclamă Jason, făcându-mă să sar ca arsă. 

M-am întors şi am văzut că Alexei deschisese uşa şi ar fi 
intrat, dacă nu i-ar fi ținut-o Jason. 

— Scuze, zise Alexei. 

Vocea lui era o stafie de voce, o voce care a fost odată. 

— Îmi cer scuze faţă de tine, Sookie, şi față de tine, Jason. 

— Jason, poți să-l laşi să intre. Pentru ce-ţi ceri scuze, 
Alexei? l-am întrebat. Haide, să mergem în bucătărie şi o să vă 
încălzesc sticlele de Sângeadevărat. 

Am intrat unul după altul în bucătărie. Eram acum un pic 
mai departe de salon şi aveam o şansă ca Eric şi Ocella să nu 
ne audă. 

— Stăpânul meu nu e mereu aşa. Vârsta e de vină, ea îl 
transformă. 

— Îl transformă în ce? Într-un nemernic desăvârşit? 
Într-un sadic? Într-unul care molestează copii? 

Un zâmbet slab traversă chipul băiatului. 

— Din când în când, toate acestea, răspunse concis. Dar, 
sincer vorbind, nici eu n-am fost bine. De aceea suntem aici. 

Jason începu să pară nervos. Lui îi plac copiii, întotdeauna 
i-au plăcut. Chiar dacă Alexei ar fi putut să-l ucidă pe Jason 
cât ai clipi, Jason îl considera pe Alexei un copil. Înăuntrul 
fratelui meu se acumula o furie cumplită; de fapt, se gândea să 
dea buzna în salon, să-l înfrunte pe Appius Livius Ocella. 

— Ascultă, Alexei, nu eşti obligat să stai cu ăla dacă nu 
vrei, îi zise el. Poţi să stai cu mine, sau cu Sookie, dacă nu se 
oferă cumva Eric. Nimeni nu poate să te oblige să stai cu cine 
nu vrei. 

Binecuvântat fie-i sufletul lui Jason, el clar nu ştia despre 
ce vorbeşte. 

Alexei zâmbi, cu acel zâmbet slab care era, pur şi simplu, 
sfâşietor. 

— În realitate, el nu e chiar atât de rău. E un om bun, cred, 
dar vine dintr-un timp pe care nu vi-l puteţi imagina. Cred că 
voi sunteți obişnuiţi să cunoaşteţi vampiri care încearcă... să 
meargă în sensul curentului. Stăpânul, el nu încearcă asta. El 
e mult mai fericit să stea în umbră. lar eu trebuie să stau cu el. 
Vă rog, nu vă necăjiţi pentru mine, însă vă mulțumesc pentru 


preocupare. Deja mă simt mai bine acum, că sunt cu fratele 
meu. Nu mă mai simt de parcă aş putea să fac deodată ceva... 
regretabil. 

Jason şi cu mine ne privirăm reciproc. Auziserăm destule 
cât să ne îngrijorăm amândoi. 

Alexei îşi tot rotea privirea prin bucătărie, de parcă rareori 
ar fi văzut aşa ceva. Mi-am închipuit că, probabil, aşa şi era. 

Am scos sticlele încălzite din cuptorul cu microunde şi 
le-am scuturat. Pe tavă, am aşezat lângă ele şi câteva 
şervețele. Jason şi-a scos pentru el din frigider o cola. 

Nu ştiam ce să cred despre Alexei. Se scuzase pentru Ocella 
de parcă romanul ar fi fost bunicuţul lui cel morocănos, însă 
era evident că se afla sub influența acestuia. Fireşte că da; 
doar era copilul lui Ocella într-un sens foarte propriu. 

Era o situație îngrozitor de stranie, să ai un personaj 
desprins din istorie în salonul tău. M-am gândit la grozăviile 
prin care trecuse, atât înainte, cât şi după moartea lui. M-am 
gândit la copilăria lui de ţarevici, şi am ştiut că, în ciuda 
hemofiliei de care suferise, copilăria trebuie să fi cuprins şi 
câteva clipe minunate. Nu puteam să ştiu dacă băiatul tânjea 
prea des după dragostea, devotamentul şi luxul care-l 
înconjuraseră de la naştere şi până la rebeliune, sau (ținând 
seama de faptul că fusese executat împreună cu toate rudele 
sale apropiate) dacă era posibil ca el să-şi vadă existența de 
vampir ca pe o îmbunătățire față de perspectiva de a fi fost 
îngropat într-un puț, în pădurile din Rusia. 

Cu toate că, la hemofilia lui, speranța de viață pe vremea 
aceea i-ar fi fost oricum cam al naibii de scurtă. 

Jason îşi puse gheaţă în pahar şi căută prin cutia cu 
fursecuri. Nu mai tineam fursecuri în ea, fiindcă dacă aş fi 
făcut-o, le-aş fi înfulecat. Închise cutia, întristat. Alexei 
urmărea cu privirea tot ceea ce făcea Jason, ca şi cum ar fi 
observat comportamentul unui animal pe care nu-l mai văzuse 
în viața lui. 

Mă observă că-l privesc. 

— Doi bărbați au avut grijă de mine, doi marinari, zise, de 
parcă ar fi putut să citească întrebările din mintea mea. Mă 
cărau pe braţe când erau durerile mai rele. După ce lumea s-a 


întors cu josul în sus, unul dintre ei a abuzat de mine când i 
s-a ivit ocazia. Însă celălalt a murit, pur şi simplu pentru că 
era încă bun cu mine. Fratele tău îmi aminteşte un pic de el. 

— Îmi pare rău pentru familia ta, am zis, stângace, fiindcă 
mă simțeam obligată să spun ceva. 

Ridică din umeri. 

— M-am bucurat când i-au găsit şi i-au înmormântat, zise. 

Numai că, privindu-l în ochi, mi-am dat seama că vorbele 
lui nu însemnau decât o pojghiță subțire de gheaţă peste o 
prăpastie de suferință. 

— Şi cine era cel din sicriul tău? l-am întrebat. 

Oare eram necioplită? Dar despre ce Dumnezeu altceva 
puteam să fi discutat? Jason îşi tot plimba privirea de la mine 
la Alexei şi înapoi, dezorientat. Noţiunile despre istorie ale lui 
Jason se rezumau la faptul că-şi amintea de stânjenitorul frate 
al lui Jimmy Carter26. 

— Când s-a descoperit groapa cea mare, Stăpânul a ştiut 
că vom fi găsiți curând, sora mea şi cu mine i-am supraestimat 
pe cercetători, poate. A mai durat încă şaisprezece ani. Dar, 
între timp, am mai vizitat împreună locul în care fusesem 
îngropat. 

Mi-am simțit ochii plini de lacrimi. Locul în care am fost 
îngropat... 

— A fost nevoie să le furnizăm câteva oase de-ale mele, 
fiindcă între timp aflasem despre ADN. Altfel, fireşte, puteam 
să găsim un băiat cam de vârsta potrivită... 

Chiar nu-mi trecea prin cap ceva cât de vag normal de 
spus. 

— Aşa că ţi-ai retezat câteva dintre propriile oase şi le-ai 
pus în mormânt, am zis, cu o voce înfundată şi tremurătoare. 

— Pe parcurs, cu timpul. Totul a crescut la loc, răspunse, 
pe un ton liniştitor. A fost nevoie să ardem un pic oasele mele. 


26 ames Earl „Jimmy" Carter (n. 1924), cel de-al 39-lea preşedinte 
al S.U.A. (între anii 1971-1975) şi laureat al Premiului Nobel pentru 
pace în 2002. Cel mai mic dintre frații săi, William Alton „Billy" 
Carter III (1937—1988), prezent deseori în paginile ziarelor de 
scandal din cauza comportamentului său excentric în societate. 


Ne arseseră, pe mine şi pe Maria, şi turnaseră acid pe noi. 

În cele din urmă, am izbutit să întreb: 

— De ce a fost necesar? Să-ţi pui oasele tale acolo? 

— Stăpânul voia ca eu să-mi găsesc tihna, zise el. Nu mai 
voia şi alte căutări. Considerase că, dacă oasele mele ar fi 
găsite, s-ar sfârşi cu controversele. Desigur, între timp oricum 
nu se mai putea aştepta nimeni ca eu să fi fost în viață, cu atât 
mai puțin arătând la fel ca atunci. Poate că gândirea nu ne era 
limpede. Când ai fost atât de mult timp în afara lumii... Şi, în 
primii cinci ani de după revoluție, am fost văzut de vreo doi 
oameni care m-au recunoscut. Stăpânul a trebuit să se ocupe 
de ei. 

Şi pentru asta am avut nevoie cam de un minut până să 
înțeleg de-a binelea. Jason arăta îngrețoşat. Nici eu nu eram 
prea departe. Numai că tot acest taifas durase deja prea mult. 
N-aş fi vrut ca „Stăpânul" să creadă că am fi complotat 
împotriva lui. 

— Alexei, strigă Appius Livius, cu o voce tăioasă. Eşti bine 
acolo? 

— Da, domnule, răspunse Alexei, grăbindu-se să se 
întoarcă la roman. 

— lisuse, Păstor al Iudeii, am exclamat, după care m-am 
întors să iau tava cu sticlele şi s-o duc în salon. 

Pe chipul lui Jason se citea evident nemulțumirea, însă mă 
urmă oricum. 

Eric îl fixa cu privirea pe Appius Livius Ocella aşa cum 
urmăreşte un vânzător de la 7-Eleven?” clientul despre care 
crede că ar putea să aibă o armă la el. Totuşi, părea să se mai 
fi relaxat un picuț, fiindcă avusese ceva timp la dispoziţie în 
care să-şi revină din şocul provocat de apariția creatorului 
său. Prin intermediul legăturii dintre noi, am simțit un val 
copleşitor de uşurare dinspre Eric. După ce m-am gândit la 
asta, cred că am înțeles. Eric se simțea peste măsură de 
uşurat pentru faptul că bătrânul vampir îşi adusese cu el un 
tovarăş de pat. Eric, care dăduse destul de bine impresia de 


27 Cel mai mare lanț de magazine din lume, cu peste 35.000 de 
unități, specializat în produse de uz curent. 


indiferență față de numeroşii ani în care-i fusese companion 
sexual lui Ocella, trecuse printr-un moment de ostilitate 
înnebunită când îşi revăzuse, în ciuda aşteptărilor, creatorul. 
Eric se realcătuia şi se reînarma. Redevenea Eric, şeriful, după 
brusca sa întoarcere la Eric, proaspătul vampir şi sclav sexual. 

Modul în care îl percepeam eu pe Eric nu avea să mai fie 
niciodată tocmai acelaşi. Ştiam acum ce-l înfricoşa. Ceea ce 
primeam de la Eric era că aspectul fizic nu conta chiar atât de 
mult cât cel mental; mai presus de orice altceva, Eric nu voia 
să se afle sub controlul creatorului său. 

L-am servit pe fiecare dintre vampiri cu câte o sticlă, 
aşezând-o cu grijă pe câte un şervețel. Bine că măcar nu 
trebuia să-mi fac griji în legătură cu servirea unei gustări 
însoţitoare... În afara cazului în care Ocella s-ar fi hotărât ca 
tustrei să se hrănească din mine. Într-un astfel de caz, nu 
puteam să sper că aş supraviețui, şi nici nu puteam să mişc 
un afurisit de deget ca să împiedic asta. Adică trebuia să mă 
transform într-un model de discreţie. Trebuia să mă hotărăsc 
să stau cu gleznele încrucişate şi să fac pe mironosița. 

Numai că, pur şi simplu, îmi ieşisem din pepeni. 

Mâna lui Eric zvâcni, făcându-mă să-mi dau seama că-mi 
descifrase starea de spirit. Voia să-mi spună să mă domolesc, 
să mă calmez, să revin la normal. N-o fi vrut el să ajungă din 
nou sub influența lui Ocella, dar îl şi iubea pe bătrânul 
vampir. M-am silit să bat în retragere. Nu-i dădusem nici o 
şansă romanului. Nu-l cunoşteam cu adevărat. Nu cunoşteam 
decât vreo câteva lucruri care nu-mi plăceau la el, şi trebuie să 
fie existat şi alte lucruri care să-mi placă, sau pe care să le 
admir. Dacă i-ar fi fost tată adevărat, i-aş fi oferit grămezi de 
şanse să-şi dovedească valoarea. 

Mă întrebam cât de limpede putea să-mi simtă emoțiile 
Ocella. Era concentrat încă asupra lui Eric, şi avea să fie 
totdeauna, iar Eric şi cu mine eram legaţi. Totuşi, după toate 
aparențele, sentimentele mele nu treceau mai departe: 
romanul nu aruncă nici măcar o privire în direcția mea. Mi-am 
lăsat privirea în jos. Va trebui să învăţ să fiu mai ascunsă, şi 
asta cât mai repede. În mod normal, mă pricepeam să ascund 
ceea ce simt, însă apropierea străvechiului vampir şi a noului 


său protejat, cu sângele lor atât de asemănător cu cel al lui 
Eric, mă scosese din circuit. 

— Nu ştiu precis cum ar trebui să mă adresez, i-am zis, 
întâlnindu-i privirea romanului. 

Încercam să imit cea mai bună voce de gazdă a bunicii 
mele. 

— Poţi să-mi spui Appius Livius, zise el, din moment ce eşti 
soția lui Eric. I-au trebuit o sută de ani lui Eric până să-şi 
câştige dreptul de a-mi spune Appius, în loc de Stăpâne. Apoi, 
secole până să-mi poată spune Ocella. 

Aşadar, numai Eric a ajuns să-i spună Ocella. Perfect, din 
partea mea. Am remarcat că Alexei era încă în stadiul de 
„Stăpâne'. Alexei stătea ţeapăn de parcă ar fi luat o doză 
uriaşă de tranchilizant, sticla lui de sânge, din care nu lipsea 
decât o sorbitură, zăcând pe măsuțţa din fața lui. 

— Mersi, am zis, conştientă de faptul că vocea nu-mi suna 
prea mulțumită. 

Am aruncat o privire spre fratele meu. Jason se gândea că 
ar avea el o idee destul de bună despre cum ar fi vrut să i se 
adreseze romanului, i-am făcut un semn discret din cap, cu o 
semnificație clară. 

— Eric, spune-mi cum o mai duci zilele acestea, ceru 
Appius Livius. 

Interesul lui părea autentic. Întinse mâna spre Alexei şi, 
din câte am văzut, începu să-l mângâie pe spinare, de parcă ar 
fi fost un cățeluş. Dar nu puteam să neg că exista afecțiune în 
acest gest. 

— Foarte bine. Districtul 5 e prosper. Am fost singurul şerif 
din Louisiana care a supraviețuit după ce statul a fost preluat 
de Felipe de Castro. 

Eric izbutise să răspundă pe un ton indiferent. 

— Cum s-a făcut? 

Eric îi făcu bătrânului vampir o analiză detaliată a situației 
politice cu Victor Madden. Când avu impresia că Appius Livius 
era pus la curent cu situaţia privitoare la Felipe de 
Castro/Victor Madden, Eric îl întrebă, la rândul lui, zâmbind 
spre Alexei: 

— Cum s-a făcut că ai fost la locul potrivit pentru salvarea 


tânărului acestuia? 

lată o poveste care merita ascultată, mai ales acum, dacă 
tot auzisem îngrozitoarea istorisire a lui Alexei despre 
„condimentarea" mormântului său. În timp ce Alexei Romanov 
stătea alături de el într-o tăcere rezervată, Appius îi povesti lui 
Eric despre cum dăduse de urmele familiei regale a Rusiei, în 
1918. 

— Deşi mă aşteptasem la ceva de genul acesta, a trebuit să 
mă mişc mult mai repede față de cât anticipasem, relată 
Appius, terminându-şi de băut sângele îmbuteliat. Hotărârea 
de a fi executați a fost luată cu atâta iuțeală şi desfăşurată cu 
atâta viteză. Nimeni n-a vrut ca lumea să se răzgândească în 
privința ei. Pentru mulți dintre soldați, ceea ce au făcut a 
însemnat ceva îngrozitor. 

— Dar de ce ai vrut să-i salvezi pe Romanovi? se interesă 
Eric, ca şi cum Alexei nici n-ar fi fost acolo. 

Şi Appius Livius izbucni în râs. Râse cu poftă. 

— Îi uram pe căcaţii de bolşevici, zise apoi. Şi aveam o 
legătură cu băiatul. Rasputin28 îi dăduse din sângele meu ani 
de-a rândul. Întâmplarea a făcut să fi fost deja în Rusia; îţi 
aminteşti de Masacrul din Sankt Petersburg? 

Eric încuviință. 

— Îmi amintesc, într-adevăr. Nu te văzusem cu anii, iar 
atunci te-am zărit doar în treacăt. 

Eric mai vorbise şi înainte despre Masacrul din Sankt 
Petersburg. Un vampir pe nume Gregory ajunsese să fie 
cuprins de nebunie din cauza unei menade răzbunătoare, şi 
fusese nevoie de douăzeci de vampiri ca să-l înjunghie, iar apoi 
să ascundă rezultatul. 

— După noaptea aceea, în care atât de mulți dintre noi au 
lucrat împreună la curățarea locului faptei ca urmare a 
înfrânării lui Gregory, am început să am o anume înclinație 
față de vampirii ruşi... şi faţă de poporul rus, de asemenea. 


28 Grigori Efimovici Rasputin (1869-1916), supranumit „călugărul 
nebun", a fost sfetnicul din umbră şi vindecătorul personal al 
țarului rus Nicolae al II-lea şi al unicului fiu al acestuia, țareviciul 
Alexei. 


A făcut legătura cu poporul rus printr-o înclinare grațioasă 
a capului spre mine şi spre Jason, ca reprezentanți ai rasei 
umane. 

— Căcaţii de bolşevici au ucis atât de mulți dintre ai noştri. 
Eram îndurerat. Moartea lui Fedor şi a lui Velislava a fost în 
mod special greu de suportat. Amândoi erau mari vampiri, şi 
bătrâni de sute de ani. 

— Îi ştiu, zise Eric. 

— Le-am trimis un mesaj să fugă înainte să-mi încep 
căutările în privința familiei regale. Am putut să-i dau de urmă 
lui Alexei fiindcă avea sângele meu. Rasputin ştia ce anume 
suntem. Ori de câte ori îl chema țarina să-l vindece pe băiat, a 
cărui hemofilie era foarte gravă, Rasputin mă ruga să-i dau din 
sângele meu, iar băiatul îşi revenea. Am auzit un zvon cum că 
se gândeau să asasineze familia regală, aşa că am început să 
adulmec pe urmele sângelui meu. Când am pornit să-i salvez, 
poți să-ți imaginezi cât de mult mă simțeam ca un cruciat! 

Râseră amândoi, făcându-mă să înțeleg deodată că ambii 
vampiri îi văzuseră, în realitate, pe cruciați, pe originalii 
cavaleri creştini cruciați. Când am încercat să pricep cât de 
bătrâni erau, la cât de multe fuseseră martori, câte experiențe 
avuseseră dintre cele pe care aproape nimeni altcineva aflat în 
viață pe suprafața Pământului nu-şi mai amintea, a început să 
mă doară capul. 

— Sook, ai o companie cum nu se poate mai interesantă, 
îmi zise Jason. 

— Ascultă, ştiu că vrei să pleci, dar dac-ai putea să mai 
zăboveşti pe-aici o vreme, ţi-aş fi recunoscătoare, i-am zis. 

Nu eram prea bucuroasă de prezența în casa mea a 
creatorului lui Eric şi a bietului băiat Alexei, şi din moment ce 
Alexei se bucura evident de prezenţa lui Jason, atunci putea 
să fie de folos în liniştirea acestei situații incomode. 

— Mă duc doar să pun măsuţa în camionetă şi s-o sun pe 
Michele, acceptă el. Alexei, vrei să vii cu mine? 

Appius Livius nu se clinti, dar era evident că devenise 
încordat. Alexei îşi întoarse privirea spre bătrânul roman. 
După o tăcere prelungită, Appius Livius făcu un semn 
aprobator spre băiat. 


— Alexei, aminteşte-ți de manierele în societate, îi zise, cu 
blândeţe. 

Alexei îşi înclină fruntea. 

Permisiunea fiindu-i acordată, țareviciul Rusiei ieşi 
împreună cu lucrătorul la supravegherea echipelor de 
construcții pentru drumuri, să ducă o măsuţă în partea din 
spate a unei furgonete. 

Când m-am văzut rămasă singură cu Eric şi cu creatorul 
lui, am simţit un junghi de nelinişte. De fapt, acesta curgea 
exact prin legătura dintre mine şi Eric. Nu eram singura 
îngrijorată de pe-aici. lar conversaţia lor părea să fi ajuns 
într-un punct mort. 

— Îmi cer scuze, Appius Livius, am zis, prudentă. Din 
moment ce te-ai aflat în imperiul potrivit, la momentul potrivit, 
mă întreb, oare pe lisus l-ai văzut? 

Romanul privea fix coridorul, poruncindu-i în gând lui 
Alexei să reapară. 

— Pe dulgher? Nu, nu l-am văzut, răspunse în cele din 
urmă, şi puteam să-mi dau seama că făcea un efort să fie 
amabil. Evreul a murit chiar în vremea în care am fost 
transformat eu. După cum poți să apreciezi, am avut multe 
alte lucruri la care să mă gândesc. De fapt, n-am auzit despre 
tot acest mit decât după ceva timp, când lumea a început să se 
schimbe, ca rezultat al morții sale. 

Asta ar fi fost ceva uluitor, să discuțţi cu o ființă care să-l fi 
văzut pe Dumnezeul cel Viu... chiar dacă el Îl numea „mit". Şi 
am reînceput să mă tem de roman: nu pentru ceea ce-mi 
tăcuse mie, sau pentru ceea ce-i făcuse lui Eric, sau chiar 
pentru ceea ce-i făcea lui Alexei, ci pentru ceea ce ar putea să 
ne facă nouă, tuturor, dacă-şi punea mintea. Întotdeauna 
încercasem să descopăr partea bună a oamenilor, însă cel mai 
bun lucru pe care l-aş fi putut afirma despre Appius era că 
manifesta un bun-gust în alegerea celor pe care-i transforma 
în vampiri. 

Cât timp cugetam eu, Appius i-a explicat lui Eric cât de 
convenabil rezolvase totul în pivnița din Ekaterinburg29. Alexei 


29 Oraş din centrul Rusiei, în care, pe data de 17 iulie 1918, a fost 


aproape că-şi pierduse tot sângele ca urmare a rănilor sale, 
aşa că el îi dăduse băiatului o duşcă zdravănă din propriul 
sânge... mişcându-se cu super-viteză şi, prin urmare, fiind 
invizibil pentru plutonul de execuție. Apoi, urmărise din 
umbră cum au fost aruncate trupurile într-un puț. A doua zi, 
familia regală fusese dezgropată la loc, fiindcă asasinii se 
temeau de răscoala care ar fi putut să urmeze morții 
Romanovilor. 

— l-am urmărit din minutul în care a apus soarele în ziua 
următoare, povesti Appius. S-au oprit să-i îngroape din nou. 
Alexei şi una dintre surorile lui... 

— Maria, preciza încet Alexei, făcându-mă să sar de pe 
scaun. 

Reapăruse fără zgomot în salon, iar acum stătea în spatele 
scaunului lui Appius. 

— Maria era. 

Urmă o scurtă perioadă de tăcere. Appius părea enorm de 
uşurat. 

— Da, desigur, băiete dragă, confirmă el, izbutind ca vocea 
să-i sune de parcă i-ar fi păsat. Sora ta Maria se dusese de tot, 
însă în tine mai era o scânteie minusculă. 

Alexei îşi puse mâna pe umărul lui Appius Livius, iar acesta 
din urmă îşi puse la rândul său mâna peste cea a băiatului, cu 
afecțiune. 

— L-au împuşcat în multe locuri, îi explică mai departe lui 
Eric. De două ori numai în cap. l-am pus din sângele meu 
direct în rănile de glonț. 

Întoarse capul să-l privească pe băiatul din spatele lui. 

— Sângele meu a lucrat de minune, din moment ce 
pierduseşi atât de mult dintr-al tău. 

Era de parcă ar fi depănat amintiri despre momente fericite. 
Nu zău, nenică! Apoi, romanul îşi întoarse din nou privirea 
spre Eric şi spre mine şi zâmbi mândru. Însă eu puteam să-i 
văd chipul lui Alexei. 


executat țarul Nicolae al II-lea al Rusiei, împreună cu întreaga sa 
familie. Intre anii 1924 şi 1991, oraşul a purtat numele de 
Sverdlovsk. 


Appius Livius simțea cu toată sinceritatea că fusese un 
mântuitor pentru Alexei. Eu nu eram chiar atât de sigură că şi 
Alexei ar fi fost convins întru totul de asta. 

— Unde ţi-e fratele? întrebă deodată Appius Livius, iar eu 
am sărit în picioare, vrând să plec în căutarea lui. 

Trebuia să pun lucrurile cap la cap, şi am înţeles că, de 
fapt, creatorul lui Eric voia să se asigure ca nu cumva Alexei 
să-l fi secat de sânge pe Jason şi să-l fi lăsat afară, în curte. 

Tocmai atunci intră în salon şi Jason, strecurându-şi 
telefonul mobil în buzunar. Privea atent printre gene. Jason 
nu era genul subtil la nuanțe, dar putea să-şi dea seama când 
nu eram în apele mele. 

— Scuze, zise el. Am vorbit cu Michele. 

— Hm mm, am mormăit. 

Mi-am însemnat mental constatarea că Ocella îşi făcea griji 
în cazul în care Alexei ar fi rămas singur cu persoanele umane, 
şi ştiam că asta ar trebui să mă înfricoşeze binişor. Noaptea 
înainta, iar eu aveam destule lucruri de aflat. 

— Regret că schimb subiectul, am zis, dar trebuie să ştiu 
câteva lucruri. 

— Ce anume, Sookie? mă întrebă Eric, privindu-mă direct 
pentru prima dată de la ivirea Bătrânului Stăpân. 

Precauţia se revărsa dinspre el, prin legătura noastră. 

— Am doar vreo două întrebări, am zis, zâmbind atât de 
dulce cât puteam să fiu în stare. Ai mai fost prin regiunea asta 
pentru vreo perioadă de timp? 

I-am întâlnit din nou privirea ochilor străvechi şi 
întunecațţi. Era greu să-l cuprinzi cu totul pe Appius în 
imagine; nu ştiu de ce, dar mi-am dat seama că nu puteam 
să-l privesc ca pe o persoană întreagă. Mă speria de mă 
scăpăm pe mine. 

— Nu, răspunse el, blând. N-am mai fost. Am venit aici 
dinspre sud-vest, din Oklahoma, şi abia acum am ajuns în 
Louisiana. 

— Aşadar, nu ştiţi nimic despre noul cadavru îngropat în 
partea din spate a terenului meu? 

— Nu, nimic. Vrei să mergem să ţi-l dezgropăm? Neplăcut, 
dar se rezolvă. Vrei să vezi cine este? 


Asta era o ofertă neaşteptată. Eric mă privea într-un chip 
foarte neobişnuit. 

— Îmi pare rău, iubitule, i-am zis. Tocmai încercam să-ți 
spun atunci când au apărut oaspeţii noştri neaşteptațţi. 

— Nu e Debbie, zise el. 

— Nu. Heidi susține că e proaspăt îngropat. Dar noi trebuie 
să aflăm cine este şi trebuie să mai aflăm şi cine l-a pus acolo. 

— Vârcolacii, replică instantaneu Eric. Ca mulțumire 
pentru faptul că i-ai lăsat să-ți folosească terenul. O să-l sun 
pe Alcide şi o să avem o întâlnire. 

Eric părea categoric încântat de posibilitatea de a 
întreprinde ceva în calitate de şef. Îşi scoase grăbit telefonul 
mobil şi formă numărul lui Alcide până să pot eu să zic ceva. 

— Eric, spuse el la telefon, astfel încât să poată fi 
identificat. Alcide, trebuie să vorbim. 

Puteam să şi aud bâzâitul de la celălalt capăt. O clipă mai 
târziu, Eric zise: 

— Nu e deloc bine, Alcide, şi îmi pare rău să aud că aveţi 
necazuri. Dar eu am alte motive de îngrijorare. Ce-aţi făcut voi 
pe terenul lui Sookie? 

Of, rahatul mă-sii! 

— Atunci, ar trebui să vii încoace şi să vezi. Cred că unii 
dintre ai tăi n-au fost cuminţi. Foarte bine, atunci. Ne vedem 
în zece minute. Sunt la ea acasă. 

Închise, cu o figură triumfătoare. 

— Alcide era în Bon Temps? l-am întrebat. 

— Nu, dar era pe interstatală, aproape de ieşirea spre noi, 
îmi explică Eric. Se întoarce de la nu ştiu ce întrunire din 
Monroe. Haitele din Louisiana încearcă să facă front comun în 
fața guvernului. Dar, din moment ce nu s-au mai organizat 
vreodată până acum, n-o să le meargă, pufni el, evident 
disprețuitor. Vârcolacii sunt întotdeauna... cum spuneai tu 
mai zilele trecute despre FEMAS%, Sookie? Mereu cu o zi mai 
târziu şi cu un dolar mai puţin, nu? Bine măcar că e 


30 Federal Emergency Management Agency (Agenţia Federală 
pentru Situaţii de Urgenţă) are ca scop coordonarea acțiunilor în 
cazul producerii unor dezastre naturale. 


pe-aproape, iar când o s-ajungă aici, o să-i dăm de capăt 
poveştii ăsteia. 

Am oftat, încercând să sune cât mai discret şi fără zgomot. 
Nu-mi dădusem seama că lucrurile aveau să ajungă atât de 
departe chiar atât de repede. I-am întrebat pe Eric, pe Appius 
Livius şi pe Alexei dacă mai voiau Sângeadevărat, însă m-au 
refuzat. Jason părea plictisit. Am aruncat o privire spre ceas. 

— Mă tem că n-am decât un singur loc potrivit pentru un 
vampir. Unde aveţi de gând să dormiţi cu toţii, când s-o 
lumina de ziuă? Vreau doar să ştiu, pentru eventualitatea în 
care ar fi cazul să caut prin preajmă vreun loc. 

— Sookie, zise cu blândeţe Eric. O să-i iau pe Ocella şi pe 
fiul lui la mine acasă. Acolo, au la dispoziție sicriele pentru 
oaspeți. 

În mod normal, Eric dormea în patul lui, fiindcă dormitorul 
nu avea ferestre. Mai erau vreo două sicrie în dormitorul 
pentru oaspeţi, chestii lucioase din fibră de sticlă semănând a 
caiace, pe care le ținea sub paturi. Dar cel mai nepotrivit lucru 
în legătură cu şederea lui Alexei şi a lui Appius Livius acasă la 
Eric era că, dacă ei se aflau acolo, eu categoric trebuia să 
rămân aici. 

— Cred că iubitei tale i-ar plăcea la nebunie să vină pe 
timpul zilei şi să ne înfigă câte o țepuşă în piept, zise Appius 
Livius, ca şi cum ar fi făcut o glumă grozavă. Dacă te crezi în 
stare de aşa ceva, domnişoară, eşti bine-venită să încerci. 

— O, nicidecum, am replicat, absolut nesinceră. Nici prin 
vis nu mi-ar trece să-i fac una ca asta tatălui lui Eric. 

Şi totuşi, nu mi se părea o idee rea. 

Lângă mine, Eric zvâcnea din toate fibrele; era o mişcare 
stranie, parc-ar fi fost un câine care visează că aleargă. 

— Fii politicoasă, îmi ceru el, iar în vocea lui n-am reuşit să 
disting nici cea mai mică urmă de amuzament. 

Tocmai îmi dăduse un ordin. 

Am tras aer adânc în piept. Îmi stătea pe limbă să anulez 
invitaţia lui Eric făcută la mine acasă. El ar fi trebuit să plece 
şi, probabil, Appius Livius şi Alexei ar fi plecat, la rândul lor. 
Dar tocmai acest „probabil" era cel care mă oprea. Ideea de a 
rămâne singură cu Appius Livius fie şi numai pentru o 


secundă surclasa agreabila închipuire a celor trei vampiri 
ieşind de-a-ndăratelea. 

A fost, probabil, spre norocul tuturor faptul că tocmai 
atunci s-a auzit soneria. M-am ridicat de pe scaun ca 
propulsată de o rachetă. Va fi mult mai bine să mai am în 
preajmă şi alte persoane capabile să respire. 

Alcide purta costum. Era încadrat de Annabelle, îmbrăcată 
într-o mantie verde-închis şi pantofi de lac cu tocuri, şi de 
Jannalynn, noul obiect de interes al lui Sam. Jannalynn avea 
simţ estetic, cu toate că o astfel de estetică mă lăsa paf. Purta o 
rochie de un argintiu strălucitor care abia dacă-i acoperea 
podoabele şi sandale argintii cu tocuri înalte, legate în față cu 
şireturi. Fardul argintiu de pe pleoape şi ochii intens conturați 
completau aspectul. Într-un anume fel înfricoşător, arăta 
grozav. Aveam convingerea că Sam umbla cu femei 
extraordinare într-un fel sau în altul, şi că nu se temea de 
caracterele puternice, dar era un gând pe care trebuia să-l 
păstrez pentru mai târziu. Să fi fost, cumva, o caracteristică a 
celor cu dublă-natură? Şi Alcide era la fel. 

L-am îmbrățişat pe şeful haitei şi le-am salutat pe 
Annabelle şi pe Jannalynn, care mi-au răspuns prin câte o 
scurtă înclinare a capului. 

— Ce e cu problema pentru care m-a sunat Eric? mă 
întrebă Alcide, în timp ce mă dădeam deoparte ca să-i las să 
intre. 

În clipa în care vârcolacii constatară că se află în aceeaşi 
încăpere cu trei vampiri, se încordară tustrei. Se aşteptaseră 
numai la Eric. Aruncând o privire în spate spre vampiri, am 
observat că şi ei erau în picioare, şi până şi Alexei intrase în 
alertă. 

— Alcide, mă bucur că te văd, zise Jason. Doamnelor, 
arătaţi straşnic în seara asta. 

Mi-am luat viteză dintr-odată. 

— Salut! am exclamat voioasă. Foarte drăguţ din partea 
voastră că ați venit aşa, din scurt. Eric, îl cunoşti pe Alcide. 
Alcide, ţi-l prezint pe vechiul prieten al lui Eric, Appius Livius 
Ocella, venit să ne viziteze oraşul împreună cu... ăăă... 
protejatul lui, Alexei. Eric, nu ştiu dacă ai făcut cunoştinţă cu 


prietena lui Alcide, Annabelle, o nouă membră a haitei, şi cu 
Jannalynn, care face parte din haita Dinte Lung de-o vecie. 
Jannalynn, n-am avut până acum ocazia să stăm prea mult la 
discuții, dar fireşte că Sam vorbeşte tot timpul despre tine. Şi 
cred că-l cunoaşteţi cu toţii pe fratele meu, Jason. 

Uff. Mă simțeam de parcă tocmai aş fi trecut linia de sosire 
după un maraton al prezentărilor. Din moment ce la vampiri 
nu se obişnuiesc strângerile de mâini, cu asta se încheia 
ceremonia de deschidere. În continuare, i-am invitat pe toți să 
stea jos cât timp aveam să-i tratez cu câte ceva de băut, ceea 
ce niciunul dintre ei n-a acceptat. 

Eric trase salva inaugurală. 

— Alcide, unul dintre detectivii mei a cercetat terenul lui 
Sookie după ce Basim al Saud a prevenit-o în legătură cu 
străinii pe care i-a adulmecat în pădurile ei. Detectivul nostru 
a descoperit un cadavru proaspăt îngropat acolo. 

Alcide îl privi pe Eric de parcă vampirul ar fi început să 
vorbească în limbi străine. 

— Noi n-am omorât pe nimeni în noaptea aia, zise apoi. 
Basim spune că a informat-o pe Sookie despre faptul că a 
adulmecat un cadavru vechi, şi o zână, sau două, precum şi 
un vampir. Dar n-a pomenit nimic despre vreun cadavru nou. 

— Şi totuşi, acum e acolo cineva proaspăt îngropat. 

— Ceea ce nu are nimic de-a face cu noi, insistă Alcide, 
ridicând din umeri. Am fost acolo cu trei nopți înainte ca 
detectivul tău să adulmece mirosul unui cadavru proaspăt. 

— Pare o coincidenţă destul de mare, nu? Un cadavru pe 
terenul lui Sookie, imediat după ce a trecut haita voastră pe 
acolo? 

Eric părea să aibă din ce în ce mai multă dreptate. 

— Poate că e mai mult decât o coincidenţă faptul că era 
deja un cadavru pe terenul lui Sookie. 

Of, frate, chiar n-aş fi vrut să ajung acolo. 

Jannalynn începu practic să-şi arate colții spre Eric. Era o 
privelişte interesantă, cu machiajul ei şi tot restul. Annabelle 
stătea cu brațele uşor depărtate de corp, aşteptând să vadă în 
care parte trebuie să sară. 

Alexei privea în gol, ceea ce părea să fie postura lui de 


retragere, iar Appius Livius arăta, pur şi simplu, plictisit. 

— Aş zice c-ar trebui să mergem să vedem cine este, rosti 
pe neaşteptate Jason. 

I-am adresat o privire aprobatoare. 

Aşa că iată-ne pornind spre pădure, să dezgropăm un 
cadavru. 


CAPITOLUL 9 


ALCIDE ÎŞI SCHIMBĂ ÎNCĂLȚŢĂRILE cu o pereche de cizme 
pe care o avea în camionetă, lăsându-şi acolo cravata şi 
sacoul. Dând dovadă de înțelepciune, Jannalynn îşi scoase 
sandalele cu tocuri cui, iar Annabelle, propriile încălțări cu 
tocuri ceva mai modeste. Le-am oferit ambelor câte o pereche 
de tenişi de-ai mei, iar lui Jannalynn, un tricou vechi, cu care 
să-şi acopere strălucitoarea rochia argintie, ca să nu şi-o agate 
prin pădure. Ea şi l-a tras peste cap. Ba chiar a zis „mersi", 
deşi vocea nu-i părea prea recunoscătoare în realitate. Am 
adus două cazmale din şopronul pentru grădinărit. Alcide luă 
una, iar Eric, pe cealaltă. Jason luă cu el unul dintre acele 
reflectoare imense cărora li se spune lanterne, pescuindu-l din 
cutia cu scule a camionetei sale. Lanterna era pentru mine. 
Vampirii pot să vadă perfect prin întuneric, iar vârcolacii văd şi 
ei foarte bine. Din moment ce Jason era vârcolac-panteră, avea 
o excelentă vedere nocturnă. Eu eram singura nevăzătoare din 
grup. 

— Ştim cumva unde mergem? se interesă Annabelle. 

— Heidi a zis că ar trebui să fie spre est, în apropierea 
râului, într-un luminiş, i-am zis, aşa că ne-am abătut spre est. 

Eu mă împiedicam întruna de tot felul de chestii şi, după 
un timp, Eric i-a întins lui Jason cazmaua lui şi s-a lăsat pe 
vine, astfel încât să mă pot cocoţa în spinarea lui. Mi-am lăsat 
capul în jos lângă al lui, să nu mă lovească vreo creangă în 
față. După aceea, înaintarea noastră a devenit mai lină. 

— Pot să-l adulmec, anunţă deodată Jannalynn. 

Se afla mult în fața noastră, ca şi cum misiunea ei în cadrul 
haitei era să elibereze drumul pentru şef. Aici, în pădure, era o 
cu totul altă femeie. Deşi nu vedeam prea bine, asta puteam 
s-o văd. Era iute, sigură pe picioare şi hotărâtă. Ţâşni ca 
săgeata înainte şi, după o clipă, strigă: 


— Aici este! 

Ajunserăm acolo şi o găsirăm stând pe un petic de ţărână, 
într-un mic luminiş. Pământul fusese răscolit recent, deşi se 
făcuse o încercare de camuflare a faptului că s-a umblat acolo. 

Eric mă lăsă uşurel jos, iar Jason lumină pământul cu 
lanterna. 

— Doar n-o fi...? am şoptit, ştiind că toți cei prezenți 
puteau să mă audă. 

— Nu, replică ferm Eric. Prea recent. 

Nu era Debbie Pelt. Ea se găsea altundeva, într-un 
mormânt mai vechi. 

— Nu e decât o cale să aflăm cine e, afirmă Alcide. 

Împreună cu Jason, începu să sape şi, din moment ce 
amândoi erau foarte puternici, treaba merse repede. Alexei 
veni lângă mine, făcându-mă să-mi treacă prin minte că un 
mormânt într-o pădure însemna mai mult ca sigur o amintire 
urâtă pentru el. L-am cuprins cu brațul pe după umeri, de 
parcă ar fi fost încă o ființă umană, deşi am observat că Appius 
mă privea sardonic. Privirea lui Alexei era aţintită asupra 
groparilor, în special asupra lui Jason. Ştiam că băiatul ăsta 
ar fi putut săpa groapa cu mâinile la fel de repede pe cât o 
săpau ei cu cazmalele, însă Alexei părea atât de fragil, încât 
era greu să te gândeşti că el ar fi tot atât de puternic ca alți 
vampiri. M-am întrebat câţi alții or fi comis aceeaşi eroare în 
ultimele câteva decenii, şi câți dintre ei or fi murit de mânuţele 
lui Alexei. 

Jason şi Alcide făceau să zboare ţărâna. În timp ce ei 
lucrau, Annabelle şi Jannalynn colindau prin jurul 
luminişului, probabil încercând să prindă orice miros ar fi 
putut găsi. Cu toată ploaia de acum două nopți, era posibil să 
existe ceva în zonele apărate de arbori. Heidi nu căutase un 
asasin: ea încercase să alcătuiască o listă a ființelor care-mi 
traversaseră terenul. Îmi trecu prin gând că singurele vietăţi 
care nu-mi umblaseră pe pământurile mele erau oamenii 
normali. În cazul în care vârcolacii minţeau, unul dintre ei 
putea să fie ucigaşul. Sau putea să fie una dintre zâne, despre 
care se ştie că reprezentau o rasă violentă. Sau asasinul putea 
să fi fost Bill, din moment ce Heidi credea că vampirul pe care-l 


adulmecase ar fi fost vecinul meu. 

Nu simțisem mirosul cadavrului cât timp se aflase în 
pământ, cum fusese cazul celorlalți, fiindcă simțul meu 
olfactiv era mult redus față de ale lor. Dar, pe măsură ce 
mormanele de pământ creşteau, iar groapa se adâncea, 
puteam să-mi dau seama că era acolo. Of, Doamne, şi ce 
duhoare! 

Mi-am dus mâna la nas, ceea ce nu mi-a fost de folos câtuşi 
de puțin. Nu puteam să-mi imaginez cum de erau în stare 
ceilalți să-l suporte, din moment ce trebuia să fi fost cu mult 
mai pătrunzător pentru simțurile lor. Poate că ei erau, de 
asemenea, şi mai practici, sau pur şi simplu mai obişnuiţi. 

Deodată, ambii gropari se opriră. 

— E învelit, anunţă Jason. 

Alcide se aplecă şi bâjbâi cu ceva pe fundul gropii. 

— Cred că l-am desfăcut, zise el, după câteva clipe. 

— Dă-mi lanterna, Sookie, ceru Jason, iar eu i-am 
azvârlit-o. 

El îi îndreptă fasciculul în jos. 

— Nu-l cunosc pe omul ăsta, zise apoi. 

— Eu da, replică Alcide, pe un ton straniu, într-o clipă, 
Annabelle şi Jannalynn erau pe marginea gropii. Mi-am 
adunat toate puterile şi am înaintat să privesc şi eu în groapă. 

L-am recunoscut cât ai clipi. Cei trei vârcolaci îşi smuciră 
capetele pe spate şi începură să urle. 

— E executorul haitei Dinte Lung, le-am spus vampirilor. 

Mi s-a pus un nod în gât şi am fost nevoită să aştept un 
minut până să pot continua. 

— E Basim al Saud, am precizat. Trecerea zilelor îl 
schimbase mult, dar tot îl recunoscusem imediat. Buclele alea 
pe care fusesem atât de invidioasă, trupul musculos. 

— Rahat, ţipă Jannalynn, după ce termină de urlat. 

Şi cu asta spusese totul. 

După ce vârcolacii se potoliră, avurăm destule de discutat. 

— Nu l-am întâlnit decât o dată, am zis. Desigur, era în 
perfectă stare când s-a urcat în maşină cu Alcide şi cu 
Annabelle. 

— Mi-a povestit ce adulmecase pe proprietatea asta, iar eu 


i-am cerut s-o anunţe pe Sookie, îi zise Alcide lui Eric. Avea 
dreptul să ştie. N-am mai discutat despre nimic în mod special 
pe drumul de întoarcere spre Shreveport, nu-i aşa, Annabelle? 

— Nu, răspunse ea, şi puteam să-mi dau seama că 
plângea. 

— L-am lăsat la apartamentul lui. Când l-am sunat a doua 
zi, să vină cu mine la o întâlnire cu deputatul nostru, a zis că 
trebuie să lipsească, pentru că avea de lucru. Era proiectant 
de website-uri şi avea o întâlnire cu un client important. Nu 
era prea încântat că nu putea să vină, dar, fireşte, băiatul 
trebuia să-şi câştige existența, adăugă Alcide, ridicând din 
umeri. 

— N-ar fi trebuit să lucreze în ziua aia, zise Annabelle. 

Urmă o scurtă tăcere. 

— Eram în apartamentul lui când ai sunat, zise ea, cu un 
efort uşor sesizabil pentru mine de a-şi păstra vocea calmă şi 
egală. Am fost acolo timp de câteva ore. 

Uau. Dezvăluiri neaşteptate. Jason sărise afară din groapă, 
aşa că ne-am privit unul pe altul cu ochii mari. Semăna cu o 
poveste de-a lui Buni, din serialele siropoase pe care le 
urmărea cu sfințenie. 

Alcide scoase un mârâit. Urletul ritual pentru morți scosese 
la suprafață lupul din el. 

— Ştiu, zise Annabelle. Şi o să vorbim mai târziu despre 
asta. O să-mi primesc pedeapsa pe care o merit. Este de 
datoria mea să-ți povestesc ce s-a întâmplat. Basim a primit 
un apel telefonic înainte de a suna tu, şi n-a vrut să aud şi eu 
ce discută. Totuşi, am auzit destule cât să înțeleg că avea o 
conversație cu cineva care-l plătea. 

Mârâitul lui Alcide se intensifică. Jannalynn stătea aproape 
de surata ei din haită, şi singurul fel în care puteam să 
interpretez asta era că o viza pe Annabelle. Stătea uşor 
ghemuită, cu braţele arcuite, de parcă ar fi fost pe cale să-şi 
scoată ghearele. 

Alexei se apropiase puțin câte puţin de Jason, iar când 
tensiunea începu să ne copleşească tot mai mult, braţul lui 
Jason cuprinse umerii băiatului. Jason avea aceeaşi problemă 
ca şi mine în delimitarea iluziei de realitate. 


Annabelle tresări la auzul unui sunet venit dinspre Alcide, 
însă continuă să povestească. 

— Aşa că Basim a inventat un pretext prin care să mă 
scoată afară din apartament, după care a plecat. Am încercat 
să-l urmăresc, dar l-am scăpat. 

— Aveai bănuieli, zise Jannalynn. Dar nu l-ai sunat pe 
şeful haitei. Nu m-ai sunat pe mine. N-ai sunat pe nimeni. 
Te-am primit la noi şi te-am făcut membră a haitei noastre, iar 
tu ne-ai trădat. 

Cu o mişcare bruscă, o izbi cu pumnul în cap pe Annabelle, 
practic sărind spre ea ca să-i administreze lovitura. Cât ai 
clipi, Annabelle era la pământ. Mi s-a tăiat respiraţia, şi nu 
eram singura în această situație. 

În schimb, am fost singura care a observat că Jason se 
străduia să-l ţină în loc pe Alexei. Ceva anume din violența 
care plutea în aer îl făcuse pe băiat să-şi piardă cumpătul. 
Dac-ar fi fost un pic mai mare, Jason s-ar fi trezit imediat 
doborât. l-am tras un pumn în braţ lui Eric, atrăgându-i astfel 
atenția. Eric sări imediat să-l ajute pe Jason să-l oprească pe 
băiat, care se zbătea şi mârâia, arătându-şi colții, în braţele 
lor. 

Pentru o clipă, se aşternu tăcerea peste bezna luminişului, 
toată lumea urmărind lupta lui Alexei cu nebunia. Appius 
Livius părea profund întristat. Se apropie de băiat şi-şi puse 
braţele în jurul copilului. 

— Şşşşt, zise el. Fiule, stai calm. Şi, treptat, Alexei se 
domoli. 

Vocea lui Alcide era tunătoare atunci când zise: 

— Jannalynn, eşti noul meu secund. Annabelle, ridică-te. 
Acum este vorba despre o problemă a haitei, şi o vom rezolva 
într-o întâlnire a haitei. 

Şi, cu aceasta, ne întoarse spatele şi plecă. 

Vârcolacii se pregăteau să plece pur şi simplu din pădure şi 
s-o ia din loc cu maşina. 

— Scuzaţi-mă, am rostit, tăios. Mai există şi neînsemnata 
problemă a cadavrului îngropat pe pământul meu. Am 
impresia că e ceva destul de al naibii de semnificativ în asta. 

Vârcolacii se opriră din mers. 


— Da, aprobă Eric. În singurul lui cuvânt zăcea multă 
greutate. Alcide, consider că Sookie şi cu mine va trebui să 
participăm la întâlnirea haitei voastre. 

— Participă numai membrii haitei, se răsti Jannalynn. Nu 
unicii, nu morții vii. 

Era la fel de măruntă ca de obicei, dar după înaintarea ei ca 
secund pe câmpul de luptă, părea mai dură şi mai puternică în 
spirit. Era o chestie mică şi plină de cruzime, nici o îndoială în 
privința asta. Mi-a trecut prin gând că Sam ori e straşnic de 
curajos, ori straşnic de nesăbuit. 

— Alcide? întrebă liniştit Eric. 

— Sookie poate să-l ia pe Jason, fiindcă el are 
dublă-natură, mârâi Alcide. E dintre unici, dar e prietenă de-a 
haitei. Fără vampiri. 

Eric aruncă o privire spre fratele meu. 

— Jason, vrei să-ți însoțeşti sora? 

— Sigur, confirmă Jason. 

Prin urmare, era stabilit. Cu coada ochiului, am văzut-o pe 
Annabelle ridicându-se nesigură în picioare şi redresându-se. 
Jannalynn o luă la galop. 

— Ce-aveţi de gând să faceți cu cadavrul? am strigat după 
Alcide, care evident pleca. Vreţi să-l acoperim la loc, sau ce? 

Annabelle făcu un pas şovăielnic după Jannalynn şi Alcide. 
Avea să fie o călătorie fericită până la Shreveport. 

— Cineva o să vină să-l ia diseară, strigă Jannalynn peste 
umăr. Aşa că va fi activitate prin pădurea ta. Să nu te 
alarmezi. 

În clipa în care Annabelle aruncă o privire înapoi, am 
observat că sângera într-un colț al gurii. Am simţit că vampirii 
se încordează. De fapt, Alexei chiar se desprinsese de Jason şi 
ar fi urmărit-o, dacă Appius Livius nu l-ar fi ţinut strâns în 
continuare. 

— Să-l acoperim la loc? întrebă Jason. 

— Dacă ei trimit o echipă care să-l ia, mi se pare c-ar fi un 
efort gratuit, am zis. Eric, sunt atât de bucuroasă că ai 
trimis-o pe Heidi... Altminteri... 

Am făcut un efort de gândire. 

— Ascultă, dacă a fost îngropat pe terenul meu, a fost 


pentru ca el să poată fi găsit aici, corect? Aşa că nu se ştie 
când ar putea să primească vreun pont cineva şi să vină să-l 
caute. 

Singurul care păru să-mi înțeleagă raționamentul fu Jason, 
care zise: 

— OK, trebuie să-l scoatem de aici. Începusem să-mi 
vântur brațele prin aer, de cât eram de neliniştită. 

— Trebuie să-l punem undeva, am zis. Am putea chiar să-l 
ducem în cimitir. 

— Noo, prea aproape, se împotrivi Jason. 

— Dar ce părere ai despre iazul din spatele casei tale? 

— Noo, fir-ar a naibii! Peştele! N-aş mai putea să mănânc 
din peştii ăia. 

— Aaahh! am răbufnit. Nu, zău! 

— Timpul pe care ţi-l petreci cu ea e mereu aşa? îl întrebă 
Appius Livius pe Eric, care se dovedi suficient de deştept încât 
să nu-i răspundă. 

— Sookie, zise el. N-o să fie o plăcere, dar cred c-aş putea 
să zbor cu el oriunde, dacă mi-ai propune un loc bun în care 
să-l las. 

Simțeam că mintea îmi goneşte printr-un labirint şi 
nimereşte în toate fundăturile. Până la urmă, chiar mi-am dus 
gânditoare mâna la tâmplă, doar-doar îmi vine vreo idee. A 
funcționat. 

— Sigur, Eric. Pune-l în pădure, imediat peste drumul care 
porneşte din aleea mea. E acolo rămasă o bucăţică de alee, dar 
nici o casă. Vârcolacii pot să folosească aleea ca punct de reper 
când vin să-l recupereze. Pentru că vine cineva să-l caute, şi 
vine cât de curând. 

Fără alte discuții, Eric sări în groapă şi-l înfăşură la loc pe 
Basim în cearşaf, sau în ce altceva o fi avut pe post de giulgiu. 
Deşi lanterna îmi demonstra că fața lui era plină de dezgust, 
l-am văzut luând în braţe cadavrul şi țâşnind în aer. Dispăru 
din vedere într-o secundă. 

— Pe naiba, exclamă Jason, impresionat. Mişto. 

— Hai să umplem groapa, i-am zis. Începurăm treaba, sub 
ochii lui Appius Livius. În mod evident, nu-i trecea prin minte 
că ajutorul lui ne-ar fi putut face să terminăm mult mai 


repede. Până şi Alexei împingea înăuntru grămezi de pământ 
şi părea să se distreze destul de bine cu asta. Era probabil o 
activitate mai apropiată de cele normale la care putea să 
participe la un moment dat un băiat de treisprezece ani. 
Treptat, groapa se umplu. Totuşi, arăta încă a mormânt. 
Tareviciul începu să tragă de marginile tari cu mâinile lui mici. 
Am fost gata să protestez, dar apoi am observat ce făcea. 
Reconfigura urmele de forma unui mormânt, până când 
ajungeau să pară neregulate, ca o urmă lăsată de ploaie, sau 
de un tunel prăbuşit săpat de cârtițe. Ne privi bucuros în clipa 
în care termină, iar Jason îl bătu amical pe spinare. Apoi, 
Jason luă o creangă şi mătură cu ea suprafața, după care 
azvârlirăm frunze şi crengi peste tot. Lui Alexei îi plăcu şi 
partea asta. 

În cele din urmă, renunţarăm. Nu-mi mai trecea prin cap ce 
altceva puteam să facem. 

Murdară şi înfricoşată, mi-am pus pe umăr una dintre 
cazmale şi m-am pregătit să-mi croiesc drum prin pădure. 
Jason luă cealaltă cazma în mâna dreaptă, iar Alexei i-o apucă 
pe cea stângă, de parcă ar fi fost şi mai mic decât copilul care 
părea. Fratele meu, deşi era surprins, îşi lăsă mâna în cea a 
vampirului. Appius Livius se făcu în sfârşit şi el util 
conducându-ne printre copaci şi arboret cu o oarecare 
siguranţă. 

Eric era în casă când ajunserăm. Îşi azvârlise deja hainele 
la gunoi şi se vârâse sub duş. În oricare alte condiţii, mi-ar fi 
plăcut la nebunie să mă duc lângă el, dar pur şi simplu era 
imposibil să te simţi sexy într-un astfel de moment. Eram 
mânjită toată şi dezgustătoare, dar tot gazdă rămâneam, aşa 
că am mai pus la încălzit ceva Sângeadevărat pentru cei doi 
oaspeți vampiri şi le-am arătat baia de la etaj, pentru 
eventualitatea în care ar vrea să se spele. 

Jason intră în bucătărie ca să-mi spună că vrea s-o 
şteargă. 

— Anunţă-mă când e întâlnirea, zise el, pe un ton 
preocupat. Şi ştii că trebuie să-i raportez toate astea lui 
Calvin. 

— Înţeleg, am zis, istovită de moarte de orice fel de politică. 


M-am întrebat dacă America o fi ştiut în ce se vâră atunci 
când le-a cerut celor cu dublă-natură să se înregistreze. 
America ar fi făcut cu mult mai bine să nu intre în rahatul 
ăsta. Politica oamenilor era şi-aşa destul de supărătoare. 

Jason ieşi pe uşa din spate. O clipă mai târziu, i-am auzit 
camioneta pornind în viteză. Aproape în acelaşi timp în care 
Appius şi Alexei terminară de băut, Eric ieşi din baie în haine 
curate (îşi ținea mereu câte un schimb la mine acasă) şi 
mirosind din plin a spumantul meu cu aromă de caise. 
Creatorul lui fiind de față, Eric nu prea avea cum să stea între 
patru ochi cu mine, chiar presupunând că ar fi vrut. Nu se 
comporta tocmai ca un iubit al meu acum, că părintele lui se 
afla în casă. Erau câteva motive posibile. Niciunul dintre ele 
nu-mi făcea plăcere. 

La scurt timp după aceea, cei trei vampiri plecară spre 
Shreveport. Appius Livius îmi mulțumi pentru ospitalitate 
într-un chip atât de impasibil, încât habar n-aveam dacă nu 
era cumva sarcastic. Eric era la fel de tăcut ca o piatră. Alexei, 
calm şi zâmbitor de parcă n-ar fi fost niciodată nebun, îmi 
dărui o îmbrățişare rece. Mi-a fost greu s-o primesc cu tot atât 
calm. 

La trei secunde după ce ieşiră pe uşă, eram deja cu 
telefonul în mână. 

— Fangtasia, locul unde toate visele dumneavoastră 
sângeroase devin realitate, se auzi o voce plictisită. 

— Pam. Ascultă. 

— Am receptorul lipit de ureche. Vorbeşte. 

— Appius Livius Ocella tocmai a dat pe-aici. 

— 'Tu-i mama lui de zombi! 

Nu eram sigură dacă auzisem bine. 

— Da, a fost aici. Bănuiesc că e bunicul tău, nu? Oricum, 
are un nou protejat cu el, iar acum se duc amândoi la Eric să 
doarmă peste zi. 

— Ce vrea? 

— Încă n-a spus. 

— Cum e Eric? 

— Foarte strâns legat. Plus că s-au întâmplat o grămadă de 
lucruri, pe care o să ţi le povestească el. 


— Mersi pentru că m-ai prevenit. Plec chiar acum la el 
acasă. Eşti preferata mea din toţi cei care respiră. 

— Oh. Bun... grozav. 

Închise. Mă întrebam ce pregătiri avea să facă. Oare 
vampirii şi ființele umane care lucrau la clubul de noapte din 
Shreveport aveau să intre într-o frenezie a curățeniei acasă la 
Eric? Nu-i văzusem acolo decât pe Pam şi pe Bobby Burnham, 
totuşi. Oare Pam avea să se zorească împreună cu câțiva 
voluntari umani care să joace rolul de gustări înainte de 
culcare? 

Eram prea încordată încât să mă gândesc să mă întind în 
pat. Indiferent ce-ar fi căutat aici creatorul lui Eric, nu era 
ceva care să-mi facă plăcere. Şi deja ştiam că prezenţa lui 
Appius Livius făcea rău relației noastre. Cât timp am stat sub 
duş — şi până să culeg de pe podea prosoapele ude lăsate de 
Eric — m-am dedat unei serioase reprize de meditație. 

Intrigile vampirilor puteau să fie tare întortocheate. Totuşi, 
am încercat să-mi imaginez semnificaţia vizitei-surpriză a 
bătrânului roman. E clar că nu s-ar fi arătat în America, în 
Louisiana, în Shreveport, doar ca să se pună la curent cu 
pârfele boşorogilor. 

Poate că avea nevoie de vreun împrumut. Asta n-ar fi fost 
ceva prea rău. Eric putea întotdeauna să facă alți bani. Deşi 
habar n-aveam cum stătea el din punct de vedere financiar, eu 
aveam un mic cuibar la bancă, de când administratorii averii 
lui Sophie-Anne îmi plătiseră banii datorațţi de ea. Şi, oricâți 
bani ar fi avut Claudine în contul ei curent, urmau să se 
alăture şi aceştia. Dacă Eric avea nevoie, putea să-i ia. 

Dar dacă nu banii erau problema? Poate că Appius Livius 
avea nevoie să se dea la fund, din cauză că dăduse de belea în 
altă parte. Poate cine ştie ce bolşevici vampiri i-or fi dat de 
urmă lui Alexei! Asta ar fi o chestie interesantă. Puteam să tot 
sper că vor da de Appius Livius... atât timp cât n-o fi acasă la 
Eric. 

Sau, poate, creatorul lui Eric o fi fost curtat de Felipe de 
Castro sau de Victor Madden, din cauză că ei ar fi vrut un 
lucru de la Eric la care el încă nu renunțase, şi plănuiau să-l 
folosească pe creatorul lui Eric, ca să tragă sforile. 


Dar iată care era scenariul meu cel mai plauzibil. Appius 
Livius Ocella apăruse cu „noul" lui băiat doar ca să-i 
răvăşească mintea lui Eric. Era varianta pe care-mi pariam toţi 
banii. Appius Livius era dificil de citit. În unele momente, 
părea să fie OK. Părea să ţină la Eric, şi părea să ţină la Alexei. 
Cât despre relația dintre creatorul lui Eric cu Alexei... băiatul 
ar fi fost mort dacă n-ar fi intervenit Appius Livius. Date fiind 
circumstanțele — faptul că Alexei fusese martor la asasinarea 
întregii sale familii, dimpreună cu servitorii şi prietenii — să-l fi 
lăsat pe băiat să moară ar fi însemnat pentru el o 
binecuvântare. 

Eram convinsă că Appius Livius făcea sex cu Alexei, dar era 
imposibil să-mi dau seama dacă pasivitatea 
comportamentului lui Alexei provenea din faptul că era 
angrenat într-o relație sexuală nedorită, sau din acela că era 
traumatizat ireversibil de vederea celor din familie împuşcaţi 
de atâtea ori. M-am şters şi m-am spălat pe dinţi, sperând c-o 
să pot dormi. 

Mi-am dat seama că mai trebuia să sun pe cineva. Cu 
multe ezitări, l-am apelat pe Bobby Burnham, omul de zi al lui 
Eric. Bobby şi cu mine nu ne plăcusem niciodată. Bobby era 
ciudat de gelos pe mine, deşi nu-i ardeau deloc călcâiele după 
Eric din punct de vedere sexual. După părerea lui Bobby, eu îi 
deturnam lui Eric atenţia şi energia de la subiectul asupra 
căruia s-ar fi cuvenit să şi le concentreze, şi anume la Bobby şi 
la afacerile pe care le administra pentru Eric, în timp ce Eric 
dormea toată ziua. Eu eram supărată pe Bobby pentru că, în 
loc să mă deteste în tăcere, se străduia activ să-mi facă viața 
cât mai grea, ceea ce era o cu totul altă mâncare de peşte. Şi 
totuşi, amândoi eram implicați în treburile lui Eric. 

— Bobby, sunt Sookie. 

— Mi-a apărut pe ecran. O, Domnul Ursuz. 

— Bobby, cred că ar trebui să afli că a apărut în zonă 
creatorul lui Eric. Când te duci să-ți primeşti instrucțiunile, ai 
mare grijă. 

În mod normal, Bobby se ducea să i se facă instructajul 
chiar înainte ca Eric să se ducă la culcare pentru întreaga zi, 
în afară de cazurile în care Eric rămânea la mine acasă. 


Bobby nu se grăbi cu răspunsul; probabil, încerca să-şi dea 
seama dacă nu cumva îi jucam cine ştie ce farsă complicată. 

— E posibil să vrea să mă muşte? mă întrebă. Creatorul? 

— Nu ştiu ce anume o să vrea, Bobby. Am simţit doar că ar 
trebui să-ți dau de şase. 

— Eric n-o să-l lase să-mi facă rău, replică Bobby, 
încrezător. 

— Doar ca o informaţie cu caracter general: dacă tipul de 
colo zice „sari', Eric trebuie să întrebe „cât de sus?". 

— Nici gând, protestă Bobby. 

În ochii lui, Eric era cea mai puternică ființă de sub lună. 

— Ba da. Ei tre’ să fie la dispoziția celor care i-au creat. Nu 
e o minciună. 

Bobby trebuie să fi auzit până acum vestea asta. Ştiu că 
există un soi de website, sau de mesagerie, pentru asistenții 
umani ai vampirilor. Sunt convinsă că schimbă între ei tot 
soiul de ponturi dibace despre cum să se comporte cu patronii 
lor. Dar, indiferent de motiv, Bobby nu mă contrazise, nici nu 
mă acuză că încerc să-l înşel, ceea ce reprezenta o schimbare 
agreabilă. 

— OK, zise el. Îs gata pentru ei. Era... ce gen de persoană e 
creatorul lui Eric? 

— Nu mai seamănă absolut deloc a persoană, i-am zis. Şi 
are un iubit de treisprezece ani, fost membru al familiei regale 
a Rusiei. 

După o tăcere prelungită, Bobby zise: 

— Mersi. E bine să fii pregătit. 

Era cel mai drăguţ lucru pe care mi-l spusese vreodată. 

— N-ai pentru ce. Noapte bună, Bobby, am zis, după care 
am închis. 

Izbutiserăm să avem o conversaţie în totalitate civilizată. 
Vampirii, unind America! 

M-am schimbat într-o cămaşă de noapte şi m-am târât în 
pat. Trebuia să încerc să prind un pui de somn, numai că el nu 
se grăbi deloc să apară. Vedeam întruna lumina lanternei 
dănțuind prin luminişul din pădure, în timp ce grămezile de 
pământ se înălțau în jurul mormântului lui Basim. Şi am 
văzut şi fața vârcolacului mort. Dar până la urmă, în sfârşit, 


trăsăturile acelei fețe se încețoşară şi întunericul mă învălui. 

Am avut un somn greu, care a durat până târziu a doua zi. 
În clipa în care m-am trezit, am simţit că era cineva în 
bucătărie şi gătea. Mi-am lăsat simțul suplimentar să verifice 
şi am descoperit că era Claude, care prăjea bacon şi ouă. Era 
cafea făcută în recipientul cafetierei, dar ca să ştiu asta nu 
aveam nevoie de telepatie. O adulmecam. Parfumul dimineții. 

După o vizită la baie, mi-am făcut drum spre bucătărie 
împleticindu-mă de-a lungul coridorului. Claude stătea la 
masă şi mânca, iar eu am observat că era cafea destulă şi 
pentru mine. 

— E şi mâncare, m-a informat, arătându-mi spre plită. 

Mi-am luat o farfurie şi o cană şi m-am instalat pentru un 
început plăcut de zi. Am aruncat o privire spre ceas. Era 
duminică, iar la Merlotte's nu se deschidea până după-amiază. 
Sam încerca din nou cu duminicile, cu un program redus, deşi 
întregul personal spera să nu fie ceva profitabil. În timp ce 
mâncam împreună cu Claude într-o prietenoasă tăcere, mi-am 
dat seama că mă simțeam minunat de liniştită, fiindcă Eric era 
cufundat în somnul lui din timpul zilei. Asta însemna că nu 
mai eram nevoită să-l simt mergând peste tot cu mine. 
Problematicul său părinte şi noul lui „frate" erau şi ei afară din 
cauză. Am scos un oftat de uşurare. 

— L-am văzut pe Dermot azi-noapte, mă anunţă Claude. 

Rahat! Ei bine, pân-aici mi-a fost cu liniştea. 

— Unde? l-am întrebat. 

— A fost la club. Holbându-se cu jind la mine, zise Claude. 

— Dermot e gay? 

— Nu, nu cred. Nu la scula mea îi era lui gândul. Voia să fie 
în preajma unei alte zâne. 

— Speram să fi plecat. Niall ne spusese, mie şi lui Jason, că 
Dermot a contribuit la uciderea părinţilor mei. Mi-aş fi dorit să 
se fi dus în țara zânelor până să se fi închis poarta. 

— Ar fi fost ucis de primul care-l zărea. Claude zăbovi să 
mai soarbă din cafea până să adauge: 

— Nimeni din lumea zânelor nu-i înțelege acțiunile lui 
Dermot. Ar fi trebuit să se afle de partea lui Niall de la început, 
fiindcă sunt din acelaşi neam şi pentru că el e pe jumătate 


uman, iar Niall voia să-i cruțe pe oameni. Dar propriul dispreț 
față de sine — sau, cel puțin, asta-i tot ceea ce poate să-mi 
treacă prin minte — l-a mânat să aleagă partea zânelor, care 
chiar nu puteau să-l sufere, iar partea aceea a pierdut. 

Claude părea fericit de deznodământ. 

— Aşa că Dermot şi-a tăiat singur craca de sub picioare. 
Ador vorba asta. Uneori, oamenii exprimă foarte bine 
situațiile. 

— Crezi că tot mai vrea să ne facă rău, mie şi fratelui meu? 

— Nu cred că a avut vreodată intenția să vă facă rău, zise 
Claude, după ce se gândi puţin. Eu cred că Dermot e nebun, 
cu toate că în urmă cu vreo câteva zeci de ani era un tip 
agreabil. Nu ştiu dacă latura lui umană a fost cea care a luat-o 
razna, sau latura de zână, care s-a îmbibat de prea multe 
toxine din lumea umană. Nu pot nici măcar să-mi explic rolul 
lui în uciderea părinților tăi. Acel Dermot pe care-l cunoşteam 
n-ar fi făcut niciodată una ca asta. 

M-am gândit dacă să-i mai atrag atenţia că persoanele cu 
adevărat nebune pot să le facă rău celor din jur fără să vrea 
asta, sau fără ca măcar să-şi dea seama că o fac. Dar am 
renunțat. Dermot era străunchiul meu şi, după părerea 
tuturor celor care-l întâlniseră, semăna aproape leit cu fratele 
meu. Mi-am recunoscut în sinea mea curiozitatea cu privire la 
el. Şi mi-am pus întrebări în legătură cu ceea ce afirmase Niall 
despre Dermot, că el fusese cel care deschisese uşile 
camionetei, astfel încât Neave şi Lochlan să-i poată trage afară 
pe părinții mei şi să-i înece. Comportamentul lui Dermot, acea 
frântură din el pe care o observasem, nu se pupa cu oroarea 
acelui incident. Oare Dermot mă considera ca fiind neam de-al 
lui? Oare Jason şi cu mine aveam în noi destul sânge de zână 
încât să-l atragem? Mă îndoisem de afirmația lui Bill că s-ar fi 
simțit mai bine în preajma mea, datorită sângelui meu de 
zână. 

— Claude, tu poţi să-ți dai seama că eu n-aş fi întru totul 
umană? Cum m-aş înscrie eu pe zânometru? 

— Dacă te-ai afla într-o gloată de umani, aş putea să te 
găsesc legat la ochi şi să zic că eşti neam cu mine, răspunse 
Claude fără ezitare. Dar dac-ai fi în mijlocul zânelor, aş spune 


că eşti umană. E un miros aproape insesizabil. Majoritatea 
vampirilor ar gândi: „Miroase bine", şi le-ar face plăcere să stea 
în preajma ta. Cam până acolo s-ar merge. De îndată ce ar şti 
că ai sânge de zână, ar putea să-i atribuie acestui fapt 
plăcerea. 

Aşadar, Bill chiar putea fi alinat de firicelul meu de sânge 
de zână, cel puţin acum, că ştia cum să-l identifice. M-am 
ridicat să-mi spăl farfuria şi să-mi mai torn o cană plină de 
cafea, iar în trecere i-am luat şi farfuria lui Claude. Nu mi-a 
mulțumit. 

— Îţi apreciez talentul culinar, i-am zis. Încă n-am discutat 
cum o să ne împărțim cheltuielile cu alimentele sau cu 
articolele pentru gospodărie. 

Claude păru surprins. 

— Nu m-am gândit la asta, zise. Ei bine, măcar aici era 
sincer. 

— Să-ţi spun cum am procedat cu Amelia. 

Şi, în câteva cuvinte, i-am expus ideile principale. Un pic 
buimăcit, Claude s-a declarat de acord. 

Am deschis frigiderul. 

— Rafturile astea două sunt ale tale, i-am zis, iar restul, ale 
mele. 

— M-am prins, răspunse el. 

Nu ştiu de ce, dar aveam îndoieli. Claude părea că doar 
încerca să dea impresia că ar înțelege şi ar fi de acord. Existau 
mari şanse să reluăm şi altă dată discuția aceasta. După ce 
s-a ridicat să plece sus, m-am ocupat de vase — la urma urmei, 
el gătise — şi, după ce m-am îmbrăcat, m-am gândit să citesc o 
vreme. Însă eram prea agitată încât să mă pot concentra 
asupra cărții. Am auzit zgomot de maşini apropiindu-se pe 
alee prin pădure. Am privit afară prin fereastra care dădea 
spre fața casei. Două maşini de poliţie. 

Eram sigură că aşa o să se-ntâmple. Şi totuşi, inima îmi 
căzu în papuci. Uneori, nu puteam să sufăr când aveam 
dreptate. Cine l-a ucis pe Basim i-a plantat cadavrul în 
pământul meu tocmai ca să mă implice în moartea lui. 

— Claude, am strigat spre scară. Fă-te decent, dacă nu 
eşti. A venit poliția. 


Claude, curios ca întotdeauna, cobori treptele la trap. Purta 
blugi şi un tricou, la fel ca mine. leşirăm pe veranda din față. 
Bud Dearborn, şeriful (şeriful normal, uman) era în prima 
maşină, iar Andy Bellefleur şi Alcee Beck, în cea de-a doua. 
Şeriful, plus doi detectivi: înseamnă că eram o criminală 
periculoasă. 

Bud cobori din maşina lui cu încetineală, aşa cum făcea 
cam totul în ultima vreme. Ştiam, din gândurile lui, că Bud era 
tot mai mult o victimă a artritei şi că avea unele dubii şi cu 
privire la prostată. Fața lui ridată nu oferea vreun indiciu 
despre necazurile lui fizice în timp ce se apropia de verandă, cu 
centura grea scârțâind de greutatea tuturor chestiilor atârnate 
de ea. 

— Bud, care-i problema? l-am întrebat. Nu că nu m-aş 
bucura să vă văd pe toți. 

— Sookie, am primit un apel telefonic anonim, zise Bud. 
După cum ştii, poliția n-ar putea să rezolve multe cazuri fără 
ponturile anonime, însă personal nu am vreun respect față de 
cineva care nu vrea să-ți spună cine e. 

L-am aprobat cu un semn din cap. 

— Cine e prietenul tău? se interesă Andy. Arăta terminat. 
Auzisem că bunica lui, cea care-l crescuse, era pe patul de 
moarte. Bietul Andy. Ar fi preferat mult mai degrabă să fie 
acolo, decât aici. Alcee Beck, celălalt detectiv, chiar nu mă 
plăcea. Niciodată nu mă plăcuse, iar antipatia lui îşi găsise o 
bună temelie pe care să se clădească: soția îi fusese atacată de 
un vârcolac care încerca să ajungă la mine. Chiar dacă-l 
scosesem din funcțiune pe tip, Alcee tot supărat pe mine 
rămăsese. Poate că făcea parte din categoria puținilor oameni 
care manifestau repulsie față de urma mea de sânge de zână, 
dar, mult mai probabil, pur şi simplu nu mă înghițea. N-aveau 
rost încercările de a-i câştiga simpatia. L-am salutat din cap, 
dar nu mi-a răspuns la salut. 

— El e vărul meu, Claude Crane, din Monroe. 

— În ce fel vă înrudiţi? se interesă Andy. 

Toţi cei trei bărbaţi din fața mea cunoşteau păienjenişul 
legăturilor de sânge în care era angrenat, practic, întregul 
district. 


— E cam jenant, zise Claude. (Nimic nu i-ar fi putut 
provoca jena lui Claude, însă izbutise o imitație acceptabilă.) 
Sunt ceea ce voi numiți un copil din flori. 

O dată în viaţă, îi eram recunoscătoare lui Claude pentru 
că luase asupra lui povara asta. Mi-am lăsat ochii în jos, ca şi 
cum n-aş fi suportat ruşinea discuţiei. 

— Claude şi cu mine încercăm să ne cunoaştem mai bine, 
dacă tot am descoperit că suntem rude, am adăugat. 

Parcă şi vedeam cum le pătrunde informaţia în dosarele lor 
mentale. 

— Şi voi, de ce sunteți aici? i-am întrebat, la rândul meu. 
Ce v-a zis informatorul anonim? 

— Că ai un cadavru îngropat în pădure, zise Bud, 
întorcându-şi privirea ca şi cum s-ar fi ruşinat un pic spunând 
ceva atât de scandalos, însă eu ştiam că nu e aşa. 

După atâţia ani în slujba legii, Bud ştia precis de ce sunt în 
stare ființele omeneşti, până şi ființele omeneşti cu aspectul 
cel mai normal posibil. Până şi blondele tinere cu sâni mari. 
Poate că mai ales ele. 

— N-aţi adus şi câini poliţişti, constată Claude. Eu cam 
sperasem ca el să-şi țină gura, dar se vede treaba că dorința 
n-avea să-mi fie împlinită. 

— Cred că o cercetare fizică va fi suficientă, zise Bud. 
Localizarea a fost absolut precisă. (lar închirierea câinilor 
poliţişti costă scump, adăugă în gând.) 

— Of, Doamne, am exclamat, cu adevărat buimăcită. Cum 
putea persoana asta să pretindă că n-ar fi implicată, dacă ştia 
precis unde se găseşte cadavrul? Nu prea înțeleg. 

Speram ca Bud să-mi spună mai multe, însă el n-a muşcat 
momeala. Andy ridică din umeri. 

— Trebuie să mergem să vedem. 

— Mergeţi, i-am invitat, cu o încredere absolută. 

Dacă şi-ar fi adus câinii, aş fi curs fluvii de transpiraţie pe 
mine la gândul că ar putea să adulmece cadavrul lui Debbie 
Pelt, sau fostul loc de odihnă al lui Basim. 

— O să mă scuzați dacă rămân în casă cât timp vă plimbaţi 
voi prin pădure. Sper să nu luați cu voi prea multe căpuşe. 

Căpuşele pândeau prin tufişuri şi bălării, simțindu-ți 


substanțele chimice din organism şi căldura corpului atunci 
când treceai, după care săreau cu toată încrederea. L-am 
urmărit cu privirea pe Andy, îndesându-şi pantalonii în cizme, 
apoi pe Bud şi pe Alcee, dându-şi cu spray. 

După ce dispărură cei trei printre copaci, Claude zise: 

— Ai face mai bine să-mi spui de ce nu ţi-e frică. 

— Am mutat cadavrul azi-noapte, i-am zis, după care i-am 
întors spatele, aşezându-mă la biroul pe care instalasem 
computerul luat din apartamentul lui Hadley. 

Claude n-avea decât să rumege asta cât poftea! După 
câteva secunde, l-am auzit tropăind înapoi pe scară. 

Din moment ce tot trebuia să-i aştept pe oameni să se 
întoarcă din pădure, puteam foarte bine să-mi verific căsuţa 
de e-mail. O grămadă de mesaje redirecționate, majoritatea 
inspiratoare sau patriotice, de la Maxine Fortenberry, mama 
lui Hoyt. Pe astea le ştergeam fără să le citesc. Am citit un 
e-mail de la soția însărcinată a lui Andy Bellefleur, Halleigh. 
Ciudată coincidență, să aflu veşti de la ea în timp ce soțul îmi 
umbla prin spatele casei după cai verzi pe pereți. 

Halleigh îmi scria că se simte grozav. De-a dreptul grozav! 
Însă bunicuţa Caroline se stingea văzând cu ochii, iar Halleigh 
se temea că domnişoara Caroline nu va trăi să-şi vadă 
strănepotul născându-se. 

Caroline Bellefleur era foarte bătrână. Andy şi Portia 
fuseseră crescuți în casa domnişoarei Caroline după ce 
părinții lor muriseră. Domnişoara Caroline fusese văduvă mai 
mult timp decât măritată. Nu-mi aminteam absolut deloc de 
domnul Bellefleur, şi eram convinsă că nici Andy, nici Portia, 
nu-l cunoscuseră prea bine. Andy era mai în vârstă decât 
Portia, iar Portia era mai mare decât mine cu un an, aşa că 
estimam despre domnişoara Caroline, odinioară cea mai bună 
bucătăreasă din Districtul Renard, autoarea celor mai bune 
prăjituri cu ciocolată din lume, că trecuse de nouăzeci de ani. 

„Oricum", continua Halleigh, „îşi doreşte să găsească Biblia 
familiei mai mult decât orice pe lumea asta. Ştii că 
întotdeauna a avut ceva sticleți la mansardă, iar acum a cerut 
să se găsească Biblia aia, care lipseşte de o grămadă de ani. 
Mi-a venit o idee. Ea crede că, mai demult, familia noastră a 


fost legată de nu ştiu ce ramură a Comptonilor. Vrei tu să-l 
întrebi pe vecinul tău, domnul Compton, dacă nu l-ar deranja 
prea tare să caute Biblia aia veche? Pare să privească destul de 
departe, dar să ştii că nu şi-a pierdut nimic din personalitate, 
chiar dacă fizic e slăbită." 

Ea un mod drăguţ de a spune că domnişoara Caroline îi 
bătea tare des la cap cu Biblia aia. 

Eram în impas. Ştiam că Biblia se afla în casa Compton. Şi 
ştiam că, după ce o va studia, domnişoara Caroline va afla că 
este o descendentă directă a lui Bill Compton. Cum s-ar fi 
simţit atunci, ghici ciupercă. Oare voiam eu să-i dau peste cap 
lumea, când femeia era pe patul de moarte? 

Pe de altă parte, oare... Of, ce naiba, am obosit să pun totul 
în balanță, şi am destule în cârcă pentru care să-mi fac griji. 
Într-un moment de nechibzuință, am redirecționat mesajul 
spre Bill. Descoperisem târziu comunicarea prin e-mail şi încă 
nu aveam totală încredere în ea. Dar cel puțin simțeam că 
arunc mingea în curtea lui Bill. Dacă el alegea s-o azvârle 
înapoi, ei bine, asta era. 

După ce am mai ars un pic gazul pe Ebay, minunându-mă 
de lucrurile pe care încercau să le vândă oamenii, am auzit 
voci în curtea din față. Am aruncat o privire afară şi i-am zărit 
pe Bud, Alcee şi Andy ştergându-şi hainele de țărână şi de 
frunze. Andy îşi tot freca o muşcătură de pe gât. 

Am ieşit pe verandă. 

— Aţi găsit vreun cadavru? i-am întrebat. 

— Nu, n-am găsit, îmi răspunse Alcee Beck. Dar am văzut 
că a fost lume pe-acolo. 

— Păi, sigur, am zis. Dar nici un cadavru? 

— Nu te mai deranjăm, a replicat scurt Bud. Plecară 
într-un nor de praf. l-am privit cum se îndepărtează şi m-am 
cutremurat. Mă simțeam de parcă cuțitul ghilotinei ar fi 
coborât spre gâtul meu şi ar fi fost împiedicat să-mi taie capul 
numai de faptul că funia era prea scurtă. 

M-am întors la computer şi i-am expediat un e-mail lui 
Alcide. Am scris doar: „Poliţia a fost aici." Mi-am închipuit că e 
de ajuns. Ştiam că n-aveam să mai primesc veşti de la el, până 
când va fi pregătit să mă cheme la Shreveport. 


M-a surprins că a fost nevoie de trei zile până să primesc un 
răspuns din partea lui Bill. Zilele acestea fuseseră remarcabile 
numai prin numărul persoanelor despre care n-am auzit 
nimic. Nu auzisem nimic din partea lui Remy, ceea ce nu era 
ceva extraordinar. Nici unul dintre membrii haitei Dinte Lung 
nu m-a sunat, aşa că nu puteam decât să presupun că 
recuperaseră trupul lui Basim din noul său loc de odihnă şi că 
urmau să-mi dea de veste când avea să se țină întâlnirea. 
Dac-o fi apărut cineva prin pădurile mele, încercând să-şi dea 
seama de ce dispăruse trupul lui Basim, asta nu puteam s-o 
mai ştiu. Şi nici de la Pam sau de la Bobby Burnham nu 
primisem veşti, ceea ce era un pic cam îngrijorător, dar tot... 
nu mare chestie. 

Ceea ce mă rodea într-un chip semnificativ era lipsa veştilor 
de la Eric. OK, mentorul (creatorul, părintele, tăticul) lui, 
Appius Livius Ocella, era în zonă, dar... mamă... Doamne! 

Între două reprize de îngrijorare, am căutat ceva despre 
numele romane şi am descoperit că Appius îi era praenomen, 
adică prenumele. Livius era nomen, adică numele de familie, 
dat mai departe din tată-n fiu, indicând că era membru al 
familiei sau clanului Liviilor. Ocella era un cogno-men, menit 
să indice vlăstarul cărei anume ramuri a Liviilor era; sau îi 
putea fi dat onorific, pentru serviciile aduse în război. (Habar 
n-aveam care război putea să fi fost.) O a treia posibilitate era 
ca, dacă îl adopta o altă familie, prin cognomen i se desemna 
familia în care se născuse. 

Numele spunea multe despre tine în lumea romanilor. 

Mi-am pierdut o grămadă de timp aflând totul despre 
numele Appius Livius Ocella. Încă nu aveam habar de ceea ce 
voia sau de ceea ce avea de gând să-i facă iubitului meu. Şi 
acestea erau lucrurile pe care-mi doream cel mai mult să le 
aflu. Trebuie să mărturisesc, mă simțeam destul de 
îmbufnată, certăreaţă şi ursuză. (Am căutat vreo câțiva 
termeni, dacă tot eram online.) Nu era un buchețel prea drăguţ 
de sentimente, dar nu păream să pot avansa spre o nefericire 
adâncă. 

Vărul Claude se făcuse şi el scump la vedere. L-am zărit în 
treacăt doar o dată în trei zile, iar asta a fost când l-am auzit 


trecând prin bucătărie şi ieşind pe uşa din spate, 
ridicându-mă tocmai la țanc ca să-l văd cum urcă în maşină. 

Aşa se explică de ce am fost atât de încântată să-l văd pe 
Bill la uşa mea din spate, după apusul soarelui, în cea de-a 
treia zi de la expedierea mesajului primit de la Halleigh. Nu 
arăta considerabil mai bine decât ultima oară când îl văzusem, 
însă era îmbrăcat într-un costum cu cravată, iar părul şi-l 
pieptănase cu îngrijire. Ținea Biblia sub braț. 

Am înţeles atunci de ce se ferchezuise şi ce avea de gând să 
facă. 

— Bine, i-am zis. 

— Vino cu mine, m-a rugat. M-ar ajuta dacă ai fi acolo. 

— Dar ei or să creadă... 

Apoi mi-am forțat gura să se închidă la loc. Era ceva 
nedemn să-mi fac griji în privința posibilității ca familia 
Bellefleur să bănuiască despre mine şi Bill că am alcătui din 
nou un cuplu, când Caroline Bellefleur era pe cale să-şi 
cunoască strămoşul. 

— Ar fi chiar atât de îngrozitor? mă întrebă cu multă 
demnitate. 

— Nu, sigur că nu. Am fost mândră să-ţi fiu iubită, am zis, 
după care m-am întors să mă duc în camera mea. Intră, te rog, 
până mă schimb, l-am invitat. 

Fusesem în schimbul de prânz şi după-amiază, aşa că eram 
într-un tricou şi o pereche de pantaloni scurți. 

Fiindcă mă grăbeam, mi-am ales o fustă neagră lungă până 
deasupra genunchilor şi o bluză albă mulată cu mâneca foarte 
scurtă şi asimetrică, pe care o găsisem la reduceri în Stage3l. 
Mi-am strecurat o curea din piele roşie prin găicile fustei şi am 
scos o pereche de sandale roşii din fundul dulapului. Mi-am 
înfoiat părul, şi am fost gata. 

Am mers amândoi cu maşina mea, care începea să aibă 
nevoie de ceva ajustări la direcție. 

Nu era un drum lung până la conacul Bellefleur; de fapt, 

nu-ți trebuia mult până să ajungi oriunde în Bon Temps. Am 
parcat pe aleea din față, dar în timp ce conduceam zărisem 
câteva maşini şi în parcarea din spate. Văzusem, după maşini, 
că erau acolo şi Andy, şi Portia. Mai era şi o străveche Chevy 
Corvette gri, parcată cam modest în spate, ceea ce mă făcu să 
mă întreb dacă domnişoara Caroline n-o avea cumva vreun 
îngrijitor angajat permanent. 

Ne-am îndreptat spre uşile duble de la intrare. Bill nu 
considera că ar fi adecvat („cuviincios" fusese termenul folosit 
de el) să mergem prin spate şi, date fiind condiţiile, am fost 
nevoită să-l aprob. Bill mergea încet şi cu efort. În mai multe 
rânduri, m-aş fi oferit să duc eu Biblia cea grea, dar ştiam că 
nu avea să mă lase, aşa că mi-am economisit suflul. 

Halleigh fii cea care ne deschise, slavă Domnului. Rămase 
uimită la vederea lui Bill, dar îşi recapătă foarte repede 
siguranța de sine şi ne pofti înăuntru. 

— Halleigh, domnul Compton a adus Biblia familiei, pe 
care voia s-o vadă bunica lui Andy, i-am zis, pentru 
eventualitatea în care Halleigh ar fi fost lovită de o orbire 
temporară şi n-ar fi observat imensul tom. 

Halleigh părea un pic cam şifonată. Părul ei castaniu era 
vraişte, iar rochia verde înflorată părea aproape la fel de 
obosită ca şi ochii ei. Probabil venise să stea cu domnişoara 
Caroline după ce muncise toată ziua predând la şcoală. 
Sarcina lui Halleigh era evidentă, amănunt pe care Bill nu-l 
ştiuse, după cum mi-am putut da seama din expresia fugitivă 
de pe fața lui. 

— Oh! exclamă Halleigh, trăsăturile feţei destinzându-i-se 
vizibil de uşurare. Domnule Compton, intrați, vă rog. Nu aveţi 
idee cât s-a frământat domnişoara Caroline pentru asta. 

Am impresia că reacția lui Halleigh era un bun indicator 
dacă voiai să ştii chiar cât de mult se frământase domnişoara 
Caroline. 

Intrarăm împreună în antreu. Scara vastă era în fața şi în 
stânga noastră. Se arcuia grațioasă în sus, spre al doilea etaj. 
Numeroase mirese localnice îşi făcuseră pozele pe scara asta. 
O coborâsem şi eu purtând rochie lungă şi pantofi cu toc, când 
făcusem pe dublura pentru o domnişoară de onoare bolnavă, 


la nunta lui Halleigh şi Andy. 

— Cred că ar fi cu adevărat frumos dacă Bill ar putea să-i 
dea personal Biblia domnişoarei Caroline, am zis, înainte ca 
tăcerea să devină stânjenitoare. Există o legătură de familie. 

Până şi politețea perfectă a lui Halleigh avu un moment de 
slăbiciune. 

— 0... ce interesant. 

Spinarea îi înțepeni, iar eu l-am observat pe Bill 
estimându-i sarcina. Un zâmbet slab îi arcui pentru o clipă 
buzele. 

— Sunt convinsă că ar fi tocmai perfect, zise Halleigh, 
reculegându-se. Haideţi să mergem sus. 

Urcarăm treptele în urma ei, şi am fost nevoită să mă lupt 
cu tentația de a-mi strecura un braț pe sub cotul lui Bill, ca 
să-l ajut măcar un pic. Era clar că starea lui nu se 
îmbunătățea. Un mic fior de teamă mi se strecură în inimă. 

Merserăm încă puţin de-a lungul coridorului pinii la cel mai 
mare dintre dormitoare, a cărui uşă era întredeschisă cu 
discreție, doar câțiva centimetri. Halleigh intră înaintea 
noastră. 

— Sookie şi domnul Compton au adus Biblia familiei, 
anunţă ea. Domnişoară Caroline, poate domnul Compton s-o 
aducă înăuntru? 

— Da, sigur, roagă-l să o aducă, rosti o voce slabă, aşa că 
Bill şi cu mine intrarăm. 

Domnişoara Caroline era regina încăperii, nu puteai să te 
îndoieşti de asta. Andy şi Portia stăteau în dreapta patului şi 
amândoi arătau îngrijorați şi neliniştiți în timp ce Bill îmi făcea 
semn să intru. Am remarcat absența soțului Porţiei, Glen. O 
femeie afro-americană între două vârste stătea pe un fotoliu 
din stânga patului. Purta pantaloni largi, de culoare deschisă, 
şi vesela tunică preferată în prezent de infirmiere. Modelul o 
făcea să arate de parcă ar fi lucrat într-un pavilion de 
pediatrie. Totuşi, într-o încăpere decorată în nuanțe pastel, 
piersică şi crem, explozia de culoare era bine-venită. Infirmiera 
era slabă şi înaltă şi purta o perucă incredibilă, care-mi 
amintea de un film despre Cleopatra. Ne salută din cap în timp 
ce ne apropiarăm de pat. Caroline Bellefleur, arătând ca 


magnolia de oțels? de odinioară, zăcea rezemată pe o duzină de 
perne într-un pat cu baldachin. Sub bătrânii ei ochi se vedeau 
umbrele epuizării, iar mâinile i se încovrigaseră ca două 
gheare zbârcite pe cuvertura patului. Şi totuşi, se întrezărea 
încă o scânteie de interes în ochii ei, în timp ce ne privea. 

— Domnişoară Stackhouse, domnule Compton, nu v-am 
mai văzut de la nunta cea mare, rosti ea, cu un efort vizibil. 

Vocea îi era la fel de subțire ca o coală de hârtie. 

— A fost o ocazie minunată, doamnă Bellefleur, răspunse 
Bill, cu un efort aproape egal. 

Eu n-am făcut decât să încuviințez din cap. Nu era 
conversaţia mea. 

— Vă rog, staţi jos, ne invită bătrâna doamnă, iar Bill îşi 
trase un scaun mai aproape de patul ei. 

Eu m-am aşezat cu câțiva paşi mai în spate. 

— Se pare că Biblia este prea mare pentru mâinile mele 
acum, zise bătrâna doamnă, zâmbind. A fost foarte drăguţ din 
partea voastră să mi-o aduceţi. Sunt convinsă că mi-am dorit 
s-o văd. A fost în podul dumitale? Ştiu că nu avem prea multe 
legături cu Comptonii, dar sigur mi-am dorit să găsesc cartea 
aceasta veche. Halleigh a fost suficient de drăguță încât să 
facă unele verificări în folosul meu. 

— La drept vorbind, cartea aceasta era pe măsuța mea 
pentru cafea, replică blând Bill. Doamnă Bellefleur... 
Caroline... cel de-al doilea copil al meu a fost o fată, Sarah 
Isabelle. 

— O, Doamne, zise domnişoara Caroline, vrând să ne 
demonstreze că era atentă. Nu părea să ştie spre ce se îndrepta 
discuţia, dar categoric era atentă. 

— Cu toate că n-am aflat asta până când n-am citit pagina 
familiei din Biblie, după ce m-am întors în Bon Temps, fiica 
mea Sarah a avut patru copii, deşi unul dintre ei s-a născut 

mort. 

— Se întâmpla atât de frecvent pe vremea aceea, zise ea. 

Am aruncat o privire spre nepoţii doamnei Bellefleur. Portia 
şi Andy nu erau fericiți de prezența lui Bill în casa lor, absolut 
deloc, dar şi ei ascultau cu atenţie. Nu-şi irosiseră nici măcar o 
privire în direcția mea, ceea ce, de fapt, era tocmai bine. Cu 
toate că erau nedumeriți de prezenţa lui Bill, gândurile le erau 
concentrate asupra femeii care-i crescuse şi a faptului evident 
că ea se topea cu zile. 

Bill continuă: 

— Fiica lui Sarah a mea a fost numită Caroline, după 
bunica ei... soția mea. 

— Prenumele meu? 

— Da, prenumele tău. Nepoata mea Caroline s-a măritat cu 
un văr, Matthew Phillips Holliday. 

— Păi cum, aceştia sunt mama şi tatăl meu. Zâmbi, ceea ce 
avu un efect sever asupra zecilor ei de zbârcituri. 

— Aşadar, dumneata eşti... Adevărat? 

Spre uimirea mea, Caroline Bellefleur râdea. 

— Străbunicul tău. Da, eu sunt. 

Portia scoase un sunet de parcă s-ar fi înecat cu o ploşniță. 
Domnişoara Caroline îşi neglija complet nepoata şi nu privi 
nici spre Andy... spre norocul lui, fiindcă se înroşise ca un moț 
de curcan. 

— Ei, zău dacă nu-i nostim, zise ea. Eu sunt zbârcită ca un 
cearşaf necălcat, iar dumneata, neted ca o piersică proaspătă. 
Străbunicule! rosti ea, cuprinsă de un amuzament neprefăcut. 

Apoi, un gând păru să-i vină bătrânei muribunde: 

— Dumneata ai fost cel care ne-a aranjat moştenirea aceea 
atât de oportună? 

— Banii nu şi-ar fi putut găsi o mai bună întrebuințare, 
rosti galant Bill. Casa arată splendid. Cine o să locuiască în ea 
după ce-o să mori? 

Portiei i se tăie respiraţia, iar Andy păru un pic 
descumpănit. Însă eu am aruncat o privire spre infirmieră. Ea 
mi-a făcut un scurt semn aprobator din cap. Sorocul se 
apropia pentru domnişoara Caroline, iar bătrâna era pe deplin 
conştientă de asta. 


— Ei bine, cred că Portia şi Glen vor locui aici, răspunse cu 
glas tărăgănat domnişoara Caroline. Era evident că obosea 
repede. Halleigh şi Andy vor să fie în propriul cămin când fi se 
va naşte copilul, iar eu îi înțeleg. Doar nu vrei să spui că te-ar 
interesa casa mea? 

— O, nu, o am pe a mea, o linişti Bill. Şi am fost fericit să le 
pot asigura propriilor mele rude mijloacele necesare pentru 
repararea casei acesteia. Vreau ca urmaşii mei să locuiască 
mai departe aici de-a lungul anilor şi să se bucure de 
numeroase momente fericite în locul acesta. 

— Îţi mulțumesc, zise domnişoara Caroline, acum vocea ei 
nefiind mai mult decât o şoaptă. 

— Sookie şi cu mine trebuie să plecăm, zise Bill. Acum, 
odihneşte-te liniştită. 

— Aşa o să fac, răspunse ea, şi zâmbi, cu toate că i se 
închideau ochii. 

M-am ridicat cât de silențios am putut şi m-am strecurat 
afară din încăpere înaintea lui Bill. M-am gândit că Portia şi 
Andy ar putea să vrea să-i spună câte ceva lui Bill. Şi, cum era 
de aşteptat, nevrând să-şi deranjeze bunica, îi urmară pe Bill 
pe coridor. 

— Credeam că umbli cu alt vampir acum, zise Andy, care 
nu mai părea atât de malițios ca de obicei. 

— Aşa e, i-am răspuns. Dar Bill a rămas prietenul meu. 

Portia fusese şi ea pentru scurt timp împreună cu Bill, deşi 
nu pentru că l-ar fi găsit atrăgător, sau mai ştiu eu ce. Eram 
convinsă că stânjeneala ei n-a făcut decât să sporească atunci 
când i-a întins mâna lui Bill. Portia avea nevoie să-şi cam 
şlefuiască manierele în privința vampirilor. Deşi Bill păru un 
pic luat prin surprindere, acceptă strângerea de mână. 

— Portia, zise el. Andy. Sper că nu vi s-a părut o situație 
prea incomodă. 

Eram mândră de Bill de dădeam pe dinafară. Se vedea 
lesne de unde îşi moştenise graţia Caroline Bellefleur. 

— N-aş fi luat banii dac-aş fi ştiut că vin de la tine, zise 
Andy. 

Era evident că venise direct de la serviciu, fiindcă purta 
echipamentul complet: insigna şi cătuşele prinse la centură, 


pistolul în teacă. Arăta destul de impresionant, însă nu era pe 
potriva lui Bill, oricât de bolnav ar fi fost vampirul. 

— Andy, ştiu că nu eşti un fan al colţilor. Totuşi, faci parte 
din familia mea şi ştiu că ai fost educat să-ți respecţi 
înaintaşii. 

Andy păru complet descumpănit. 

— Banii au fost meniți s-o facă fericită pe Caroline, şi cred 
că aşa a fost, continuă Bill. Prin urmare, şi-au atins scopul. 
Am ajuns s-o văd şi să-i spun despre relația de rudenie dintre 
noi, iar ea şi-a primit Biblia. N-o să vă mai împovărez cu 
prezența mea. Doar vă rog să programați înmormântarea 
noaptea, ca să pot şi eu să particip. 

— Cine a mai auzit de vreo înmormântare noaptea? replică 
Andy. 

— Da, aşa o să facem, interveni Portia. 

În vocea ei nu era nici căldură, nici acceptare, însă părea 
absolut hotărâtă. 

— Banii i-au făcut fericiți ultimii câțiva ani din viață, 
continuă ea. I-a plăcut la nebunie să restaureze casa şi a fost 
încântată să ne organizeze nunta aici. Biblia nu este decât 
glazura pe tort. Mulţumesc. 

Bill îi salută pe amândoi cu o înclinare a capului şi, fără 
alte comentarii, am plecat din Belle Bive. 

Caroline Bellefleur, strănepoata lui Bill, a murit la primele 
ore ale dimineții. 

Bill stătu împreună cu familia pe durata ceremoniei de 
înmormântare, care se desfăşură în noaptea următoare, spre 
profunda uimire a întregului oraş. 

Eu am stat în spate, împreună cu Sam. 

Nu era o ocazie pentru lacrimi; fără îndoială, Caroline 
Bellefleur avusese o viață îndelungată: o viață deloc lipsită de 
amărăciuni, dar măcar plină de momente de fericire care să le 
compenseze. Avea foarte puțini contemporani rămaşi în viață, 
iar cei care mai trăiau erau aproape toți mult prea şubrezi 
încât să vină la înmormântarea ei. 

Slujba păru destul de normală până când ajunserăm la 
cimitir, care nu avea luminat nocturn — desigur — însă am 
observat că reflectoare provizorii fuseseră plasate de-a lungul 


perimetrului parcelei Bellefleur. Era o privelişte stranie. 
Preotul a avut mari greutăți să-şi citească slujba, până când 
un enoriaş i-a îndreptat propria lanternă spre pagină. 

Luminile strălucitoare prin bezna nopții îmi aminteau în 
mod neplăcut de descoperirea cadavrului lui Basim al Saud. 
Îmi venea greu să mă gândesc aşa cum s-ar fi cuvenit la viaţa 
şi moştenirea domnişoarei Caroline, cu toate bănuielile 
care-mi treceau prin cap. Şi de ce nu se întâmplase încă 
nimic? Mă simțeam de parc-aş fi trăit aşteptând să urmeze o 
altă moarte. Nu mi-am dat seama că mâna mea se strânsese 
pe braţul lui Sam, până când el nu s-a întors să mă privească 
alarmat. Am făcut un efort ca să-mi desprind degetele şi 
mi-am plecat capul pentru rugăciune. 

Familia, auzisem, urma să meargă la Belle Rive, pentru o 
masă după înmormântare. Oare or fi luat şi sângele preferat al 
lui Bill? Bill arăta groaznic. Venise sprijinit în baston la locul 
înmormântării. Trebuia făcut ceva pentru găsirea surorii sale, 
din moment ce el personal nu voia să întreprindă nimic. Dacă 
exista vreo şansă ca sângele surorii lui să-l vindece, efortul 
acesta trebuia făcut. 

Venisem la înmormântare cu maşina lui Sam şi, casa mea 
fiind aproape, i-am zis lui Sam c-o să mă duc pe jos până 
acasă. Îmi strecurasem în poşetă o mică lanternă, iar lui Sam 
i-am reamintit că ştiam cimitirul ca pe propriul buzunar. Aşa 
că, după ce toți ceilalți participanţii plecară, inclusiv Bill, să se 
ducă la Belle Pive pentru masă, eu am aşteptat pe întuneric 
până când angajaţii cimitirului au început să astupe groapa, 
după care am pornit printre copaci spre casa lui Bill. 

Încă aveam o cheie. 

Da, ştiu că eram cumplit de băgăreaţă. Şi poate că făceam 
ceva greşit. Numai că Bill se irosea, iar eu nu puteam să stau 
pur şi simplu cu brațele încrucişate şi să-l las să se ducă. 

Am descuiat uşa din față şi m-am dus în biroul lui Bill, care 
fusese sufrageria oficială a familiei Compton. Bill avea toate 
accesoriile computerului instalate pe o masă imensă şi un 
scaun-balansoar pe care-l luase de la Office Depot33. O masă 


33 Companie americană furnizoare de produse şi servicii pentru 


mai mică servea drept birou pentru corespondenţă, Bill 
pregătindu-şi acolo copii ale bazei lui de date cu vampiri, pe 
care să le trimită cumpărătorilor, îşi făcea reclamă din belşug 
în revistele vampirilor: Colţi, fireşte, şi Viaţă moartă, care 
apăreau în atâtea limbi. Cel mai nou efort de marketing al lui 
Bill implica angajarea de vampiri vorbitori a numeroase limbi, 
care să traducă toate informațiile, astfel încât el să poată vinde 
ediții în limbi străine ale serviciului său mondial de catalogare 
a vampirilor. După cum îmi aminteam dintr-o vizită 
anterioară, exista o duzină de CD-uri în carcase cu copii ale 
bazei lui de date, lângă biroul pentru corespondenţă. Am 
reverificat, să mă asigur că luasem una în engleză. Nu m-ar fi 
ajutat prea mult să iau una în rusă. 

Desigur, rusa îmi amintea de Alexei, iar gândul la Alexei îmi 
amintea, iar şi iar, cât de îngrijorată /supărată /înfricoşată 
eram din cauza tăcerii lui Eric. 

Am simțit cum buzele mi se crispează în timp ce mă 
gândeam la această tăcere. Dar trebuia să fiu atentă la mica 
mea problemă de acum, aşa că am spălat putina; am ieşit din 
casă şi am încuiat uşa la loc, sperând ca Bill să nu-mi 
adulmece mirosul în aer. 

Am trecut prin cimitir la fel de repede pe cât aş fi făcut-o 
ziua. Ajungând în bucătăria mea, am căutat în jur o 
ascunzătoare potrivită. Până la urmă, m-am oprit asupra 
dulapului cu lenjerie aflat în baia de pe hol, ca loc sigur, şi am 
strecurat CD-ul sub teancul de prosoape curate. Era greu de 
crezut că până şi Claude ar fi putut folosi cinci prosoape până 
la trezirea mea, a doua zi. 

Mi-am verificat robotul telefonic, apoi telefonul mobil, pe 
care nu mi-l luasem la serviciu. Niciun mesaj. M-am dezbrăcat 
încet, încercând să-mi imaginez ce s-ar fi putut întâmpla cu 
Eric. Am hotărât că n-o să-l sun, fie ce-o fi. Doar ştia unde 
sunt şi cum să dea de mine. Mi-am atârnat rochia neagră în 
şifonier, mi-am aşezat pantofii negri cu toc pe rastelul pentru 
încălțăminte, după care mi-am tras pe mine tricoul pentru 
noapte, cu Tweety, un vechi preferat de-al meu. Apoi, m-am 


birouri. 


vârât în pat, furioasă ca o găină udă. 
Şi înfricoşată. 


CAPITOLUL 10 


Claude nu venise acasă Claude nu venise acasă noaptea 
trecută. Maşina lui nu era lângă uşa din spate. M-am bucurat 
că mai avea cineva şi noroc. După care mi-am spus să nu mai 
fiu atât de jalnică. 

— Te descurci OK, am zis, privindu-mă în oglindă, ca să mă 
cred. Uită-te la tine! Grozav bronz, Sook! 

Trebuia să lucrez în tura de prânz, aşa că m-am îmbrăcat 
imediat după ce mi-am luat micul dejun. Am recuperat CD-ul 
şterpelit de sub prosoape. Aveam, fie să i-l plătesc lui Bill, fie 
să i-l înapoiez, am spus în sinea mea, plină de virtute. Nu l-aş 
mai fi furat dacă n-aş fi avut de gând să-l plătesc. Într-o bună 
zi. Am privit carcasa din plastic transparent aflată în mâinile 
mele, întrebându-mă cât ar fi dispus FBl-ul să plătească 
pentru aşa ceva. Cu toate încercările lui Bill de a se asigura că 
numai vampirii cumpără CD-ul, ar fi cu adevărat uimitor dacă 
nu l-ar avea şi altcineva în afara lor. 

Aşa că l-am deschis şi am vârât CD-ul în computer. După 
un uşor bâzâit la început, s-a deschis. „Anuarul Vampirilor”, 
scria, cu caractere gotice, roşii pe fundal negru. Stereotip, 
cumva? 

„Introduceţi numărul dumneavoastră de cod" îmi ceru 
ecranul. 

Hopa. 

Atunci mi-am amintit că fusese o mică etichetă pe partea de 
deasupra a carcasei, aşa că am pescuit-o din coşul de gunoi. 
Mda, ăsta era sigur un cod. Bill n-ar fi lipit niciodată codul de 
carcasă dacă n-ar fi fost convins că la el acasă era un loc sigur, 
ceea ce mă făcu să resimt o urmă de vinovăție. Nu ştiam ce 
procedură folosea, însă presupuneam că punea codul într-un 
folder când îi expedia discul prin poştă fericitului client. Sau 
poate că trecuse un cod „distrugător” pe hârtiuţă, pentru 


proşti ca mine, şi că toată chestia îmi va exploda în nas. Mă 
bucur că n-a mai fost nimeni în casă după ce am tastat codul 
şi am apăsat pe Enter, fiindcă m-am prăbuşit în genunchi sub 
birou. 

Nu s-a întâmplat nimic, cu excepţia unui alt bâzâit, ceea ce 
m-a făcut să-mi închipui că sunt în siguranță. M-am cățărat la 
loc pe scaun. 

Ecranul îmi înfățişa opțiunile de care dispuneam. Puteam 
să caut după țara de reşedinţă, după țara de origine, după 
nume sau după ultima dată când fusese văzut (ă). Am dat clic 
pe „Reşedinţă” şi am fost întrebată: „Care ţară?" După ce am 
dat clic pe „S.U.A.', am primit o nouă întrebare: „Care stat?" 
Clic pe „Louisiana" şi apoi pe „Compton'. Şi iată-l, într-o 
fotografie modernă, făcută la el acasă. Am recunoscut 
culoarea zugrăvelii. Bill zâmbea rigid şi nu arăta a amator de 
petreceri, asta e sigur. Oare cum i-ar merge cu un serviciu de 
matrimoniale? Am început să-i citesc biografia. Şi, cum era de 
aşteptat, acolo, jos, am citit: „Creat de Lorena Ball din 
Louisiana, în 1870." 

Însă nu era nici o înşiruire de „frați" sau „surori'. 

OK, nu avea să fie chiar atât de uşor. Am dat clic pe numele 
scris cu litere îngroşate ale creatoarei lui Bill, răposata, deloc 
regretata Lorena. Eram curioasă ce putea să scrie în fişa ei, 
din moment ce Lorena îşi aflase moartea supremă, cel puţin 
până descopereau cum se poate resuscita cenuşa. 

„Lorena Ball" scria în capitolul ei, doar cu un desen. Totuşi, 
era un portret destul de bun, m-am gândit, aplecându-mi 
capul într-o parte în timp ce-l priveam. Transformată în 1788 
în New Orleans... a locuit peste tot prin Sud, dar s-a întors în 
Louisiana după Războiul Civil... a „întâlnit soarele" asasinată 
de o persoană sau persoane „necunoscute". Hm. Bill ştia 
perfect cine o omorâse pe Lorena, şi nu puteam decât să mă 
bucur că nu-mi trecuse numele în anuar. Oare ce s-ar fi 
întâmplat cu mine dac-ar fi făcut-o? 

Vezi, ţi se pare că ai destule motive de îngrijorare, dar apoi 
îți vine în minte o posibilitate pe care nu ţi-ai imaginat-o 
niciodată şi-ţi dai seama că ai chiar mai multe probleme. 

OK, am ajuns... „I-a creat pe Bill Compton (1870) şi Judith 


Vardamon (1902).' 

Judith. Aşadar, asta era „sora" lui Bill. 

După vreo câteva alte clicuri şi lecturi, am descoperit că 
Judith Vardamon era încă „în viață" sau cel puţin fusese 
atunci când îşi alcătuise Bill baza de date. Locuia în Little 
Rock. 

Mai departe, am descoperit că puteam să-i trimit un e-mail. 
Fireşte, ea nu era obligată să-mi răspundă. 

Mi-am lăsat privirea în jos şi m-am gândit intens. M-am 
gândit la cât de groaznic arăta Bill. M-am gândit la mândria lui 
şi la faptul că nu luase încă legătura cu Judith asta, deşi 
bănuia că sângele ei l-ar putea vindeca. Bill nu era un 
nechibzuit, aşa că exista vreun motiv temeinic pentru care n-o 
căutase pe această cealaltă creatură a Lorenei. Doar că eu nu 
cunoşteam motivul. Dar dacă Bill hotărâse că nu trebuia să ia 
legătura cu ea, înseamnă că ştia el ce face, corect? Of, să le ia 
naiba pe toate. 

Am tastat adresa ei de e-mail. Şi am mutat cursorul la 
subiect. Am scris: „Bill e bolnav." Mi s-a părut că arată 
aproape nostim3+. Am fost gata să-l modific, dar n-am făcut-o. 
Am mutat cursorul mai jos, spre corpul mesajului, am dat din 
nou clic. Am ezitat. Apoi, am scris: „Sunt vecina lui Bill 
Compton. Nu ştiu de când n-ai mai auzit veşti despre el, însă 
locuieşte în vechea lui casă din Bon Temps, Louisiana, acum. 
Bill a fost intoxicat cu argint. Nu poate să se vindece fără 
sângele tău. Nu ştie că-ţi trimit mesajul. Am fost iubiți şi 
suntem încă prieteni Vreau să se facă bine." Şi am semnat, 
deoarece anonimele nu sunt genul meu. 

Am strâns din dinţi tare de tot. Apoi, am dat clic pe 
Expediere. 

Oricât de mult mi-aş fi dorit să păstrez CD-ul şi să-l 
studiez, micul meu cod al onoarei îmi spunea că trebuie să-l 
înapoiez fără să mă bucur de el, fiindcă nu-l plătisem, Aşa că 
am luat cheia lui Bill şi am pus discul înapoi în carcasa de 
plastic, după care am pornit la drum prin cimitir. 

Am încetinit când am ajuns aproape de parcela familiei 


34 În limba engleză, Bill's ill. 


Bellefleur. Florile erau încă stivuite pe mormântul 
domnişoarei Caroline. Andy era acolo, cu ochii pe o cruce din 
garoafe roşii. Mi s-a părut destul de nereuşită, dar era 
categoric o ocazie în care gestul conta mai mult decât 
rezultatul. Oricum, nu credeam că Andy vedea cu adevărat ce 
se afla în fața lui. 

M-am simţit de parcă pe frunte mi-ar fi fost întipărit, cu 
litere de foc, cuvântul „Hoaţă”. Ştiam că lui Andy nu i-ar fi 
păsat nici dacă m-aş fi dus cu o furgonetă acasă la Bill şi i-aş fi 
încărcat în ea toată mobila, apoi aş fi plecat. Nu era decât 
propriul simț al vinovăţiei care mă tortura. 

— Sookie, zise Andy. 

Nu-mi dădusem seama că m-ar fi observat. 

— Andy, am rostit, precaută. 

Nu eram convinsă că o conversație ar fi mers, şi trebuia să 
plec la serviciu destul de curând. 

— Mai ai rude prin oraş? Sau au plecat? l-am întrebat. 

— Pleacă după prânz, îmi zise. Halleigh a trebuit să lucreze 
în dimineața asta pentru unele pregătiri de la şcoală, iar Glen 
a fost nevoit să fugă la birou, din cauză că rămăsese în urmă 
cu documentația. Tot greul a rămas pe Portia. 

— Cred c-o să se bucure când vor reveni lucrurile la 
normal. 

Asta mi se părea o afirmaţie destul de prudentă. 

— Mda. Are de desfăşurat o practică judiciară. 

— Femeia care avea grijă de domnişoara Caroline mai avea 
şi alt serviciu? m-am interesat, fiindcă infirmierele de nădejde 
erau la fel de rare ca dinții la găini şi cu mult mai prețioase. 

— Doreen? Mda, s-a dus chiar dincolo de grădină, acasă la 
domnul de Witt. 

După o pauză stingheritoare, zise: 

— M-a cam luat la trei păzeşte în seara aia, după ce-aţi 
plecat voi. Ştiu că n-am fost politicos fata de... Bill. 

— A fost o perioadă grea pentru voi toți. 

— Doar că... Mă înnebuneşte gândul că am primit pomană. 

— Ba n-a fost pomană, Andy. Bill e din familia voastră. Ştiu 
că te simți ciudat, şi mai ştiu că nu ai o părere prea bună 
despre vampiri în general, însă el e stră-stră-străbunicul tău şi 


n-a vrut decât să-i ajute pe-ai lui. Nu te-ar mai fi făcut să te 
simți aiurea dacă ţi-ar fi lăsat banii şi ar fi fost acum aici, cu 
domnişoara Caroline, sub pământ, nu-i aşa? Singura 
problemă e că Bill încă merge pe picioare. 

Andy scutură din cap, vrând parcă să alunge muştele. 
Părul i se rărea, din câte am observat. 

— Ştii care a fost ultima dorinţă a bunicii? Nu puteam 
să-mi imaginez. 

— Nu, am zis. 

— Să-şi lase reţeta de prăjituri cu ciocolată ca moştenire 
oraşului, îmi destăinui el, zâmbind. O afurisită de rețetă. Şi 
ştii ce? Au fost atât de entuziasmați cei de la ziar, când le-am 
dus rețeta aia, de parcă ar fi fost Crăciunul şi eu le-aş fi adus o 
hartă spre mormântul lui Jimmy Hoffas5. 

— O să fie publicată în ziar? 

Vocea îmi suna tot atât de emoționată pe cât şi eram. Pun 
pariu că în ziua în care avea să fie publicată, în cuptoarele din 
oraş se vor coace pe puţin o sută de prăjituri cu ciocolată. 

— Vezi, te-ai entuziasmat şi tu, observă Andy, părând 
întinerit cu cinci ani. 

— Andy, asta-i o veste mare, l-am asigurat. Acum, dacă nu 
te superi, trebuie să mă duc să înapoiez ceva. 

Şi m-am zorit prin partea rămasă de cimitir să ajung la casa 
lui Bill. Am aşezat CD-ul, cu tot cu eticheta lui lipită, în vârful 
teancului din care-i luasem, după care am luat-o la sănătoasa. 

M-am criticat în sinea mea, încă o dată, şi încă o dată. La 
Merlotte's, lucram ca prin ceaţă, concentrându-mă aprig să 
preiau corect comenzile, să mă mişc repede şi să reacționez 
instantaneu la orice solicitare. Celălalt simț al meu îmi spunea 
că, în ciuda eficienței de care dădeam dovadă, oamenii nu se 
bucurau să mă vadă venind, iar eu chiar n-aveam de ce să-i 
învinuiesc pentru asta. 


35 James Riddle,Jimmy" Hoffa, lider sindical american, una dintre 
persoanele cele mai incomode pentru guvernul şi oamenii de afaceri 
din S.U.A., a dispărut fără urmă la data de 30 iulie 1975 şi a fost 
declarat în mod oficial decedat după exact şapte ani. Până în 
prezent, cu toate cercetările, rămăşiţele sale n-au fost descoperite. 


Bacşişurile erau slabe. Lumea era oricând gata să ierte 
ineficienta, atât timp cât zâmbeai, oricât ai fi fost de neglijentă. 
Nu le plăcea de una ca mine, iute de mână, dar lipsită de 
zâmbet. 

Puteam să-mi dau seama (pur şi simplu, pentru că o 
gândea atât de des) că Sam presupunea că mă certasem cu 
Eric. Holly credea că eram pe ciclu. 

Iar Antoine era informator. 

Bucătarul nostru era pierdut în propria-i dispoziție 
clevetitoare. Mi-am dat seama cât de rezistent era el, în mod 
normal, la telepatia mea, abia când a uitat să fie. Aşteptam 
să-mi aducă o comandă la ghişeu şi-l urmăream cu privirea pe 
Antoine întorcând un burger, când am auzit direct dinspre el: 
Nu mai plec de la muncă să mă întâlnesc cu jigodia aia, n-are 
decât să-şi facă banii sul şi să şi-i bage unde vrea. Eu nu-i mai 
spun nimic. După care Antoine, pe care ajunsesem să-l respect 
şi să-l admir, strecură burgerul în chifla aflată în aşteptare şi 
se întoarse spre ghişeu, cu farfuria în mână. Dădu cu ochii 
direct de privirea mea. Of, rahat, exclamă în sinea lui. 

— Lasă-mă să vorbesc cu tine înainte să faci ceva, îmi ceru, 
iar atunci am ştiut sigur că era un trădător. 

— Nu, i-am zis şi i-am întors spatele, ducându-mă drept la 
Sam, pe care l-am găsit în spatele barului, spălând pahare. 
Sam, Antoine e un soi de agent al guvernului, i-am zis, foarte 
încet. 

Sam nu mă mai întrebă de unde ştiu şi nici nu-mi puse la 
îndoială afirmaţia. Buzele i se strânseră într-o linie dură. 

— Vorbim cu el mai târziu, hotărî. Mersi, Sook. 

Acum regretam că nu-i spusesem lui Sam despre 
vârcolacul îngropat în pământul meu. Mereu ajungea să-mi 
pară rău când nu-i spuneam ceva lui Sam, aşa aveam 
impresia. 

Am luat farfuria şi am dus-o la masa la care trebuia fără 
să-l privesc pe Antoine. 

Erau zile când îmi detestam harul mai mult decât ceilalți. 
Astăzi era una dintre ele. Mă simţeam cu mult mai fericită 
(deşi, privind retrospectiv, îmi dau seama că a fost o fericire 
nesăbuită) când presupuneam că Antoine nu era decât un nou 


prieten. Acum, mă întrebam dacă vreuna dintre poveştile pe 
care le spusese, despre cum a trecut prin Katrina, în 
Superdome, fusese adevărată, sau dacă şi acestea fuseseră 
minciuni. Şi n-avusesem niciodată vreun indiciu, până acum, 
privitor la falsitatea personajului jucat de el. Cum era posibil? 

Mai întâi, nu supraveghez toate gândurile fiecăruia. Pe cele 
mai multe dintre ele le blochez, în general, şi mă străduiesc cu 
atât mai mult să mă ţin departe de minţile colegilor de la lucru. 
Pe urmă, lumea nu se gândeşte mereu la problemele critice în 
termeni expliciți. Un tip poate să nu gândească la modul: Cred 
c-o să iau pistolul de sub scaunul camionetei şi-o să-l împuşc în 
cap pe Jerry pentru că şi-o trage cu nevastă-mea. Mult mai 
probabil era să obțin o impresie de mânie, cu accente de 
violență. Sau chiar o proiecție a cum s-ar putea minți dacă l-ar 
împuşca pe Jerry. Dar împuşcarea lui Jerry poate să nu 
ajungă în stadiul plănuirii detaliate în momentul în care 
pistolarul s-ar afla în bar, şi când eu aş fi părtaşă la gândurile 
lui. 

Şi cei mai mulți nu acționează la impulsurile violente, lucru 
pe care nu l-am învăţat decât după câteva incidente extrem de 
dureroase, petrecute în timp ce mă maturizam. 

Dacă mi-aş fi petrecut viața încercând să descifrez ceea ce 
se afla în spatele tuturor gândurilor pe care le auzeam, n-aş 
mai fi avut o viață proprie. 

Măcar aveam ceva la care să mă gândesc, pe lângă 
întrebările privitoare la ce naiba se întâmpla cu Eric şi cu haita 
Dinte Lung. La sfârşitul turei mele, am ajuns în biroul lui Sam, 
împreună cu Sam şi cu Antoine. 

Sam închise uşa după mine. Era furios. Nu-i găseam vreo 
vină în asta. Şi Antoine era furios pe sine, furios pe mine, dar 
defensiv față de Sam. Atmosfera din încăpere era sufocantă 
de-atâta furie şi frustrare şi teamă. 

— Ascultă, omule, zise Antoine. 

Stătea în picioare în fața lui Sam, făcându-l să pară 
mărunt. 

— Ascultă doar, bine? După Katrina, n-aveam un loc în 
care să stau şi nimic de făcut. Am încercat să-mi găsesc de 
lucru şi să mă ţin în viață. N-am putut să obțin nici măcar o 


afurisită de rulotă de la FEMA. Treburile mergeau rău. Aşa că 
am... am împrumutat o maşină, cu care să ajung în Texas, la 
ceva rude. Aveam de gând s-o abandonez undeva unde s-o 
găsească poliţiştii şi să i-o dea înapoi proprietarului. Ştiu că a 
fost o prostie. Ştiu că n-ar fi trebuit s-o fac. Dar eram disperat, 
aşa c-am făcut o tâmpenie. 

— Şi totuşi, nu eşti la închisoare, remarcă Sam. Cuvintele 
lui avură efectul unui bici care abia dacă-l şfichiui pe Antoine, 
făcând să țâşnească doar câteva picături de sânge. Antoine 
respiră adânc. 

— Nu, nu sunt, şi o să-ți spun şi de ce. Unchiul meu e 
vârcolac, într-una dintre haitele din New Orleans. Aşa că ştiu 
câte ceva despre ei. Un agent FBI, pe nume Sara Weiss, a venit 
să discute cu mine la închisoare. Era o persoană OK. Numai 
că, după ce a vorbit o dată cu mine, l-a adus pe un tip, 
Lattesta. Tom Lattesta. El zicea că are serviciul în Rhodes, însă 
nu puteam să-mi închipui ce căuta în New Orleans. Dar mi-a 
zis că ştie totul despre unchiul meu şi că-şi închipuia că o să 
ieşiţi şi voi la lumină, mai devreme sau mai târziu, dacă tot au 
ieşit vampirii. Ştia ce sunteți voi, ştia că mai sunt şi alte chestii 
pe lângă lupi. Ştia că o grămadă de lume n-o să afle cu plăcere 
că persoane care sunt în parte animale trăiesc laolaltă cu noi, 
ceilalți. Mi-a descris-o pe Sookie. A zis că şi ea e ciudată, dar 
nu ştie de ce anume. M-a trimis aici să vă urmăresc, să văd ce 
se-ntâmplă. 

Am schimbat o privire cu Sam. Nu ştiu la ce se aşteptase el, 
dar asta era o chestie mai gravă decât îmi închipuisem. Am 
încercat să raționez. 

— Tom Lattesta a ştiut tot timpul? l-am întrebat. Când a 
început să creadă că e ceva în neregulă cu mine? 

Să fi fost înainte de a fi văzut reportajul cu explozia 
hotelului din Rhodes, pe care l-a folosit ca pretext să mă 
abordeze, acum câteva luni? 

— Jumătate din timp, crede că eşti o impostoare. Cealaltă 
jumătate, că eşti o adevărată figură. 

M-am întors spre şeful meu. 

— Sam, a venit la mine acasă alaltăieri. Lattesta. Mi-a zis 
că cineva apropiat mie, una dintre rudele în vârstă — nu voiam 


să mă exprim mai precis cu Antoine de față —, a aranjat 
lucrurile astfel încât el să fie nevoit să abandoneze cercetarea. 

— Asta explică de ce era atât de turbat, zise Antoine, iar 
chipul lui deveni şi mai îndârjit. Asta explică multe. 

— Ce ţi-a cerut să faci? îl întrebă Sam. 

— Lattesta mi-a zis că treaba cu furtul maşinii rămâne 
îngropată cât timp stau cu ochii pe tine şi pe ceilalți care vin în 
bar şi nu sunt întru totul umani. Mi-a zis că nu se poate atinge 
acum de Sookie, şi era al naibii de ofticat din cauza asta. 

Sam mă privi întrebător. 

— Spune adevărul, l-am asigurat. 

— Mulţumesc, Sookie, zise Antoine. Arăta jalnic de 
nefericit. 

— OK, rosti Sam, după ce-l mai examina din priviri pe 
Antoine câteva secunde. Încă ai un serviciu. 

— Fără... condiţii? 

Antoine îl privea fix pe Sam, nevenindu-i să creadă. 

— El se aşteaptă să vă supraveghez mai departe. 

— Nici o condiție, dar cu un avertisment. Dacă-i mai spui 
un singur lucru în afara faptului că sunt aici şi că-mi desfăşor 
activitatea, ai zburat, şi mă mai gândesc la ce altceva aş putea 
să fac cu tine, aşa să ştii. 

Antoine păru cât se poate de uşurat. 

— O să fac tot posibilul pentru tine, Sam, promise el. 
Sincer vorbind, mă bucur că a ieşit totul la iveală. Mă apăsa 
tare greu pe conştiinţă. 

— O să se lase cu urmări, am zis, după ce am rămas 
singură cu Sam. 

— Ştiu. Lattesta o să se arunce cu toată puterea asupra lui, 
iar Antoine o să fie ispitit să inventeze ceva, doar să aibă ce să-i 
spună. 

— Eu cred că Antoine e un tip ca lumea. Sper să nu mă fi 
înşelat. 

Mă mai înşelasem şi altădată asupra oamenilor. În aspecte 
importante. 

— Mda, sper să se ridice la aşteptările noastre. Deodată, 
Sam îmi zâmbi. Avea un zâmbet grozav, aşa că nu m-am putut 
împiedica să nu-i zâmbesc şi eu. 


— E bine să ai uneori încredere în oameni, să le mai dai o 
şansă. Şi o să stăm amândoi cu ochii pe el. 

Am încuviințat. 

— OK. Ei, ar trebui să plec spre casă. Voiam să-mi verific 
mesajele de pe telefonul mobil şi de pe cel fix. Şi de pe 
computer. Muream de nerăbdare să mă bage cineva în seamă. 

— Ai vreo problemă? se interesă Sam. Întinse mâna şi mă 
bătu prieteneşte pe umăr. 

— Pot să fac ceva pentru tine? 

— Eşti cel mai tare, i-am zis. Însă tocmai mă străduiesc să 
îndur o situație neplăcută. 

— Eric e de negăsit? îşi dădu el cu părerea, dovedind încă o 
dată că era tare priceput la ghicit. 

— Mda, am recunoscut. Şi are... rude prin oraş. Nu ştiu ce 
mama naibii se petrece. 

Cuvântul „rude" îmi zdruncină creierul. 

— Apropo, cum mai merg treburile în familia ta, Sam? 

— Divorțul este de comun acord şi pe cale să se pronunțe, 
zise el. Mama e destul de nefericită, dar o să se simtă mai bine 
cu timpul, aşa sper. O parte a celor din Wright o tratează cu 
spatele. I-a lăsat pe Mindy şi pe Craig s-o urmărească 
transformându-se. 

— Ce formă şi-a găsit? 

Dac-aş avea de ales, aş prefera să fiu teriantrop, nu 
vârcolac. 

— Terier scoțian, cred. Soră-mea a primit cu bine totul. 
Mindy a fost întotdeauna mai flexibilă decât Craig. 

Mi-am zis în gând că femeile, în general, sunt aproape 
întotdeauna mai flexibile decât bărbaţii, dar n-am considerat 
de cuviinţă să afirm asta cu voce tare. Astfel de generalizări pot 
să se întoarcă asupra ta şi să te muşte de fund când ţi-e lumea 
mai dragă. 

— Familia lui Deidra s-a mai liniştit? 

— Din câte se pare, nunta revine în program, cel puţin aşa 
era vorba alaltăseară. Mama şi tatăl ei au înțeles în sfârşit că 
„infecția" nu se poate transmite la Deidra şi la Craig, şi nici la 
copiii lor, dac-or avea vreodată. 

— Aşadar, crezi c-o să fie o nuntă? 


— Mda, aşa cred. Mai eşti dispusă să mergi în Wright cu 
mine? 

Am dat să zic: „Mai vrei să merg?", dar ar fi fost total aiurea, 
din moment ce tocmai mă invitase. 

— Când s-o stabili data, o să trebuiască să-mi întreb şeful 
dacă-mi dă voie să lipsesc de la serviciu, am replicat. Sam, ar 
putea să fie o obrăznicie din partea mea că insist 
întrebându-te, dar de ce n-o iei pe Jannalynn? 

N-aş fi putut să-mi imaginez o astfel de reacție de 
stinghereală din partea lui Sam. 

— Ea... Păi, ăăă... Ea e... Pur şi simplu, pot să-mi dau 
seama că ea şi cu mama nu s-ar înțelege. Dac-ar fi s-o prezint 
familiei mele, cred că ar fi de preferat să aştept până când 
tensiunea legată de nuntă ar dispărea din peisaj. Mama e încă 
zguduită de pe urma împuşcăturii şi a divorțului, iar 
Jannalynn nu e... o persoană caracterizată de calm. 

După părerea mea, dacă umbli cu o persoană pe care te 
jenezi s-o prezinţi familiei tale, atunci e foarte probabil că 
umbli cu persoana nepotrivită. Numai că Sam nu-mi ceruse 
părerea. 

— Nu, e clar că nu e o persoană calmă, l-am aprobat. Iar 
acum, dacă tot are noi responsabilități, probabil că se 
concentrează destul de mult pe haită, aşa cred. 

— Ce? Ce responsabilități? Hopa! 

— Sunt convinsă c-o să-ţi povestească totul, i-am zis. 
Bănuiesc că n-ai mai văzut-o de vreo câteva zile, hm? 

— Nt. Prin urmare, amândoi am fost lăsați de izbelişte, 
remarcă el. 

Eram dispusă să recunosc că fusesem destul de tristă, aşa 
că i-am zâmbit. 

— Mda, în mare parte, am zis. Cu creatorul lui Eric prin 
zonă, dat fiind că e mai înfricoşător decât Freddy Krueger36, 
sunt în mare măsură pe cont propriu, bănuiesc. 

— Dacă nu primim vreo veste de la partenerii noştri, hai să 
ieşim împreună mâine-seară. Am putea să mai trecem pe la 


36 Personajul principal negativ din seria filmelor de groază A 
Nightmare on Elm Street. 


Crawdad Diner, propuse Sam. Sau să fac eu vreo câteva 
fripturi la grătar. 

— Sună bine, i-am zis. 

Şi chiar îi eram recunoscătoare pentru ofertă. Mă cam 
simțeam ca o barcă lăsată în voia valurilor. Jason părea să fie 
ocupat cu Michele (şi, în definitiv, stătuse cu mine 
alaltăieri-noapte, când mă cam aşteptasem să-şi ia picioarele 
la spinare de la mine spre casă), Eric era ocupat (după toate 
aparențele), Claude nu era aproape niciodată acasă şi treaz cât 
timp eram eu trează, Tara era ocupată cu sarcina ei, iar Amelia 
nu găsea timp decât cât să-mi trimită, din când în când, câte 
un e-mail. Cu toate că nu mă deranja să fiu şi singură uneori — 
în realitate, chiar îmi plăcea —, avusesem parte de un pic cam 
prea multă singurătate în ultima vreme. Şi singurătatea e mult 
mai plăcută dacă e şi opţională. 

Uşurată la gândul că discuţia cu Antoine fusese încheiată, 
şi întrebându-mă ce necazuri ar mai putea să provoace pe 
viitor Tom Lattesta, mi-am înhățat poşeta din sertarul biroului 
lui Sam şi am pornit spre casă. 

Era o frumoasă după-amiază târzie când am oprit maşina 
în spatele casei. M-am gândit să lucrez puţin după un DVD cu 
exerciţii fizice înainte de a-mi pregăti cina. Maşina lui Claude 
nu era acolo. Nu observasem să fi fost camioneta lui Jason 
prin preajmă, aşa că am rămas surprinsă văzându-l aşezat pe 
treptele din spatele casei. 

— Salut, frățioare! am strigat, coborând din automobil. 
Ascultă, vreau să te rog... 

Şi atunci, receptându-i semnalele mentale, am înțeles că 
tipul care stătea pe trepte nu era Jason. Am încremenit. Tot ce 
mă mai simțeam în stare să fac era să mă holbez la 
străunchiul meu semi-zână, Dermot, şi să mă întreb dacă nu 
cumva venise să mă omoare. 


CAPITOLUL 11 


AR fi putut să mă ucidă de vreo şaizeci de ori cât timp am 
rămas stană de piatră. În ciuda faptului că n-a făcut-o, eu tot 
n-am vrut să-mi iau ochii de la el. 

— Nu-ţi fie teamă, zise Dermot, ridicându-se cu o graţie pe 
care Jason n-ar fi putut s-o egaleze în veci. 

Se mişca de parcă articulațiile i-ar fi fost alcătuite din 
mecanisme bine gresate. 

— Nu pot să mă abţin, i-am răspuns, printre buzele 
amorțite. 

— Vreau să-ți explic, îmi spuse, în timp ce se apropia. 

— Să-mi explici? 

— Am vrut să mă apropii de voi amândoi, continuă el. 
Între timp, pătrunsese de-a binelea în spaţiul meu vital. 
Avea ochii albaştri ca ai lui Jason, sinceri ca ai lui Jason şi cu 
adevărat nebuneşti, lucru extrem de grav. Nu ca ai lui Jason. 

— Am fost derutat. 

— În legătură cu ce? l-am întrebat, vrând să întreţin 
conversaţia. 

E clar că asta voiam, fiindcă n-aveam de unde să ştiu ce 
s-ar putea întâmpla după terminarea ei. 

— Cu partea față de care ar trebui să-mi arăt 
devotamentul, îmi răspunse, înclinându-şi capul cu o graţie de 
lebădă. 

— Sigur. Povesteşte-mi despre asta. 

Of, măcar dac-aş fi avut în geantă pistolul de jucărie 
încărcat cu suc de lămâie! Însă îi promisesem lui Eric c-o să-l 
țin în sertarul noptierei după ce venise Claude să stea la mine, 
aşa că exact acolo se găsea şi acum, iar săpăliga din fier era 
acolo unde trebuia, în şopronul cu scule pentru grădinărit. 

— Aşa o să fac, zise, ajungând atât de aproape, încât 
puteam să-l adulmec. 


Mirosea grozav. Aşa miros mereu zânele. 

— Ştiu că l-ai cunoscut pe tatăl meu, pe Niall, continuă el. 

Am încuviințat, cu o mişcare aproape imperceptibilă a 
capului. 

— Da, am rostit, ca să fiu mai sigură. 

— L-ai iubit? 

— Da, am răspuns fără ezitare. L-am iubit. Îl iubesc. 

— E uşor să-l iubeşti; e fermecător, remarcă Dermot. Şi 
mama mea, Einin, a fost frumoasă. Nu o frumusețe specifică 
zânelor, ca a lui Niall, ci una umană. 

— Aşa mi-a spus şi mie Niall, am confirmat, îmi croiam 
drum prin câmpul minat al conversaţie noastre. 

— Ţi-a spus şi despre creaturile apelor, că mi-au asasinat 
fratele geamăn? 

— Dacă Niall mi-ar fi spus că fratele tău a fost asasinat? 
Nu, dar am auzit eu. 

— Am văzut fragmente din corpul lui Niall. Neave şi 
Lochlan l-au sfâşiat bucată cu bucată. 

— Ei i-au făcut şi pe părinții mei să se înece, am zis, 
ținându-mi respiraţia. 

Oare ce avea să spună? 

— Eu... 

Se luptă să spună ceva, cu disperarea întipărită pe chip. 

— Dar eu n-am fost acolo. Eu... Niall... 

Era cumplit să-l vezi pe Dermot chinuindu-se să vorbească. 
Nu trebuia să am milă față de el, fiindcă Niall îmi dezvăluise 
rolul jucat de Dermot în moartea părinților mei. Dar chiar nu 
puteam să-i suport suferința. 

— Şi-atunci, cum se face că te-ai dat de partea armatei lui 
Breandan, în război? 

— El mi-a spus că tatăl meu mi-a omorât fratele, rosti 
Dermot, deprimat. Iar eu l-am crezut. N-am avut încredere în 
dragostea mea față de Niall. Când mi-am adus aminte de 
nefericirea mamei, după ce Niall a încetat s-o mai viziteze, am 
crezut că Breandan are sigur dreptate şi că noi nu trebuia să 
ne amestecăm cu oamenii. Niciodată pare să nu iasă bine cu 
ei. Şi mă detestam pentru ceea ce sunt, jumătate uman. 
Niciodată nu mai puteam să fiu acasă, oriunde aş fi fost. 


— Şi, acum te simţi mai bine? În legătură cu faptul că eşti 
şi un pic uman? 

— Am ajuns să mă împac cu asta. Ştiu că faptele mele de 
dinainte au fost greşite, şi sunt necăjit că tatăl meu nu mă mai 
lasă să intru în țara zânelor. 

În ochii mari şi albaştri înota tristeţea. În ce mă priveşte, 
eram prea concentrată să nu tremur, ca să recepționez 
întregul impact. 

Inspiră, expiră. Calm, calm. 

— Aşadar, acum eşti de părere că eu şi cu Jason suntem 
OK? Nu mai vrei să ne faci rău? 

Mă cuprinse cu braţele. Era sezonul pentru „hai s-o 
îmbrățişăm pe Sookie" numai că nimeni nu mă anunţase în 
prealabil. Zânele erau mari amatoare de pipăit, iar spațiul 
intim nu însemna nimic pentru ele. Mi-ar fi plăcut să-i pot 
spune străunchiului meu să se dea înapoi. Numai că nu 
îndrăzneam. N-aveam nevoie să-i citesc în minte lui Dermot ca 
să înțeleg că din aproape orice i-ar fi putut sări muştarul, atât 
de delicat îi era echilibrul mental. A trebuit să-mi înăbuş toată 
hotărârea de a-mi menține respirația regulată, astfel încât să 
nu tremur şi să mă zgâlțâi. Apropierea lui şi tensiunea 
generată de prezența lui, enorma putere pe care o avea în braţe 
m-au dus înapoi cu gândul la o cocioabă întunecată şi 
dărăpănată şi la două zâne psihopate care îşi meritaseră cu 
adevărat moartea. Umerii mi se smuciră, iar în ochii lui 
Dermot se ivi un fulger de panică adevărată. Calm! Fii calmă! 

I-am zâmbit. Aveam un zâmbet drăguţ, aşa mi se spusese, 
deşi ştiam că e un pic cam prea vesel, un pic nebunesc. 
Oricum, se asorta perfect cu conversaţia. 

— Ultima dată când l-ai văzut pe Jason..., am început să 
zic, dar nu mi-a mai trecut prin cap şi cum să continui. 

— L-am atacat pe cel care-l însoțea. Pe bestia care i-a făcut 
rău soției lui Jason. 

Am înghițit cu greu şi i-am mai zâmbit puţin. 

— Probabil că ar fi fost mai bine să-i fi explicat lui Jason că 
pe Mei îl vizai. Şi nu Mei a fost cel care a asasinat-o, ştii. 

— Nu, cei din neamul meu au sfârşit treaba. Dar ea oricum 
ar fi murit. El n-o ducea să caute ajutor, să ştii. 


Nu prea aveam mare lucru de spus, fiindcă relatarea lui cu 
privire la ceea ce se întâmplase cu Crystal era exactă. Am 
remarcat că nu obţinusem vreun răspuns coerent cu privire la 
motivul pentru care-l lăsase pe Jason neinformat despre crima 
lui Mei. 

— Dar nu i-ai explicat asta lui Jason, i-am atras atenţia, 
inspirând şi expirând... Într-un mod foarte liniştitor. 

Aşa speram. Aveam impresia că, cu cât dura mai mult 
atingerea dintre mine şi Dermot, cu atât mai mult ne calmam 
amândoi. lar Dermot era vizibil mai coerent. 

— Eram foarte contradictoriu, răspunse el cu seriozitate, 
împrumutând pe neaşteptate un termen din jargonul modern. 

Poate că alt răspuns mai bun n-aveam de unde să primesc. 
M-am hotărât să încerc pe altă pistă. 

— Ai vrut să-l vezi pe Claude? l-am întrebat, plină de 
speranță. Acum stă la mine, doar temporar. Ar trebui să se 
întoarcă mai târziu, în seara asta. 

— Nu sunt singur, să ştii, îmi spuse Dermot. 

Mi-am ridicat privirea şi i-am întâlnit nebunia din ochi. Am 
înțeles că străunchiul meu se străduia să-mi comunice ceva. 
Mă rugam la Dumnezeu să-l pot aduce la rațiune. Măcar 
pentru cinci minute. M-am îndepărtat cu un pas de el şi am 
încercat să deduc ce-i trebuia. 

— Nu eşti singura zână rămasă în lumea umană. Despre 
Claude ştiu că e aici. Mai e şi altcineva? 

Mi-ar fi plăcut să pot dispune de telepatia mea, măcar 
pentru câteva minute. 

— Da. Da. 

Ochii lui mă implorau să înțeleg. Am riscat o întrebare 
directă. 

— Cine altcineva a mai rămas afară din lumea zânelor? 

— Nu ţi-ai dori să-l cunoşti, mă asigură Dermot. Trebuie să 
fii foarte prudentă. El nu poate să se hotărască imediat. E 
ambivalent. 

— Bun. 

Oricine ar fi fost acel „el", nu era singurul cu sentimente 
amestecate. Ce bine ar fi fost să ştiu cu care tip de spărgător 
de nuci putea să-i deschidă capul lui Dermot. 


— Uneori, el umblă prin pădurile tale, zise Dermot, 
punându-mi palmele pe umeri şi strângându-mă cu blândețe. 

Era de parcă ar fi vrut să-mi transmită direct în carne 
lucrurile pe care nu le putea rosti direct. 

— Am auzit despre asta, i-am răspuns, sec. 

— Să n-ai încredere în alte zâne, mă sfătui Dermot. Nici eu 
n-ar fi trebuit să am. 

Am simțit cum mi se aprinde un beculeț deasupra capului. 

— Dermot, ţi-a făcut cineva vreo vrajă? Un fel de farmec? 

Uşurarea din ochii lui era aproape palpabilă. Clătină 
frenetic din cap în sens afirmativ. 

— În afară de cazurile în care sunt în război, zânelor nu le 
place să omoare alte zâne. În afara lui Neave şi a lui Lochlan. 
Lor le plăcea să ucidă orice. Numai că eu n-am murit. Aşa că 
mai există o speranţă. 

Or şovăi ele, zânele, când e să se ucidă între ele, dar, după 
toate aparențele, nu le deranja să le înnebunească. 

— Pot oare eu să fac ceva ca să răstorn farmecul? Claude 
reuşeşte să fie de ajutor? 

— Claude are puteri magice prea mici, cred eu, zise 
Dermot. A trăit ca o ființă umană de prea mult timp. Scumpa 
mea nepoată, te iubesc. Ce-ţi mai face fratele? 

Ne întorseserăm pe tărâmul ticniților. Dumnezeu să-l aibă 
în pază pe sărmanul Dermot. L-am îmbrățişat, mânată de un 
impuls. 

— Fratele meu e fericit, unchiule Dermot. E cuplat cu o 
femeie care i se potriveşte, iar ea n-o să-i facă vreo figură 
nasoală. Numele ei e Michele... ca al mamei mele, dar cu un 
singur, în loc de doi. 

Dermot îmi zâmbi. Greu de spus cât înțelegea din toate 
astea. 

— Creaturi moarte care te iubesc, îmi zise Dermot, iar eu 
m-am silit să-mi păstrez zâmbetul pe buze. 

— Eric vampirul? Aşa zice. 

— Şi alte creaturi moarte. Trag de tine. 

Era o dezvăluire nu-prea-bine-venită. Dermot avea 
dreptate. Îl simțeam pe Eric prin intermediul legăturii dintre 
noi, ca de obicei, însă mai erau două prezenţe cenuşii care mă 


însoțeau clipă de clipă după lăsarea întunericului: Alexei şi 
Appius Livius. Mă secătuiau, fapt de care nu-mi dădusem 
seama până în momentul acesta. 

— Diseară, zise Dermot, o să primeşti vizitatori. 

Prin urmare, acum mai era şi profet. 

— Unii buni? Ridică din umeri. 

— Depinde de gusturi şi de utilitate. 

— Auzi, unchiule Dermot? Umbli foarte des pe terenul 
ăsta? 

— Prea frică de celălalt, răspunse. Dar încerc să te veghez 
un pic. 

Tocmai încercam să-mi dau seama dacă era un lucru bun 
sau unul rău, când dispăru. Puuuf! Am zărit un soi de ceaţă, 
apoi nimic. Adineauri, mâinile îi erau pe umerii mei, iar acum, 
nu. Am presupus că tensiunea conversației îl răzbise pe 
Dermot. 

Frate! Fusese foarte, foarte bizar. 

Mi-am rotit repede privirea în jur, gândindu-mă că aş putea 
să observ vreo altă urmă a trecerii lui. Poate chiar se va hotări 
să se întoarcă. Dar nu se întâmplă nimic. Nu se auzea nici un 
sunet, în afara prozaicului chiorăit al stomacului meu, 
amintindu-mi că nu mâncasem de prânz şi că deja venise 
vremea pentru cină. Am intrat în casă cu picioarele 
tremurătoare şi m-am prăbuşit pe un scaun de lângă masă. O 
conversație cu un spion. Un interviu cu o zână nebună“. O, 
da, să-l sun pe Jason şi să-i spun că trebuie să-şi reia veghea 
anti-zâne. Era un lucru pe care puteam să-l fac şi stând jos. 

După această conversație, mi-am amintit să răsfoiesc 
ziarele după ce aveam să-mi pun din nou picioarele în stare de 
funcţionare. În timp ce aşteptam să se coacă o plăcintă cu 
verdețuri Marie Callender's35, am citit numerele din ultimele 
două zile. 

Erau numeroase subiecte interesante pe prima pagină. În 
Shreveport se petrecuse o crimă înspăimântătoare, probabil 


37 Parafrazare a titlului filmului Interviu cu un vampir. 
38 Lanţ de restaurante din vestul Statelor Unite, specializat inițial 
în prepararea şi vânzarea plăcintelor. 


legată de răfuieli între bande. Victima era un tânăr negru 
purtând culorile unei bande, ceea ce reprezenta un soi de 
semnal luminos pentru poliţie, însă el nu fusese împuşcat. 
Fusese înjunghiat de multe ori, după care i se tăiase beregata. 
Iac. Mie îmi suna mai degrabă a răfuială personală, decât între 
bande. Apoi, în seara următoare, acelaşi lucru se întâmplase 
din nou, de data aceasta cu un puşti de nouăsprezece ani, care 
purta culorile unei alte bande. Murise în acelaşi mod 
îngrozitor. Am clătinat din cap în fața stupidităţii faptului că 
tinerii mureau pentru ceva considerat de mine fără pic de 
valoare, trecând la un alt articol care mi se părea electrizant şi 
extrem de îngrijorător. 

Tensiunea legată de înregistrarea vârcolacilor-lup era în 
creştere. Potrivit ziarelor, vârcolacii constituiau marea 
controversă. Articolele îi menționau rareori şi pe ceilalți cu 
dublă-natură, deşi numai eu cunoşteam cel puţin un 
vârcolac-vulpe, un vârcolac-liliac, doi vârcolaci-tigru, vreo 
douăzeci de vârcolaci-panteră, precum şi un teriantrop. 
Vârcolacii-lup, cei mai numeroşi printre cei cu dublă-natură, 
se aflau chiar în bătaia focului. Şi se vorbea despre asta de 
parcă aşa ar fi şi trebuit să fie. 

„De ce m-ar obliga să mă înregistrez, ca şi cum aş fi un 
imigrant ilegal, sau un cetățean mort?" întreba Scott Wacker, 
general din armată, citat în articol. „Familia mea este 
americană de şase generații, cu toţii lucrează în cadrul 
armatei. Fata mea este în Irak. Ce vreți mai mult?" 

Guvernatorul unuia dintre statele din nord-vest zicea: 
„Este necesar să ştim cine este vârcolac-lup şi cine nu. În 
eventualitatea unui accident, ofițerii au nevoie să ştie, astfel 
încât să evite contaminarea sângelui şi să ajute la identificare." 

Mi-am împlântat lingurița în crusta plăcintei cu verdețuri, 
ca să iasă ceva din căldura dinăuntrul ei. Am reflectat la cele 
citite. Rahaturi, a fost concluzia. 

„Astea-s prostii", îmi răspunse generalul Wacker în 
următorul paragraf. Aşadar, Wacker şi cu mine aveam ceva în 
comun. „În primul rând, atunci când murim, ne preschimbăm 
la loc în forma umană. Ofițerii deja poartă mănuși atunci când 
manevrează cadavrele. Identificarea nu va fi o problemă mai 


complicată decât în cazul celor cu unică natură. De ce-ar 
trebui să fie?" 

Ai zis-o, Wacker. 

Potrivit ziarului, controversa se inflamase, de la oamenii de 
pe stradă (inclusiv unii care nu erau oameni pur şi simplu) 
până la membrii Congresului, de la personalul militar până la 
pompieri, de la experţii în Drept până la erudiţii într-ale 
Constituţiei. 

În loc să mă gândesc pe plan global, sau naţional, am 
încercat să evaluez universul de la Merlotte's, ulterior 
anunţului. Scăzuse cumva profitul? Da, la început existase o 
uşoară scădere, imediat după ce clienţii barului îi priviseră pe 
Sam cum se transformă în câine şi pe Tray prefăcându-se în 
lup, dar pe urmă lumea a reînceput să bea la fel de vârtos ca şi 
înainte. 

Aşadar, era vorba despre o criză creată artificial, o 
controversă despre nimic? 

Nu atât cât mi-ar fi plăcut, am concluzionat, după ce-am 
mai citit câteva articole. 

Unii oameni chiar detestau ideea ca persoane pe care le 
cunoşteau de-o viață să aibă şi o altă latură, o misterioasă 
existenţă tenebroasă (nu vi se pare un cuvânt grozav? A fost la 
„Un cuvânt pe zi" în calendarul meu, acum o săptămână) față 
de marele public. Asta era impresia pe care mi-o făcusem 
înainte, şi se pare că mi-era confirmată încă. Nimeni nu se 
clintea de pe poziție: vârcolacii deveneau tot mai furioşi, iar 
populația, tot mai înspăimântată. Cel puţin, o parte foarte 
gălăgioasă a populaţiei. 

Fuseseră demonstrații şi răscoale în Redding, California, 
precum şi în Lansing, Michigan. Mă întrebam dacă aveau să 
fie şi aici sau în Shreveport. Mi se părea greu de crezut şi 
dureros de imaginat. Am privit prin fereastra bucătăriei cum 
se întuneca, de parcă m-aş fi aşteptat să zăresc o mulțime de 
cetățeni cu torţe îndreptându-se în marş spre Merlotte's. 

Era o seară ciudat de lipsită de ocupaţii. Nu avusesem mult 
de spălat după ce mâncasem, cu rufele eram la zi, iar la 
televizor nu era nimic din ceea ce mi-aş fi dorit să urmăresc. 
Mi-am verificat e-mailul; nici un mesaj de la Judith Vardamon. 


În schimb, era un mesaj de la Alcide. „Sookie, am stabilit 
întâlnirea haitei pentru luni seară, la opt, la mine acasă. Am 
încercat să găsim un şaman pentru judecată. Ne vedem 
atunci, cu tine şi cu Jason." Trecuse aproape o săptămână de 
când găsiserăm cadavrul lui Basim în pădure, iar asta era 
prima veste pe care o primeam. Haita, de la „o zi, două", se 
întinsese până la şase. lar asta mai însemna şi că trecuse 
foarte mult timp de când nu mai aflasem nimic despre Eric. 

L-am sunat din nou pe Jason şi i-am lăsat un mesaj vocal 
pe telefonul mobil. M-am străduit să nu-mi fac griji cu privire 
la întâlnirea haitei, însă de fiecare dată când fusesem cu toată 
haita, se petrecuse câte un incident violent. 

M-am mai gândit o dată la mortul din groapa din luminiş. 
Cine să-l fi pus acolo? Probabil, asasinul dorise să-şi asigure 
tăcerea lui Basim, însă cadavrul nu fusese plasat din greşeală 
în pământul meu. 

Am citit timp de vreo treizeci de minute, timp în care s-a 
întunecat complet şi am început să simt prezenţa lui Eric, 
după care — ceva mai slab, dar incontestabil — compania 
celorlalți doi vampiri. De îndată ce s-au trezit, m-am simţit 
obosită. Asta mă făcea într-atât de iritabilă, încât mi-am 
încălcat hotărârea. 

Ştiam că Eric îşi dădea seama de nefericirea şi îngrijorarea 
mea. Îi era imposibil să n-o ştie. Poate se gândea că, 
ținându-mă la distanță, mă apăra. Poate nu ştia că şi 
creatorul lui şi Alexei erau prezenți în conştiinţa mea. Am 
inspirat adânc şi l-am apelat. Telefonul a început să sune, iar 
eu mi l-am apăsat de ureche, de parcă l-aş fi ținut pe Eric în 
persoană. Numai că mi-a trecut prin gând ceea ce, în urmă cu 
o săptămână, n-aş fi crezut cu putință: Dar dacă nu răspunde? 

Telefonul suna, iar eu îmi ţineam respirația. După cel de-al 
doilea sunet de apel, Eric răspunse. 

— S-a stabilit întâlnirea haitei, am bolborosit pe 
nerăsuflate. 

— Sookie, zise el. Poţi să vii încoace? 

În drumul cu maşina spre Shreveport, m-am întrebat în cel 
puţin patru rânduri dacă făceam ceea ce trebuia. Totuşi, am 
ajuns la concluzia că, dacă era bine, sau dacă era rău (în 


faptul că dădeam fuga să-l văd pe Eric când mi-o cerea), nu 
însemna decât o întrebare inutilă. Eram amândoi la câte un 
capăt al unui fir întins între noi, un fir tors din sânge. Asta 
surclasa ceea ce simțeam unul pentru celălalt în oricare 
moment anume. Ştiam când el era obosit şi disperat. El ştia 
când eram supărată, neliniştită, rănită. Totuşi, nu puteam să 
nu mă întreb: dacă l-aş fi sunat şi i-aş fi cerut acelaşi lucru, 
oare el ar fi sărit în maşină (sau pe cer) şi mi-ar fi sosit în prag? 

Erau toți la Fangtasia, îmi spusese. 

Am rămas şocată văzând cât de puţine maşini erau parcate 
în fața unicului bar pentru vampiri din Shreveport. Fangtasia 
era o uriaşă atracție turistică într-un oraş care se fălea cu o 
creştere a turismului, aşa că mă aşteptam ca localul să fi fost 
ticsit. Erau aproape tot atâtea automobile în parcarea din 
spate, rezervată personalului, ca şi cele din fața intrării. Asta 
nu se mai întâmplase niciodată. 

Maxwell Lee, un om de afaceri afro-american, care din 
întâmplare mai era şi vampir, stătea de pază la intrarea din 
spate: o altă premieră, şi asta. Uşa din spate nu fusese 
niciodată păzită în mod special, fiindcă vampirii erau atât de 
siguri că-şi pot purta singuri de grijă. Şi totuşi, iată-l acolo, 
purtând obişnuitul său costum din trei piese, dar îndeplinind 
o sarcină pe care în mod normal ar fi considerat-o mai prejos 
de el. Nu părea să se simtă înjosit, ci doar îngrijorat. 

— Unde sunt? l-am întrebat. 

Îşi smuci capul spre încăperea principală a barului. 

— Mă bucur c-ai venit, îmi zise, permițându-mi astfel să 
aflu că vizita creatorului lui Eric nu decurgea deloc bine. 

Vizitatorii din afară sunt stânjenitori atât de frecvent, nu? Îi 
duci să vadă priveliştile locale, te străduieşti să-i hrăneşti şi 
să-i distrezi în permanenţă, dar ajungi să-ți doreşti din tot 
sufletul să plece odată. Nu era greu de observat că Eric 
ajunsese la capătul răbdării. Stătea într-un separeu, 
împreună cu Appius Livius Ocella şi cu Alexei. Fireşte, Alexei 
arăta prea tânăr ca să se afle într-un bar, iar asta nu făcea 
decât să sporească absurditatea momentului. 

— Bună seara, am zis, țâfnoasă. Eric, voiai să mă vezi? 

Eric se trase mai aproape de perete ca să-mi facă loc, iar eu 


m-am aşezat lângă el. Appius Livius şi Alexei mă salutară 
amândoi, Appius cu un zâmbet forțat, iar Alexei, cu ceva mai 
multă naturaleţe. Acum că eram cu toții împreună, am 
descoperit că apropierea de ei făcea să se destindă încordarea 
firului dinăuntrul meu, firul cu care eram toți legați. 

— Mi-a fost dor de tine, îmi spuse Eric, atât de încet, încât 
la început am avut impresia că e doar în imaginația mea. 

Nu era cazul să-i atrag atenţia asupra faptului că fusese 
complet de negăsit zile de-a rândul. Ştia asta. 

Am avut nevoie de întregul meu autocontrol ca să-mi înghit 
câteva cuvinte bine alese. 

— După cum încercam să-ți spun la telefon, întâlnirea 
haitei în legătură cu Basim a fost programată pentru luni 
seara. 

— Unde şi la ce oră? întrebă el, iar în tonul lui am simțit o 
nuanţă care-mi dădea de înțeles că nu era deloc un turist 
fericit. 

Ei bine, n-avea decât să-şi ridice cortul imediat lângă al 
meu. 

— Acasă la Alcide. Casa care a fost a tatălui lui. La ora opt. 

— Şi Jason merge cu tine? Sigur? 

— Încă n-am vorbit cu el, dar i-am lăsat un mesaj. 

— Ai fost supărată pe mine. 

— Am fost îngrijorată pentru tine. 

Nu puteam să-i spun despre ceea ce simțeam nimic în afară 
de ceea ce ştia deja. 

— Da, îmi răspunse, numai că vocea îi suna a gol. 

— Eric e o gazdă excelentă, zise țareviciul, de parcă aş fi 
aşteptat un raport. 

Mi-am compus un zâmbet în beneficiul băiatului. 

— Mă bucur s-o aud, Alexei. Voi doi ce-ați mai făcut? Nu 
cred c-aţi mai fost până acum în Shreveport. 

— Nu, îmi răspunse Appius Livius, cu accentul acela curios 
al lui. N-am venit aici în vizită. Este un orăşel drăguţ. Fiul meu 
mai mare a făcut tot ce i-a stat în puteri să ne țină ocupați şi în 
afara pericolului. 

OK, aici o luase un picuț pe panta sarcasmului. Puteam 
să-mi dau seama, după încordarea lui Eric, că nu izbutise 


întru totul la capitolul „să-i menţinem în afara primejdiei", 
capitol aflat pe agenda lui de lucru. 

— World Market e super. Găseşti acolo tot felul de chestii 
din toată lumea. Şi Shreveport a fost capitala Confederaţiei, 
pentru o vreme. 

Doamne, trebuia ceva mai bun decât atât. 

— Dacă mergeţi la Municipal Auditorium, puteţi să vedeți 
cabina lui Elvis, i-am informat, cu voioşie. Chiar mă întrebam 
dacă Bubba o fi venit vreodată în vizită pe-aici, să-şi vadă 
vechile locuri prin care umblase. 

— Am avut un adolescent foarte bun azi-noapte, mă 
anunţă Alexei, pe un ton asortat de voios cu al meu. 

De parcă ar fi zis că a trecut pe roşu. 

Am deschis gura să zic ceva, dar n-a ieşit nimic. Dacă 
spuneam ce nu trebuie, puteam să fiu moartă pe loc, fără 
întârziere. 

— Alexei, am rostit în cele din urmă, cu o voce mult mai 
calmă decât mine, trebuie să ai grijă. Aici, asta contravine 
legii. Atât creatorul tău, cât şi Eric, pot avea de suferit din 
cauza asta. 

— Când eram cu familia mea umană, puteam să fac orice 
voiam, zise Alexei. 

Chiar nu puteam să descifrez nimic în vocea lui. 

— Eram atât de bolnav, explică, încât mă răsfățau. 

Eric fu scuturat de un spasm. 

— Sigur că pot să înțeleg asta, am zis. Orice familie ar fi 
tentată să procedeze aşa cu un copil bolnav. Dar, din moment 
ce acum eşti bine şi ai avut la dispoziție atâția ani în care să te 
maturizezi, înţelegi că să faci mereu exact ceea ce vrei nu este 
o idee prea bună. 

Mi-au trecut prin minte cel puţin douăzeci de alte lucruri 
pe care i le-aş fi putut spune, dar am preferat să mă opresc 
aici. Appius Livius mă privi în ochi şi-mi făcu un semn aproape 
imperceptibil de aprobare. 

— Eu nu arăt a matur, zise Alexei. 

Din nou, prea multe opțiuni cu privire la ceea ce puteam să 
spun. Băiatul — bătrânul, tare bătrânul băiat — aştepta evident 
un răspuns din partea mea. 


— Nu, şi e îngrozitor de păcat pentru ceea ce s-a întâmplat 
cu tine şi cu familia ta. Totuşi... 

Şi atunci Alexei întinse mâna, o apucă pe a mea, şi-mi 
arătă ceea ce se întâmplase cu el şi cu familia lui. Am văzut 
beciul, familia regală, medicul, camerista, față în față cu 
bărbaţii veniți să-i ucidă, apoi am auzit focurile de armă şi am 
văzut gloanțele nimerindu-şi ținta; sau, în cazul femeilor, 
ratând-o, fiindcă femeile din familia regală îşi cususeră 
giuvaieruri în veşminte, cu gândul la salvarea care nu avea să 
vină vreodată. Pietrele preţioase le salvară viețile tuturor 
pentru câteva secunde, până când soldații uciseră pe oricine 
sângera sau urla de durere. Mama lui, tatăl lui, surorile lui, 
medicul lui, camerista mamei lui, bucătarul, valetul tatălui... 
până şi câinele lui. Şi, după împuşcături, soldații îi luară la 
rând cu baionetele. 

Am crezut că-mi vine să vărs. M-am clătinat pe scaun, iar 
brațul rece al lui Eric mă cuprinse. Alexei îmi eliberă mâna, 
făcându-mă să mă bucur mai mult decât oricând în viața mea. 
Nu l-aş mai fi atins pe copilul acesta pentru nimic în lume. 

— Vezi? replică Alexei, triumfător. Vezi! Ar trebui să fiu 
liber să merg pe drumul meu. 

— Nu, l-am contrazis. Şi m-am mândrit cu fermitatea din 
vocea mea. Indiferent de cât am suferi, avem o obligaţie față de 
ceilalți. Trebuie să fim suficient de altruişti încât să încercăm 
să trăim aşa cum trebuie, astfel încât ceilalți să-şi poată duce 
viețile fără ca noi să le dăm peste cap. 

Alexei luă o înfăţişare rebelă. 

— Asta-i ceea ce-mi spune şi Stăpânul, bombăni el. Mai 
mult sau mai puțin. 

— Stăpânul are dreptate, am zis, deşi cuvintele acestea îmi 
lăsau un gust neplăcut în gură. 

„Stăpânul' îi făcu semn barmaniţei să se apropie. Felicia 
şerpui până la masă. Era înaltă şi drăguță şi cât se poate 
pentru un vampir de amabilă. Avea câteva cicatrice proaspete 
pe gât. 

— Cu ce pot să vă servesc? întrebă. Sookie, pot să-ți aduc o 
bere, sau...? 

— Puțin ceai cu gheață ar fi grozav, Felicia, i-am răspuns. 


— Şi ceva Sângeadevărat pentru restul? îi întrebă pe 
vampiri. Sau... avem chiar o sticlă de Royalty3%. 

Eric închise ochii, iar Felicia îşi dădu seama ce gafă 
comisese. 

— OK, zise ea, energică. Sângeadevărat pentru Eric, ceai 
pentru Sookie. 

— Mulţumesc! am exclamat, zâmbindu-i barmaniţei. 

Pam se apropie cu paşi mari de masă. Târa după ea 
costumul negru transparent pe care-l purta la Fangtasia şi era 
mai aproape de pragul panicii decât o văzusem vreodată. 

— Mă scuzati, zise, înclinându-se în direcția oaspeților. 
Eric, Katherine Boudreaux vine în noaptea asta la Fangtasia. 
E cu Sallie şi cu un mic grup. 

Eric păru pe cale să explodeze. 

— Noaptea asta, rosti, iar cele două cuvinte vorbeau cât o 
bibliotecă întreagă. Cu mult regret, Ocella, trebuie să vă rog, 
pe tine şi pe Alexei, să vă întoarceți în biroul meu. 

Appius Livius se ridică fără să mai ceară explicații, iar 
Alexei, spre surprinderea mea, îl urmă fără vreo întrebare. 
Dacă Eric ar fi avut obiceiul să respire, aş fi zis că a răsuflat 
uşurat în clipa în care vizitatorii i-au dispărut din vedere. Rosti 
câteva cuvinte într-o limbă străveche, habar n-am care. 

Apoi, o blondă corpolentă, atrăgătoare, trecută de patruzeci 
de ani, apăru lângă masă, cu o altă femeie imediat în urma ei. 

— Presupun că sunteți Katherine Boudreaux, am zis, pe un 
ton agreabil. Eu sunt Sookie Stackhouse, iubita lui Eric. 

— Bună, scumpo, eu sunt Katherine, zise ea. Ea este 
partenera mea, Sallie. Am venit încoace cu câțiva prieteni care 
s-au arătat curioşi în legătură cu slujba mea. Încerc să vizitez 
pe durata anului toate locurile de muncă ale vampirilor, iar în 
Fangtasia n-am mai fost de luni de zile. Din moment ce am 
sediul chiar aici, în Shreveport, ar trebui să vin mult mai des. 

— Suntem foarte bucuroşi că aţi venit, rosti firesc Eric. 
Acum suna normal. Sallie, întotdeauna e o plăcere să te 
vedem. Cum merg treburile cu impozitele? 


39 Marcă de „sânge adevărat" aparținând familiilor regale 
contemporane, după cum se explică într-un volum anterior. 


Sallie, o brunetă subțire al cărei păr tocmai începea să 
încărunțească, izbucni în râs. 

— Impozitele înfloresc, ca de obicei, răspunse. Tu ar trebui 
să ştii, Eric, din moment ce plăteşti destule. 

— E o plăcere să-i vezi pe cetățenii noştri vampiri 
înțelegându-se cu cetățenii noştri umani, afirmă cu însuflețire 
Katherine, rotindu-şi privirea prin bar, care era atât de slab 
populat, încât părea că nici n-ar fi deschis. 

Sprâncenele blonde i se strânseră uşor pentru o clipă, însă 
acesta fu singurul semn pe care-l dădu domnişoara 
Boudreaux privitor la faptul că observase decăderea afacerii 
lui Eric. 

— Masa dumneavoastră e pregătită! anunţă Pam. Făcu un 
semn larg spre două mese care fuseseră lipite special pentru 
grup, iar reprezentanta statului din partea BAV zise: 

— Scuză-mă, Eric. Trebuie să le acord atenție însoțitorilor 
mei. 

După o aversă de observații glumeţe şi de 
încântat-de-cunoştinţă, am rămas în sfârşit singuri, dacă la 
capitolul singurătate se putea înscrie statul într-un separeu în 
mijlocul unui bar. Pam vru să spună ceva, dar Eric o opri 
ridicând un deget. Îmi luă mâna într-una de-a lui şi-şi sprijini 
fruntea de cealaltă. 

— Poţi să-mi spui ce se-ntâmplă cu tine? l-am întrebat fără 
menajamente. E îngrozitor. E foarte greu să am încredere în 
relația noastră, dacă nici nu ştiu ce se-ntâmplă. 

— Ocella a avut unele afaceri de discutat cu mine, îmi 
explică Eric. Unele afaceri nedorite. Şi, după cum ai văzut, 
fratele meu vitreg e suferind. 

— Da, mi-a împărtăşit totul, am zis. Încă-mi venea greu să 
cred ceea ce văzusem şi îndurasem împreună cu băiatul, prin 
intermediul amintirii lui despre moartea tuturor celor pe care-i 
iubea. Țareviciul Rusiei, unicul supraviețuitor al unui 
asasinat în masă, ar fi avut mare nevoie de consiliere 
psihologică. Poate că el şi cu Dermot ar face parte din acelaşi 
grup de terapie. 

— Nu poţi să treci prin ceva de genul ăsta, am continuat, şi 
să ieşi de-acolo Domnul Sănătate Mintală în persoană. Totuşi, 


n-am trăit niciodată ceva asemănător. Ştiu că trebuie să fi fost 
iadul pentru el, dar sunt nevoită să spun... 

— Nici tu n-ai vrea să treci prin aşa ceva, mă asigură Eric. 
Nu eşti singura. Cel mai limpede e pentru noi: pentru Ocella, 
pentru mine, pentru tine. Dar el poate să le împărtăşească 
asta şi altora, nu cu atâtea detalii, desigur. Nimeni nu-şi 
doreşte o amintire ca asta. Ducem toţi cu noi din belşug 
amintiri dureroase proprii. Mă tem că el nu va putea 
supraviețui ca vampir. 

Se opri, rotindu-şi de mai multe ori sticla cu Sângeadevărat 
pe masă. 

— Se pare că noapte de noapte e nevoie de un efort care te 
macină dacă vrei să-l determini pe Alexei să facă fie şi cele mai 
simple lucruri. Şi să nu facă altele. I-ai auzit remarca despre 
adolescent. Nu vreau să intru în detalii. Totuşi... ai citit ziarele 
în ultima vreme, ziarele din Shreveport? 

— Adică Alexei ar putea să fie răspunzător pentru cele două 
crime? Nu puteam să fac altceva decât să mă holbez la Eric. 
Înjunghierile, gâturile tăiate? Dar e atât de mic şi de tânăr... 

— E dement, zise Eric. Ocella mi-a spus până la urmă că 
Alexei a mai trecut prin astfel de episoade... dar nu la fel de 
grave. Asta l-a determinat să se gândească, fără pic de tragere 
de inimă, dacă n-ar trebui să-i ofere lui Alexei moartea 
supremă. 

— Adică să-l facă să adoarmă? am întrebat, nefiind sigură 
că am înţeles bine. Ca pe un câine? 

Eric mă privi drept în ochi. 

— Ocella îl iubeşte pe băiat, dar nu poate să-i permită să 
ucidă oameni, sau alți vampiri, când cade pradă unor astfel de 
crize. Incidente de acest gen ajung în ziare. Dacă ar fi fost 
prins? Dacă l-ar fi recunoscut vreun rus, ca urmare a faimei 
lui? Ce-ar însemna asta pentru relațiile noastre cu Rusia? Şi, 
cel mai important, Ocella nu poate să stea cu ochii pe el clipă 
de clipă. În două rânduri, băiatul a ieşit de capul lui. Şi au 
rezultat de aici două victime. În districtul meu! Ar însemna să 
distrugă tot ceea ce ne străduim să facem noi aici, în Statele 
Unite. Nu că l-ar interesa prea mult pe creatorul meu de 
poziția pe care o dețin în țara asta, adăugă Eric, cu puţină 


amărăciune. 

L-am mângâiat pe Eric pe obraz. 

— Mda, hai să nu uităm de cei doi oameni morți, am zis. Că 
Alexei a asasinat, într-un chip dureros şi oribil. Vreau să zic, 
înțeleg că totul e problema lui şi a creatorului tău şi a crezului 
vostru personal, dar hai să ne reculegem o clipă în memoria 
băieților pe care i-a ucis. 

Eric ridică din umeri. Era îngrijorat şi la capătul răbdării, şi 
nu-i păsa absolut deloc de moartea celor două ființe umane. 
Probabil că era mulțumit că Alexei nu-şi alesese victime care 
să atragă prea multă simpatie, ci unele ale căror dispariții să 
fie uşor de explicat. Membrii bandelor se omorau între ei tot 
timpul, în definitiv. Am renunțat să-mi explic punctul de 
vedere. Cel puțin parțial, fiindcă îmi venise un gând: dacă 
Alexei era capabil să se întoarcă şi împotriva alor săi, oare 
n-am fi putut să-l cârmim spre Victor? 

M-am cutremurat. Mă înspăimântam pe mine însămi. 

— Aşadar, creatorul tău ţi l-a adus pe Alexei sperând că vei 
avea cine ştie ce idei strălucite prin care să-ți ţii fratele vitreg în 
viață, învățându-l vreun soi de autocontrol? 

— Da. E unul dintre motivele pentru care a venit. 

— Appius Livius, care face sex cu băiatul, nu poate să-i 
amelioreze sănătatea mintală lui Alexei, am comentat, fiindcă 
pur şi simplu nu puteam să n-o fac. 

— Te rog, înțelege. Pe timpul lui Ocella, asta nu reprezenta 
un argument, zise Eric. Alexei ar fi fost suficient de matur, pe 
vremea aia. lar cei cu o anumită poziție socială erau liberi să se 
dedea la astfel de plăceri, fără prea multă vinovăție, sau 
întrebări. Ocella nu are o gândire modernă în astfel de 
privinţe. Întâmplarea face ca Alexei să fi devenit atât de... În 
fine, ei nu mai fac sex acum. Ocella e un bărbat onorabil. 

Tonul lui Eric era foarte concentrat, foarte grav, de parcă ar 
fi vrut să mă convingă de integritatea creatorului său. Şi toată 
această grijă față de bărbatul care-l asasinase... Dar dacă Eric 
îl admira pe Ocella, îl respecta, nu trebuia să procedez şi eu la 
fel? 

Şi... deodată îmi răsări în minte gândul că Eric nu făcea 
altceva pentru fratele lui decât ce aş fi făcut şi eu pentru al 


meu. 

Apoi mi-a venit un alt gând neplăcut, făcându-mă să mi se 
usuce gura. 

— Dacă Appius Livius nu face sex cu Alexei, atunci cu cine 
face? am întrebat, cu vocea pierită. 

— Ştiu că este treaba ta, din moment ce suntem 
căsătoriți... lucru pentru care am insistat şi pe care tu l-ai 
minimalizat, zise Eric, şi amărăciunea îi reveni în glas. Pot 
să-ți spun doar că nu fac sex cu creatorul meu. Dar aş face-o, 
dacă mi-ar spune că asta îşi doreşte. N-aş avea de ales. 

M-am străduit să găsesc o cale de a schimba subiectul, de a 
ieşi din conversaţie cu o anumită demnitate. 

— Eric, tu eşti ocupat cu vizitatorii tăi. (Ocupat într-un 
mod pe care nu mi l-aş fi imaginat.) Eu o să mă duc la 
întâlnirea aia de la Alcide, luni seară. O să-ți povestesc ce se 
întâmplă, când şi dacă o să mă suni. Sunt vreo câteva lucruri 
cu care aş vrea să te pun la curent în viteză, dacă vreodată vei 
avea ocazia să vii la mine să discutăm. 

Cum ar fi că Dermot îmi apăruse în pragul casei. Era o 
poveste pe care Eric ar fi fost interesat s-o audă, şi numai 
Dumnezeu ştie cât îmi doream să i-o spun. Însă acum nu era 
momentul potrivit. 

— Dacă ei rămân până marți, oricum vin să te văd, 
indiferent ce-ar face, îmi promise Eric. De data asta, semăna 
ceva mai mult cu el însuşi. O să facem dragoste. Am chef să-ți 
cumpăr un cadou. 

— Mie-mi sună ca o noapte pe cinste, am zis, străbătută de 
un val de speranță. Nu am nevoie de alt cadou, decât de tine. 
Aşadar, ne vedem marți, fie ce-o fi. Asta-i ceea ce ai zis, da? 

— Asta-i ceea ce am zis. 

— OK, atunci, pe marți. 

— Te iubesc, îmi zise Eric cu o voce secătuită. Şi tu eşti 
soția mea, în singurul mod care contează pentru mine. 

— Şi eu te iubesc, am răspuns, trecând peste ultima parte 
a declarației lui, fiindcă nu ştiam ce semnificație are. 

M-am ridicat să plec, iar Pam a apărut alături de mine, să 
mă conducă până la maşină. Cu coada ochiului, l-am zărit pe 
Eric ridicându-se şi ducându-se la masa lui Boudreaux, să se 


asigure că importanții săi clienți sunt mulțumiți. 

— O să-l distrugă pe Eric, dacă rămâne, îmi zise Pam. 

— Cum asta? 

— Băiatul o să ucidă din nou, iar noi n-o să mai putem să 
acoperim totul. E capabil să scape de sub observaţie cât ai 
clipi. Trebuie să fie ţinut constant sub supraveghere. Şi totuşi, 
Ocella se contrazice singur când vine vorba să-l dea gata. 

— Pam, lasă-l pe Ocella să hotărască, am prevenit-o. 

Mă gândisem că, fiind numai între noi două, puteam să-mi 
iau imensa libertate de a-l numi pe creatorul lui Eric cu 
numele său personal. 

— Vorbesc serios, am insistat. Eric ar fi nevoit să-l lase să 
te ucidă, dacă-l scoţi pe Alexei din circuit. 

— Ți-ar păsa, nu? mă întrebă Pam, emoționată pe 
neaşteptate. 

— Eşti prietena mea, i-am zis. Normal că mi-ar păsa. 

— Suntem prietene, zise Pani. 

— Ştii bine. 

— Asta n-o să se termine bine, mai comentă ea, în timp ce 
urcam în maşină. 

Nu-mi venea în minte absolut nimic de zis. Avea dreptate. 

Am mâncat o ruladă cu scorţişoară Little Debbie când am 
ajuns acasă, doar pentru că m-am gândit c-aş merita una. 
Eram atât de îngrijorată, încât nici prin gând nu-mi trecea să 
mă duc la culcare deocamdată. Alexei îmi dăruise propriul lui 
coşmar. Nu mai auzisem niciodată de vreun vampir (sau de 
oricare altă ființă, umană sau nu) capabil să transmită astfel o 
amintire. Mă izbi, ca o cumplită ciudățenie, faptul că tocmai 
Alexei trebuia să fi fost atât de „dăruit", din cauză că avea de 
împărtăşit o amintire atât de înfricoşătoare. Am parcurs din 
nou în minte cumplita tortură de care avusese parte familia 
regală. Puteam să înțeleg de ce era băiatul aşa cum era. Dar 
mai puteam să înțeleg şi de ce ar putea fi nevoie ca el să fie... 
adormit. M-am ridicat de la masă, complet epuizată. Acum 
eram gata de culcare. Numai că planul îmi suferi modificări 
când se auzi soneria. 

Ai zice, locuind departe, la ţară, la capătul unei lungi alei 
care străbate pădurea, că ar fi trebuit să beneficiez de 


avertismente din belşug în privința oaspeților. Dar nu era 
cazul întotdeauna, mai ales cu supranaturalii. N-am 
recunoscut-o pe femeia pe care am văzut-o prin vizor, dar am 
ştiut că este vampir. Asta însemna că nu putea să vină 
neinvitată, aşa că, pentru siguranţă, trebuia să aflu ce căuta 
acolo. Am deschis uşa, simțindu-mă mai degrabă curioasă. 

— Bună, cu ce vă pot fi de folos? am întrebat. M-a măsurat 
cu privirea din cap până în picioare. 

— Eşti Sookie Stackhouse? 

— Sunt. 

— Mi-ai trimis un e-mail. 

Alexei îmi zbură cu totul din neuroni. Tare încet gândeam 
astă-seară. 

— Judith Vardamon? am întrebat. 

— În persoană. 

— Aşadar, Lorena ţi-a fost părinte? Creatoare? 

— Ea a fost. 

— Te rog, intră, am zis, dându-mă deoparte. Poate că 
făceam o mare greşeală, dar aproape că-mi pierdusem 
speranța ca Judith să-mi mai răspundă la mesaj. Dar, din 
moment ce venise până aici tocmai din Little Rock, m-am 
gândit că măcar atât îi datorez. 

Judith ridică sprâncenele şi-mi trecu pragul. 

— Ori îl iubeşti pe Bill, ori eşti nebună, zise ea. 

— Nici una, nici alta, aşa sper. Vrei puţin Sângeadevărat? 

— Nu acum, mulțumesc. 

— Te rog, stai jos. 

M-am aşezat pe marginea unui scaun pliant, în timp ce 
Judith a ales canapeaua. Mi se părea incredibil că Lorena i-a 
„creat" atât pe Bill, cât şi pe Judith. Aş fi vrut să-i pun o 
grămadă de întrebări, dar n-aş fi vrut s-o ofensez sau s-o 
enervez pe vampirița aceasta anume, care deja îmi făcuse o 
uriaşă favoare. 

— Îl cunoşti pe Bill? am întrebat-o, ca să dau bice 
conversației pe care tot trebuia s-o purtăm. 

— Da, îl cunosc. 

Părea prudentă, lucru neobişnuit, dacă luam în 
considerare cu cât de mult era mai puternică decât mine. 


— Eşti sora lui mai mică? 

Părea să aibă vreo treizeci de ani, sau cel puţin atât avusese 
când murise. Avea părul şaten-închis şi ochii albaştri, era 
scundă şi cu rotunjimi plăcute. Era unul dintre cel mai puțin 
amenințători vampiri din câți cunoscusem vreodată, chiar 
dacă pe unii dintre ei îi ştiam doar superficial. Şi mi se părea 
neobişnuit de cunoscută. 

— Scuze? 

— Lorena te-a transformat după ce l-a transformat pe Bill? 
De ce te-a ales pe tine? 

— Ai fost iubita lui Bill pentru câteva luni, înțeleg? Din ce 
am citit printre rândurile mesajului? mă întrebă, la rândul ei. 

— Da, am fost. Acum sunt cu altcineva. 

— Cum se face că nu ţi-a povestit niciodată modul în care a 
ajuns s-o cunoască pe Lorena? 

— Nu ştiu. A fost alegerea lui. 

— Foarte ciudat. 

Părea vădit neîncrezătoare. 

— Poţi să crezi că e ciudat pân-o zbura porcul, am replicat. 
Nu ştiu de ce nu mi-a spus Bill, dar aşa a fost. Dacă vrei să-mi 
spui tu, perfect. Spune-mi. Dar nu asta e ceea ce contează cu 
adevărat. Ceea ce contează este că Bill nu e bine. A fost muşcat 
de o zână cu vârfurile dinţilor îmbrăcate în argint. Dac-ar avea 
sângele tău, ar putea să se facă bine. 

— Oare nu chiar Bill ţi-a dat de înțeles că ar trebui să mi-o 
ceri mie? 

— Nu, doamnă, nu el. Dar nu suport să-l văd că suferă. 

— Ţi-a pomenit cumva numele meu? 

— A! Nu. L-am descoperit singură, astfel încât să pot lua 
legătura cu tine. Am impresia că, dacă eşti, de asemenea, 
progenitura Lorenei, ar fi trebuit să ştii că el suferă. Chiar mă 
întreb de ce n-ai apărut mai devreme. 

— O să-ți spun eu de ce. 

Vocea lui Judith devenise amenințătoare. 

O, grozav, încă o poveste despre durere şi suferință. Ştiam 
că n-o să-mi placă. 

Şi aveam dreptate. 


CAPITOLUL 12 


Judith îşi începu povestirea adresându-mi o întrebare: 

— Ai cunoscut-o pe Lorena? 

— Da, i-am zis, şi m-am oprit. 

Evident, Judith nu ştia precis cum o cunoscusem pe 
Lorena, lucru ce se întâmplase cu câteva secunde înainte ca 
eu să-i străpung inima cu o țepuşă şi să-i pun capăt lungii şi 
josnicei sale vieți. 

— Atunci, ştii că era necruțătoare. Am încuviințat. 

— Trebuie să afli de ce am stat departe de Bill în toți aceşti 
ani, deşi îl iubesc mult, zise Judith. Lorena a avut o viaţă grea. 
N-aş fi fost obligată să cred tot ceea ce mi-a spus, dar am auzit 
confirmate unele părți ale poveştii de la alții. 

Judith nu mă mai vedea acum; privea dincolo de mine, cu 
ani în urmă, bănuiesc. 

— Ce vârstă avea? am întrebat, doar ca să mențin ritmul 
povestirii. 

— În vremea în care l-a cunoscut pe Bill, Lorena era vampir 
de multe zeci de ani. Fusese transformată în 1788 de un 
bărbat pe nume Solomon Brunswick. A cunoscut-o într-un 
bordel din New Orleans. 

— A cunoscut-o în sensul cel evident? 

— Nu tocmai. El se dusese acolo să bea sânge de la altă 
prostituată, una care se specializase în cele mai neobişnuite 
dorinţe ale bărbaților. Prin comparaţie cu ceea ce-i cereau alți 
clienţi, o mică muşcătură nu însemna nimic remarcabil. 

— Solomon era vampir de multă vreme? Eram curioasă 
împotriva voinței mele. 

Vampirii, ca istorie vie... În fine, de când au ieşit la lumină 
din sicrie, au contribuit cu mult la frecventarea liceelor. Dacă 
aduceai un vampir în clasă şi-l (sau o) puneai să-şi spună 
povestea, aveai parte de o prezenţă formidabilă. 


— Solomon era pe atunci vampir de douăzeci de ani. 
Devenise vampir printr-un accident. Era un fel de tinichigiu. 
Vindea oale şi cratițe şi le repara pe cele stricate. Pe atunci, în 
Noua Anglie erau alte bunuri greu de găsit: ace, aţă, 
mărunțişuri dintr-astea. Şi-a luat calul şi căruța şi a colindat, 
de unul singur, dintr-un oraş în altul, de la o fermă la alta. 
Într-o noapte, în timp ce-şi făcuse popas în pădure, Solomon 
s-a întâlnit cu unul de-al nostru. Mi-a povestit că a 
supraviețuit celei dintâi întâlniri, dar că vampirul l-a urmărit 
pe timpul nopţii până la următorul lui loc de popas şi l-a 
atacat din nou. Cel de-al doilea atac s-a dovedit decisiv. 
Solomon s-a numărat printre nenorocoşii care au fost 
transformați accidental. Din moment ce vampirul care a băut 
din el l-a părăsit crezându-l mort, neştiind de transformare — 
sau, cel puțin, aşa îmi place să cred —, Solomon a fost 
nepregătit şi nevoit să înveţe totul de unul singur. 

— Sună de-a dreptul îngrozitor, am zis, şi asta şi simțeam. 

— Aşa trebuie să fi şi fost, încuviință ea. Şi-a făcut drum 
până în New Orleans, ca să-i evite pe oamenii care s-ar fi putut 
întreba de ce nu îmbătrâneşte. lar acolo a dat peste Lorena. 
După ce şi-a luat gustarea, a dat să iasă pe uşa din spate, 
când a descoperit-o pe ea, în curtea întunecată. Era cu un 
bărbat. Clientul a încercat să plece fără să plătească şi, cât ai 
clipi, Lorena l-a înşfăcat şi i-a tăiat beregata. 

Semăna cu Lorena aceea pe care o cunoscusem eu. 

— Solomon a fost impresionat de sălbăticia ei şi excitat de 
sângele proaspăt. L-a înhățat pe muribund şi l-a secătuit de 
sânge, după care a azvârlit cadavrul în curtea casei de alături. 
Lorena s-a arătat impresionată şi fascinată. A vrut să fie ca el. 

— Pare plauzibil. Judith zâmbi şters. 

— Era analfabetă, dar foarte tenace şi o formidabilă 
supraviețuitoare. El era de departe mai inteligent, dar talentul 
de ucigaş îi era foarte firav. Între timp, înţelesese unele lucruri, 
aşa că a fost în măsură s-o transforme. Câteodată, luau sânge 
unul de la celălalt, iar asta le dădea curaj să caute pe alții ca 
noi, să învețe ceea ce trebuia învățat, astfel încât să trăiască 
bine, în loc să supraviețuiască de pe-o zi pe alta. Ei doi s-au 
antrenat să devină vampiri de succes, au pus la încercare 


limitele noii lor naturi şi au alcătuit o echipă excelentă. 

— Prin urmare, Solomon a fost bunicul tău, din moment ce 
el a zămislit-o pe Lorena, am grăit în stil biblic. Şi, ce s-a 
întâmplat pe urmă? 

— Până la urmă, bobocul s-a desprins de trandafir, reluă 
Judith. Creatorii şi copiii lor stau împreună mai mult timp 
decât un cuplu doar sexual, dar nu pentru totdeauna. Lorena 
l-a trădat pe Solomon. A fost prinsă cu trupul pe jumătate 
secătuit al unui copil mort, dar a fost în stare să joace destul 
de convingător rolul unei femei umane. Le-a spus oamenilor 
care au prins-o că Solomon a fost cel care a ucis copilul, că a 
obligat-o să-i care cadavrul şi de aceea era ea plină de sânge 
peste tot. Solomon abia a izbutit să scape viu din oraş; erau 
atunci în Nantchez, în statul Mississippi. N-a mai văzut-o 
niciodată pe Lorena. Nici pe Bill nu l-a cunoscut vreodată. 
Lorena l-a găsit după Războiul dintre State. 

După cum mi-a povestit Bill mai târziu, într-o noapte, 
Lorena rătăcea prin regiunea asta. Pe atunci, era mult mai 
greu să stai ascuns, mai ales în zonele rurale. Nu erau atât de 
mulți oameni care să te vâneze, e adevărat, şi căile de 
comunicare erau puţine, sau deloc. Numai că străinii săreau 
în ochi şi, populaţia fiind mai rară, posibilitățile găsirii prăzii 
erau mai mici. O moarte individuală era mult mai lesne 
observată. Un cadavru trebuia ascuns cu foarte multă grijă, 
sau moartea, înscenată cu meticulozitate. Bine măcar că 
forțele polițieneşti nu prea erau organizate. 

Mi-am amintit că nu trebuie să mă arăt dezgustată. Nu era 
nimic nou în ceea ce aflam. Acesta era modul în care trăiau 
vampirii până acum câțiva ani. 

— Lorena l-a zărit pe Bill cu familia lui printr-o fereastră a 
casei lor, continuă Judith, întorcându-şi privirea. S-a 
îndrăgostit de el. Timp de câteva nopţi la rând, a ascultat 
familia. Pe timpul zilei, îşi săpa o groapă în pădure şi se 
îngropa acolo. Noaptea, stătea de veghe. În cele din urmă, s-a 
hotărât să treacă la acţiune. Şi-a dat seama - până şi Lorena 
şi-a dat seama - că Bill n-o va ierta niciodată dacă i-ar ucide 
copiii, aşa că l-a aşteptat până când a ieşit el din casă în toiul 
nopții, să vadă de ce nu se mai oprea câinele din lătrat. Atunci 


când a ieşit Bill cu puşca în mână, ea s-a strecurat în spatele 
lui şi l-a luat. 

M-am gândit la Lorena, aflată atât de aproape de propria 
mea familie, chiar dincolo de pădure... Putea să fi nimerit la fel 
de lesne acasă la stră-străbunicii mei, iar atunci întreaga 
istorie a familiei mele s-ar fi scris altfel. 

— L-a transformat în noaptea aceea, l-a îngropat imediat şi 
l-a ajutat să reînvie trei nopți mai târziu. 

Nici nu puteam să-mi imaginez cât de distrus trebuie să fi 
fost Bill. Totul, pierdut într-o clipită: întreaga lui viață, răpită 
şi transformată, apoi redată lui într-o formă cumplită. 

— Presupun că l-a luat de aici, am zis. 

— Da, asta era ceva esențial. I-a înscenat moartea. A mânjit 
un luminiş cu sângele lui şi i-a lăsat acolo puşca, împreună cu 
zdrenţe din hainele lui. El mi-a povestit că locul arăta ca şi 
cum l-ar fi răpus o panteră. Aşa că au călătorit împreună şi, în 
timp ce era legat de ea, el o şi ura, de asemenea. Era nefericit 
cu ea, însă ea rămăsese obsedată de el. După treizeci de ani, 
Lorena a încercat să-l facă mai fericit ucigând o femeie care 
semăna foarte mult cu soția lui. 

— Of, Doamne, am exclamat, stăpânindu-mă să nu-mi 
vină greață. 

lată de ce figura ei mi se păruse vag cunoscută. Văzusem 
vechile fotografii de familie ale lui Bill. 

Judith încuviință. 

— Evident, Bill m-a văzut intrând în casa unui vecin, 
ducându-mă la o petrecere cu familia mea. M-a urmărit până 
acasă şi m-a vegheat, fiindcă asemănarea îi aprinsese fantezia. 
Când Lorena a descoperit care era noul obiect al interesului 
său, a crezut că Bill o să rămână cu ea, dacă-i va oferi o 
însoțitoare. 

— Îmi pare rău, am zis. Îmi pare foarte, foarte rău. 

Judith ridică din umeri. 

— N-a fost vina lui Bill, dar înţelegi acum de ce a trebuit să 
mă gândesc până să vin să-ţi răspund la mesaj. Solomon e 
acum în Europa, altfel l-aş fi rugat să vină cu mine. Mi-era 
groază că aş putea s-o revăd pe Lorena, şi mi-era teamă... 
mi-era teamă ca ea să nu fie aici, teamă ca nu cumva tu să-i fi 


cerut şi ei să-l ajute pe Bill. Sau, era posibil să fi inventat ea 
povestea asta, ca să mă ademenească aici, ce pot să ştiu? Ea... 
ea este prin preajmă? 

— E moartă. N-ai ştiut? 

Ochii rotunzi şi albaştri ai lui Judith se făcură mari. Mai 
palidă de-atât nu putea să fie, însă ochii i se închiseră pentru 
moment. 

— Am simțit o puternică tulburare, cam acum optsprezece 
luni... Atunci a murit Lorena. 

Am încuviințat. 

— De-asta nu m-a chemat. O, e minunat, minunat! 

Judith părea o altă femeie. 

— Cred că mă surprinde un pic faptul că Bill n-a luat 
legătura cu tine, ca să te anunţe. 

— Poate s-a gândit c-o să ştiu. Copiii sunt legaţi de creatorii 
lor. Dar eu n-am fost sigură. Mi se părea prea frumos ca să fie 
adevărat. 

Judith zâmbi şi, dintr-odată, mi s-a părut de-a dreptul 
drăguță, în ciuda colților ei. 

— Unde e Bill? 

— Stă dincolo de pădure, i-am zis, arătându-i direcţia. În 
vechea lui casă. 

— O să-i pot da de urmă imediat după ce-o să ies afară, 
rosti ea, fericită. O, să fiu cu el, fără Lorena prin preajmă! 

Ah. Cum? 

Până mai adineauri, pentru Judith fusese OK să stea acolo 
şi să-mi împuie urechile, iar acum, dintr-odată, era gata s-o 
rupă la fugă ca o mâţă opărită. Eu stăteam şi-o priveam cu 
ochii mijiți, întrebându-mă ce-am făcut. 

— O să-l vindec şi sunt convinsă c-o să-ți mulțumească pe 
urmă, îmi zise, făcându-mă să mă simt de parc-aş fi fost 
concediată. Bill a fost de față când a murit Lorena? mă mai 
întrebă ea. 

— Mda, am zis. 

— A suferit vreo pedeapsă prea aspră pentru c-a ucis-o? 

— Nu el a ucis-o, i-am zis. Eu am fost. Încremeni, 
holbându-se la mine de parcă aş fi anunţat-o deodată că aş fi 
King Kong în persoană. Apoi, a zis: 


— Înseamnă că îţi datorez libertatea mea. Bill trebuie că te 
prețuieşte foarte mult. 

— Cred că da, i-am răspuns. 

Spre jena mea, ea se aplecă şi-mi sărută mâna. Avea buzele 
reci. 

— Bill şi cu mine vom putea să fim împreună acum, zise ea. 
În sfârşit! O să te vizitez într-o altă noapte, să-ţi spun cât îţi 
sunt de recunoscătoare, dar acum trebuie să mă duc la el. 

Şi ieşi din casă, şuierând ca glonțul prin păduri către sud, 
cât ai zice peşte. 

Mă simţeam ca şi cum un pumn foarte puternic m-ar fi izbit 
în moalele capului. 

Aş fi fost o cârpă dacă m-aş fi simțit altfel decât fericită 
pentru Bill. Acum, putea să-şi petreacă secole împreună cu 
Judith, dacă voia. Cu copia veşnic tânără a soției lui. Am 
încercat să-mi compun un zâmbet de bucurie. 

Constatând că faptul că arăt fericită nu mă face să mă şi 
simt fericită, am făcut douăzeci de sărituri cu picioarele 
depărtate şi mâinile pe cap, urmate de douăzeci de abdomene. 
OK, aşa-i mai bine, m-am gândit, în timp ce zăceam întinsă pe 
burtă pe podeaua salonului. Acum, mi s-a făcut ruşine pentru 
că muşchii braţelor îmi tremurau. Mi-am amintit de caznele 
prin care ne trecuse antrenorul echipei de softball Lady 
Falcons, şi ştiam că antrenorul Peterson mi-ar fi tras un şut în 
fund dacă m-ar fi putut vedea acum. Pe de altă parte, nici nu 
mai eram de şaptesprezece ani. 

În timp ce mă rostogoleam să mă întind pe spate, am 
examinat faptul cu toată seriozitatea. Nu era prima situație în 
care simțeam trecerea timpului, însă era prima ocazie în care 
simțeam că trupul mi se schimbase în ceva mai puțin eficient. 
Trebuia să contrastez prin ceva față de mulțimea de vampiri 
cunoscuți. Cel puţin nouăzeci şi nouă la sută dintre ei 
deveniseră vampiri la apogeul existenţei lor. Puţini dintre ei 
erau mai tineri, ca Alexei, şi câțiva mai vârstnici, ca Bătrâna 
Pitie, dar majoritatea lor se încadra în vârste de la şaisprezece 
la treizeci şi cinci de ani în momentul morții. Nu fuseseră 
niciodată nevoiţi să se înscrie la Asistența Socială, sau la 


Medicare”0. Niciodată nu trebuiseră să-şi facă griji în legătură 
cu transplanturi de şold, sau cancer pulmonar, sau artrită. 

Până să ajung la vârsta medie (dacă aveam noroc, din 
moment ce viața mea era ceea ce s-ar numi „de înalt risc”), 
aveam să mă schimb într-un mod evident. După aceea, 
ridurile nu vor face decât să se întindă şi să se adâncească, 
pielea îmi va atârna pe oase şi o să-mi apară fel de fel de pete, 
iar părul mi se va rări. Guşa îmi va atârna un pic, la fel şi sânii. 
Articulațiile mă vor durea după ce voi sta prea mult într-o 
singură poziție. Aveam să fiu obligată să-mi iau ochelari ca să 
citesc. 

Poate că aveam să fac hipertensiune. Era posibil şi un 
blocaj arterial. Inima putea să-mi bată neregulat. Când aş lua 
câte-o gripă, mi-ar fi foarte rău. M-aş teme de Parkinson, de 
Alzheimer, de atacuri cerebrale, de pneumonie... acei bau-bau 
care dau târcoale în jurul bătrânilor. 

Dacă i-aş spune lui Eric că vreau să fiu cu el pentru 
totdeauna? Presupunând că n-ar urla şi n-ar rupe-o la fugă 
cât îl țin picioarele în direcţia opusă, presupunând că m-ar 
transforma cu adevărat, am încercat să-mi imaginez cum ar fi 
viața de vampir. Aş vedea cum toţi prietenii mei îmbătrânesc şi 
mor. Aş dormi eu însămi în ascunzişul din fundul dulapului. 
Dacă Jason s-ar căsători cu Michele, ei ar putea să nu-i placă 
să-i ţin eu copiii în braţe. Aş simți impulsul de a ataca oamenii, 
de a-i muşca; ei ar fi cu toții Mcblood-burgers mergători în 
ochii mei. M-aş gândi la oameni ca la mâncare. Mi-am fixat 
privirea pe ventilatorul din tavan şi am încercat să mă 
imaginez dorindu-mi să-l muşc pe Andy Bellefleur. Sau pe 
Holly. Ptiu! 

Pe de altă parte, nu mi-ar mai fi rău, decât dacă m-ar 
împuşca vreunul, sau m-ar muşca zdravăn cu dinţi de argint, 
sau m-ar străpunge cu o țepuşă, sau m-ar expune la soare. Aş 
putea să-i apăr de primejdii pe oamenii mai plăpânzi. Aş putea 
să fiu cu Eric pentru totdeauna... dacă nu iau în considerare 
partea care spune că, de obicei, cuplurile de vampiri nu rămân 

împreună atât de mult. 

OK, tot aş putea să fiu cu Eric timp de câţiva ani. 

Dar cum mi-aş câştiga existența? N-aş putea să iau decât 
ultimul schimb la Merlotte's, iar asta numai după lăsarea 
întunericului, dacă Sam mi-ar permite să-mi păstrez slujba. 
Dar şi Sam, la rândul lui, ar îmbătrâni şi ar muri. Noului 
proprietar ar putea să nu-i placă ideea de a avea o chelneriță 
permanentă care să nu poată lucra decât într-o singură tură. 
Aş putea să mă întorc la facultate şi să urmez cursuri serale şi 
cursuri de calculatoare, până când aş obține vreo licență 
oarecare. Dar în ce? 

Ajunsesem la limita imaginaţiei. M-am rostogolit în 
genunchi şi m-am ridicat de pe podea, întrebându-mă dacă nu 
cumva îmi imaginam o uşoară rigiditate în articulații. 

Somnul s-a lăsat îndelung aşteptat în noaptea aceea, cu 
toată ziua lungă şi foarte înfricoşătoare pe care o avusesem. 
Tăcerea din casă mă apăsa. Claude ajunse acasă pe la orele 
mici, fluierând. 

Când m-am trezit în dimineața următoare, nu prea veselă, 
dar mult prea devreme, m-am simţit moale şi deprimată. În 
drumul meu spre verandă cu cafeaua în mână, am găsit două 
plicuri strecurate pe sub uşa din față. În primul era un bilet de 
la domnul Cataliades, livrat personal de nepoata lui, Diantha, 
la ora trei dimineaţa, după cum notase ea pe plic. Îmi părea 
rău că ratasem ocazia să mai vorbesc cu Diantha, deşi îi eram 
recunoscătoare că nu mă trezise. Am deschis plicul acesta 
primul doar din pură curiozitate. Dragă domnişoară 
Stackhouse, scria domnul Cataliades. Iată un cec pentru suma 
aflată în contul lui Claudine Crane în momentul decesului său. 
Ea a dorit ca banii să-ți revină. 

Scurt şi la obiect, lucru pe care nu puteam să-l afirm 
despre majoritatea persoanelor cu care discutasem în ultima 
vreme. Am întors cecul pe partea cealaltă şi am descoperit că 
era pentru suma de o sută cincizeci de mii de dolari. 

— O, Doamne, am exclamat cu voce tare. O, Doamne! 

L-am lăsat să cadă, fiindcă degetele mele îşi pierduseră 
brusc puterea, iar cecul a început să plutească în jos, spre 
verandă. M-am târât de-a buşilea să-l recuperez şi l-am mai 


citit o dată, ca să mă asigur că nu era nici o greşeală. 

— Oh, am zis. 

Nu mai aveam cuvinte şi să zic orice altceva părea să fie mai 
presus de puterile mele. Nici măcar nu puteam să-mi imaginez 
ce-aş putea să fac cu atâta bănet. Şi asta era mai presus de 
puterile mele. Am fost nevoită să-mi acord un mic răgaz, până 
să mă pot gândi la această neaşteptată moştenire şi să-mi 
conturez un plan cât de cât rațional. 

Am dus uluitorul cec în casă şi l-am pus într-un sertar, 
îngrozită la gândul că i s-ar putea întâmpla ceva până să ajung 
eu la bancă. Numai când am fost convinsă că e la loc sigur, 
m-am gândit să deschid celălalt plic, care era de la Bill. L-am 
dus înapoi pe scaunul de pe verandă şi am luat o înghițitură 
zdravănă din cafeaua care se răcise între timp. Am rupt plicul. 

Draga mea Sookie, 

N-am vrut să te înspăimânt bătându-ți la uşă la două 
dimineaţa, aşa că-ți las biletul, ca să-l citeşti la lumina zilei. 
M-am tot întrebat ce-ai căutat în casa mea săptămâna trecută. 
Ştiam că ai să intri, şi am ştiut că, mai devreme sau mai târziu, 
motivul tău va ieşi la iveală. Inima ta generoasă mi-a dăruit 
leacul de care aveam nevoie. 

N-am crezut niciodată c-o s-o mai văd pe Judith după ultima 
noastră despărțire. Am avut motivele mele pentru care n-am 
căutat-o de-a lungul anilor. Înţeleg că ţi-a spus de ce a ales-o 
Lorena tocmai pe ea, ca s-o transforme în vampir. Lorena nu 
m-a întrebat înainte de a o ataca pe Judith. Te rog să mă crezi. 
Niciodată n-aş condamna pe cineva la viața noastră, decât 
dacă ea şi-ar dori-o şi mi-ar spune-o deschis. 

OK, Bill îmi atribuia meritul pentru cine ştie ce gândire 
complicată. Nici nu visasem vreodată să bănuiesc că Bill i-ar fi 
cerut Lorenei să-i găsească o amică asemănătoare cu răposata 
lui soție. 

Niciodată n-aş fi găsit suficient curaj încât să iau legătura eu 
însumi cu Judith, fiindcă mă temeam că ar putea să mă urască. 
Sunt atât de bucuros s-o revăd. lar sângele ei, dăruit de 
bunăvoie, deja a produs o importantă lecuire în mine. 

Perfect! Asta şi fusese ideea. 

Judith a fost de acord să rămână timp de o săptămână, 


astfel încât să ne putem pune la curent reciproc. 

Poate vii şi tu pe la noi într-o seară? Judith a fost cât se poate 
de impresionată de bunătatea ta. 

Cu drag, 

Bill. 

M-am forțat să zâmbesc spre bucata împăturită de hârtie. 
O să-i scriu imediat un bilet de răspuns, în care să-i spun cât 
de mulțumită sunt că se simte mai bine şi că şi-a reînnoit 
vechea relaţie cu Judith. Desigur, nu fusesem prea bucuroasă 
când a umblat cu Selah Pumphrey, un agent imobiliar uman, 
fiindcă abia ne despărțiserăm de puțin timp şi ştiam că el nu 
ținea în realitate la ea. Acum, eram hotărâtă să fiu fericită 
pentru Bill. Nu aveam de gând să fiu una dintre persoanele 
acelea îngrozitoare care se fac foc atunci când ex-ul îşi 
dobândeşte o înlocuitoare. Ar fi însemnat ipocrizie şi egoism 
duse la extrem, iar eu speram că sunt mai bună de atât. Cel 
puţin, eram dispusă să ofer o imitație de calitate a unei astfel 
de persoane mai bune. 

— OK, am zis, către cana mea de cafea. Asta a ieşit grozav. 

— N-ai prefera să vorbeşti cu mine, decât cu cafeaua? mă 
întrebă Claude. 

Auzisem paşi pe treptele scârțâitoare prin fereastra 
deschisă, şi constatasem că mai era un creier treaz şi în stare 
de funcționare, dar nu anticipasem că va veni lângă mine pe 
verandă. 

— Ai apărut târziu, i-am zis. Vrei să mă duc să-ți aduc o 
cană de cafea? Am făcut o grămadă. 

— Nu, mulțumesc. O să-mi iau un suc de ananas într-un 
minut. E o zi frumoasă. 

Claude era cu bustul gol. Bine că măcar avea pantaloni cu 
şnur, cu Dallas Cowboys?! peste tot. Ha! Ar fi vrut el! 

— Mda, am replicat, cu o notabilă lipsă de entuziasm. 

Claude înălță o sprânceană neagră şi perfect conturată. 

— Cui i s-au înecat corăbiile? 

— Ba nu, sunt foarte fericită. 

— Da, văd că-ţi scrie bucurie pe toată fața. Care-i 

problema, verişoară? 

— Am primit cecul de la administratorii averii lui Claudine. 
Dumnezeu s-o binecuvânteze. A fost atât de generoasă! 

Mi-am ridicat privirea spre Claude, adunându-mi toată 
sinceritatea pe chip. 

— Claude, sper că nu eşti supărat pe mine. Doar că sunt... 
atâția bani. Habar n-am ce-aş vrea să fac cu ei. 

Claude ridică din umeri. 

— Aşa a vrut Claudine. Şi-acum, spune-mi ce e în 
neregulă. 

— Claude, trebuie să-mi cer scuze pentru că mă surprinde 
grija ta. Aş fi zis că n-ai da o ceapă degerată pe cum mă simt. 
Şi-acum, ai fost atât de drăguţ cu Hunter, şi te-ai oferit să mă 
ajuţi să deretic podul... 

— Poate c-o fi în curs de dezvoltare o preocupare de văr față 
de tine, replică el, ridicând o sprânceană. 

— Da, poate zboară porcul. Izbucni în râs. 

— Mă străduiesc să fiu mai uman, mărturisi el. Din 
moment ce-o să-mi duc îndelungata existență printre ființele 
umane, din câte se pare, încerc să fiu mai... 

— Agreabil? l-am completat. 

— Au, exclamă, însă în realitate nu-l duruse. Să-l fi durut 
ar fi înseninat că i-ar fi păsat de părerea mea. lar asta era o 
chestie care nu se învață, nu? 

— Unde ţi-a fost iubitul? se interesă el. Tare îmi mai place 
mirosul de vampir prin casă. 

— Azi-noapte l-am văzut prima oară într-o săptămână. Şi 
n-am avut deloc timp să stăm singuri. 

— Nu cumva voi doi v-aţi certat? 

Claude se rezemă cu şoldul de balustrada verandei; îmi 
dădeam seama că era chiar hotărât să-mi demonstreze că era 
capabil să fie interesat şi de viața altcuiva. 

Am simțit că mă apucă exasperarea. 

— Claude, îmi beau prima şi cea dintâi cană de cafea, n-am 
dormit cine ştie ce, şi am avut câteva zile rele. Nu s-ar putea 
să-ți iei valea de-aici şi să faci un duş, sau ce vrei tu? 

Suspină de parcă i-aş fi frânt inima. 

— Foarte bine, ştiu să înțeleg o aluzie, zise. 


— Asta chiar n-a prea fost o aluzie, cât o exprimare 
deschisă. 

— Of, hai că plec. 

Dar, în timp ce-şi îndrepta spinarea şi făcea un prim pas 
spre uşă, mi-am dat seama că totuşi chiar aveam altceva de 
spus. 

— Îmi retrag cuvintele. Există ceva despre care trebuie să 
discutăm, i-am zis. N-am avut ocazia să-ți spun că Dermot a 
fost aici. 

Claude se îndreptă cu totul, de parcă pur şi simplu s-ar fi 
pregătit să țâşnească spre cer. 

— Ce-a zis? Ce vrea? 

— Nu ştiu sigur ce vrea. Cred că, la fel ca tine, vrea să fie 
aproape de altcineva care să aibă un picuț de sânge de zână. Şi 
a vrut să-mi spună că e sub stăpânirea unui farmec. 

Claude se albi la față. 

— A cui vrajă? S-a întors cumva bunicul prin portal? 

— Nu, i-am răspuns. Dar nu s-ar putea ca o zână să fi 
aruncat un farmec asupra lui înainte ca poarta să se închidă? 
Şi cred că ar trebui să ştii: mai este o zână pursânge de partea 
asta a portalului, sau a porții, sau cum vrei să-i zici. 

Din câte mă pricepeam eu la simțul moral al zânelor, nu era 
cu putință să-mi răspundă cu o minciună directă. 

— Dermot e nebun, zise Claude. Habar n-am ce-ar putea să 
facă mai departe. Dacă te-a abordat direct, înseamnă că se află 
sub o presiune extremă. Doar îl ştii că e ambivalent în legătură 
cu umanii. 

— Nu mi-ai răspuns la întrebare. 

— Nu, confirmă Claude. N-am răspuns. Şi am un motiv. 

Îmi întoarse spatele şi traversă cu privirea de-a lungul 
curții. 

— Îmi place cum îmi stă capul pe umeri, adăugă. 

— Prin urmare, există altcineva prin preajmă, iar tu ştii 
cine e. Sau cunoşti mai multe despre aruncarea farmecelor 
decât eşti dispus să recunoşti? 

— N-am de gând să discut despre asta. 

Şi Claude intră în casă. După câteva minute, l-am auzit 
îndreptându-se spre spatele casei şi apoi i-am zărit 


automobilul pe alee, pornind spre Hummingbird Road. 

Aşadar, am dobândit o valoroasă informație care mi-era 
complet nefolositoare. Nu puteam să invoc zâna, s-o (sau să-l) 
întreb de ce mai era de partea asta şi ce intenţii avea. Dar, 
dac-ar fi fost să ghicesc, ar fi trebuit să zic că eram destul de 
sigură că lui Claude nu i-ar fi fost atât de frică de o zână 
minunată, care voia să răspândească bunătatea şi lumina. Şi 
o zână cu adevărat bună n-ar fi aruncat cine ştie ce farmec 
asupra bietului Dermot, astfel încât să-l facă într-atât de 
zăpăcit. 

Am înălțat o rugăciune, două, sperând că ele îmi vor 
restaura buna mea dispoziție normală, dar astăzi metoda nu 
funcționa. Poate că nu abordam rugăciunea în spiritul 
adecvat. Comunicarea cu Dumnezeu nu e acelaşi lucru cu 
înghițirea unei pastile pentru fericire; departe de aşa ceva. 

Mi-am tras pe mine o rochie şi o pereche de sandale şi 
m-am dus la mormântul lui Buni. Conversaţiile cu ea îmi 
aminteau de obicei cât de echilibrată şi de înțeleaptă fusese. 
Astăzi, tot ceea ce putea să-mi treacă prin minte despre ea era 
nebuneasca imprudenţă total necaracteristică pe care a 
comis-o cu o semi-zână, şi din care au rezultat tatăl meu şi 
sora lui, Linda. Bunica mea făcuse (poate) sex cu o semi-zână 
din cauză că bunicul meu nu putea face copii. Aşa că alesese 
să-şi poarte în pântec copiii, doi la număr, şi să le dea naştere, 
după care i-a crescut cu dragoste. 

Şi i-a îngropat pe amândoi. 

În timp ce mă ghemuiam lângă piatra de mormânt privind 
iarba de jos care se îndesea pe mormântul ei, m-am întrebat 
dacă ar fi cazul să extrag vreo semnificație din asta. Puteai să 
faci caz, afirmând că Buni făcuse ceea ce n-ar fi trebuit să 
facă... vrând să obțină ceea ce n-ar fi trebuit să aibă... şi, după 
ce obținuse, îl pierduse în cel mai dureros chip imaginabil. Ce 
putea să fie mai rău decât să pierzi un copil? Să pierzi doi! 

Sau puteai să tragi concluzia că tot ceea ce se întâmplase 
fusese în totalitate rodul întâmplării, că Buni făcuse tot ceea 
ce-i stătuse în puteri în momentul în care fusese nevoită să ia 
o hotărâre, şi că hotărârea ei pur şi simplu nu dăduse roadele 
dorite din rațiuni aflate, de asemenea, mai presus de controlul 


ei. Permanentă vinovăţie sau permanentă nevinovăție. 

Trebuie să fi existat variante mai bune. 

După ce m-am întors acasă, am făcut cel mai bun lucru cu 
putință pentru mine. Mi-am pus o pereche de cercei şi m-am 
dus la biserică. Pastele trecuse, însă florile de pe altarul 
metodist erau încă frumoase. Ferestrele stăteau deschise, 
fiindcă era o temperatură plăcută. Câţiva nori se adunau 
înspre apus, dar nu era vreun motiv de îngrijorare pentru 
următoarele câteva ore. Am ascultat fiecare cuvânt al predicii 
şi am cântat odată cu toți psalmul, deşi m-am rezumat la 
nivelul unei a şoapte, fiindcă am o voce îngrozitoare. Îmi făcea 
bine, îmi amintea de Buni şi de copilăria mea, şi de credinţă, şi 
de rochițe curate şi de mesele de duminică, de obicei friptură 
înconjurată de cartofi şi de morcovi, pe care Buni o punea la 
cuptor înainte să plecăm de acasă. Mai făcea şi câte o plăcintă, 
sau o prăjitură. 

Nu e mereu uşor să stai în biserică atunci când poți să 
citeşti în mințile celor din jurul tău, şi m-am străduit din 
răsputeri să blochez toate gândurile dinafară şi să le gândesc 
pe cele ale mele, într-o tentativă de a stabili o legătură cu acea 
parte a creşterii mele, cu acea parte din mine însămi, care era 
bună şi binevoitoare şi hotărâtă să încerce să devină şi mai 
bună. 

După încheierea slujbei, am vorbit cu Maxine Fortenberry, 
care era în al nouălea cer datorită planurilor de nuntă ale lui 
Hoyt şi Holly, şi am văzut-o pe Charlsie Tooten alintându-şi 
nepoțelul, şi am discutat cu agentul meu de asigurări, Greg 
Aubert, care venise cu întreaga familie după el. Fata lui s-a 
înroşit toată când am privit-o, fiindcă ştiam câteva lucruri 
despre ea pentru care o mustra conştiinţa. Dar eu n-o 
judecam. Cu toţii facem greşeli din când în când. Unii dintre 
noi sunt prinşi, iar alții, nu. 

Şi Sam era în biserică, spre surprinderea mea. Nu-l mai 
văzusem niciodată acolo până acum. Din câte ştiam, nici nu 
fusese vreodată într-o biserică din Bon Temps. 

— Mă bucur să te văd, i-am zis, încercând să nu par prea 
uluită. Aveai drum în altă parte, sau e doar o nouă provocare? 

— Pur şi simplu, am simţit că era timpul, îmi răspunse. În 


primul rând, îmi place biserica. În cel de-al doilea, vin vremuri 
grele pentru noi, cei cu dublă-natură, iar eu vreau să mă 
asigur că toată lumea din Bon Temps mă ştie drept un tip OK. 

— Ar trebui să fie tâmpiţi ca să n-o ştie deja, am zis, încet. 
Mă bucur că te-am văzut, Sam. 

M-am îndepărtat, fiindcă vreo câteva persoane aşteptau să 
stea de vorbă cu şeful meu, iar eu înțelegeam că el vrea să-şi 
întărească poziția în cadrul comunității. 

Am încercat să nu-mi fac griji pentru Eric sau pentru orice 
altceva în tot restul zilei. Primisem un mesaj prin care fusesem 
invitată să iau prânzul împreună cu Tara şi cu JB, şi m-am 
bucurat să fiu în compania lor. Tara îl chemase pe doctorul 
Dinwiddie s-o consulte cu foarte mare atenție şi, cum era de 
aşteptat, el mai descoperise o inimă care bătea. Ea şi cu JB 
rămăseseră năuci, în sensul fericit. Tara pregătise pui cu 
smântână pe care-l turnai cu lingura pe pesmeți, şi mai 
preparase o caserolă de spanac şi o salată de fructe. M-am 
simțit minunat în căsuţa lor, iar JB mi-a verificat încheieturile 
mâinilor şi mi-a zis că erau aproape vindecate. Tara era 
emoționată la culme în legătură cu petrecerea de anunţare a 
copiilor pe care mătuşa lui JB plănuise s-o dea pentru ei în 
Clarice, asigurându-mă c-o să primesc şi eu o invitație. Am 
ales o dată pentru petrecerea ei din Bon Temps, şi ea mi-a 
promis că-şi va face o adresă de e-mail. 

Până să ajung acasă, mi-am dat seama că aş face bine să 
pun o serie de rufe la spălat, şi mi-am spălat şi covoraşul din 
baie, după care l-am atârnat la uscat. Cât timp am fost afară, 
m-am asigurat că am la mine micul pistol din plastic, plin cu 
suc de lămâie, bine îndesat în buzunar. Nu-mi doream să mai 
fiu luată iar prin surprindere. Pur şi simplu, nu-mi imaginam 
ce putusem să fac încât să merit prezența unei aparent 
(judecând după reacţia lui Claude) ostile zâne care să bântuie 
pe proprietatea mea. 

Telefonul mobil sună în timp ce mă târâm posomorâtă 
înapoi spre casă. 

— Bună, Suri, zise Jason. Făcea grătar. Se auzea sfârâitul 
până la mine. Michele şi cu mine gătim afară, mă anunţă el. 
Vrei să vii? Friptură e din belşug. 


— Mersi, dar am mâncat la JB şi Tara. Păstrează-mi biletul 
pentru data viitoare. 

— Clar. Ți-am primit mesajul. Mâine la opt, da? 

— Mda. Hai să mergem împreună la Shreveport. 

— Sigur. Te iau la şapte de la tine. 

— Ne vedem atunci. 

— Hai că închid! 

Lui Jason nu-i plăceau convorbirile telefonice prelungite. 
Rupsese idilele cu fetele care voiau să stea la bârfe în timp ce 
se rădeau pe picioare şi-şi dădeau unghiile cu ojă. 

Nu însemna un comentariu grozav referitor la viața mea 
faptul că perspectiva unei întâlniri cu o gaşcă de vârcolaci 
nefericiți mi se părea o distracție... sau, cel puțin, o modalitate 
interesantă de petrecere a timpului. 

Kennedy se ocupa de bar când am ajuns la lucru a doua zi. 
Ea m-a informat că Sam stabilise o întâlnire decisivă cu 
contabilul lui, care obținuse o prelungire a termenului, fiindcă 
Sam întârziase atât de mult cu întocmirea actelor. 

Kennedy arăta la fel de drăguță ca întotdeauna. Refuzase 
să poarte pantalonii scurți în care umblam cei mai mulți dintre 
noi ceilalți, optând în locul lor pentru pantalonii kaki pe corp 
şi o curea fantezistă, pe lângă tricoul cu Merlotte's. Machiajul 
şi coafura lui Kennedy erau de-a dreptul fantastice. Cu un gest 
automat, m-am repezit să mă uit spre taburetul de bar 
obişnuit al lui Danny Prideaux. Gol. 

— Unde-i Danny? am întrebat-o, când m-am dus la bar să 
iau o bere pentru Catfish Hennessy. 

El era şeful lui Jason şi aproape că mă aşteptasem să vină 
şi Jason cu el, însă la masa lui Catfish se aşezară Hoyt şi vreo 
alți doi lucrători de la drumuri. 

— A trebuit să se ducă la celălalt serviciu al lui, astăzi, îmi 
răspunse Kennedy, străduindu-se să pară nepăsătoare. 
Apreciez gestul lui Sam, să-mi asigure protecția cât timp 
lucrez, Sookie, dar chiar nu cred că poate să fie vreo problemă. 

Uşa barului se trânti. 

— Am venit să protestez! urlă o femeie care putea să fie 
bunica oricui. 

Ținea în mâini o pancartă pe care o ridică să o vadă toată 


lumea. JOS COABITAREA CU ANIMALELE, scria pe ea, şi se 
putea observa cu ochiul liber că scrisese „coabitare' în timp ce 
se uita în dicționar, fiecare literă fiind desenată cu atât de 
multă grijă. 

— Sună mai întâi la poliție, am sfătuit-o pe Kennedy. Şi pe 
urmă anunţă-l pe Sam. Spune-i să vină înapoi aici, indiferent 
despre ce discută. 

Kennedy îmi făcu un semn de încuviințare şi se întoarse 
spre telefonul montat în perete. 

Protestatara noastră avea o bluză cu albastru şi alb şi 
pantaloni roşii, luate probabil de la Bealls+?, sau de la Stage. 
Avea părul scurt făcut permanent şi vopsit într-un şaten 
rezonabil şi purta ochelari cu rame din sârmă şi o modestă 
verighetă pe degetele suferinde de artrită. În ciuda aspectului 
exterior total caracteristic mediei, îi simțeam gândurile 
învăpăiate de focul fanatismului. 

— Madam, ai nevoie să iei puțin aer afară. Clădirea acesta 
este proprietate privată, am zis, neavând habar dacă era sau 
nu linia potrivită de conduită. 

Nu mai avuseserăm parte de protestatari până acum. 

— Dar este o problemă publică. Oricine poate să intre, mă 
contrazise, de parcă ea ar fi fost autoritatea. 

Nu era mai mult decât mine. 

— Nu, dacă Sam nu vrea să intre, iar ca reprezentantă a 
lui, îți cer să pleci. 

— Tu nu eşti Sam Merlotte, nici soția lui. Tu eşti fata aia 
care umblă cu un vampir, replică ea, veninoasă. 

— Sunt mâna dreaptă a lui Sam în barul acesta, am mințit, 
aşa că-ți spun să ieşi, sau te dau eu afară. 

— Să mă atingi numai cu un deget, şi chem poliția să pună 
mâna pe tine, strigă, smucind din cap. 

Atunci am luat foc. Nu-mi plac deloc, dar deloc, 
amenințările. 

— Kennedy, am zis şi, într-o secundă, ea era deja lângă 
mine. Fie vorba între noi, cred că suntem destul de puternice 

încât s-o luăm pe sus pe doamna şi s-o scoatem afară din bar. 
Tu ce zici? 

— Întru totul de acord. 

Kennedy o fixă de sus cu privirea pe femeie, de parcă n-ar 
mai fi aşteptat decât focul de pistol al starterului ca să 
pornească. 

— Şi tu eşti fata care şi-a împuşcat iubitul, zise femeia, 
începând să arate corespunzător de înfricoşată. 

— Eu sunt. Eram tare supărată pe el, iar în momentul 
acesta, sunt destul de şucărită pe tine, zise Kennedy. Îți mişti 
târtița afară de-aici şi-ţi iei şi cartonaşul cu tine, dar asta chiar 
acum. 

Curajul bătrânei se frânse, făcând-o s-o ia la goană spre 
ieşire; totuşi, îşi aduse aminte în ultima clipă să-şi țină capul 
sus şi spinarea dreaptă, dacă tot se număra printre soldații 
Domnului. Asta am luat-o direct de la ea din cap. 

Catfish o aplaudă pe Kennedy şi vreo alți câțiva i se 
alăturară, însă cei mai mulți dintre clienţii barului rămăseseră 
cufundați într-o tăcere buimacă. Atunci, am auzit scandările 
din parcare şi ne-am repezit cu toţii la ferestre. 

— Iisuse, Păstor al Iudeii, am exclamat. 

Erau pe puţin treizeci de protestatari în parcare. Cei mai 
mulți erau de vârstă mijlocie, dar am descoperit şi câțiva 
adolescenți care ar fi trebuit să se afle la şcoală şi am mai 
recunoscut vreo doi țipi despre care ştiam că erau abia trecuți 
de douăzeci de ani. Frecventau o biserică aşa-zis „carismatică" 
din Clarice, una care creştea în salturi (dacă era să luăm 
construcția în chip de indicator). Data trecută când trecusem 
cu maşina pe lângă ea, ducându-mă la JB pentru o şedinţă de 
terapie, se lucra cu spor la o nouă clădire. 

Mi-aş fi dorit ca ei să fi fost activi acolo, unde le era locul, 
mai degrabă decât aici. Tocmai când eram pe cale să fac o 
idioțenie (ca, de exemplu, să ies în parcare), două maşini ale 
poliției din Bon Temps îşi făcură apariţia, cu luminile 
intermitente în funcțiune. Kevin şi Kenya coborâră din ele. 
Kevin era costeliv şi alb, iar Kenya, rotofeie şi neagră. Ambii 
erau buni ofițeri de poliție şi se iubeau cu foc... dar neoficial. 

Kevin se apropie aparent încrezător de grupul care scanda. 


N-am putut să aud ce zicea, însă i-am văzut pe toți 
întorcându-şi fețele spre el şi începând să vorbească în cor. 
Kevin îşi ridică brațele şi bătu aerul într-un gest de „dați-vă 
înapoi şi țineți-vă gurile", iar Kenya dădu ocol şi ajunse în 
spatele grupului. 

— N-ar trebui să mergem şi noi acolo? mă întrebă Kennedy. 

După cum observasem, Kennedy nu avea obiceiul să stea 
deoparte şi să lase lucrurile să-şi urmeze cursul. Nu-i nimic 
rău în a acționa preventiv, dar nu era momentul potrivit 
pentru escaladarea confruntării din parcare, şi tocmai asta ar 
fi provocat prezența noastră. 

— Nu, eu cred că e nevoie să stăm chiar aici, am zis. N-are 
rost să aruncăm gaz pe foc. 

Mi-am rotit privirea în jur. Niciunul dintre clienți nu mai 
mânca, nici nu bea. Cu toţii priveau afară pe ferestre. M-am 
gândit să le cer să se aşeze la mesele lor, dar n-avea rost să le 
solicit un lucru pe care evident nu aveau de gând să-l facă, mai 
ales când afară se desfăşurau scene atât de dramatice. 

Antoine ieşi din bucătărie şi se postă lângă mine. Privi 
îndelung scena. 

— N-am nimic de-a face cu asta, zise. 

— Nici prin gând nu mi-a trecut c-ai avea, am replicat, 
surprinsă. 

Antoine se relaxa, chiar şi mental. 

— E nu ştiu ce tâmpenie de acțiune bisericească, i-am 
explicat. Pichetează Merlotte's, fiindcă Sam are dublă-natură. 
Dar femeia care a intrat mă cunoştea destul de bine, şi ştia şi 
povestea lui Kennedy. Sper că fie o chestie de moment. Nu 
mi-ar plăcea deloc să am de-a face tot timpul cu protestatari. 

— Sam o să dea faliment dac-o ţine aşa, rosti Kennedy, cu 
voce scăzută. Poate c-ar trebui să-mi dau demisia. Nu-l ajut 
deloc pe Sam dacă lucrez aici. 

— Kennedy, nu te pune în postura de martir, am zis. Nici 
de mine nu le place. Toţi cei care nu mă cred nebună sunt de 
părere că am ceva supranatural în mine. Ar trebui să plecăm 
cu toţii, de la Sam în jos. 

Îmi aruncă o privire pătrunzătoare, vrând să se asigure că 
eram sinceră. Apoi, îmi făcu un semn rapid de încuviințare. Pe 


urmă, privi din nou pe fereastră şi exclamă: 

— Hopa! 

Danny Prideaux apăruse în modelul său din 1991 de 
Chrysler Lebaron, o maşină care i se părea doar cu ceva mai 
puţin fascinantă decât Kennedy Keyes. 

Danny parcase exact la marginea mulțimii. Sări din maşină 
şi începu să alerge spre bar. Pur şi simplu, am ştiut că vine să 
vadă dacă totul e OK cu Kennedy. Ori aveau un aparat de radio 
acordat pe frecvența poliției la depozitul cu materiale de 
construcție, ori Danny aflase vestea de la vreun client. Tobele 
junglei bat repede şi cu furie în Bon Temps. Danny purta o 
bluză gri fără mâneci, blugi şi bocanci, iar umerii lui largi şi 
măslinii străluceau de sudoare. 

În timp ce se îndrepta cu paşi mari spre uşă, am zis: 

— Cred că-mi lasă gura apă. 

Kennedy îşi duse mâna la gură, să-şi înăbuşe râsul. 

— Mda, arată cam bine, aprobă ea, străduindu-se să pară 
nepăsătoare. 

Am râs amândouă. 

Dar atunci izbucni dezastrul. Unul dintre protestatari, 
furios că era alungat de la Merlotte's, îşi trânti pancarta pe 
capota prețiosului Lebaron. 

La auzul zgomotului, Danny întoarse capul. Încremeni 
pentru o secundă, după care se lansă cu viteză maximă spre 
păcătosul care-i stricase vopseaua maşinii. 

— O, nu, exclamă Kennedy, țâşnind afară din bar ca 
azvârlită din praştie. Danny! urlă ea. Danny! Opreşte! 

Danny şovăi, întorcându-şi capul doar un pic, să vadă 
cine-l striga. Cu un salt de care ar fi fost mândru şi un cangur, 
Kennedy ajunse în spatele lui şi-l cuprinse cu braţele. El făcu o 
mişcare violentă, parcă vrând să se scuture de ea, după care 
păru să se limpezească şi să priceapă că tocmai Kennedy, în 
admiraţia căreia îşi petrecuse atâtea ore, era cea care-l 
îmbrăţțişa. Rămase înțepenit, cu braţele pe lângă corp, parcă 
fiindu-i frică să facă vreo mişcare. 

Nu puteam să-mi dau seama ce-i zicea Kennedy, însă ştiu 
că Danny îşi cobori privirea spre fața ei, foarte concentrat. Una 
dintre demonstrante uită de sine destul cât să-i apară o 


expresie de „Ooo!'" pe chip, însă îşi reveni imediat şi reîncepu 
să-şi agite lozinca. 

— Oameni, rămâneți! Animale, valea! Vrem Congresul să 
arate calea! striga unul dintre demonstranții mai în vârstă, un 
bărbat cu mult păr alb, în clipa în care am deschis uşa şi am 
făcut un pas afară. 

— Kevin, goneşte-i de-aici! am strigat. 

Kevin, al cărui chip îngust şi palid arăta plin de 
concentrare, se străduia să mâne mica turmă afară din 
parcare. 

— Domnule Barlowe, îi zise el bărbatului cu părul alb, ceea 
ce faceți este ilegal şi aş putea să vă trimit la închisoare. Eu 
chiar nu vreau să fac una ca asta. 

— Suntem dispuşi să ne lăsăm arestați pentru credința 
noastră, zise omul. Nu-i aşa, oameni buni? 

Unii dintre enoriaşii bisericii nu păreau întru totul 
convinşi. 

— Poate că sunteți, interveni Kenya, dar o avem acum pe 
Jane Bodehouse într-una dintre celule. Îşi revine după o beţie 
şi varsă cam la fiecare cinci minute. Credeţi-mă, oameni buni, 
nu vă doriți să fiți acolo cu Jane! 

Femeia care intrase la început în Merlotte's se schimbă 
puțin la față. 

— Aceasta este proprietate privată, zise Kevin. Nu aveţi voie 
să demonstrațţi aici. Dacă nu eliberaţi parcarea aceasta în trei 
minute, sunteți arestați cu toții. 

Trecură mai degrabă cinci minute, însă parcarea fusese 
curățată de demonstranți în clipa în care ni se alătură şi Sam, 
venit să le mulțumească lui Kevin şi Kenyei. Deoarece nu-i 
văzusem camioneta sosind, apariţia lui însemnă o surpriză 
destul de mare. 

— Când te-ai întors? l-am întrebat. 

— Acum mai puțin de zece minute, răspunse el. Ştiam că, 
dacă mă arăt, nu fac decât să-i stârnesc din nou, aşa că am 
parcat pe School Street şi am intrat prin spate. 

— Inteligent, l-am lăudat. 

Clienţii de la prânz plecau deja din Merlotte's, iar incidentul 
îți urma drumul spre transformarea într-o legendă locală. 


Numai unul sau doi dintre clienți păreau tulburaţi; restul 
priviseră demonstraţia ca pe o distracţie pe cinste. Catfish 
Hennessy îl bătu pe umăr pe Sam în trecere, şi nu fii singurul 
care se gândi să facă un gest în plus prin care să-şi arate 
sprijinul. M-am întrebat cât avea să mai dureze atitudinea 
tolerantă. Dacă demonstranțţii o țineau tot aşa, multă lume 
putea să ajungă la concluzia că, pur şi simplu, nu merita 
deranjul să vină aici. 

Nu era nevoie să spun nimic din toate astea cu voce tare. 
Totul se citea pe fața lui Sam. 

— Hei, i-am zis, cuprinzându-l cu brațul pe după umeri. Or 
să plece. Ştii ce-ar trebui să faci? Ar trebui să-l suni pe 
pastorul bisericii ăleia. Toţi sunt de la Casa de rugăciuni 
Sfântul Cuvânt, din Clarice. Ar trebui să-i spui că vrei să vii să 
vorbeşti în biserică. Să le arăţi că eşti o persoană la fel ca 
oricare alta. Pun pariu c-o să meargă. 

Abia atunci mi-am dat seama cât de rigizi îi erau umerii. 
Sam era plin de furie. 

— N-ar trebui să spun nimic nimănui, zise el. Sunt 
cetățean al acestei țări. Tatăl meu a fost în armată. Eu am fost 
în armată. Îmi plătesc partea mea de impozite. Şi nu sunt o 
persoană la fel ca oricare alta. Sunt un teriantrop. Şi ei n-au 
decât să-şi pună asta pe farfurie şi s-o înghită! 

Se răsuci pe călcâie şi se întoarse în barul său. 

Am tresărit, deşi ştiam că furia nu-i era îndreptată 
împotriva mea. În timp ce-l priveam îndepărtându-se nervos, 
mi-am amintit că nimic din toate astea nu era legat de mine. 
Dar nu mă puteam împiedica să simt că aveam un anumit 
interes în privința urmărilor acestei noi tendințe. Nu numai că 
lucram la Merlotte's, dar femeia care intrase la început mă 
arătase ca făcând parte din problemă. 

Mai mult, încă eram de părere că abordarea personală a 
bisericii era o idee bună. Era şi un gest de înțelepciune, şi de 
civilizație. 

Sam nu era într-o dispoziție înțeleaptă şi civilizată, şi 
puteam să-l înțeleg. Doar că nu ştiam încotro îşi va revărsa 
furia. 

Un reporter de la ziar apăru o oră mai târziu şi ne intervieva 


pe toţi în legătură cu „incidentul", cum îl numea el. Errol 
Clayton era un tip trecut de patruzeci de ani care scria cam 
jumătate din articolele micului ziar din Bon Temps. Nu era el 
proprietarul ziarului, însă îl administra pe baza unui buget 
provenit din cizmărie. Eu nu aveam probleme cu ziarul, dar 
evident că multă lume se distra pe seama lui. Cârmaciul din 
Bon Temps era frecvent numit Cârpaciul din Bon Temps. 

În timp ce Errol aştepta ca Sam să încheie o convorbire 
telefonică, l-am întrebat: 

— Vreti ceva de băut, domnule Clayton? 

— Sigur aş fi recunoscător pentru un ceai cu gheaţă, 
Sookie, răspunse el. Ce mai face fratele tău? 

— E bine. 

— A trecut peste moartea soției? 

— Cred că a ajuns să se împace cu ea, am zis, acoperind tot 
soiul de înțelesuri. A fost o întâmplare cumplită. 

— Da, foarte neplăcută. Şi tocmai aici, în parcarea asta, 
preciza Errol Clayton, de parcă aş fi putut să uit. Şi exact aici, 
în parcare, a fost locul în care s-a găsit cadavrul lui Lafayette 
Reynold. 

— Şi asta e adevărat. Dar, fireşte, în niciunul dintre cazuri 
n-a fost din vina lui Sam, nici n-a avut nimic de-a face cu ele. 

— N-a fost arestat nimeni pentru moartea lui Crystal, din 
câte-mi aduc aminte. 

Am făcut câţiva paşi înapoi, ca să-l pot fixa pe Errol Clayton 
cu o privire fermă. 

— Domnule Clayton, dacă ai venit aici să provoci necazuri, 
poţi să pleci imediat. Avem nevoie ca lucrurile să meargă spre 
bine, nu spre rău. Sam e un om bun. Merge la Rotary, 
plăteşte o reclamă în anuarul liceului, sponsorizează în fiecare 
primăvară câte o echipă de base-ball la Clubul Băieţilor şi al 
Fetelor, şi contribuie la artificiile de 4 Iulie. În plus, e un şef 
grozav, un veteran şi contribuabil. 

— Merlotte, ţi-ai făcut un fan-club, îi zise Errol Clayton lui 
Sam, care între timp venise lângă mine. 

— Mi-am făcut o prietenă, rosti încet Sam. Sunt destul de 
norocos încât să am o mulțime de prieteni şi o afacere bună. În 
mod sigur, nu mi-ar plăcea să văd totul distrus. 

Am simţit o undă de scuză în vocea lui şi i-am simţit palma 
bătându-mă pe umăr. Simțindu-mă mult mai bine, m-am 
strecurat să-mi văd de treabă, lăsându-l pe Sam să discute cu 
ziaristul. 

N-am mai avut ocazia să discut cu şeful meu până să plec 
spre casă. A trebuit să fac o haltă la magazin, fiindcă aveam 
nevoie de câteva lucruri — Claude dăduse năvală în proviziile 
mele de chipsuri şi de cereale — şi nici prin cap nu mi-ar fi 
trecut că aveam să găsesc magazinul plin de persoane 
preocupate să discute despre ceea ce se întâmplase la ora 
prânzului la Merlotte's. Se lăsa tăcerea ori de câte ori apăream 
pe după un colț, dar, desigur, asta nu însemna nimic pentru 
mine. Ştiam ce gândeau oamenii. 

Cei mai mulți dintre ei nu împărtăşeau crezurile 
demonstranțţilor. Dar simplul fapt că incidentul existase îi 
determina pe câțiva dintre locuitorii înainte indiferenți să 
mediteze acum la problema celor cu dublă-natură, precum şi a 
legislației care propunea să li se retragă unele dintre drepturi. 

Iar unii dintre ei erau întru totul de acord. 


CAPITOLUL 13 


Jason sosi la timp, aşa ca m-am suit în camioneta lui. Mă 
schimbasem în blugi şi într-un tricou albastru pal pe care-l 
cumpărasem de la Old Navy+f. Pe el scria PACE cu litere gotice 
aurii. Speram să nu par că fac aluzii. Jason, într-un 
veşnic-potrivit tricou cu New Orleans Saints+5, părea pregătit 
pentru orice. 

— Bună, Sook! 

Fremăta de nerăbdare. Nu participase niciodată la vreo 
întâlnire de-a vârcolacilor, desigur, şi nu era conştient de cât 
de primejdioasă putea să fie. Sau poate era, şi tocmai de aceea 
să fi fost atât de entuziasmat. 

— Jason, trebuie să-ți spun câteva lucruri despre 
adunările vârcolacilor, am zis. 

— OK, acceptă el, devenind mai serios. Conştientă de 
faptul că vorbeam mai degrabă ca o atotştiutoare soră mai 
mare, decât ca sora lui mai mică, i-am ţinut o mică predică. 
I-am spus lui Jason că vârcolacii sunt susceptibili, mândri şi 
înclinați spre protocol; i-am explicat cum puteau ei să renege 
un membru al haitei, accentuând faptul că Basim era un 
membru mai nou al haitei, căruia i se încredințase un post de 
mare răspundere. Faptul că el trădase această încredere era 
menit să facă haita chiar mai susceptibilă şi poate să pună sub 
semnul întrebării discernământul lui Alcide, care-l alesese pe 
Basim ca executor. Putea chiar să fie contestat. Cum o va 
judeca haita pe Annabelle era imposibil de prezis. 

— Ceva destul de îngrozitor i s-ar putea întâmpla, l-am 

prevenit pe Jason. Noi trebuie să tăcem şi să înghițim. 

— Tu-mi spui mie că ar putea să pedepsească fizic o femeie 
din cauză că l-a înşelat pe şeful haitei cu un ofițer al haitei? se 
miră Jason. Sookie, vorbeşti de parcă n-aş fi şi eu dintre cei cu 
dublă-natură. Tu crezi că nu ştiu toate astea? 

Avea dreptate. Exact aşa îl tratasem. Am inspirat adânc. 

— Îmi cer scuze, Jason. Eu încă mă gândesc la tine ca la 
fratele meu uman. Nu totdeauna îmi aduc aminte că eşti cu 
mult mai mult decât atât. 

Cu toată sinceritatea, îți spun că mi-e frică. l-am mai văzut 
şi altă dată ucigând oameni, aşa cum am văzut şi panterele 
tale omorând şi mutilând oameni atunci când credeau că fac 
dreptate. Ceea ce mă înfricoşează nu e că o faceți, deşi e ceva 
destul de rău, dar am ajuns să accept ca fiind... modul vostru 
de a rezolva problemele, fiind cu dublă-natură. Când erau 
demonstranțţii ăia la bar, astăzi, eram atât de furioasă pe ei, 
pentru că-i urăsc pe vârcolaci şi pe teriantropi, fără să ştie 
nimic în realitate despre ei. Dar acum mă întreb cum s-ar 
simți dacă ar şti mai multe despre cum funcţionează legile 
haitelor, cum s-ar fi simţit Buni dac-ar fi ştiut că sunt dispusă 
să privesc cum o femeie, sau oricine, este bătută şi poate ucisă 
pentru o infracțiune împotriva unor reguli după care eu nu 
trăiesc. 

Jason tăcu pentru o perioadă care mi se păru destul de 
semnificativă. 

— Cred că e bine că au trecut câteva zile. Alcide a avut timp 
să se calmeze. Sper că şi ceilalți membri ai haitei au avut timp 
să se gândească, zise el, până la urmă. 

Şi atunci am ştiut că asta a fost tot ce am putea noi să 
spunem despre toată povestea, şi poate mai mult decât ar fi 
trebuit eu să spun. Tăcurăm din nou, de data aceasta pentru 
scurt timp. 

— Nu poţi să-i asculți ce gândesc? mă întrebă Jason. 

— Vârcolacii pursânge sunt destul de greu de descifrat. Cu 
unii e mai greu decât cu alții. Sigur, o să văd ce pot să scot. Pot 
să blochez multe când îmi propun, dar dacă-mi las jos garda... 
Am ridicat din umeri. În cazul de față, vreau să aflu tot ce se 
poate şi cât pot de curând. 


— De ce crezi că l-au ucis pe tipul din groapă? 

— M-am gândit ceva la asta, am răspuns, încetişor. Eu văd 
trei posibilităţi principale. Însă cheia faptului că le bănuiesc 
este, la toate trei, că a fost îngropat pe terenul meu, iar eu sunt 
nevoită să presupun că n-a fost o întâmplare. 

Jason încuviință. 

— OK, aşa deci. Poate că Victor, noul şef al vampirilor din 
Louisiana, l-o fi ucis pe Basim. Victor vrea să-l doboare pe Eric 
din poziția lui, din moment ce Eric e şerif. E o poziţie destul de 
importantă. 

Jason mă privi ca pe o idioată. 

— Poate că nu le cunosc eu toate titlurile lor pompoase şi 
toate micile strângeri de mână secrete, zise el, dar îl recunosc 
pe unul aflat la comandă atunci când îl văd. Dacă tu spui că 
Victor ăsta îl întrece ca rang pe Eric şi vrea să-l zboare, te cred. 

Era cazul să încetez cu subestimarea şireteniei fratelui 
meu. 

— Poate Victor s-a gândit că, dacă eu aş fi arestată pentru 
crimă - fiindcă le-a vândut cineva poliţiştilor pontul că e un 
cadavru pe pământul meu - Eric ar cădea odată cu mine. 
Poate Victor a crezut că asta ar fi de ajuns pentru ca şeful lor 
comun să-l elimine pe Eric din poziţia lui. 

— N-ar fi fost mai bine să plaseze cadavrul în casa lui Eric 
şi să cheme poliția? 

— Bună întrebare. Numai că descoperirea unui cadavru în 
casa lui Eric ar fi însemnat o presă proastă pentru toți 
vampirii. Altă idee care mi-a venit: poate că autoarea a fost 
Annabelle, care şi-o trăgea atât cu Basim, cât şi cu Alcide. 
Poate că ea a devenit geloasă, sau poate că Basim a 
amenințat-o că o pârăşte. Aşa că ea l-a ucis şi, fiindcă tocmai 
fuseseră pe terenul meu, s-a gândit că ar fi un loc bun pentru 
îngroparea unui cadavru. 

— E drum cam lung să cari un cadavru cu camioneta, 
obiectă Jason. 

Era clar că vrea să joace rolul avocatului diavolului. 

— Sigur, ţi-e uşor să-mi spulberi toate ideile, am protestat, 
vorbind acum exact ca sora lui mai mică. După ce m-am 
muncit atât să le găsesc! Dar ai dreptate. Ar fi un risc pe care 


n-aş vrea să mi-l asum, am adăugat, trecând la un nivel de 
maturitate superior. 

— Alcide putea s-o fi făcut, îşi dădu cu părerea Jason. 

— Mda. Putea. Dar tu ai fost acolo. i s-a părut cumva - fie 
şi pe departe — că ar fi ştiut c-o să fie Basim? 

— Nu, răspunse el. Mi s-a părut că a avut un şoc imens. 
Dar la Annabelle nu m-am uitat. 

— Nici eu. Aşa că nu ştiu cum a reacționat. 

— Şi, mai ai şi alte idei? 

— Mda, am zis. Dar asta e ultima, în ordinea preferințelor 
mele. Ştii că ţi-am spus despre Heidi, vampirița, că ar fi 
adulmecat zâne în pădure? 

— Şi eu le-am simțit, zise Jason. 

— Poate c-ar trebui să te trimit să verifici prin pădure după 
un program regulat, am replicat. Oricum, Claude a zis că n-a 
fost el, iar Heidi a confirmat asta. Dar dacă Basim l-a văzut pe 
Claude întâlnindu-se cu altă zână? În zona din jurul casei, 
unde mirosul lui Claude ar fi însemnat o prezență normală? 

— Când s-ar fi putut întâmpla asta? 

— În noaptea în care a fost haita pe proprietatea mea. 
Claude încă nu se mutase atunci la mine, dar a venit să mă 
viziteze. 

Vedeam cum Jason încearcă să reconstituie secvența. 

— Aşadar, Basim te-a prevenit în legătură cu zânele pe care 
le-a adulmecat, dar nu ţi-a spus că le-ar fi şi văzut? Nu prea 
cred că se leagă, Sook. 

— Ai dreptate, am recunoscut. Şi tot nu ştim cine ar putea 
să fie cealaltă zână. Dacă sunt două, iar Claude nu este una 
dintre ele, iar cealaltă este Dermot... 

— Înseamnă că rămâne o zână despre care nu ştim nimic. 

— Dermot e răvăşit rău, Jason. 

— Eu îmi fac griji în legătură cu toate, zise Jason. 

— Chiar şi cu Claude? 

— Uite ce e, cum se face că a apărut tocmai acum? Când ai 
şi alte zâne prin pădure? Şi dacă asta nu sună a tâmpenie 
când o spui cu voce tare, atunci ce? 

Am râs. Doar un pic. 

— Mda, sună idiot. Şi înțeleg ce vrei să spui. Nu am întru 


totul încredere în Claude, chiar dacă îmi e un pic rudă. Mai 
bine nu acceptam când m-a rugat să se mute la mine. Pe de 
altă parte, nu cred că ar vrea să-mi facă vreun rău, sau ţie. Şi 
să ştii că nu e chiar atât de nemernic pe cât crezusem. 

Am mai încercat să punem cap la cap încă vreo câteva teorii 
referitoare la moartea lui Basim, însă puteam să găsim prea 
multe fisuri în fiecare dintre ele. Măcar ne-a mai trecut timpul 
până să ajungem la destinație. 

Casa în care se mutase Alcide după moartea tatălui său era 
o clădire din cărămidă cu două nivele, pe un teren vast, 
îmbogățit cu peisaje impresionante. Moşia (feuda?) se afla, 
fireşte, într-o zonă foarte drăguță din Shreveport. De fapt, nu 
era prea departe de cartierul lui Eric. lar gândul acesta mă 
rodea, gândul că Eric era atât de aproape de mine, dar avea 
atâtea necazuri. 

Senzația confuză transmisă prin legătura de sânge dintre 
noi mă făcea să devin tot mai nevricoasă cu fiecare noapte care 
trecea. Erau atât de multe persoane care participau acum la 
această legătură, atât de multe sentimente de la un capăt la 
celălalt, ceea ce avea darul să mă macine emoțional. Cu Alexei 
era cel mai rău. Era un băiețel cât se poate de mort, asta ar fi 
fost singura modalitate în care puteam să-l definesc: un copil 
captiv într-un cenuşiu perpetuu, un copil care cunoştea doar 
rare străfulgerări de plăcere şi de culoare în noua lui „viață”. 
După zile de trăire a ceea ce ajunsese să devină un ecou al lui 
în mintea mea, trăsesem concluzia că băiatul era ca o căpuşă, 
sugând din viața lui Appius Livius, a lui Eric şi, acum, a mea. 
Aspira câte puţin în fiecare zi. 

După toate aparențele, Appius Livius era atât de obişnuit 
cu faptul că Alexei îl secătuia puțin câte puţin, încât îl accepta 
ca făcând parte din propria existență. Poate — da, era o 
posibilitate — că romanul se simțea răspunzător pentru 
necazurile provocate de Alexei, din moment ce-l adusese cu el. 
În cazul în care aceasta era convingerea lui Appius Livius, 
după părerea mea era absolut corectă. Eram convinsă că, 
aducându-i-l pe Alexei lui Eric, crezând că prezenţa unui alt 
copil" de-al lui i-ar domoli psihoza lui Alexei, făcuse o ultimă 
sforțare de a-l vindeca pe băiat. Iar Eric, iubitul meu, era prins 


la mijloc în toată această nebunie, pe lângă problemele de care 
se tot poticnea cu amestecul lui Victor. 

Cu fiecare zi, mă simțeam din ce în ce mai puţin un om 
bun. În timp ce parcurgeam pe jos aleea spre uşa din față a 
casei lui Alcide, am recunoscut față de mine însămi că, de 
când cu vizita mea la Fangtasia, m-am pomenit dorindu-mi să 
fi murit cu toții: Appius Livius, Alexei, Victor. 

Am fost nevoită să-mi ascund toate acestea într-un ungher 
al minții, fiindcă trebuia să fiu în formă, dacă tot intram într-o 
casă plină de vârcolaci. Jason îşi petrecu un braț pe după 
umerii mei şi mă strânse uşor. 

— Câteodată ar mai trebui să-mi explici şi mie cum de-am 
ajuns să facem asta, îmi zise. Fiindcă am impresia că le cam 
uit. 

Am râs, exact ceea ce urmărea şi el. Am întins o mână să 
sun, dar uşa s-a deschis larg până ca vârful degetului meu să 
atingă soneria. Jannalynn era în prag, într-o bustieră pentru 
sport şi pantaloni scurţi pentru alergări. (întotdeauna apărea 
cu chestii vestimentare care mă năuceau.) Pantalonii scoteau 
în evidență adâncituri concave în oasele bazinului, ceea ce mă 
făcu să oftez. „Concav" nu era un termen pe care să-l fi 
întrebuințat vreodată cu referire la corpul meu. 

— Ţi-ai intrat în pâine? o întrebă Jason, făcând un pas 
înainte. 

Jannalynn trebuia fie să se dea înapoi, fie să-i blocheze 
înaintarea; alese să se dea înapoi. 

— Sunt născută pentru meseria asta, îi răspunse tânăra 
femeie-vârcolac. 

Eram nevoită să fiu de acord cu ea. Jannalynn părea să 
adore risipa de violență. M-am întrebat ce slujbă i s-ar fi 
potrivit în lumea reală. Era barmaniţă într-un bar de vârcolaci 
în Shreveport când am văzut-o pentru prima dată şi ştiu că 
proprietarul barului murise în lupta dintre haite. 

— Unde lucrezi acum, Jannalynn? am întrebat-o, fiindcă 
nu vedeam de ce ar avea nevoie să țină asta în secret. 

— Administrez Părul Câinelui, care a trecut în proprietatea 
lui Alcide. El a fost de părere să m-aş putea descurca. Am şi 
ceva ajutoare, adăugă, o mărturisire care mă surprinse. 


Ham, cu brațul pe după umerii unei brunete drăguţe în 
rochie de plajă, aştepta de cealaltă parte a antreului, lângă 
uşile deschise ale salonului. Mă bătu pe umăr şi mi-o prezentă 
pe însoțitoarea lui, cu numele de Patricia Crimmins. Am 
recunoscut-o ca fiind una dintre femeile intrate în haita Dinte 
Lung după capitularea în războiul vârcolacilor, şi am încercat 
să-mi concentrez atenția asupra ei. Numai că atenția mea 
rătăcea întruna. Patricia râse şi zise: 

— Ce loc deosebit, nu-i aşa? 

Am încuviințat în tăcere. Nu mai fusesem până acum în 
casa aceasta, aşa că ochii mi-au fost atraşi de uşile glisante 
aflate de cealaltă parte a spațioasei încăperi. Luminile erau 
aprinse în vasta curte, care nu doar că era împrejmuită de un 
gard înalt de doi metri şi ceva, ci şi căptuşită pe dinafară cu 
chiparoşi din aceia cu creştere rapidă, înălțându-se ca nişte 
sulițe. În mijlocul curţii interioare era o fântână din care 
puteai să iei uşor o gură de apă dacă te transformai în lup. Pe 
lespezile din patio mai exista şi un bogat mobilier din fier 
forjat. Uau. Ştiam eu că alde Herveaux erau oameni înstăriți, 
dar ceea ce vedeam era de-a dreptul impresionant. 

Salonul în sine era foarte „men’s club"46, totul numai piele 
neagră lucioasă şi lambriuri, iar şemineul era la fel de mare pe 
cât a ajuns să fie un şemineu în ziua şi epoca noastră. Pe 
pereți erau expuse capete de animale, ceea ce mi s-a părut 
într-un fel amuzant. Toată lumea părea să aibă câte ceva de 
băut în mână; am descoperit barul, în mijlocul grupului cel 
mai dens de vârcolaci. Nu l-am depistat însă pe Alcide, care, 
datorită staturii şi a personalităţii sale ieşea de obicei în 
evidenţă din oricare mulțime. 

Am dibuit-o pe Annabelle. Stătea în mijlocul încăperii, în 
genunchi, deşi nu se vedea să fie constrânsă în vreun fel. De 
jur-împrejurul ei era un spațiu gol. 

— Nu te apropia, mă preveni încet Ham, văzându-mă că fac 
un pas spre ea. 

Am încremenit pe loc. 

— O să poți să vorbeşti cu ea mai târziu, probabil, îmi zise 


46 Club (exclusivist) pentru domni. 


în şoaptă Patricia. 

Tocmai acel „probabil' mă sâcâia. Dar era problema haitei, 
iar eu mă aflam pe terenul haitei. 

— Mă duc să-mi iau o bere, mă anunţă Jason, după o 
examinare amănunțită a situației lui Annabelle. Tu ce vrei, 
Sook? 

— Tu trebuie să te duci sus, îmi spuse Jannalynn, foarte 
încet. Să nu bei nimic altceva. Are Alcide ceva de băut pentru 
tine. 

Şi arătă cu o mişcare din cap spre scara din stânga mea. 
M-am încruntat, iar Jason mi-a dat impresia că e pe cale să 
protesteze, însă ea a repetat mişcarea din cap. 

L-am găsit pe Alcide într-o cameră de lucru, în capul scării. 
Privea afară pe fereastră. Pe sugativa biroului se afla un pahar 
cu un lichid galben şi tulbure. 

— Ce-i? am întrebat. 

Aveam o presimţire încă şi mai rea pentru seara asta, față 
de până acum. 

Se întoarse spre mine. Părul negru îi era tot răvăşit, şi un 
bărbierit nu i-ar fi stricat, dar dichiseala nu avea nimic de-a 
face cu carisma care-l înconjura ca un cocon. Nu ştiam precis 
dacă rolul îl înălțase pe om, sau omul se ridicase în cadrul 
rolului, însă Alcide ajunsese să fie departe de tipul fermecător, 
prietenos, pe care-l cunoscusem cu ierni în urmă. 

— Nu mai avem şaman, îmi zise, fără vreo altă introducere. 
N-am mai avut unul de patru ani. E greu să găseşti un 
vârcolac dispus să ocupe postul, iar tu ai talent pentru aşa 
ceva, chiar dacă nu-l consideri astfel. 

— OK, am zis, aşteptând să văd unde vrea să ajungă. 

— Eşti cea mai bună din câți avem. 

Dac-ar fi existat tobe în fundal, ar fi început un bubuit 
amenințător. 

— Eu nu sunt şaman, i-am zis. De fapt, nici nu ştiu ce 
anume este un şaman. Şi nu mă aveți pe mine. 

— E termenul pe care-l utilizăm pentru vraci, îmi explică 
Alcide. Unul cu harul de a interpreta şi de a pune în aplicare 
magia. Sună mai bine în urechile noastre decât „vrăjitor”. Şi 
aşa, ştim despre ce vorbim. Dac-am fi avut un şaman al haitei, 


acel şaman ar fi băut licoarea din pahar şi ar fi fost în măsură 
să ne ajute la aflarea adevărului în legătură cu ce i s-a 
întâmplat lui Basim, şi a gradului de vinovăţie a tuturor celor 
implicați. Pe urmă, haita ar hotărî dreptatea proporțional cu 
vinovăția. 

— Ce e acolo? am întrebat, arătând spre lichid. 

— E ceea ce a mai rămas în tainița ultimului şaman. 

— Ce e acolo? 

— E un drog, zise el. Dar, înainte să-mi întorci spatele, 
lasă-mă să-ți spun că ultimul şaman l-a luat de mai multe ori 
fără vreun efect nedorit de durată. 

— De durată. 

— Mă rog, a avut crampe la stomac a doua zi. Dar a putut 
să se întoarcă la muncă în ziua cealaltă. 

— Normal, era vârcolac, şi oricum putea să mănânce 
lucruri pe care eu n-aş fi fost capabilă să le înghit. Şi asta ce-ţi 
face? Sau, mai degrabă, ce mi-ar face mie? 

— Îţi dă o altă percepţie asupra realităţii. Asta-i ceea ce 
mi-a zis el. Şi, deoarece eu categoric nu aveam stofă de şaman, 
asta-i tot ceea ce mi-a zis el. 

— Şi de ce-aş lua eu un drog necunoscut? am întrebat, 
mânată de o curiozitate autentică. 

— Fiindcă altfel nu-i vom da niciodată de capăt poveştii 
acesteia, zise Alcide. În clipa de față, singura persoană 
vinovată pe care o văd eu este Annabelle. Dar ea este posibil să 
fie vinovată doar de infidelitate față de mine. Detest s-o spun, 
dar nu merită să moară pentru aşa ceva. Totuşi, dacă nu pot 
să aflu cine l-a ucis pe Basim şi l-a plasat în pământul tău, 
cred că haita o va condamna pe ea, din moment ce e singura 
implicată într-o relație cu el. Cred că şi eu aş fi un suspect 
probabil, pentru uciderea lui Basim din motive de gelozie. Dar 
aş fi putut să procedez legal, şi n-aş fi fost nevoit să te 
învinovățesc pe tine. 

Ştiam că avea dreptate. 

— O vor condamna la moarte, zise el, insistând să apese în 
punctul care ştia că m-ar durea cel mai tare. 

Am fost aproape destul de tare cât să ridic din umeri. 
Aproape. 


— N-aş putea să încerc să fac asta în felul meu? am 
întrebat. Punându-mi mâinile pe ei? 

— Mi-ai spus tu însăți că ţi-e greu să obţii un gând limpede 
de la vârcolaci, zise Alcide, aproape cu tristețe. Sookie, 
sperasem c-o să alcătuim un cuplu într-o zi. Acum, că sunt şef 
de haită, iar tu eşti îndrăgostită de cur rece ăla de Eric, 
bănuiesc că n-o să se-ntâmple niciodată. Credeam că am 
putea să avem o şansă, fiindcă tu nu poţi să-mi citeşti 
gândurile prea clar. Şi, ştiind asta, nu cred că m-aş putea baza 
ca tu să-ți pui mâinile pe ei şi să obţii o descifrare precisă. 
Avea dreptate. 

— Acum un an, i-am atras atenţia, nu mi-ai fi cerut una ca 
asta. 

— Acum un an, replică el, n-ai fi ezitat să bei. Am traversat 
încăperea până la birou şi am dat conţinutul paharului pe gât 
dintr-o înghițitură. 


CAPITOLUL 14 


AM coborât scara la brațul lui Alcide. Deja simțeam un pic 
că-mi pluteşte capul, după ce luasem un drog ilegal pentru 
prima oară în viaţă. 

Eram o tâmpită. 

Şi totuşi, eram o tâmpită care simțea că-i este din ce în ce 
mai cald şi mai confortabil. Un încântător efect secundar al 
licorii şamanului era acela că nu-i mai puteam simți nici pe 
departe la fel de direct pe Eric şi pe Alexei şi pe Appius Livius; 
uşurarea rezultată de aici era incredibilă. 

Un efect secundar mai puţin plăcut era că picioarele de sub 
mine parcă n-ar fi existat. Poate că tocmai de aceea mă ținea 
Alcide atât de strâns. Mi-am adus aminte ceea ce spusese 
despre fosta lui speranţă că am alcătui un cuplu într-o zi şi 
m-am gândit că ar putea fi o chestie drăguță dacă l-aş săruta, 
reamintindu-mi astfel cum era. Apoi mi-am dat seama că ar fi 
de preferat să-mi canalizez senzațiile acestea de căldură şi de 
bine în găsirea răspunsurilor la enigmele înfruntate de Alcide. 
Mi-am dirijat senzațiile, ceea ce însenina o excelentă decizie. 
Eram atât de mândră de perfecțiunea mea, încât aş fi putut să 
mă şi tăvălesc pe ea. 

Şamanul probabil cunoştea vreo câteva şmecherii prin care 
să-şi mențină toată această stare de visare concentrată asupra 
problemei curente. Cu un imens efort, mi-am ascuţit mintea. 
Cât timp lipsisem, grupul din salon crescuse numeric: 
întreaga haită era acolo. Puteam să-i simt greutatea. 

Privirile se întoarseră spre noi în timp ce coboram treptele. 
Jason părea alarmat, dar i-am oferit un zâmbet liniştitor. 
Probabil că în zâmbetul meu se strecurase şi altceva, fiindcă 
fața fratelui meu nu se destinse. 

Secundul lui Alcide se duse să stea lângă îngenuncheata 
Annabelle. Jannalynn îşi azvârli capul pe spate şi scoase o 


serie de urlete stridente. Eu ajunsesem acum lângă fratele 
meu, iar el mă ținea de braț. Nu ştiu cum făcuse Alcide, dar 
mă încredințase lui Jason. 

— Pfii, bombăni Jason. Ce nu le-o fi plăcut la făcutul cu 
mâna, sau la sunatul cu un trianglu? 

Nu puteam decât să presupun că urlatul nu era o 
modalitate de convocare demnă de mândria panterelor. lar 
asta era OK. I-am zâmbit lui Jason. Mă simțeam în mare 
măsură ca Alice în Ţara Minunilor, după ce a luat o muşcătură 
din ciupercă. 

Eu eram într-o parte față de spațiul gol din jurul lui 
Annabelle, iar Alcide, în cealaltă. El îşi roti privirea, să 
concentreze atenția haitei. 

— Suntem aici, împreună cu doi oaspeți, să hotărâm ce 
este de făcut cu Annabelle, începu el, fără vreun preambul. 
Suntem aici să judecăm dacă ea a avut vreo legătură cu 
moartea lui Basim, sau dacă moartea aceasta poate fi atribuită 
altcuiva. 

— De ce sunt oaspeți de față? se auzi o voce de femeie. 

Am încercat să-i descopăr chipul, dar era atât de departe în 
spate, încât nu puteam s-o văd. Estimam că erau, poate, nu 
mai puțin de patruzeci de persoane în încăpere, cu vârstele 
mergând de la şaisprezece (transformarea începea de la 
pubertate) până la şaptezeci de ani. Ham şi Patricia erau în 
stânga mea, la o distanță cam de un sfert din circumferință. 
Jannalynn rămăsese lângă Annabelle. Ceilalți câțiva membri 
ai haitei pe care-i cunoşteam erau răspândiți prin mulțime. 

— Ascultaţi cu atenţie, zise Alcide, privind drept spre mine. 

OK, Alcide, mesaj recepționat. Am închis ochii şi am 
ascultat. Ei bine, asta era ceva ab-so-lut al dracului de uluitor. 
Am constatat că mi-am dat seama când a parcurs cu privirea 
adunarea membrilor haitei, după valul de teamă care a urmat. 
Puteam să văd frica. Era de un galben mai închis. 

— Cadavrul lui Basim a fost găsit pe terenul lui Sookie, zise 
Alcide. A fost plasat acolo într-o tentativă de a da vina pe ea 
pentru moartea lui. Poliția a venit să-l caute imediat după ce 
l-am luat noi. 

Urmă un val general de surprindere din partea... aproape a 


tuturor. 

— Aţi mutat cadavrul? întrebă Patricia. 

Pleoapele mi se deschiseră brusc. De ce hotărâse Alcide să 
țină treaba asta în secret? Fiindcă fusese un şoc total pentru 
Patricia, şi alți câţiva, să afle că trupul lui Basim nu se mai afla 
în luminiş. Jason se ridică în spatele meu şi-şi lăsă jos berea. 
Ştia că trebuia să aibă mâinile libere. Poate că fratele meu nu 
era un colos al gândirii, însă avea instincte bune. 

M-a uimit abilitatea lui Alcide în privința punerii în scenă. 
Chiar dacă nu puteam să disting prea limpede gândurile 
vârcolacilor, emoţiile lor... Asta urmărea. Acum, că mă 
concentram, îmi focalizam atenția asupra creaturilor din 
încăpere, aproape ieşindu-mi din trup din cauza intensității 
efortului, l-am văzut pe Alcide ca pe un glob roşu de energie, 
pulsând şi atrăgând, în timp ce toți ceilalți vârcolaci gravitau 
în jurul lui. Am înțeles, pentru prima dată, că şeful haitei era 
planeta în jurul căreia gravita tot restul în universul 
vârcolacilor. Membrii haitei aveau nuanțe variate de roşu şi 
violet şi roz, culorile devotamentului față de el. Jannalynn era 
un fulger orbitor, stacojiu intens, adorațţia ei făcând-o să fie 
aproape la fel de strălucitoare ca însuşi Alcide. Până şi 
Annabelle, cu toată infidelitatea ei, era de un cireşiu apos. 

Dar mai erau şi câteva pete verzi. Mi-am întins mâna în 
față, parcă spunându-le celorlalți să stea puţin, până mă 
gândesc eu la această nouă interpretare a percepţiei. 

— În seara aceasta, Sookie este şamanul nostru, tună 
vocea lui Alcide din depărtare. 

Puteam s-o ignor liniştită. Puteam să urmăresc culorile, 
fiindcă ele trădau persoanele. 

Verdele, caută verdele. Deşi capul îmi rămânea nemişcat şi 
ochii închişi, i-am întors cumva, să privesc persoanele verzi. 
Ham era verde. Patricia era verde. Am privit în partea cealaltă. 
Mai era un verde, însă fluctua între galben pal şi verde şters. 
Ha! Ambivalent. Mi-am explicat în sinea mea, cu înțelepciune: 
încă nu e trădător, dar are îndoieli cu privire la şefia lui Alcide. 
Imaginea ezitantă îi aparținea unui tânăr, pe care nu l-am mai 
luat în seamă, considerându-l nesemnificativ. Am privit-o din 
nou pe Annabelle. Tot cireşie, dar cu licăriri 


galben-chihlimbarii, când intensitatea fricii îi străpungea 
loialitatea. 

Am deschis ochii. Ce-ar fi trebuit să spun: „Sunt verzi, 
luaţi-i!'? M-am pomenit mişcându-mă, plutind prin haită ca 
un balon printre copaci. În cele din urmă, iată-mă drept în faţa 
lui Ham şi a Patriciei. Aici deveneau utile mâinile. Ha! Ce 
nostim! Am şi râs un pic. 

— Sookie? se miră Ham. 

Patricia se trase înapoi, dându-i drumul. 

— Nu pleci nicăieri, Patricia, i-am zis, zâmbindu-i. 

Ea tresări, gata să fugă, dar o duzină de mâini o apucă ţi-o 
tinu cu fermitate pe loc. 

Mi-am ridicat privirea spre Ham şi mi-am pus degetele pe 
obrajii lui. Dac-aş fi avut vopsele pentru degete, ar fi arătat ca 
un indian din filme, gata de război. 

— Atât de gelos, am zis. Ham, i-ai spus lui Alcide că ai 
văzut oameni făcându-şi tabăra lângă râu şi din acest motiv 
haita trebuia să meargă la vânătoare în pădurea mea. Tu i-ai 
invitat pe oamenii aceia, nu-i aşa? 

— Ei... nu. 

— A, înțeleg, am zis, atingându-i vârful nasului, înțeleg. 

Acum puteam să-i aud gândurile atât de limpede, de parcă 
aş fi intrat cu totul în mintea lui. 

— Prin urmare, erau oameni ai guvernului, încercau să 
culeagă informații despre haitele de vârcolaci din Louisiana şi 
despre orice rele ar fi putut ele să facă. Ți-au cerut să mituieşti 
un secund, un executor. Să-ţi descrie toate relele pe care le-a 
comis. Astfel încât ei să-şi poată duce la îndeplinire adoptarea 
legii, a celei care să vă ceară tuturor să vă înregistrați ca şi 
cum ați fi străini. 

Hamilton Bond: ruşine să-ţi fie! Le-ai spus să-l forțeze pe 
Basim să le dea informații, despre chestiile din cauza cărora 
fusese dat afară din haita lui din Houston. 

— Nimic din toate astea nu e adevărat, Alcide, protestă 
Ham. 

Încerca să pară Domnul Seriozitatea întruchipată, dar în 
urechile mele nu suna decât ca un şoricel pițigăiat. 

— Alcide, te cunosc de când mă ştiu, insistă el. 


— Şi ai crezut că Alcide te va numi pe tine secundul lui, am 
continuat. Dar în locul tău, el l-a ales pe Basim, care deja avea 
experiență ca executor. 

— A fost dat afară din Houston, zise Ham. De bun ce era. 

Furia răzbătu, cu pulsațţii galbene şi negre. 

— Dacă l-aş fi întrebat, aş fi aflat adevărul, dar acum nu 
mai pot, aşa-i? Pentru că l-ai asasinat şi l-ai vârât în pământul 
rece, atât de rece. 

În realitate, nu era chiar atât de rece, dar simțeam nevoia 
unei mici licenţe poetice. Mintea mi se înălța şi plonja în picaj, 
mult deasupra a tot şi a toate. Puteam să văd atâtea! Mă 
simțeam ca un Dumnezeu. Tare distractiv era. 

— Nu l-am omorât pe Basim! Adică, poate c-am făcut-o, dar 
asta din cauză că şi-o trăgea cu iubita şefului nostru de haită! 
Nu puteam să înghit atâta lipsă de loialitate! 

— Bip! Răspuns incorect. Mai încearcă o dată! 

Mi-am răsfirat degetele pe obrajii lui. Trebuia să mai aflăm 
şi altceva, nu? Mai era de obţinut răspuns la o întrebare. 

— S-a întâlnit cu o creatură în pădurea ta în noaptea 
noastră de lună plină, se dădu de gol Ham. Nu ştiu despre ce 
vorbea. 

— Ce soi de creatură? 

— Nu ştiu. Un tip. Ceva... N-am mai văzut niciodată ceva ca 
el. Era cu adevărat frumos. Ca un star de cinema, sau mai ştiu 
eu ce. Avea părul lung, păr lung foarte decolorat, şi acum îl 
vedeai, iar în secunda următoare, nu mai era. A vorbit cu 
Basim cât timp Basim era lup. Basim era singur. După ce am 
mâncat căprioara, eu am adormit de cealaltă parte a unor tufe 
de dafin. Când m-am trezit, i-am auzit vorbind. Tipul celălalt 
încerca să te bage la apă pentru ceva, fiindcă nu ştiu ce i-ai fi 
făcut tu. Habar n-am ce. Basim trebuia să omoare pe cineva şi 
să-l îngroape pe terenul tău, după care să cheme poliția. Asta 
ar fi rezolvat-o cu tine, după care zâ... 

Vocea lui Ham se stinse. 

— Ştiai că era o zână, i-am zis, zâmbindu-i. Ştiai. Aşa că 
te-ai hotărât să faci tu treaba primul. 

— Nu era un lucru care să-i fi convenit lui Alcide să-l facă 
Basim, nu-i aşa, Alcide? 


Alcide nu-i răspunse, însă pulsa ca o rachetă la marginea 
câmpului meu vizual interior. 

Aşa că i-ai spus Patriciei. Şi ea te-a ajutat, am zis, 
mângâindu-l pe față. 

Ar fi vrut să mă oprească, dar nu îndrăznea. 

— Sora ei a murit în război! Nu putea să-şi accepte noua 
haită. Eu am fost singurul care s-a purtat frumos cu ea, aşa 
mi-a zis. 

— O, cât eşti de generos, să te porți frumos cu drăguța 
femeie-vârcolac, am comentat în zeflemea. Bunul de Ham! În 
loc ca Basim să omoare pe cineva şi să-l îngroape, l-ai omorât 
tu pe Basim şi l-ai îngropat. În loc ca Basim să primească o 
recompensă din partea zânei, ai crezut că o să primeşti tu o 
recompensă din partea zânei. Fiindcă zânele sunt bogate, 
corect? 

Mi-am înfipt unghiile în obrajii lui. 

— Basim îşi dorea banii ca să scape de şantajul oamenilor 
guvernului. Tu îți doreai banii doar pentru că îți doreai banii. 
— Basim avea o datorie de sânge în Houston, zise Ham. 
Basim n-ar fi acceptat să-i informeze pe duşmanii vârcolacilor 

aşa, cu una, cu două. Nu vreau să mor cu minciuna asta pe 
conştiinţă. Basim voia să-şi plătească datoria apărută din 
cauză că omorâse un om care era prietenul haitei. Fusese un 
accident, petrecut în timp ce Basim luase forma de lup. Omul 
l-a împuns cu o săpăligă, iar Basim l-a omorât. 

— Ştiam despre asta, interveni Alcide, care nu rostise o 
vorbă până acum. l-am spus lui Basim că pot să-i împrumut 
eu banii. 

— Bănuiesc că a vrut să şi-i câştige singur, zise Ham, 
nefericit. (Nefericirea, am aflat acum, era de un purpuriu 
intens.) S-a gândit să se întâlnească iar cu zâna, să afle exact 
ce voia zâna de la el, să facă rost de un cadavru de la morgă, 
sau să ia cadavrul vreunui bețiv de pe cine ştie ce alee, după 
care să-l îngroape în pământul lui Sookie. Aşa, ar fi împlinit 
punct cu punct ceea ce voia zâna. N-ar fi făcut nimic rău. Dar, 
în loc de asta, m-am hotărât... 

Începu să hohotească de plâns, iar culoarea lui deveni cu 
totul de un cenuşiu spălăcit, culoarea încrederii slăbite. 


— Unde urma să te întâlneşti cu zâna? l-am întrebat. Ca 
să-ți iei banii? Pe care ţi i-ai meritat, nu zic nu. 

Eram mândră de cât de corectă eram. Corectitudinea era 
albastră, desigur. 

— Urma să ne întâlnim în acelaşi loc din pădurea ta, îmi 
răspunse. Pe partea dinspre sud a cimitirului. Astă-seară, mai 
târziu. 

— Foarte bine, am murmurat. Nu-i aşa că te simți mai bine 
acum? 

— Da, îmi răspunse, fără vreo urmă de ironie în voce. Chiar 
mă simt mai bine, şi sunt gata să primesc judecata haitei. 

— Eu nu, strigă Patricia. Am scăpat de moarte în războiul 
dintre haite predându-mă. Lăsaţi-mă să mă predau din nou! 

Se prăbuşi în genunchi, întocmai ca Annabelle. 

— Implor iertarea. Nu sunt vinovată decât că am iubit pe 
cine nu trebuia. 

Întocmai ca Annabelle. Patricia îşi lăsă capul în jos, iar 
coada ei neagră îi căzu peste umăr. Îşi împreună palmele în 
față. Frumoasă ca un tablou. 

— Tu nu m-ai iubit, zise Ham, cu adevărat şocat. Doar 
ne-am tras-o. Erai supărată pe Alcide, din cauză că nu te-a 
ales pe tine pentru patul lui. Eu eram supărat pe Alcide din 
cauză că nu m-a ales pe mine ca secund al lui. Asta a fost tot 
ceea ce am avut noi în comun! 

— Culorile lor devin categoric mai strălucitoare acum, am 
remarcat. 

Patima acuzațiilor reciproce le împodobea aurele cu ceva 
inflamabil. Am încercat să-mi rezum în minte ceea ce 
învățasem, dar totul nu era decât o învălmăşeală. Poate că 
Jason ar fi capabil să mă ajute să le pun în ordine, mai târziu. 
Jocul ăsta de-a şamanul era cam solicitant. Simţeam că foarte 
curând aveam să fiu epuizată, ca şi cum aş fi zărit linia de 
sosire după o cursă. 

— A sosit timpul pentru hotărâri, am zis, privindu-l pe 
Alcide, a cărui strălucire roşie era încă intactă. 

— Eu sunt de părere că Annabelle ar trebui disciplinată, 
dar nu şi alungată din haită, zise Alcide, provocând un cor de 
proteste. 


— Ucide-o! strigă Jannalynn, cu hotărârea întipărită pe 
fața ei micuță şi aprigă. 

Era cât se poate de pregătită să se ocupe ea de executarea 
unei astfel de sentințe. Mă făcea să mă întreb dacă Sam 
înțelegea cu adevărat în ce se vârâse, umblând cu o ființă atât 
de feroce. Dar el mi se părea atât de departe acum. 

— Aceasta este hotărârea mea, zise calm Alcide. 

În încăpere se aşternu liniştea, întreaga haită oprindu-se 
să asculte. 

— După declaraţiile lor, continuă, arătând spre Ham şi 
Patricia, singura vină a lui Annabelle este de natură morală, 
prin faptul că s-a culcat cu doi bărbaţi în acelaşi timp, 
spunându-i unuia dintre ei că-i este credincioasă. Nu ştim ce 
i-a spus lui Basim. 

Alcide spunea adevărul... cel puțin, adevărul, aşa cum îl 
vedea el. Am privit-o pe Annabelle şi am văzut-o în totalitate: 
femeia disciplinată care lucra în aviația militară, femeia cu 
spirit practic care-şi echilibra viața în cadrul haitei cu restul 
vieții, femeia care-şi pierduse tot spiritul practic şi întreaga 
cumpătare când venise vorba despre sex. În clipa de față, 
Annabelle era un curcubeu de culori, niciuna dintre ele 
fericită, cu excepția dungii albe de uşurare apărută la auzul 
veştii că Alcide nu avea de gând s-o ucidă. 

— Cât despre Ham şi Patricia, Ham este asasinul unui 
membru de-al haitei. În locul unei provocări deschise, a ales 
calea hoţească. Asta ar cere o pedeapsă severă, poate moartea. 
Ar trebui să luăm în considerare faptul că Basim a fost un 
trădător: nu doar un simplu membru al haitei, ci un secund, a 
fost dispus să trateze cu cineva din afara haitei, să comploteze 
împotriva intereselor haitei şi împotriva bunului renume al 
unei prietene a haitei, continuă Alcide. 

— O, am murmurat spre Jason. Asta eu eram. 

— lar Patricia, care a făgăduit loialitate față de haită, şi-a 
călcat jurământul, zise Alcide. În consecinţă, ar trebui să fie 
alungată pe vecie. 

— Şef al haitei, eşti prea îndurător, protestă vehementă 
Jannalynn. Ham merită categoric moartea pentru trădarea lui. 
Ham, cel puţin. 


Urmă o tăcere prelungită, spartă de zumzetul crescând al 
discuțiilor. Mi-am rotit privirea prin încăpere, zărind culoarea 
gândirii (maro, desigur) virând în tot felul de nuanțe, pe 
măsură ce patimile se inflamau. Jason mă cuprinse cu brațele 
din spate. 

— Tu trebuie să te retragi de-aici, îmi şopti, iar eu îi vedeam 
cuvintele devenind trandafirii şi vălurite. 

Mă iubea. Mi-am astupat gura cu palma, ca să nu râd în 
hohote. 

Am început să păşim înapoi: un pas, doi, trei, patru, cinci. 
Apoi, iată-ne în antreu. 

— Trebuie să plecăm de-aici, îmi zise Jason. Dac-or să 
omoare două gagici mişto ca Annabelle şi Patricia, eu nu vreau 
să fiu prin preajmă ca să văd asta. Dacă nu vedem nimic, nu 
mai trebuie să depunem mărturie la tribunal, în cazul în care 
se ajunge la aşa ceva. 

— Dezbaterile n-or să mai dureze mult. Cred că Annabelle o 
să vadă ziua de mâine. Alcide o să se lase convins de 
Jannalynn să-i omoare pe Ham şi pe Patricia, i-am zis. 
Culorile lui asta îmi spun. 

Jason rămase cu gura căscată. 

— Nu ştiu ce-oi fi luat, sau fumat, sau inhalat sus, zise el, 
dar trebuie să ieşi de-aici imediat. 

— OK, am acceptat şi, deodată, mi-am dat seama că mă 
simt destul de al naibii de rău. 

Am izbutit să ajung afară, până în tufărişul lui Alcide, ca să 
dau la boboci. Am aşteptat să se reverse şi cel de-al doilea val 
şi abia pe urmă am riscat să mă urc în camioneta lui Jason. 

— Ce-ar fi zis Buni despre mine, dac-ar fi ştiut că am plecat 
înainte să văd rezultatele a ceea ce am făcut? l-am întrebat, 
tristă. Am plecat după războiul vârcolacilor, când Alcide îşi 
sărbătorea victoria. Nu ştiu cum obişnuiţi voi, panterele, să 
sărbătoriți, dar crede-mă, n-am vrut să fiu prin preajmă când 
a regulat-o pe una din haită. Şi-aşa a fost rău că am văzut-o pe 
Jannalynn executându-i pe răniți. Pe de altă parte... 

Mi-am pierdut firul gândurilor într-un nou val de greață, 
deşi acesta n-a mai fost atât de violent. 

— Buni ar fi zis că nu eşti obligată să priveşti cum se 


omoară unii pe alții şi că nu tu ai provocat asta; ei au făcut-o, 
replică imediat Jason. 

Îmi dădeam seama că fratele meu, deşi mă compătimea, nu 
era prea entuziasmat să mă conducă până acasă în maşina 
lui, când aveam stomacul atât de revoltat. 

— Auzi, n-aş putea să te las la Eric? îmi propuse. Ştiu că 
trebuie să aibă o baie, două, şi aşa ar rămâne şi camioneta 
mea curată. 

În oricare alte condiţii, aş fi refuzat, din moment ce Eric era 
într-o situație atât de complicată. Dar mă simţeam bolnavă, şi 
încă vedeam culori. Am ronțăit două antiacide luate din 
torpedou şi mi-am clătit repetat gura cu ceva Sprite găsit la 
Jason în camionetă. A trebuit să fiu de acord că ar fi mai bine 
dac-aş putea să-mi petrec noaptea în Shreveport. 

— Pot să mă întorc şi să te iau dimineaţă, s-a oferit Jason. 
Sau poate tipul de zi ar putea să te ducă până în Bon Temps. 

Bobby Burnham ar fi transportat mult mai degrabă un cârd 
de curcani. 

Cât timp am ezitat, am descoperit că, nemaifiind 
înconjurată de vârcolaci, simțeam nefericirea revărsându-se 
prin legătura cu Eric. Era cea mai puternică şi mai activă 
emoție pe care o resimţeam din partea lui de atâtea zile. Şi 
nefericirea începu să se amplifice, pe măsură ce durerea 
psihică şi fizică îl copleşeau. 

Jason deschise gura, vrând să-mi pună întrebări în 
legătură cu ce luasem înainte de întâlnirea haitei. 

— Du-mă acasă la Eric, i-am retezat-o. Repede, Jason. 
Ceva e în neregulă. 

— Şi acolo? se plânse el, dar demară în trombă pe aleea lui 
Alcide. 

Practic tremuram de nelinişte când ne-am oprit la poartă, 
aşteptând ca Dan, paznicul, să-mi arunce o privire. Nu 
recunoscuse camioneta lui Jason. 

— Am venit să-l văd pe Eric, iar el e fratele meu, i-am 
explicat, străduindu-mă să mă comport normal. 

— Mergi, îmi zise Dan, zâmbindu-mi. E ceva vreme de când 
nu te-am văzut. 

În clipa în care am pătruns pe aleea lui Eric, am observat că 


uşa garajului era deschisă, deşi luminile din garaj erau stinse. 
De fapt, întreaga casă era cufundată într-o beznă totală. Poate 
că toată lumea era plecată la Fangtasia. Nt. Ştiam că Eric este 
acolo. Pur şi simplu, ştiam. 

— Asta nu-mi place, am zis, îndreptându-mi puţin 
spinarea. 

M-am luptat cu efectele drogului. Deşi eram ceva mai 
aproape de normal de când vomasem, tot mă simțeam de 
parc-aş fi văzut lumea prin ceaţă. 

— El n-o lasă deschisă? întrebă Jason, aruncând o privire 
afară peste volan. 

— Nu, niciodată n-o lasă deschisă. Şi, uite! E deschisă şi 
uşa de la bucătărie. 

Am coborât din camionetă şi l-am auzit pe Jason cum se dă 
şi el jos. Farurile maşinii rămaseră aprinse timp de câteva 
secunde, aşa că am putut să ajung destul de uşor la uşa 
bucătăriei. Întotdeauna băteam la uşă dacă Eric nu se aştepta 
să vin, fiindcă niciodată nu ştiam cine ar mai putea să fie 
acolo, sau despre ce ar putea să vorbească, dar de data asta 
n-am făcut decât să împing pur şi simplu uşa, deschizând-o 
mai larg. Puteam să văd la câţiva paşi în bucătărie, datorită 
farurilor camionetei. Senzaţia că e ceva în neregulă se lăsa 
asupra mea ca un nor, percepută într-un amestec de simțul cu 
care mă născusem şi de stratul senzorial suplimentar conferit 
de drog. Mă bucuram că-l aveam pe Jason imediat în spatele 
meu. Îi auzeam respiraţia, mult prea rapidă şi zgomotoasă. 

— Eric, am rostit, foarte încet. 

Nimeni nu răspunse. Nu se auzea nici un fel de sunet. 

Am intrat în bucătărie exact în clipa în care se stingeau 
farurile camionetei. Existau câțiva stâlpi de iluminat pe 
stradă, care le supliniră cu o lumină slabă. 

— Eric? am strigat. Unde eşti? Tensiunea îmi făcea vocea 
să sune spartă. 

Ceva era îngrozitor de în neregulă. 

— Aici, răspunse de undeva mai departe din casă, şi inima 
mi se strânse. 

— Mulțumescu-Ți, Doamne, am zis, iar mâna mi-a zburat 
spre comutatorul de pe perete. 


L-am aprins, inundând cu lumină încăperea. Mi-am rotit 
privirea înjur. Bucătăria era imaculată, ca de obicei. 

Prin urmare, lucrurile îngrozitoare nu se întâmplaseră aici. 

M-am strecurat din bucătărie în vastul salon al lui Eric. 
Mi-am dat seama imediat că murise cineva acolo. Se vedeau 
pete de sânge peste tot. Unele dintre ele erau încă umede. 
Altele chiar picurau. l-am auzit respirația lui Jason 
oprindu-i-se în gât. 

Eric stătea pe canapea, cu capul între palme. Nu mai era 
altcineva viu în încăpere. 

Cu toate că mirosul sângelui aproape că mă îneca, am fost 
lângă el într-o clipă. 

— Iubitule? i-am zis. Uită-te la mine. Ridicându-şi capul, 
m-a lăsat să-i văd rana înspăimântătoare de pe frunte. 
Sângerase mult. Avea pe toată fața sânge închegat. Când se 
îndreptă, am văzut că avea sânge şi pe cămaşa albă. Rana de 
la cap se vindeca, însă cealaltă... 

— Ce-i sub cămaşă? l-am întrebat. 

— Am coastele rupte şi mi-au ieşit în afară, îmi răspunse. 
Se vor vindeca, dar va fi nevoie de timp. Trebuie să mi le 
împingi la loc, înapoi. 

— Spune-mi ce s-a întâmplat, i-am cerut, străduindu-mă 
din toate puterile ca după voce să par calmă. 

Fireşte, el ştia că nu eram. 

— Un tip mort pe-aici, strigă Jason. Uman. 

— Cine e, Eric? 

I-am ridicat picioarele goale pe canapea, astfel încât să 
poată să se întindă. 

— Bobby, îmi zise. Am încercat să-l scot de-aici la timp, dar 
el era atât de sigur că putea să mă ajute cu ceva! 

Eric părea incredibil de istovit. 

— Cine l-a omorât? 

Nici măcar nu cercetasem dacă mai sunt şi alte ființe în 
casă, aşa că aproape mi s-a tăiat respirația gândindu-mă la 
propria neglijenţă. 

— Alexei a cedat nervos, îmi zise Eric. În seara asta, şi-a 
părăsit camera când a venit Ocella aici, să discute cu mine. 
Ştiam că Bobby mai este prin casă, dar pur şi simplu nu mi-a 


trecut prin cap că ar putea să fie în pericol. Era şi Felicia aici, 
ca şi Pam. 

— Ce căuta Felicia aici? m-am interesat, fiindcă Eric nu-i 
chema acasă la el pe cei din personalul barului; era o regulă 
generală. 

Felicia, barmanița de la Fangtasia, era situată cel mai jos 
pe stâlpul totemic al vampirilor. 

— Era cuplată cu Bobby. El avea nişte hârtii pe care 
trebuia să le semnez, pe când ea doar venise cu el. 

— Aşa că Felicia...? 

— O bucată de vampir rămasă aici, anunţă Jason. Se pare 
că restul s-a topit. 

— Ea şi-a găsit moartea supremă, îmi spuse Eric. 

— O, îmi pare atât de rău! 

L-am cuprins cu brațele şi, după doar o secundă, i-am 
simțit umerii destinzându-se. Niciodată nu-l mai văzusem pe 
Eric atât de înfrânt. Până şi în noaptea aceea îngrozitoare, 
când eram înconjurați de vampirii din Las Vegas şi forțați să 
ne predăm în faţa lui Victor, în noaptea în care crezuse c-o să 
murim cu toţii, tot avusese acea scânteie de hotărâre şi de 
energie. În schimb, în clipa de faţă era literalmente copleşit de 
deprimare şi de furie şi de neputinţă. Mulțumită blestematului 
de creator al său, al cărui ego îi ceruse să readucă din morți un 
băiat traumatizat. 

— Acum unde e Alexei? l-am întrebat, încercând să-mi fac 
vocea să sune pe cât posibil mai normală. Unde e Appius? Mai 
e în viață? 

Ducă-se naibii cerința cu două nume. M-am gândit că ar fi 
fost grozav dacă Alexei s-ar fi arătat suficient de îndatoritor 
încât să-l ucidă pe bătrânul vampir şi să mă scutească pe 
mine de osteneală. 

— Nu ştiu. 

Vocea lui Eric chiar suna ca a unei persoane total înfrânte. 

— De ce nu ştii? am insistat, de-a dreptul şocată. Doar e 
creatorul tău, amice! Ar trebui să ştii dac-a murit. Eu vă simt 
întruna pe toţi trei de o săptămână şi ştiu că tu îl simți pe el 
încă şi mai puternic. 

Judith spusese că avusese o senzație cumplită în ziua 


morții Lorenei, deşi nu-şi dăduse bine seama ce semnifica. 
Eric era viu de atât de multă vreme... poate că moartea lui 
Appius ar fi fost de vină şi i-ar fi provocat de fapt şi vreo 
vătămare fizică. Dezmeticindu-mă brusc, mi-am revizuit 
complet modul de gândire. Appius trebuia să trăiască până 
când Eric s-ar fi refăcut pe deplin de pe urma rănilor lui. 

— Trebuie să ieşi de-aici şi să te duci să-l cauţi! i-am zis. 

— Mi-a cerut să nu-l urmăresc când a plecat după Alexei. 
Nu vrea să murim cu toții. 

— Aşadar, tu o să stai acasă, pur şi simplu pentru că aşa a 
zis el? Când nu ştii unde pot să fie, sau ce fac, sau cui îi fac? 

De fapt, nici eu nu ştiam ce-aş fi vrut să facă Eric. Drogul 
îmi plutea încă prin organism, cu toate că efectul lui era ceva 
mai slab: doar zăream, din când în când, culori acolo unde 
n-ar fi trebuit să fie. Numai că aveam prea puţină stăpânire 
asupra gândurilor şi a vorbelor mele. Încercam doar să-l 
determin pe Eric să se comporte ca Eric. Şi voiam ca 
sângerarea să i se oprească. Şi voiam să vină Jason, să-i 
împingă coastele lui Eric la loc, fiindcă le şi vedeam ieşite în 
afară. 

— Ocella mi-a cerut asta, repetă Eric, privindu-mă sfidător. 

— Aşa, ţi-a cerut? Mie asta nu-mi sună a ordin direct. Îmi 
sună ca o comandă. Corectează-mă dacă greşesc, am replicat, 
cu toată obrăznicia de care mă simțeam în stare. 

— Nu, rosti Eric, printre dinţii încleştați. Puteam să-i simt 
furia acumulându-se. N-a fost un ordin direct. 

— Jason! am răcnit. 

Fratele meu îşi făcu apariția, foarte întunecat la față. 

— Te rog, împinge-i la loc coastele lui Eric, am rostit, o altă 
frază pe care n-aş fi crezut s-o pronunt vreodată. 

Fără o vorbă, dar cu buzele strânse, Jason îşi puse palmele 
de-o parte şi de cealaltă a rănii căscate. Îl privi în faţă pe Eric şi 
întrebă: 

— Gata? 

Şi, fără să mai aştepte răspuns, împinse. 

Eric scoase un răcnet îngrozitor, însă, după cum am 
observat, sângerarea se opri şi rana începu să se vindece. 
Jason îşi cobori privirea spre palmele sale înroşite şi plecă să 


caute baia. 

— Ei, şi-acum? am zis, întinzându-i lui Eric o sticlă cu 
Sângeadevărat care fusese lăsată pe măsuța pentru cafea. 

Se strâmbă, dar o goli cu înghițituri mari. 

— Ce-o să faci? l-am întrebat. 

— Mai târziu o să schimbăm noi două vorbe despre asta, 
zise, aruncându-mi o privire. 

— Din partea mea, e perfect! am ripostat, întorcându-i o 
privire la fel de furioasă, după care m-am lansat într-o 
digresiune iraţională. Şi, până enumeri tu lucrurile pe care ar 
trebui să le faci, unde e echipa pentru curățenie? 

— Bobby..., începu el, dar se opri imediat. 

Bobby era cel care ar fi trebuit să cheme echipa pentru 
curățenie în numele lui Eric. 

— OK, ce-ai zice să mă ocup eu de partea asta? i-am 
propus, întrebându-mă în acelaşi timp unde-aş putea să 
găsesc o carte de telefoane. 

— Ţinea o listă cu numerele importante în sertarul din 
dreapta al biroului meu, îmi zise Eric, foarte încet. 

Am găsit numărul de telefon al serviciului de curățenie 
pentru vampiri, cu sediul la mijlocul drumului dintre 
Shreveport şi Baton Rouge. Din moment ce era o afacere 
derulată de şi pentru vampiri, trebuia să fie în timpul 
programului. O voce bărbătească îmi răspunse aproape 
imediat; i-am descris problema. 

— Vom fi acolo în trei ore, dacă proprietarul casei ne 
garantează locuri sigure de dormit, în eventualitatea în care 
treaba se prelungeşte, îmi zise. 

— Nici o problemă. 

N-aveam de unde să ştiu unde erau ceilalți doi vampiri 
cazați acolo, nici măcar dacă vor supraviețui şi se vor întoarce 
până-n zori. Dar, dacă se întorceau, puteau să doarmă cu toții 
în patul cel mare al lui Eric, sau în celălalt dormitor în care nu 
pătrundea lumina, dacă era nevoie de sicrie. M-am gândit că 
mai erau vreo două obiecte din fibră de sticlă ascunse şi în 
spălătorie. 

Acum, covoarele şi mobilierul aveau să fie curățate. Noi 
trebuia doar să ne asigurăm că nu mai moare nimeni în seara 


asta. După ce am închis telefonul, m-am simţit super eficientă, 
dar bizar de pustiită, senzaţie pe care am atribuit-o faptului că 
pierdusem tot ceea ce avusesem în stomac. Fiind atât de 
uşoară, simțeam că plutesc când merg. OK, poate că mai 
aveam încă în mine o concentrație de drog mai mare decât 
crezusem. 

Atunci, mi-a venit brusc în minte: Eric spusese că şi Pam 
fusese în casă. Ea unde era? 

— Jason, am urlat, te rog, te rog... găseşte-o pe Pam. 

M-am întors în urât-mirositorul salon, ducându-mă la 
ferestre şi deschizându-le. M-am răsucit cu fața spre iubitul 
meu, care până în noaptea aceasta fusese în destule feluri. 
Arogant, iute la minte, foarte încăpățânat, ascuns şi abil: asta 
era doar lista scurtă. Însă nehotărât nu fusese niciodată, şi 
nici deznădăjduit nu fusese. 

— Care-i planul? l-am întrebat. 

Arăta un pic mai bine acum, după ce-şi făcuse treaba 
Jason. Nu mai vedeam oase ieşite. 

— Nu există niciunul, îmi răspunse Eric, dar acum măcar 
arăta vinovat din această cauză. 

— Care-i planul? l-am mai întrebat o dată. 

— Ţi-am răspuns. Nu mi-am făcut un plan. Nu ştiu ce să 
fac. Ocella ar putea să fi murit până acum, dacă Alexei o fi fost 
suficient de inteligent încât să-l atragă într-o cursă. 

Lacrimi însângerate se scurseră pe obrajii lui Eric. 

— Bzzzzt! am imitat eu sunetul unei sonerii. Dacă Appius 
Livius ar fi murit, ai fi ştiut şi tu. Doar e creatorul tău. Care-i 
planul? 

Eric țţâşni în picioare, cu doar o uşoară tresărire de durere. 
Bun. Îl îmboldisem să se pună pe picioare. 

— N-am nici un plan! răcni el. Indiferent ce-aş face, cineva 
moare! 

— Fără nici un plan, cineva tot moare. Şi tu o ştii. Cineva 
probabil moare chiar în clipa asta! Alexei e nebun! Hai să 
facem un plan, m-am răstit, ridicându-mi braţele. 

— De ce miroşi ciudat? 

În sfârşit, îmi observase tricoul cu PACE. 

— Miroşi a vârcolaci şi a droguri. Şi ţi-a fost rău. 


— Deja am trecut prin iad în seara asta, i-am zis, poate 
exagerând un picuţ. lar acum trec prin el a doua oară, din 
cauză că trebuie să-ţi pună cineva în mişcare fundul de viking. 

— Şi ce-ar trebui să fac? mă întrebă, pe un ton ciudat de 
înțelegător. 

— Aşadar, n-ai nimic împotrivă dacă-l omoară Alexei pe 
Appius Livius? Vreau să zic, eu n-am, dar aş fi crezut c-o să te 
împotriveşti. Cred că m-am înşelat. 

Jason intră, împleticindu-se. 

— Am găsit-o pe Pam, zise el, trântindu-se brusc pe un 
fotoliu. Avea nevoie de sânge. 

— Dar se mişcă? 

— De-abia, de-abia. Are tăieturi, coastele rupte şi vârâte 
înăuntru, iar brațul stâng şi piciorul drept îi sunt fracturate. 

— Of, Doamne, am exclamat, după care m-am repezit s-o 
caut. 

Fără discuţie că nu gândisem limpede, fiindcă altfel ea ar fi 
însemnat prioritatea maximă după ce-l găsisem pe Eric viu. 
Începuse să se târască spre salon din baie, unde era evident că 
Alexei o prinsese în capcană. Tăieturile de cuţit erau 
vătămările cele mai evidente, însă Jason avusese dreptate în 
legătură cu oasele rupte. Şi asta după ce luase sânge de la 
Jason. 

— Nu spune nimic, mormăi ea. M-a prins nepregătită. 
Sunt... tare proastă. Eric ce face? 

— O să fie bine. Pot să te-ajut să te ridici? 

— Nu, îmi răspunse, cu amărăciune. Prefer să mă târăsc pe 
podea. 

— La dracu”, am exclamat, lăsându-mă pe vine s-o ajut să 
se ridice. 

Era treabă grea, dar, din moment ce Jason îi dăduse atât de 
mult sânge lui Pam, nu mă înduram să-i cer ajutorul. 
Intrarăm amândouă, bălăbănindu-ne, în salon. 

— Cine-ar fi crezut că Alexei ar fi în stare să facă atâtea 
pagube? E atât de plăpând, iar tu eşti o luptătoare straşnică. 

— Linguşelile, remarcă ea, cu o voce aspră, nu sunt acum 
de nici un folos. A fost greşeala mea. Răhățelul ăla îl urmărea 
pe Bobby pe-aici, iar eu l-am văzut când a luat un cuţit din 


bucătărie. Am încercat să-l încolțesc până ieşea Bobby din 
casă. Să-i dau o şansă lui Ocella să-l potolească pe băiat. 
Numai că el m-a atacat pe mine. E iute ca un şarpe. 

Începeam să am îndoieli cu privire la posibilitatea de a o 
duce pe Pam până la canapea. 

Eric se ridică nesigur şi-o cuprinse cu un braț. Ţinând-o 
amândoi, izbutirăm s-o ducem până la canapeaua eliberată de 
el. 

— Ai nevoie de sângele meu? o întrebă. Îţi mulțumesc 
pentru c-ai făcut tot posibilul să-l împiedici. 

— Ele şi din neamul meu, zise Pam, sprijinindu-se uşurată 
de o pernă. Prin tine, sunt înrudită cu asasinul ăla mic. 

Eric făcu un gest spre ea cu încheietura mâinii. 

— Nu, refuză ea, tu o să ai nevoie de tot sângele tău, dacă e 
să te duci după el. Eu mă vindec. 

— Dacă tot ai băut câţiva litri de la mine, interveni Jason, 
cu glasul slăbit, parcă era doar o fantomă a fratelui meu 
lăudăros. 

— Mi-a făcut bine. Mulţumesc, panteră, zise ea, iar mie mi 
s-a părut că zăresc un mic zâmbet de superioritate la fratele 
meu; dar tocmai atunci, îi sună telefonul mobil. 

Cunoşteam melodia: era un cântec care-i plăcea la 
nebunie, „We Are the Champions", al formaţiei Queen. Jason 
îşi scoase telefonul din buzunar şi-l deschise. 

— Bună, zise, după care ascultă. Eşti bine? întrebă apoi. 

Mai ascultă o vreme. 

— OK. Mersi, iubito. Rămâi înăuntru, încuie uşile şi nu 
deschide decât când îmi auzi vocea. Stai, stai! Doar când îmi 
auzi telefonul mobil. OK? 

Jason îşi închise telefonul. 

— Era Michele, ne explică. Alexei tocmai a fost pe la mine 
pe-acasă, căutându-mă. Ea s-a dus la uşă, dar când a văzut că 
e un mort-viu, nu l-a invitat să intre. El i-a zis că vrea să se 
încălzească în viața mea, ce-o mai însemna şi asta. Mi-a luat 
urma de aici până acolo, după miros. 

Jason părea ruşinat, ca şi cum s-ar fi temut că nu-şi 
dăduse cu deodorant. 

— A venit şi bătrânul cu el? l-am întrebat. M-am sprijinit de 


cel mai apropiat perete aflat la îndemână. Începeam să mă 
simt de-a dreptul zdrobită. 

— Mda, după un minut. 

— Şi Michele ce le-a zis? 

— Le-a zis să se-ntoarcă la tine acasă. Şi-a dat seama că, 
dacă sunt vampiri, înseamnă că era vorba despre probleme 
de-ale voastre. 

Da, asta era Michele, fără îndoială. 

Telefonul meu mobil rămăsese afară, în camioneta lui 
Jason. L-am luat şi am sunat la mine acasă. 

— Ce cauţi acolo? l-am întrebat. 

Claude îmi răspunse: 

— Barul e închis lunea. Ce sens avea să suni dacă nu voiai 
să răspund? 

— Claude, un vampir foarte rău se îndreaptă spre casă. Şi 
poate să intre, a mai fost pe-acolo, i-am zis. Tre’ să te cari. 
Suie-te în maşină şi cară-te. 

Accesul de psihopat al lui Alexei, plus farmecul de zână al 
lui Claude față de vampiri. Era o combinaţie mortală. Noaptea, 
după cum se părea, nu se încheiase. Mă şi întrebam dac-o să 
se mai sfârşească vreodată. Pentru o clipă cumplită, mi-am 
privit în față nesfârşitul coşmar al drumului meu ciudat de la o 
situație de criză la alta, mereu cu un pas înaintea lor. 

— Dă-mi cheile tale, Jason, i-am cerut. Tu nu mai eşti în 
stare să conduci, după ce ai donat sânge, iar Eric e încă 
nevindecat. Şi nu vreau să conduc maşina lui. 

Fratele meu îşi scoase cheile din buzunar şi mi le azvârili; 
m-am simțit recunoscătoare pentru faptul că, în sfârşit, se 
găsea cineva care să nu mă contrazică. 

— Vin şi eu, zise Eric, urnindu-se încă o dată să se ridice. 

Pam închisese ochii, însă îi deschise imediat cum înțelese 
că plecam. 

— Foarte bine, am răspuns, fiindcă aveam nevoie de orice 
ajutor aş fi putut obţine. 

Eric, până şi slăbit, tot era mai puternic decât aproape 
oricine. l-am povestit lui Jason despre echipa pentru curățenie 
care urma să vină, după care am pornit spre uşă şi ne-am suit 
în camionetă, în timp ce Pam încă protesta, insistând că, 


dac-am fi luat-o pe sus, s-ar fi putut vindeca pe drum. 

Am condus, şi chiar cu viteză. N-avea rost să-l mai întreb 
pe Eric dacă se simțea în stare să zboare, ca să ajungem mai 
repede acolo, fiindcă ştiam şi eu că n-ar fi putut. Nu am 
discutat între noi pe drum. Ori aveam prea multe de spus, ori 
nu destule. După ce ne îndepărtarăm cu vreo patru minute de 
casa lui, Eric se încovoie de durere. Nu era a lui. Am prins şi eu 
o undă, de la el. Ceva important se petrecea. Goneam ca o 
rachetă pe aleea ducând spre casa mea la mai puţin de trei 
sferturi de oră după ce plecaserăm din Shreveport, ceea ce era 
cam al naibii de repede. 

Becul de siguranţă al curții mele din fața casei lumina o 
scenă bizară. O zână cu părul decolorat, pe care n-o mai 
văzusem în viața mea, stătea spate în spate cu Claude. Cel pe 
care nu-l cunoşteam avea în mână o spadă lungă şi subțire. 
Claude ţinea două dintre cele mai lungi cuțite de bucătărie ale 
mele, câte unul în fiecare mână. Alexei, care părea să fie 
neînarmat, se rotea în cerc în jurul lor, ca o mică şi albă 
maşinărie ucigaşă. Era gol şi împroşcat din cap până-n 
picioare de pete în toate nuanțele de roşu. Ocella zăcea întins 
pe pământ. Capul îi era învăluit de sânge întunecat la culoare. 
Acesta părea să fie laitmotivul nopții. 

Am frânat brusc şi am coborât grăbiţi din camioneta lui 
Jason. Alexei ne zâmbi, ca să ne arate că era conştient de 
prezența noastră acolo, dar nu se opri din dat târcoale. 

— Nu l-ai luat pe Jason, strigă spre mine. Voiam să-l văd. 

— A trebuit să-i dea o grămadă de sânge lui Pam, ca s-o 
împiedice să moară, i-am răspuns. Era prea slăbit. 

— Trebuia s-o lase să se sfârşească, strigă Alexei, după 
care se strecură ca o săgeată pe sub spadă şi-i trase zânei 
necunoscute un pumn zdravăn în stomac. 

Deşi, după cum observam acum, Alexei avea la el şi un 
cuțit, părea să aibă chef de joacă. Zâna îşi abătu spada mai 
iute decât aş fi putut-o urmări cu privirea, şi-i făcu o 
crestătură lui Alexei, adăugând încă un pârâiaş la sângele care 
i se scurgea deja pe piept. 

— N-aţi putea să încetaţi, vă rog? am zis. M-am clătinat pe 
picioare, fiindcă părea să mi se fi terminat combustibilul. Eric 


mă cuprinse cu un braț. 

— Nu, strigă Alexei, cu vocea lui pițigăiată de băieţel. 
Dragostea lui Eric față de tine se revarsă prin legătura noastră, 
Sookie, dar nu pot să mă mai opresc. Nu m-am mai simțit atât 
de bine de zeci de ani. 

El chiar se simțea minunat, senzația aceasta mi se 
transmitea prin intermediul legăturii. Deşi drogurile o 
amorțiseră temporar, acum puteam să simt unele nuanțe, iar 
ele erau amestecate într-un ghem atât de contradictoriu, încât 
era de parcă m-aş fi aflat în bătaia unui vânt care-şi schimba 
mereu direcția. 

Eric încerca să se apropie, cu mine cu tot, de locul în care 
zăcea creatorul lui. 

— Ocella, i se adresă el, trăieşti? 

Ocella deschise un ochi negru pe sub masca însângerată. 
Apoi, răspunse: 

— Pentru prima oară în atâtea secole, cred că-mi doresc să 
nu mai fi trăit. 

Cred că şi eu îmi doresc tot asta, mi-am zis în sinea mea, şi 
l-am simțit săgetându-mă cu privirea. 

— M-ar ucide fără scrupule, ăsta de colo, zise romanul, 
părând aproape amuzat. Pe acelaşi ton, adăugă: Alexei mi-a 
retezat şira spinării şi, până nu se vindecă, n-o să mă pot 
mişca. 

— Alexei, te rog, nu le omori pe zâne, i-am zis. El e vărul 
meu, Claude, şi nu mi-au mai rămas prea multe rude. 

— Celălalt cine e? se interesă băiatul, făcând un salt 
incredibil să-l tragă pe Claude de păr, descriind o boltă pe 
deasupra celeilalte zâne, a cărei spadă nu mai fu îndeajuns de 
rapidă de data aceasta. 

— N-am nici ce mai mică idee, i-am răspuns. Mă pregăteam 
să adaug că nu-mi era prieten, ci, probabil, duşman, fiindcă 
deduceam că el fusese cel care complotase cu Basim, numai că 
voiam să văd încă pe cineva murind... poate cu excepția lui 
Appius Livius. 

— Eu sunt Colman, zbieră zâna. Sunt o zână a cerului, iar 
copilul meu a murit din cauza ta, femeie! 

Oh! 


Era tatăl copilului lui Claudine. 

După ce Eric şi-a luat braţul de pe mine, am fost nevoită să 
mă forțez să pot sta în picioare. Alexei se mai lansă o dată ca 
săgeata în cercul tăişurilor, trăgându-i un pumn în picior lui 
Colman cu atâta putere, încât zâna aproape că se prăbuşi. 
Dar, cât timp îl avu pe Alexei aproape, Claude izbuti să-l 
înjunghie, rănindu-l pe băiat sub umăr. L-ar fi omorât, dac-ar 
fi fost o ființă umană. Dar aşa, Alexei doar alunecă pe pietriş, 
însă reuşi să se ridice imediat în picioare şi să-şi continue 
mişcarea. Vampir sau nu, era clar că băiatul începea să 
obosească. Nu îndrăzneam să-mi întorc privirea, să văd ce 
făcea Eric, sau unde era. 

Mi-a venit o idee. Sub imboldul ei, am dat fuga spre casă, 
deşi nu eram în stare să alerg în linie dreaptă şi mă vedeam 
nevoită să mă opresc să-mi trag sufletul în drum spre treptele 
verandei. 

Într-un sertar al noptierei mele, se găsea lanţul de argint cu 
care mă alesesem demult, când îl răpiseră vampirii pe Bill, ca 
să-l secătuiască de sânge. Am înhățat lanţul, după care am 
ieşit clătinându-mă din casă cu el ascuns într-o mână ținută 
la spate, şi m-am apropiat puţin câte puțin de cei trei 
combatanți; dar cel mai mult de Alexei, care tot țopăia şi se 
învârtea ca un titirez. Chiar şi după un interval de timp atât de 
scurt în care lipsisem, mişcările lui păreau să fi încetinit deja; 
în schimb, Colman era prăbuşit într-un genunchi. 

Planul meu îmi displăcea profund, dar toate astea trebuiau 
să înceteze. 

În următoarea ocazie în care băiatul ajunse să treacă prin 
dreptul meu, eram pregătită, cu o bucată suficientă din lanțul 
ținut strâns în ambele mâini lăsată să atârne. Mi-am repezit 
braţele în sus, apoi în jos, bucata liberă din lanț 
încolăcindu-se în jurul gâtului lui Alexei. Mi-am încrucişat 
braţele şi am tras. Într-o clipă, Alexei era trântit la pământ, 
țipând, şi după încă o fracțiune de secundă, apăru şi Eric, cu o 
creangă ruptă dintr-un copac. La rândul lui, îşi ridică ambele 
braţe, după care înfipse lemnul în pieptul băiatului, în 
secunda imediat următoare, Alexei, țareviciul Rusiei, îşi găsi 
moartea definitiv. 


Gâfâiam, fiindcă eram prea istovită ca să pot plânge, şi 
m-am lăsat să mă preling la pământ. Treptat, cele două zâne 
renunțară la poziţiile de luptă. Claude îl ajută pe Colman să se 
ridice, după care se cuprinseră reciproc cu braţele pe după 
umeri. 

Eric se postă între zâne şi mine, stând cu un ochi vigilent 
îndreptat în direcția lor. Colman îmi era duşman, fără 
îndoială, iar Eric dădea dovadă de prudenţă. Am profitat de 
faptul că nu mă privea şi am smuls țăruşul din pieptul lui 
Alexei, târându-mă cu el spre neajutoratul Appius. Mă privi 
apropiindu-mă cu zâmbetul pe buze. 

— Vreau să te ucid chiar acum, i-am zis, foarte încet. Îmi 
doresc enorm să te văd mort. 

— Dacă te-ai oprit să mai vorbeşti cu mine, ştiu că n-o vei 
face, îmi zise, pătruns de o încredere supremă. Şi nici pe Eric 
nu-l vei putea sili s-o facă. 

Îmi doream să-i dovedesc că se înşela în ambele privinţe. 
Numai că deja fuseseră atât de multe omoruri şi atât de mult 
sânge vărsat în noaptea aceea, aşa că am ezitat. Pe urmă, am 
ridicat bucata de creangă ruptă. Pentru prima oară, Appius 
păru un pic neliniştit... sau poate că era, pur şi simplu, 
resemnat. 

— Nu face asta, zise Eric. 

Poate că tot aş fi făcut-o, dacă n-ar fi fost implorarea din 
tonul lui. 

— Ştii ce-ai putea să faci ca să fii cu adevărat de ajutor, 
Appius? l-am întrebat. 

Tocmai atunci, Eric scoase un strigăt. Privirea lui Appius 
Livius pâlpâi undeva dincolo de mine, şi l-am simțit 
spunându-mi să mă dau la o parte. M-am azvârlit în lături cu 
ultimele rămăşiţe de energie din trup. Spada care mă viza 
pătrunse direct în corpul lui Appius Livius, şi era o spadă de 
zână. Romanul fu cuprins instantaneu de convulsii, în timp ce 
zona din jurul rănii se înnegrea rapid. Colman, care rămăsese 
privindu-şi ca paralizat victima accidentală a gestului său 
asasin, înțepeni deodată, iar umerii i se traseră înapoi. Se 
prăbuşi, clipă în care am văzut pumnalul înfipt în spatele lui. 
Apoi, Eric îl împinse cu piciorul. 


— Ocella! ţipă el, cu groază în glas. Appius Livius rămase 
nemişcat. 

— Ei, foarte bine, am exclamat, epuizată, întorcându-mi cu 
greu capul, să văd cine azvârlise cuțitul. 

Claude îşi privea cele două arme tăioase din mâini, de 
parcă ar fi aşteptat ca vreuna dintre ele să dispară. 

Ilată-ne cât se poate de nedumeriți. 

Eric îl înşfacă pe rănitul Colman şi se înfipse în gâtul lui. 
Zânele sunt incredibil de atractive pentru vampiri — adică, 
sângele lor — iar Eric avea un motiv extrem de temeinic s-o 
ucidă pe aceasta anume. Nu se jena deloc, iar priveliştea era 
destul de scabroasă. Gâlgâitul lacom, sângele curgând pe 
gâtul lui Colman, ochii lui sticloşi... Amândoi aveau ochii 
sticloşi, mi-am dat seama. Cei ai lui Eric erau plini de sete de 
sânge, iar cei ai lui Colman se umpleau de moarte. Colman era 
prea slăbit de numeroasele lui răni ca să se mai poată lupta cu 
Eric. lar Eric arăta tot mai bine, de la o clipă la alta. 

Claude se apropie, şchiopătând, şi se aşeză lângă mine pe 
iarbă. Aşeză cu grijă cuțitele pe pământ, de parcă i-aş fi cerut 
eu neapărat să mi le restituie. 

— Încercam să-l conving să plece acasă, îmi zise vărul meu. 
Nu l-am văzut decât o dată sau de două ori. Îşi făcuse un plan 
complicat prin care să te arunce în închisoarea umană. 
Plănuise să te ucidă, dar numai până când te-a văzut 
împreună cu Hunter, în parc. S-a gândit să-l răpească pe 
băiețel, dar nici măcar în furia lui turbată n-a putut s-o facă. 

— Te-ai implicat în toate astea ca să mă aperi, am 
remarcat. 

Era ceva uluitor din partea unei persoane atât de egoiste de 
genul lui Claude. 

— Sora mea te-a iubit, îmi zise Claude. Colman ținea mult 
la Claudine, şi era foarte mândru că ea îl alesese să-i fie tatăl 
copilului. 

— Cred că era unul dintre adepţii lui Niall, am zis, 
gândindu-mă la afirmaţia lui, că era o zână a cerului. 

— Da. „Colman" înseamnă „porumbel". 

Acum nu mai avea importanţă. Îmi părea rău pentru el. 

— Ar fi trebuit să ştie că nimic din ceea ce aş fi spus eu n-ar 


fi putut s-o oprească pe Claudine să procedeze aşa cum credea 
ea de cuviință, am zis. 

— Ştia, recunoscu Claude. Tocmai de-asta nu s-a putut 
îndura să te omoare, chiar şi înainte să-l vadă pe băieţel. 
De-asta a vorbit cu vârcolacul, de-asta a clocit un plan atât de 
complicat, îmi explică el, oftând. Dacă ar fi fost convins cu 
adevărat că tu ai provocat moartea lui Claudine, nimic nu l-ar 
mai fi putut împiedica. 

— Eu l-aş fi putut împiedica, rosti o voce nouă, şi Jason 
apăru din pădure. 

Ba nu, era Dermot. 

— OK, înseamnă cu tu ai aruncat cuțitul, am zis. Mersi, 
Dermot. Eşti bine? 

— Sper..., zise Dermot, cu o privire neliniştită. 

— Colman a aruncat un farmec asupra lui, spuse Claude. 
Cel puţin, aşa cred. 

— Ai zis că nu ai cine ştie ce puteri magice, i-am replicat lui 
Claude. El mi-a spus despre farmec, atât cât a putut. Eu am 
crezut că zâna cealaltă, Colman, l-ar fi legat cu farmecul. Dar, 
din moment ce Colman e mort, aş fi crezut că farmecul se va 
risipi. 

Claude se încruntă. 

— Dermot, atunci nu Colman a fost cel care ţi-a făcut 
farmecul? 

Dermot se lăsă să cadă pe pământ, în fața noastră. 

— Atât de lung timp, rosti el, eliptic. Timp de câteva clipe, 
m-am străduit să dezleg misterul. 

— A fost fermecat acum mult timp, am zis, simțind în 
sfârşit un mic fior de emoție. Vrei să spui că ai fost fermecat 
acum câteva luni? 

Dermot mă apucă pe mine cu o mână şi pe Claude cu 
cealaltă. 

— Cred că prin asta vrea să spună că a fost fermecat de 
mult mai mult timp. De ani, zise Claude. 

Lacrimile începură să curgă pe obrajii lui Dermot. 

— Pun pariu că Niall a făcut-o, am zis. Probabil că şi-a 
plănuit totul în minte. Dermot o merita pentru că, nu ştiu, 
avea îndoieli în legătură cu apartenența lui la neamul zânelor 


sau ceva de genul ăsta. 

— Bunicul meu e foarte iubitor, dar nu prea... tolerant, zise 
Claude. 

— Tu ştii cum se desfac farmecele în poveştile cu zâne? 
l-am întrebat. 

— Da, am auzit că oamenii spun poveşti cu zâne, confirmă 
Claude. Şi, ia spune-mi, cum susțin ei că desfac farmecele. 

— În poveştile cu zâne, un sărut rezolvă asta. 

— Uşor de făcut, zise Claude; şi, ca şi cum ne-am fi 
antrenat la sărutatul sincron, ne-am aplecat amândoi şi l-am 
sărutat pe Dermot. 

Şi avu efect. Dermot se cutremură din tot trupul, după care 
ne privi pe amândoi, în timp ce un val de inteligenţă îi inunda 
ochii. Începu să plângă cu toată sinceritatea şi, după câteva 
clipe, Claude se ridică în picioare şi-l ajută şi pe el să se ridice. 

— Ne vedem mai târziu, îmi zise. Apoi, îl conduse pe 
Dermot în casă. 

Am rămas singură cu Eric. El se lăsase pe vine, la mică 
distanță de cele trei cadavre aflate în curtea din fața casei 
mele. 

— Asta-i o poveste de-a dreptul shakespeariană, am zis, 
rotindu-mi privirea în jur, peste toate rămăşiţele şi peste 
sângele care îmbiba pământul. 

Cadavrul lui Alexei începuse deja să se topească, însă mult 
mai lent decât cel al străvechiului său creator. Acum, că Alexei 
îşi găsise moartea veşnică, jalnicele oseminte aflate în 
mormântul său din Rusia aveau să dispară, la rândul lor. Eric 
azvârlise trupul zânei pe pietriş, unde acesta începuse să se 
prefacă în praf, aşa cum se întâmpla cu zânele. Era ceva destul 
de diferit față de dezintegrarea vampirilor, dar la fel de 
convenabil. Mi-am dat seama că nu aveam nevoie să ascund 
trei cadavre. Eram atât de istovită din cauza tuturor ororilor 
acumulate în această noapte cu adevărat oribilă, încât mi s-a 
părut că trăiesc cel mai fericit moment din ultimele câteva ore. 
Eric arăta şi mirosea ca un personaj desprins dintr-un film de 
groază. Privirile ni se întâlniră. Apoi el se uită în altă parte. 

— Ocella m-a învățat totul despre ce înseamnă să fii 
vampir, îmi zise, extrem de încet. M-a învățat cum să mă 


hrănesc, cum să mă ascund, când era prudent să mă amestec 
printre oameni. M-a învățat cum să fac dragoste cu bărbații, 
iar mai târziu m-a eliberat, permițându-mi să fac dragoste cu 
femeile. M-a apărat şi m-a iubit. Mi-a provocat suferință zeci 
de ani de-a rândul. Mi-a dăruit viață. Acum, creatorul meu e 
mort. 

Vorbea de parcă nu prea i-ar fi venit să creadă, ca şi cum 
nu ştia cum ar fi trebuit să se simtă. Ochii îi zăboviră asupra a 
ceea ce mai rămăsese din cel care fusese Appius Livius Ocella. 
În curând, totul dispărea. 

— Da, am zis, străduindu-mă ca vocea să nu-mi sune 
fericită. Este. Şi nu eu am făcut-o. 

— Dar ai fi vrut, zise Eric. 

— Mă gândeam s-o fac, am mărturisit. N-avea rost să 
tăgăduiesc. 

— Ce voiai să-i ceri? 

— Înainte să-l înjunghie Colman? am întrebat. 

Totuşi, „înjunghie" nu prea era termenul potrivit. 
„Tintuiască" era mai adecvat. Da, „țintuiască". Of, creierul 
meu se mişca precum o broască țestoasă. 

— Păi, am zis, urma să-i spun că l-aş lăsa bucuroasă să 
trăiască, dacă l-ar omori pentru tine pe Victor Madden. 

Îl lăsasem năuc pe Eric, atât cât putea să fie de năucit un 
tip atât de uns cu toate alifiile ca el. 

— Ar fi fost bine, rosti tărăgănat. Era o idee bună, Sookie. 

— Mda, asta e. Acum n-o să se mai poată. 

— Ai avut dreptate, continuă Eric, păstrându-şi încă tonul 
tărăgănat. Este exact ca finalul uneia dintre piesele lui 
Shakespeare. 

— lar noi suntem personajele rămase în picioare. Ura 
pentru noi! 

— Sunt liber, zise Eric. 

Apoi, închise ochii. Graţie ultimelor urme ale drogului, 
puteam să văd practic cum îi circulă prin corp sângele de 
zână. Îi vedeam energia acumulându-se. Tot ceea ce era în 
neregulă la el din punct de vedere fizic se vindecase, iar acum, 
cu sângele lui Colman năvălindu-i prin artere, uita de 
mâhnirea pierderii creatorului său, şi a fratelui său, resimțind 


doar uşurarea adusă de eliberarea de ei. 

— Mă simt atât de bine! îmi mărturisi. Chiar inspiră aerul 
nopții, încă întinat de miasmele de sânge şi de moarte. Dar el 
părea să savureze mirosul. 

— Şi tu eşti iubirea mea, îmi zise, privindu-mă cu ochii 
înnebunitor de albaştri. 

— Mă bucur să aud asta, i-am răspuns, total incapabilă să 
zâmbesc. 

— E nevoie să mă întorc la Shreveport, să am grijă de Pam, 
să-mi aranjez treburile de care pot să mă ocup acum, dacă 
Ocella a murit, zise Eric. Dar, imediat cum o să pot, o să fim 
din nou împreună şi o să recuperăm timpul pierdut. 

— Sună bine, am replicat. 

Eram, din nou, numai noi doi în legătura noastră, cu toate 
că nu mai era atât de puternică din cauză că n-o reînnoiserăm. 
Dar nu aveam de gând să-i propun asta lui Eric, nu acum. 
M-am uitat la el cum îşi ridică privirea, inspiră din nou adânc 
şi apoi se avântă pe cerul nopții. 

După ce toate cadavrele s-au dezintegrat, m-am ridicat în 
picioare şi m-am dus în casă, simțind că însăşi carnea de pe 
oasele mele ar fi pe cale să se desprindă şi să cadă de-atâta 
epuizare. Mi-am zis în sinea mea că ar fi trebuit să mă simt 
într-o oarecare măsură triumfătoare. Eu nu murisem; 
duşmanii mei, da. Însă în vidul lăsat în urma lui de drog, tot 
ceea ce puteam să mai simt era o oarecare satisfacție 
dureroasă. Am auzit vocile străunchiului şi vărului meu — 
discutau în baia de pe hol — şi apa curgând, înainte să închid 
uşa de la propria mea baie. După ce am făcut un duş şi am fost 
gata de culcare, am deschis uşa camerei mele şi i-am găsit 
aşteptându-mă. 

— Vrem să stăm cu tine în pat, îmi explică Dermot. O să 
dormim cu toții mai bine. 

Mi se părea ceva incredibil de straniu şi de sinistru... sau 
poate doar credeam că aşa era cazul să mi se pară. Dar, pur şi 
simplu, eram mult prea istovită pentru o discuţie în 
contradictoriu. M-am suit în pat. Claude s-a urcat pe o parte, 
iar Dermot, pe cealaltă. Tocmai când mă gândeam că n-am să 
mai pot adormi vreodată, că situaţia asta era mult prea 


neobişnuită şi nepotrivită, am simţit un soi de relaxare 
extatică a întregului corp, un soi de tihnă necunoscută. Eram 
cu familia mea. Eram cu cei de acelaşi sânge cu mine. 

Şi am adormit. 


